
Ann Cleeves este considerată noua Agatha Christie. S-a 
născut în 1954 şi a copilărit în partea de vest a Angliei, în 
Herefordshire şi apoi în North Devon. S-a căsătorit cu Tim 
Cleeves, un cunoscut ornitolog şi, când acesta a primit un 
post pe micuța insulă Hilbre, aflată în estuarul Dee, unde 
ei doi erau singurii locuitori, s-a apucat de scris. Au urmat 
mai multe romane (peste douăzeci), publicate începând cu 
1986, care au fost traduse în peste douăzeci de limbi până 
în prezent. Cele două serii de succes ale lui Ann Cleeves au 
fost transpuse în două seriale TV realizate de ITV (după 
cărţile care o au drept protagonistă pe Vera Stanhope) şi, 
respectiv, BBC (după volumele din seria Shetland). 

În 2006, Ann Cleeves a primit Premiul Duncan Lawrie 
Dagger din partea Crime Writers’ Association (CWA) 
pentru volumul Negru de corb (Raven Black), primul din 
seria Shetland, iar în 2017 a fost încununată cu Premiul 
Diamond Dagger pentru întreaga carieră, cea mai 
prestigioasă distincţie acordată în Marea Britanie autorilor 
de mystery & thriller. 

In 2022, Ann Cleeves a primit distincţia Ordinul 
Imperiului Britanic, „pentru serviciile aduse Lecturii şi 
Bibliotecilor”. 


În amintirea lui Tim Cleeves, 
soţ şi prieten 


Mulţumiri 


Acesta este ultimul roman din seria Shetland şi aş vrea 
să le mulţumesc tuturor celor care m-au inspirat şi m-au 
sprijinit de-a lungul ei. E o obrăznicie din partea unui 
străin să scrie despre un loc atât de special, dar localnicii 
au fost mereu generoşi. li mulţumesc în mod deosebit lui 
Ingirid Eunson pentru prietenia şi poveştile ei. 

Mulţumiri celor din echipa din Aberdeen - lui James şi 
Nicolei Grieve şi Lornei şi lui Robbie Dawson - pentru 
amabilitatea şi disponibilitatea de care au dat dovadă 
împărtăşindu-şi cunoştinţele cu o persoană incompetentă 
la capitolul ştiinţă. James, Nicola şi Lorna au fost 
menţionaţi în Foc sălbatic, dar Robbie ar trebui să fie şi el 
prezent! Robert Moncrieff îşi face apariţia datorită unei 
donaţii generoase făcute de soţia lui către Observatorul 
Ornitologic Bardsey. Vă mulţumesc amândurora. 

De-a lungul seriei Shetland am lucrat cu mai mulţi 
redactori şi aş vrea să le mulţumesc tuturor aici. Cu toţii 
aţi contribuit la succesul poveştilor: Sarah Adams, Julie 
Crisp, Catherine Richards, Vicki Mellor şi Marcia 
Markland. 

Am fost publicată la Pan Macmillan de atâta vreme încât 
deja mă simt parte din familie. Sunt mult prea multe 
persoane ca să le pot menţiona pe fiecare în parte, însă aş 
vrea să vă mulţumesc tuturor pentru amabilitatea şi 
îngăduinţa voastră. Maura Wilding a devenit la rândul ei 
parte din echipă. Este o prietenă, sfătuitoare, dar şi un 
redactor grozav. Le mulţumesc de asemenea tuturor celor 
de la Minotaur, din Statele Unite, mai ales lui Sarah 
Melnyk şi Martin Quinn. 

Nu în ultimul rând, vreau să-i mulţumesc din tot sufletul 
agentei mele Sara Menguc şi tuturor colaboratorilor ei din 
întreaga lume. Mulţumiri speciale şi lui Moses Cardona, 
din Statele Unite, pentru că mi-a pregătit cea mai grozavă 
petrecere de dinainte de premiere. 

Capitolul 1 


Emma stătea pe malul pietros şi îi privea pe adolescenţii 
de pe plajă cum pregăteau un foc - făcuseră o grămadă din 
lemne aduse de ape. Era o modalitate prin care să-şi mai 
alunge, cumva, plictiseala. În Deltaness nu se întâmpla 
mare lucru. Era prea departe de Lerwick ca să fie uşor să 
ieşi în oraş, iar autobuzele încetau să mai circule cu mult 
înainte ca barurile să se închidă. Noaptea era senină şi 
liniştită, iar lumina dispărea încet. Peste încă o lună urma 
să fie solstițiul de vară. Emma se afla acolo pentru că şi ea 
se plictisea. În copilărie îşi dorise să se plictisească, să 
petreacă zile liniştite, normale, fără încordare - şcoală, 
teme şi mese în familie care să nu se termine cu nervi, 
urlete sau lucruri şi mai rele. Acum se gândea că îi intrase 
în sânge nevoia de agitaţie, tânjea să aibă zile pline de 
acţiune şi provocări, să obţină reacţii de la persoanele din 
viaţa ei. Simţea nevoia să facă lucrurile să se întâmple. 

Privi în depărtare, spre orizont, unde marea şi cerul 
deveneau una, şi se întrebă de ce mai stătea în Deltaness 
şi lucra ca dădacă. O voce din mintea ei îi spuse că se afla 
încă în Shetland pentru că-i era teamă de viaţa departe de 
insule. Aici era în siguranţă, trăia într-o comunitate bine 
închegată, unde-şi ştia locul. Dacă nu i-ar fi fost aşa de 
teamă, ar fi rămas alături de Daniel Fleming, ar fi fugit în 
sud cu el, ar fi devenit artistă sau model sau designer. 
Emma nu-şi mai ascultă vocea din cap. Nu-i plăcea să se 
considere fricoasă. Viaţa aici nu era aşa de rea. Avea şi 
părţile ei bune. Scoase o sticlă din geantă. Nu era noua ei 
geantă minunată, care-i amintea de acele părţi bune şi 
care acum se afla în camera ei, pe pat, ci una pe care şi-o 
făcuse singură din nişte pânză care-i rămăsese. Luă o 
înghiţitură de vodcă, după care îi dădu sticla bărbatului de 
lângă ea. A 

Magnie Riddell i-o dădu înapoi şi o cuprinse cu braţul. În 
curând avea să încerce să-i vâre limba în gură. Numai 
gândindu-se la asta, Emmei i se făcu greață. li plăceau 

bărbaţii, dar aşa cum îi voia ea. Uneori se gândea că lumea 
punea exagerat de mult preţ pe sex. Magnie era drăguţ şi 
era exact opusul tatălui ei, dar tot îi venea greu să aibă cu 
el vreun fel de intimitate fizică. 

Focul începuse să ardă. Simţea căldura flăcărilor chiar şi 
de unde stătea. Spre cer zburau scântei. Mai jos, 
adolescenţii poşteau doze de bere şi cidru. Fredonau un 
soi de cântec pe care Emma nu-l recunoştea. Era ceva 
despre sport, sau poate erau nişte versuri furate de la 
festivalul focului Up Helly Aat. Apoi auzi zgomotul unor 
pietricele mişcându-se în spatele ei, iar deasupra lor apăru 
un copil mic. Privi fix focul, parcă hipnotizat. Emma îl 
recunoscu pe dată. Era Christopher, băiatul ciudat al lui 
Daniel Fleming. 

Cei de jos îl zăriră şi se holbară la rândul lor. Începură 
să râdă şi să strige. Magnie îşi trase braţul şi o privi. Era 
clar că se aştepta ca ea să intervină, să aibă grijă de copil. 
Dar Emma nu era în timpul programului şi era plictisită. 
Privi scena de jos şi zâmbi. 


1 Festival organizat în fiecare an în Insulele Shetland în perioada 
ianuarie-martie pentru a sărbători sfârşitul iernii (n. red.). 

Capitolul 2 


Magnie Riddell se simţea bătrân. N-ar fi trebuit să fie 
acolo cu puştanii ăştia. Mama lui avea să afle unde fusese. 
În Deltaness bârfele se răspândeau şi mai repede decât pe 
vremea când era doar un ţânc. Pe atunci mai avea o şansă 
să scape când făcea vreo prostioară. Acum până şi mama 
lui era pe Facebook. Era de-ajuns să-l vadă stând pe plajă 
lângă Emma, cu chipul luminat de flăcări şi cu sticla în 
mână, ca să înceapă să-i ţină eterna predică, să-i 
vorbească despre cum el era tot ce mai avea pe lume, cum 
o părăsise tatăl lui Magnie pentru străina aia fâşneaţă din 
Lerwick şi cum el, Magnie, îi făcuse deja familia de ruşine: 
Nimeni n-a mai avut până acum probleme cu poliția. Mi-a 
fost ruşine să mă arăt pe la magazin o lună întreagă. E 
cazul să te maturizezi, Magnie, să te însori cu o fată 
drăguță din Shetland şi să mă faci bunică. 

Magnie se întoarse spre Emma, care stătea perfect 
liniştită şi elegantă ca pisica siameză a mamei lui, deşi 
băuse la fel de mult ca el. De asta era ea diferită de toate 
celelalte fete din Shetland care urlau şi înjurau la fel ca 
băieţii. Ea nu-şi pierdea controlul niciodată. Stăteau pe 
malul pietros întinşi pe spate şi sprijiniți în coate. Erau la 
mică distanţă de foc şi îl priveau de sus. Aşa era şi Emma, 
mereu un pic distanţată de ceilalţi. 

— Ce zici, ne întoarcem? 

Se gândea că poate avea să-l lase să rămână în 
garsoniera ei din căsoiul doctorului. Cândva îi mai dăduse 
voie să rămână şi se întinseseră împreună în patul îngust. 
Îl lăsase s-o atingă şi s-o sărute, iar el o dorise nebunește. 
Mai târziu coborâse pe scara din spate şi dispăruse în 
noapte fără să-l vadă nimeni. Fusese speriat, frustrat şi 
entuziasmat în acelaşi timp. Sperase că era începutul unei 
relaţii, că avea să devină iubitul ei, nu doar un alt amic. 
Dar problema cu Emma era că niciodată nu puteai fi sigur 
de nimic. Chiar şi când se sărutaseră, când îi descheiase 
bluza şi li se atinsese pielea, Magnie simţise că era 

distantă. Parcă ar fi fost un spectator care doar privea ce 
făceau. Nu neapărat că-i evalua lui prestaţia, dar nici nu 
participa cu toată inima. Tot nu ştia care era situaţia dintre 
ei doi şi, dintr-un motiv care-l depăşea, îi era prea teamă s- 
o întrebe. Uneori voia să fie agresiv cu ea, s-o facă să-l ia 
în serios. 

— Nu pot, răspunse Emma. Martha şi Charlie sunt aici şi 
trebuie să stau cu ochii pe ei şi să-i duc înapoi. 

Vorbea pe un ton calm. Ceva din glasul ei cu accent de 
Orkney îl excita, îl înnebunea. Ar fi făcut orice ca s-o 
posede atunci, pe loc. 

— Înţeleg. Normal. 

Ce altceva putea spune? Emma lucrase ani întregi ca 
dădacă pentru familia doctorului şi, cu toate că cei doi 
copii mai mari erau deja adolescenţi, tot se simţea 
responsabilă faţă de ei într-un fel pe care Magnie îl 
considera admirabil, chiar dacă în seara aceea îl scotea din 
minţi. Se gândi că Emma era mai responsabilă decât 
doctorul şi soţia lui, care nu păreau niciodată să ştie sau să 
le pese ce făceau cei patru copii ai lor. Fără Emma, ar fi 
fost lăsaţi să-şi facă de cap. 

Aruncă o privire la grupul de jos, încercând să-i zărească 
pe copiii familiei Moncrieff. Singura lumină venea de la 
foc, aşa încât la început îi veni greu să-i distingă. Mai întâi 
o văzu pe Martha. Avea şaisprezece ani şi era brunetă. De 
când intrase la Liceul Anderson, n-o văzuse îmbrăcată 
decât în negru. Şedea turceşte şi părea pusă pe gânduri. 
Dacă era să dai crezare bârfelor din Deltaness, era ciudată 
şi încerca să iasă în evidenţă. Mama lui Magnie vorbea 
mereu dezaprobator despre ea: Fata aia n-o să ajungă 
bine. Și ce-i cu piercing-urile şi cu coafura aia de zici că-i 
tunsă cu ciobul? Ar arăta destul de bine dacă s-ar îngriji 
puțin. Acum că era uşor ameţit, se întrebă de ce cuvintele 
mamei lui păreau să-i vină mereu în minte atunci când se 
aştepta mai puţin. Işi dorea să scape de ele, de ea. 

Charlie avea cincisprezece ani. Era cu un an mai mic 
decât sora lui, blond şi atletic. Magnie nu şi-l putea 
imagina vreodată într-o postură gânditoare. Acum stătea 

cu un braţ petrecut pe după un amic şi cei doi cântau ceva, 
poate scandau în cinstea vreunei echipe de fotbal. In orice 
caz, nu era nimic muzical. De unde se afla, Magnie nu 
auzea nicio linie melodică, doar un ritm. Charlie agita o 
doză de bere tare prin aer. În curând avea să i se facă rău. 
Magnie recunoştea semnele. Şi el începuse să bea de când 
era mic. 

În spatele Emmei şi al lui Magnie, pietrişul se mişcă. 
Magnie auzi zgomotul pietricelelor şi le simţi cum îi 
înţeapă braţele. Se întoarse. Spera să nu fie vreun bătrân 
de-al locului care să le spună să facă mai puţin zgomot sau 
să stingă focul. Altminteri mama lui cu siguranţă că avea 
să afle că fusese pe plajă cu Emma. De curând, Magnie nu 
fusese tocmai sincer cu ea când îl întrebase despre 
dădacă. Până la urmă, ce treabă avea ea? 

Insă cel care îşi făcu apariţia era un băiat. Un băieţel. 
Purta un tricou alb şi un şort alb, aşa că arăta de parcă ar 
fi fost doar în chiloţi, de parcă venise ca un somnambul 
desprins dintr-un vis. Magnie îl recunoscu. Mama lui i-l 
arătase când merseseră împreună la magazin într-o 
dimineaţă: 

— Asta-i copilul ţicnit care locuieşte în fosta casă a lui 
Dennis Gear. Se zice că a dat foc la şcoală şi că într-o zi o 
să ne dea foc tuturor. 

Magnie nu spusese nimic. Ştia că mama lui îl plăcuse pe 

Dennis Gear. Se zvonea că la un moment dat fuseseră 
iubiţi. Femeia nu accepta schimbările majore aduse casei. 
Poate că la mijloc era şi un sentiment de vinovăţie pentru 
felul în care murise bătrânul. 
_ Acum îi părea rău de copilul care părea atât de confuz. 
În jurul focului nu se mai scanda o batjocură împotriva 
unei echipe rivale, ci altceva, mai urât. Desluşi cuvântul şi 
nu-i veni să creadă ce aude: 

— Retardat, retardat, retardat! 

Magnie o privi pe Emma. Ea lucra cu copii. Cu siguranţă 
că avea să facă ceva, să-l ia pe băiat în braţe şi să-l 
liniştească. Trebuiau să-l ducă înapoi la familia lui. Dar 
Emma nu se urni. Încă privea scena de jos. Magnie se 

gândi că poate se uita după Charlie şi Martha. Nu-i acorda 
atenţie băiatului de deasupra lor. Magnie se ridică şi le 
strigă celor din grup să înceteze, însă cuvintele îi fură 
acoperite. Acum începură să scandeze altceva: 

— Spânzurătoarea, spânzurătoarea, spânzurătoarea! 

Băiatul stătea cu ochii închişi şi îşi acoperise urechile ca 
să nu mai vadă şi să nu mai audă. Lui Magnie nu-i venea să 
creadă că lumea putea fi atât de crudă. Ştia că nu erau cu 
toţii cruzi. Erau aşa din cauza alcoolului şi a faptului că 
deveniseră anonimi, că făceau parte din gaşcă, că lumina 
care pâlpâia îi transformase într-o monstruoasă masă care 
urla. 

Magnie urcă pe pantă, ajunse lângă copil şi îl luă în 
braţe. Băiatul nu se zbătu. Părea foarte uşor, ca o pasăre. 
N-avea pic de carne pe el. După ce ajunseră pe cealaltă 
parte a dealului, unde adolescenţii nu-i mai puteau vedea, 
îl lăsă jos. Acum nu mai scandau, de parcă brusc se 
ruşinaseră. Maghnie îl luă de mână pe copil. 

— Te cheamă Christopher, nu-i aşa? Haide, Christopher, 
mama şi tatăl tău probabil se întreabă pe unde umbli. Hai 
să mergem acasă. 

Abia când se întoarse văzu umbra. O siluetă pe care o 
recunoştea îl privea fix. 

Capitolul 3 


Stăteau pe terenul de joacă, aşteptându-i pe copii să 
iasă. În cea mai mare parte erau mame, dar erau şi doi 
taţi, trei bunici şi tânăra care lucra ca dădacă pentru 
familia doctorului. În majoritatea după-amiezelor se 
formau bisericuțe în care schimbau impresii superficiale, 
prietenoase. După nouă luni, Helena Fleming ştia la ce să 
se aştepte. Făceau puţină conversaţie, povesteau despre 
apucăturile şi realizările altor copii. Ea nu se simţea 
niciodată cu adevărat ca făcând parte din grup şi rareori 
vorbea despre copiii ei, însă era dispusă să-i asculte pe 
alţii. 

Dar astăzi conversaţia părea să fie mai coerentă, de 
parcă avea un scop anume, iar ea ezită preţ de o clipă 
înainte să intre. Poarta scârţâi când o deschise, iar grupul 
se întoarse spre ea. Ştia că vorbeau despre ea, că o 
aşteptau să-şi facă apariţia. Brusc, în mintea ei deveniră 
nişte creaturi ca desprinse dintr-un film de groază. Vecinii 
pe care credea că-i cunoaşte destul de bine parcă se 
transformară într-un fel de haită de câini de vânătoare. 
Erau avizi de subiecte de bârfă, iar pentru o clipă îşi 
imagină cum o sfâşie ca să le obţină, îşi imagină cum îşi 
întind boturile şi salivează. Voia să fugă. Se miră de cât de 
teamă i se făcuse. Era o femeie puternică, independentă. 
Avea succes, nu trebuia să se simtă aşa, paralizată, aiurită 
şi cuprinsă de fiori. Şocul şi o rămăşiţă de mândrie o 
făcură să rămână locului şi să-i privească. Apoi se întrebă 
ce puteau să-i facă de fapt. Doar nu voiau să provoace o 
scenă. Cel puţin la suprafaţă, locuitorii din Shetland erau 
politicoşi. Se întoarse cu spatele la ei şi se aplecă, 
prefăcându-se că se leagă la şireturi, ca să nu fie nevoită 
să-i privească. 

Tocmai atunci prima clasă primi liber să iasă în curte. Ai 
Helenei erau mai mari, dar ceilalţi care-şi aşteptau copiii 
se împrăştiară ca să-i culeagă şi deveniră pe loc mai puţin 
ameninţători. Îşi umplură braţele cu geci şi ghiozdane. În 

după-amiaza asta nu era nevoie de geci. Era luna mai, iar 
vremea era călduroasă pentru Shetland. Clipa de încordare 
trecuse, cel puţin pentru moment, iar Helena se relaxă. Işi 
spuse că reacţia ei, felul cum şi-i imaginase ca pe nişte 
câini de vânătoare, fusese ridicolă. Ar fi trebuit să-i 
privească, să se apropie de ei şi să participe la conversaţie. 
Cât de jalnică fusese! Cât de laşă! 

La scurtă vreme după aceea, Ellie ieşi în fugă, dând din 
mâini şi din picioare. Şosetele îi alunecaseră până la 
glezne, iar pe frunte şi pe partea din faţă a puloverului era 
murdară de cretă sau vopsea. Vorbea întruna. Uneori 
Helena avea impresia că fata se născuse vorbind, sau cel 
puţin cerând atenţie. Helena se obişnuise să fie doar pe 
jumătate atentă şi s-o aprobe din cap din când în când. Îşi 
dădu seama într-un moment teribil de vinovăţie că exact la 
fel făcuse şi cu mama ei în ultimele faze de Alzheimer. Se 
aplecă spre fiica ei şi încercă să se concentreze, dar 
pierduse deja începutul poveştii lui Ellie, iar ce spunea 
acum nu se lega. Pe lângă asta, Ellie nu putea sta locului 
mai mult de o clipă, iar acum deja ţopăia mai departe. 

Christopher ieşi ultimul. Era însoţit de profesoara 
pentru copii cu nevoi speciale. Christopher ieşea mereu 
ultimul şi era mereu însoţit. Helena se gândea că n-ar fi 
stricat să stea cu ceilalţi copii. Cum putea să înveţe 
regulile interacțiunii dacă n-avea niciodată ocazia s-o facă? 
Însă tot nu reuşise să-şi adune curajul să discute problema. 
Înţelegea de ce şcoala voia să meargă pe varianta mai 
sigură, însă nu suporta felul în care era obligat să se simtă 
diferit. Avea unsprezece ani, era înalt, brunet şi cu ochi 
căprui. Era foarte chipeş. Asistenta socială pentru copii cu 
nevoi speciale insista mereu să relateze toate problemele 
care se întâmplaseră pe parcursul zilei. La Londra, şcoala 
n-avusese timp de aşa ceva. Erau prea mulţi copii cu 
probleme. Pe atunci, Helenei i-ar fi plăcut să afle cum se 
descurca băiatul în fiecare zi. Işi dorise să primească 
informaţii, îşi dorise ca fiul ei să primească atenţia pe care 
ea o considera necesară. Acum, ritualul acela zilnic o 
deprima. Nu voia să afle că înjurase un copil sau că-l 

muşcase pe altul. Era extenuată de atâta milă şi înţelegere. 
Aproape că prefera lăcomia de informaţii noi despre 
ciudatul ei copil piroman şi soţul ei melancolic pe care o 
manifestau părinţii de pe terenul de joacă. 

— Ei bine, am avut o zi destul de frumoasă. 

Asistenta socială era din Shetland. Era voioasă chiar şi 
când povestea cele mai jenante întâmplări. 

— Nu-i aşa, Christopher? 

Măcar reţinuse că nu suporta să i se spună Chris. 

Christopher îşi privi mama şi îşi dădu ochii peste cap. 
Helena se gândi că tocmai această aroganță stârnea cele 
mai multe dintre reacţiile negative de care avea parte. Era 
isteţ, sau cel puţin avea o memorie fabuloasă şi îi mergea 
mintea să rezolve probleme de matematică, dar fiindcă 
avea impresia că e centrul universului îi trata uneori pe 
adulţii din jur, inclusiv pe mama lui, ca pe nişte servitori. 

— La prânz a avut un mic acces de nervi, dar totul a fost 
sub control. 

Becky, asistenta socială, zâmbi. 

— Azi n-am făcut prostii cu chibrituri. Ne vedem mâine, 
Christopher. 

Purta un şort şi un tricou şi era încălţat cu sandale. N- 
avea pulover şi nici şosete. Prefera să se îmbrace aşa chiar 
şi în miezul iernii. Nu părea să simtă frigul şi nu suporta 
senzaţia materialului pe piele, nici măcar dacă era vorba 
de fibre naturale, cum ar fi bumbacul sau lâna. Nu purta 
niciodată pijama şi umbla prin casă în pielea goală dacă 
nu-l prindea nimeni. Cei de la şcoală se obişnuiseră cu 
îmbrăcămintea lui sumară, dar la început directoarea o 
suna zilnic pe Helena ca s-o întrebe de ce-şi trimisese fiul 
fără geacă. 

— Ne place să aibă parte de aer curat, chiar şi când e 
mai rece, încercase ea să explice. 

Apoi îl trimisese pe Christopher la şcoală cu o geacă şi 
un pulover într-o sacoşă, mormăind: Dacă reuşiţi să-l 
convingeti să şi le pună, spuneţi-mi şi mie secretul. 
Evident, sperase că n-aveau să reuşească, sperase ca easă 
aibă dreptate. Într-adevăr, aşa se întâmplase, iar de atunci 

directoarea n-o mai sunase. 

Christopher stătea şi aştepta în timp ce Becky şi mama 
lui conversau. Spre deosebire de Ellie, nu se foia 
încontinuu. Din când în când mai tresărea, îşi rodea 
unghiile sau îşi scărpina pielea până-i dădea sângele şi se 
formau cruste. Conversaţia dintre casă şi şcoală făcea 
parte din rutină, iar Christopher înţelegea rutina. Când se 
sfârşi, locul de joacă se golise. Helena îi strigă lui Ellie, 
care stătea agăţată cu picioarele de cadrul de căţărat, să 
coboare ca să meargă acasă. 

Stăteau la vreo doi kilometri de şcoală, dar dacă vremea 
nu era chiar urâtă mergeau de fiecare dată pe jos. 
Christopher se plânse că nu aveau maşină, dar, la fel 
precum conversaţia cu Becky, şi acest lucru devenise un 
ritual. Nu-i plăcea să umble pe afară. Voia să ajungă acasă, 
în camera lui, la calculator, aşa că merse repede, cu un pas 
rigid, ciudat, care-l făcea să pară un robot. Drumul îi duse 
pe lângă o plajă plină de alge, unde două bărci străvechi 
stăteau răsturnate deasupra nivelului mareei. O colină 
pietroasă separa drumul de plajă, iar Ellie o zbughi ca să 
urce pe coama dealului. Îşi întinse braţele ca să-şi păstreze 
echilibrul. După o zi de lâncezeală forţată, era ca un câine 
care trebuie să iasă la alergat. La capătul plajei era o 
potecă ce ducea printr-o porţiune joasă, mlăştinoasă. In 
perioada asta a anului era nespus de colorată: irişi 
sălbatici galbeni, gălbenele de baltă, guşa-porumbelului şi 
alte plante şi flori cărora Helena nu le ştia numele. Atunci 
când se mutaseră aici, se hotărâse să le înveţe pe toate, 
dar între timp se întâmplaseră altele. De aici vedeau casa 
care le devenise cămin. Îi spuneau Hesti, deoarece acesta 
îi fusese numele dintotdeauna. Era construită pe dealul 
care se ridica abrupt din pământul plat, mlăştinos, iar de la 
geamurile din faţă priveliştea cuprindea şi plaja, până la 
aşezarea din Deltaness, cu şcoala, magazinul şi centrul 
comunitar. 

Ellie alergă în faţă. O vedeau cum îşi croia drum pe 
potecă, spre casă. Panta n-o încetinea deloc. Helena o privi 
cu invidie şi se gândi că odinioară şi ea avusese la fel de 

multă energie. Putea să danseze toată noaptea, iar a doua 
zi de dimineaţă să fie gata de serviciu, plină de creativitate 
şi idei. Când pierduse toate astea? Nu atunci când se 
căsătorise. Daniel îi inspirase unele dintre cele mai reuşite 
lucrări. Se întâlniseră la Facultatea de Arte şi se 
căsătoriseră mult prea devreme, în opinia părinţilor ei 
liberali: 

— De ce să vă căsătoriţi, dragă? De ce să vă legaţi la cap 
cât încă sunteţi studenţi amândoi? 

Dar ei îi plăcuse ideea la nebunie. Era un gest dramatic. 
Poate că aşteptaseră prea mult până să aibă copii. Ea avea 
deja treizeci şi ceva de ani când îl născuse pe Christopher, 
şi aproape patruzeci atunci când apăruse şi Ellie. 

Tot nu reuşise să tragă nicio concluzie definitivă când 
ajunseră în dreptul casei. Christopher îşi continua marşul 
lui neobosit de robot, însă ea rămăsese fără aer şi se opri o 
clipă ca să privească valea largă care fusese sculptată de 
gheaţă în urmă cu multe secole. Îşi spuse că Londra o fi 
având ea baruri şic, expoziţii şi teatre, dar n-avea asta. 

Când intră, Christopher deja dispăruse în dormitor. 
Probabil că se dezbrăcase aproape complet şi stătea în 
chiloţi în faţa monitorului, urmărind un serial poliţist 
american absolut nepotrivit pentru el. Părea să fie 
hipnotizat de astfel de emisiuni. Era obsedat de detaliile 
criminalistice, iar deseori trebuia desprins de monitor cu 
forţa ca să fie adus la masă. Asta putea să ducă în cel mai 
bun caz la o supărare tăcută, iar în cel mai rău caz la o 
ieşire violentă. La Londra, astfel de urlete îi făcuseră o 
dată pe vecini să cheme poliţia. Uneori, Helena ceda şi îl 
lăsa să mănânce singur un sandvici la el în cameră, deşi 
ştia că însemna un precedent periculos şi că a doua zi avea 
să fie şi mai greu să-l convingă să petreacă timp cu familia, 
dar era prea obosită ca să-şi mai bată capul. 

Ellie era în bucătărie şi încerca să dibuiască ceva de 
mâncare. Desfăcuse deja o mandarină, iar coaja o 
aruncase pe băncuţă. Trecu de Helena şi se făcu ghem pe 
canapeaua din camera de zi ca să urmărească postul 
CBBC. În sfârşit se liniştise. Nu se vedea nici urmă de 


e 16 - 


Daniel, deşi maşina îi era parcată în locul obişnuit din 
spatele casei. Poate că ieşise la plimbare. De altfel, era o zi 
nemaipomenit de frumoasă, iar de dimineaţă păruse mult 
mai vesel. Helena se simţea uşurată. Depresia lui venea în 
valuri şi, la fel ca marea, uneori îl înghiţea. Îl cuprindea pe 
bărbatul pe care-l cunoştea şi pe care-l iubea şi o lăsa cu 
un străin amărât şi furios. Nu strica să mai stea puţin şi 
fără el prin casă. 

Pe masă era un număr din The Shetland Times. Daniel 
probabil că-l luase de la magazinul din Deltaness mai 
devreme, cât ea lucra. Helena îl deschise şi se gândi din 
nou cât de diferit era de ziarul local din suburbia Londrei 
în care locuiseră înainte. Acolo, prima pagină era de-a 
dreptul gotică: relatări senzaţionale cu cuţitari, violenţă 
fizică, incendieri şi împuşcături. Însă aici era vorba despre 
o captură record de peşte la Shetland Catch, vânzări de oi 
şi un festival muzical pentru copii. Acum, atacul ei de 
panică de pe terenul de joacă părea ridicol. Localnicii erau 
oameni buni. Începu să simtă cum stresul îi părăseşte 
corpul. Se ridică să pună apa la fiert şi făcu o cană de ceai, 
după care se întoarse la ziar. 

Între a doua şi a treia pagină găsi un bileţel. Era mic, un 
pătrat din hârtie milimetrică de fix zece centimetri tăiat 
foarte precis, poate chiar la maşină. Pe bileţel era un 
desen: în pătrăţele erau desenate nişte puncte care formau 
un omuleţ. Părea să fi rămas de pe urma unui joc de copii, 
deoarece punctele formau alături o spânzurătoare 
rudimentară, iar  omuleţul era deja spânzurat. 
Spânzurătoarea. Jocul se terminase. Dar nu se vedeau 
litere, nu era nicio liniuţă în locul literelor lipsă. Şi nu era 
prima oară când Helena primea asemenea desene. 

Capitolul 4 


Era sâmbătă dimineaţă, iar Jimmy Perez stătea în faţa 
casei lui, în faţa casei lui Fran. O privea pe Cassie cum se 
joacă în pârâul care despărţea locuinţa lor de ferma unde 
locuise odinioară Magnus Tait. Se zvonea că fusese 
vândută şi că o cumpărase un bărbat din Lerwick. Se 
întrebă dacă bărbatul avea familie. Ar fi fost grozav dacă 
mai apărea un copil în peisaj, cineva care să-i ţină de urât 
lui Cassie şi să mai crească puţin numărul de elevi de la 
şcoala din Ravenswick. Era cald datorită soarelui, iar 
Perez se lăsă pradă reveriei. Cassie era o fetiţă liniştită de 
nouă ani. Nici nu-i venea să creadă când trecuse atâta 
vreme. Avea doar patru ani când o cunoscuse. Pe atunci 
abia începuse să meargă la şcoală. Când murise Fran, ea 
avea şase ani. Din când în când, fetiţa se întorcea ca să 
verifice dacă el mai era acolo, după care îşi continua jocul. 
Era vorba despre o întreprindere inginerească în toată 
regula: construia baraje şi lacuri de acumulare ca să 
încetinească şuvoiul de apă. În zonă se vorbise mult despre 
posibila implementare a unor astfel de măsuri ca să 
prevină un nou accident. În urmă cu trei luni, o alunecare 
de teren masivă produsese haos în Shetland, iar Cassie 
făcea ea însăşi un experiment. Mama ei ar fi fost mândră 
de efortul copilei. 

Mai jos de Perez era drumul principal care ducea de la 
Lerwick la aeroportul Sumburgh, însă astăzi traficul părea 
să fie foarte îndepărtat. Semăna cu zumzetul nedesluşit al 
insectelor din timpul verii. Privi cum o dubă roşie pe care 
n-o recunoştea iese de pe drumul principal şi vine pe 
poteca ce ducea spre case. Se gândi că poate era noul 
proprietar al fermei Hillhead, fosta casă a lui Tait, şi că 
poate era o ocazie numai bună de a face cunoştinţă. Insă 
duba se opri în faţa casei lui, iar din ea cobori o femeie. 
Perez încercă să-i ghicească vârsta. Părea să aibă vreo 
patruzeci spre cincizeci de ani. Începea să încărunţească. 
Părul îi era sârmos, foarte creţ. Rebel. Purta blugi, cizme 

roşii de piele şi un cardigan roşu şi albastru confecţionat 
manual. Ceva din stilul ei îi aducea aminte de Fran. 

— Inspector Perez? 

Era englezoaică şi părea destul de serioasă. 

— Da. 

Îşi dădu seama că vizita avea legătură cu serviciul. Nu 
era ceva neobişnuit să fie deranjat acasă. Continuă repede 
fiindcă deja ştia formula ca pe o poezie. 

— Dar să ştii că sunt în afara programului. Dacă e ceva 
ce intră în competenţa poliţiei, ar trebui să mergi la secţia 
din Lerwick. 

— Da, spuse femeia fără să-l contrazică. Desigur. N-ar fi 
trebuit să vin, şi poate că nu-i aşa de important. Probabil 
că nici nu intră în competenţa poliţiei. 

Îi făcu semn cu mâna lui Cassie, care încă-şi clădea 
barajul, după care se întoarse şi porni spre dubă. 

Poate că gestul către copil îl făcu pe Perez să se 
răzgândească. Gestul acela - şi faptul că femeia părea atât 
de tristă. Sarah, prima lui soţie, spusese că Perez suferea 
de „incontinenţă emoţională”, iar Willow, şefa şi uneori 
iubita lui, spunea că descrierea era destul de potrivită: 
„Acorzi prea uşor simpatie şi înţelegere, Jimmy. Uneori nu 
mai ai nimic de oferit celor cărora le pasă de tine”. 

Strigă în urma femeii: 

— Tocmai voiam să fac nişte cafea. Vrei să mi te alături? 
Am putea vorbi liber. Dacă tot eşti aici... 

— Dacă nu-i deranj. Pare o obrăznicie teribilă. 

Însă femeia afişă un zâmbet rapid şi timid, iar Perez îşi 
dădu seama cât de uşurată era. 

Când se întoarse cu cafeaua, femeia se juca împreună cu 
Cassie. O ajuta să construiască un dig cu o lopăţică de 
plastic. Lucra cu la fel de multă râvnă ca fetiţa. Când îl 
văzu pe Perez, lăsă jos lopăţica şi se întoarse ca să i se 
alăture. Se aşezară împreună pe scândura albă care era pe 
post de băncuţă şi îşi întinseră picioarele. 

— Ia spune, cum te cheamă? 

Perez sorbi din cafea şi privi în zare, spre Raven's Head. 

— Şi ce te nelinişteşte? 

— Mă numesc Helena. Helena Fleming. 

— Am auzit de tine! 

Femeia venise de curând în Shetland, la aproape trei ani 
de la moartea lui Fran. Câţiva dintre prietenii cu veleităţi 
artistice ai lui Fran îl invitau ocazional la mese şi petreceri 
şi mai auzea noutăţi de la ei. Se logodise cu Fran Hunter, 
artista, mama lui Cassie, dar femeia fusese ucisă, iar Perez 
ştia că era vina lui. Sentimentul de vinovăţie nu-l părăsea 
niciodată. 

Pe lângă asta, îi cunoştea numele fiindcă apăruse în The 
Shetland Times şi The Shetlander şi devenise un soi de 
vedetă locală. Helena era designer. Folosea lână de 
Shetland ca să facă haine care apăreau la London Fashion 
Week. Oameni de pe tot globul veneau ca să comande 
haine. Se zvonea că Ducesa de Cambridge îşi cumpărase 
dintr-un magazin şic din Londra un cardigan conceput de 
ea. 

— Stăm în Deltaness. 

Perez dădu din cap. Ştia şi asta, în felul acela în care 
informaţiile despre locuitorii din Shetland îi pătrundeau în 
minte. Cumpăraseră casa lui Dennis Gear, iar Dennis îşi 
luase viaţa la scurtă vreme după ce se mutase familia. 
Gestul şocase comunitatea şi cumva marcase negativ 
familia. Îi crescu simpatia pentru femeia din faţa lui. 

— Sigur ai auzit de bărbatul care s-a spânzurat în staulul 
nostru, nu-i aşa? 

Perez dădu din cap, iar Helena continuă. 

— S-a sinucis. Oamenii tăi au anchetat cazul. S-a făcut o 
autopsie. Dar în opinia comunităţii se pare că tot noi 
suntem de vină, cumva, spuse femeia cu amărăciune. Ne 
fac viaţa un coşmar. 

— Îmi pare rău, spuse Perez. Trebuie să vă fie greu. 

Cunoştea prea bine puterea zvonurilor şi a bârfelor. 

— Dar nu prea cred că asta ţine de poliţie. Dacă puteţi 
rezista, lumea o să găsească în curând alt subiect pe care 
să-l toace. 

Helena Fleming continuă de parcă nici nu-l auzise. 

— Ne afectează pe toţi. Avem doi copii, o fată şi un 

băiat. Ellie e încă prea mică să bage în seamă ce spune 
lumea, dar sunt sigură că şi ea aude lucruri pe la şcoală. 
Dar fiul meu, Christopher, are autism. Se descurcă destul 
de bine, dar tot are nevoie de sprijin. Uneori se comportă 
cam ciudat, dar nu e prost. Şi-a dat seama de ostilitatea 
din jur. Vrea să ştie de ce ne urăsc. 

— Chiar vă urăsc? í 

Perez se gândi că exagera. In Shetland, lumea nu prea 
se ura. 

— Nu toți, evident. Avem prieteni. Dar suntem 
consideraţi ciudaţi, puțin periculoși. Nici faptul că-l avem 
pe Christopher nu ne prea ajută. 

Femeia tăcu o clipă, după care continuă: 

— Dezvoltă obsesii. Acum e obsedat de foc. A venit la 
şcoală cu chibrituri şi a dat foc la nişte hârtie pe terenul de 
joacă. Iar Daniel, soțul meu, nu e cea mai sociabilă 
persoană. 

Din nou, se lăsă tăcerea. El tocmai voia s-o încurajeze să 
continue, când femeia reluă: _ 

— Daniel l-a găsit pe bărbatul mort. Incă are coşmaruri. 

— Îmi pare rău, spuse Perez iarăşi, dar tot nu-mi dau 
seama cu ce vă pot ajuta. 

Femeia privea în depărtare, spre Raven's Head. 

— Cineva tot vine pe proprietatea noastră. Asta ar trebui 
să fie de competenţa poliţiei. 

— Vi s-au furat lucruri? 

Femeia clătină din cap. 

— Nu ni s-a furat nimic, dar ni s-a lăsat ceva. 

Avea la ea o geantă verde din piele. O deschise şi scoase 
o ţiplă de plastic. Luă dinăuntru trei pătrăţele de hârtie 
milimetrică pe care le aşeză cu grijă pe banca dintre ei. 

În prima se vedea stâlpul unei spânzurători, în a doua se 
vedea şi laţul, iar a treia includea şi omuleţul spânzurat. 
Helena îi făcu semn spre ultima imagine. 

— Pe asta am primit-o ieri. Era într-un exemplar din The 
Shetland Times. 

— Şi celelalte? 

— Pe asta am primit-o acum o lună, la câteva zile după 

ce Daniel l-a găsit pe Dennis Gear. A doua acum o 
săptămână. Era în ghiozdanul fiului meu. Din fericire, am 
găsit-o înaintea lui. 

— Nu e posibil ca fiul tău să le fi desenat? întrebă Perez 
cu precauţie. 

Ştia cum s-ar fi simţit dacă cineva ar fi acuzat-o pe 
Cassie că desenează imagini bizare cu oameni spânzurați. 
Nu voia s-o supere pe femeie, dar poate că era doar un joc, 
ceva inofensiv. Poate că ea exagera. 

— La început am crezut că el le-a făcut. Folosesc hârtie 
milimetrică pentru schiţele mele. Am mormane prin atelier 
şi era posibil să fi luat câteva coli. Dar Christopher mi-a 
spus că nu el le-a făcut, iar Christopher nu minte. 

Perez nu spuse nimic. Nu întâlnise niciodată pe cineva 
care să nu mintă. Până şi Fran, care fusese cea mai sinceră 
femeie din lume, minţea atunci când era în avantajul ei. 

— Pe lângă asta, continuă Helena, fiul meu n-avea când 
să pună asta în The Shetland Times. Soţul meu a cumpărat 
ziarul cât el era la şcoală, iar Christopher s-a dus direct la 
etaj când am ajuns acasă. Serios, m-am tot gândit la asta şi 
nu putea fi el, spuse femeia privindu-l pe detectiv cu un 
aer rugător. 

Se lăsă tăcerea. Poate Cassie simţise ceva, fiindcă lăsă 
joaca şi le aruncă o privire. 

— Ai vreo idee cine ar putea fi? _ 

Perez se gândi că era un comportament laş. li era ruşine 
că o persoană din Shetland putea fi atât de crudă şi 
insidioasă. Ştia foarte bine povestea lui Dennis Gear. 
Bărbatul fusese dat afară din propria casă atât din vina lui, 
cât şi dintr-un ghinion. Ferma aparținuse familiei lui de 
generaţii întregi, dar niciodată nu se prea descurcase la 
agricultură şi îşi vânduse mare parte din teren puţin câte 
puţin, aşa încât pe final rămăsese numai cu casa, cu 
clădirile anexe şi cu puţin pământ în preajmă. Când soţia 
lui murise, nu se mai îngrijise de nimic şi fusese concediat 
de la staţia de reciclare din Lerwick. Avusese datorii prin 
întreg Shetlandul, iar la final casa îi fusese confiscată. Asta 
n-avea nicio legătură cu familia Fleming de la Londra, care 

o cumpărase şi o transformase în căminul lor. Ultimul 
lucru pe care-l făcuse Gear, anume să-şi ia viaţa pe o 
proprietate unde locuiau şi copii, unde unul dintre ei îi 
putea găsi cadavrul, i se păruse lui Perez un gest crud şi 
egoist. 

— Nu ştiam de povestea lui Gear când am cumpărat 
proprietatea, spuse Helena. Pe lângă asta, nu eram 
responsabili în niciun fel de problemele lui. Casa oricum 
urma să-i fie luată, indiferent că o voiam noi sau altcineva. 

— Era un om popular. 

Perez îşi aduse aminte că-l văzuse pe Gear la o 
strângere de fonduri din centrul comunitar din Deltaness. 
Era pe scenă şi cânta la acordeon într-una dintre cele mai 
apreciate trupe de muzică pentru dans, iar Fran îl târâse 
pe Jimmy până pe ring. Gear fusese atât de voios şi de roşu 
la faţă încât ai fi zis că e alcoolic sau că urmează să facă 
un atac de cord. 

— Era salvamar. Îi plăcea să petreacă. 

— Apoi am venit noi, spuse Helena. Străini cu accente 
diferite, atitudini diferite. Cu un fiu ciudat, obsedat de foc. 

Perez credea că femeia ar mai fi vrut să spună ceva, dar 
se oprise, aşa că profită de ocazie şi puse o întrebare: 

— De câtă vreme e obsedat Christopher de foc? 

Helena îşi lăsă cana de cafea pe iarbă. 

— Cred că a început de când cu Up Helly Aa. Tot 
spectacolul ăla şi torţele care ard... Săptămâna trecută, 
într-o seară, a plecat de acasă şi s-a alăturat unor 
adolescenţi care aprinseseră un foc pe plajă. Când l-au 
adus înapoi, era într-un hal fără de hal. 

Între cei doi se lăsă din nou tăcerea. Apoi auziră 
deasupra un mic avion pentru curse între insule. 

— Vreau să fac parte din comunitate. Mă străduiesc 
sincer. 

— Chiar crezi că vă trimit chestiile astea... - spuse Perez 
dând din cap spre bileţele - ... în speranţa că o să vă 
alunge? 

— Nu ştiu, răspunse Helena. Nu-mi pot imagina ce alt 
motiv ar avea. Le e teamă de Christopher, pe mine mă cred 

o vacă îngâmfată din sud, iar pe Daniel îl consideră 
înfumurat. 

Femeia tăcu, iar când reluă părea că e pe cale să-şi 
piardă controlul. 

— E din ce în ce mai rău. Parcă cineva încearcă să ne 
facă rău, să răspândească poveşti neadevărate despre noi. 
Ieri, la terenul de joacă, mi-am dat seama că era altă 
atmosferă. 

Helena dădu uşor din umeri. 

— Îmi pare rău, ştiu că sună ca o nebunie. 

— Nu prea îmi dau seama ce ai vrea să fac. Am impresia 
că nu a fost comisă nicio infracţiune. Dacă ţineaţi uşile 
deschise, nu se pune problema de intrare prin efractie... 

— Ştiu. Ar trebui să încep să încui. Dar ăsta era unul 
dintre motivele pentru care venisem în Shetland. Voiam să 
nu fim nevoiţi să locuim într-un fel de fortăreață. 

Femeia privea fix în depărtare, spre mare. 

— Presupun că speram să poţi afla cine face lucrurile 
astea, să stai de vorbă cu ei, să-i faci să înţeleagă că doar 
vrem să facem parte din comunitate. N-aş vrea să aibă 
probleme. Asta doar ar înrăutăţi situaţia. Ai dreptate, 
sigur. Nu ţine de poliţie şi probabil sunt paranoică. Ar 
putea să fie doar nişte copii. 

Perez nu prea ştia ce să-i răspundă, aşa că reveni în 
rolul de anchetator. 

— Ai văzut pe cineva prin apropierea casei? 

— Am mai avut impresia din când în când că e cineva 
acolo care ne urmăreşte, dar probabil că doar eram eu 
hipersensibilă. 

Perez se gândi că un om mort în staul şi bileţele ciudate 
care apăreau prin casă ar fi făcut pe oricine sensibil. 

— Dar soţul tău? El a văzut ceva ciudat? 

De această dată liniştea se prelungi şi mai mult. Când îi 
răspunse, Helena se întoarse spre el. 

— Lui Daniel, soţului meu, nu i-am povestit nimic din 
toate astea. Nu gestionează bine stresul şi a fost tulburat 
când l-a găsit pe Dennis Gear. Momentan pare să se simtă 
mai bine. Aproape că s-a liniştit. N-aş vrea să-i provoc din 

nou o stare proastă. 

Femeia tăcu iarăşi, după care reluă: 

— Pe lângă asta, Daniel n-avea cum să vadă nimic. Ieri 
după-amiază a fost plecat, nu era acasă. 

Perez se întrebă cum se poate simţi un bărbat cu o soţie 
care-l tratează ca pe un copil şi care hotărăşte ce-i mai 
bine pentru el. 

— Trebuie să mă anunţi imediat dacă mai primeşti 
bileţele. 

Se gândi să pună întrebări prin zonă. Deltaness era în 
nord-estul Insulelor Shetland, în Northmavine. Era o 
comunitate mică, aşa că putea să afle dacă exista vreo 
râcă, dacă era cineva care să vrea să alunge această 
familie nou-venită. Deja se gândea pe cine să ia la 
întrebări, dar nu voia să-i dea speranţe Helenei Fleming. 

— Îmi pare rău, spuse femeia. N-ar fi trebuit să vin să te 
deranjez. A fost o idee spontană. Nu m-am gândit pe 
îndelete. 

— De ce ai venit la mine? De ce nu te-ai dus direct la 
secţie cu fapta asta mizerabilă? 

— Datorită legăturii tale cu Fran. 

— Ai cunoscut-o pe Fran? 

Nu-l mai afecta la fel de tare ca odinioară să-i audă 
numele, însă tot avea un sentiment de vinovăţie şi dorinţa 
ridicolă să dea timpul înapoi, să rescrie istoria morţii ei pe 
Fair Isle din urmă cu trei ani. Tot voia să scape de cuțitul 
care strălucise în lumina lunii precum un fulger albastru. 

Dacă nu te-aş fi adus cu mine pe insulă... 

— Datorită ei am venit în Shetland. Ne-am întâlnit de 
câteva ori. Acum mulţi ani, bineînţeles. La Londra, la o 
petrecere dată de o prietenă comună, la o galerie, când 
avea prima expoziţie acolo. Era puţin mai tânără decât 
mine, dar îmi plăceau la nebunie lucrările ei şi am urmărit- 
o cum a evoluat când a venit aici. La fel şi Daniel. Asta ne- 
a atras aici. 

Perez dădu din cap spre fetiţa care se juca în apă şi 
ridica diguri ca să facă un lac de acumulare. 

— E fiica ei, Cassie. Am grijă de ea, deşi nu sunt tatăl ei 

biologic. 

Tăcu o clipă, parcă simțind nevoia să se explice. 

— Duncan, tatăl ei, e puţin cam iresponsabil, aşa că într- 
un fel Fran mi-a lăsat-o în grijă înainte să moară. 

— Ştiu, zise Helena. Am aflat, spuse ea zâmbind repede. 
Shetland nu e tocmai un loc al secretelor, nu-i aşa? 

— Ei, ai fi surprinsă. 

— O să plec acum. Am zis că nu stau mult. Daniel se 
descurcă de minune cu copiii, dar nu-i cel mai simplu lucru 
din lume. 

— Ar trebui să-i aduci pe aici la un moment dat. Lui 
Cassie îi place să aibă parteneri de joacă noi. 

Femeia zâmbi din nou repede, iar Perez îşi dădu seama 
cum ar fi putut exista o prietenie între ea şi Fran. 

— Sunt amândoi puţin cam dilii. Nu-s tocmai domesticiţi. 

Perez dădu din cap spre Cassie, care avea braţele 
murdare de noroi până la coate. 

— Am impresia că nici noi nu suntem tocmai domesticiţi. 

Căută prin buzunarul de la jachetă un creion şi o bucată 
de hârtie pe care-şi scrise numărul de mobil. 

— Dacă se mai întâmplă ceva, orice, sună-mă. 

O privi pe Helena cum se îndreaptă spre dubă. Femeia 
se opri din drum ca să schimbe două vorbe cu Cassie, care 
se ridică. Nu auzi ce-şi spuseră, dar conversaţia părea 
animată şi prietenoasă. Din nou, Perez simţi că femeia îi 
era simpatică. Nu-i părea deloc rău că apăruse pe nepusă 
masă. 

Capitolul 5 


Helena nu lucra duminica. La început, când se mutaseră 
în Deltaness, lucrase în fiecare clipă când avusese un 
răgaz. Era disperată să-şi crească afacerea, să-şi 
consolideze contactele cu magazinele din Londra şi 
Europa. Fireşte, ea câştiga mai mult decât soţul ei, şi, cu 
toate că avuseseră nişte bani puşi deoparte, fusese 
conştientă că n-o să le ajungă la nesfârşit. Daniel se 
ocupase să-i ia pe copii de la şcoală şi să le pregătească 
ceaiul. Pentru Helena, munca devenise o obsesie şi o 
modalitate de evadare. Niciodată nu se pricepuse să facă 
mai multe deodată. Câte un singur proiect îi capta 
imaginaţia şi îi ocupa gândurile. Nici măcar nu observase 
cât de stresat era Daniel până când bărbatul nu izbucnise 
în lacrimi într-o seară când tocmai se pregăteau să iasă la 
cină cu nişte prieteni. Helena ieşise din duş şi îl găsise 
plângând în dormitor. Uşa era deschisă şi ambii copii 
stăteau în prag şi îl priveau, în timp ce apa se scurgea din 
prosopul ei pe podeaua din lemn. 

— Ce s-a întâmplat? 

Ellie păruse foarte afectată. 

— Ce s-a întâmplat cu tati? 

Helena îi trimisese jos la bucătărie cu blândeţe. Le 
dăduse voie să mănânce biscuiţi şi să bea sucuri acidulate 
de care de obicei n-aveau voie, după care-l luase pe Daniel 
în braţe. Prosopul căzuse pe podea, iar acum îşi aducea 
aminte cum simţise pe piele lâna aspră a jerseului lui 
Daniel. li făcuse promisiuni pe care nu era convinsă că 
avea să le şi respecte: că o să lucreze mai puţin, că o să 
petreacă mai mult timp cu copiii, cu el. Insă tot insistase 
să meargă la cină cu Robert şi Belle. Abia aşteptase seara 
aceea, conversaţia vioaie şi ocazia de a ieşi din casă. Abia 
aşteptase să râdă din nou. Crezuse că o să înnebunească 
dacă nu reuşea să mai stea de vorbă şi cu altcineva. 

— O să-ţi facă bine, îi zisese lui Daniel. 

Nici ea nu prea crezuse ce-i spune. Ştiuse încă de atunci 

că o făcea din egoism. g 

Dar în mare parte chiar îşi ţinuse promisiunile. Încerca 
să lucreze cât mai mult când copiii erau la şcoală şi îi lua 
de acolo cel puţin de două ori pe săptămână. Il încuraja pe 
Daniel să-şi urmeze propriile pasiuni, iar duminica şi-o lăsa 
liberă ca să petreacă timp cu familia. 

Astăzi hotărâră să meargă la o plimbare mai lungă de 
dimineaţă. Belle Moncrieff sunase cu o seară înainte ca s-o 
întrebe pe Helena dacă nu putea s-o ajute cu ceaiurile de 
duminică de la strângerea de fonduri a comunităţii, însă 
era ultimul lucru de care voia să audă. 

— Îmi pare rău, am stabilit că facem o drumeţie cu 
copiii. Vrem să-i mai dezlipim de ecrane, să-i scoatem în 
aer liber. 

În timp ce împacheta cele necesare pentru picnic, se 
gândi la Jimmy Perez, polițistul brunet şi neglijent 
îmbrăcat. Era drăguţ. Hotări să-i accepte invitaţia să mai 
treacă prin Ravenswick. 

Porniră spre nord, ignorând comentariile lui Christopher 
despre cât de lung era drumul. Daniel le arătă copiilor 
vidrele de la Suketter, iar Helena aruncă pietricele pe 
suprafaţa apei şi o urmări pe Ellie cum se joacă în nisipul 
de pe mal. Îşi aduse aminte de Cassie Hunter şi din nou de 
polițistul brunet şi chipeş, cu nume spaniol. Pentru o clipă 
simţi o undă de dorinţă şi se întrebă cum ar fi stat lucrurile 
dacă ar fi fost singură. Apoi se gândi că dacă ea n-ar fi avut 
nicio responsabilitate, n-ar mai fi ştiut cine e. 
Responsabilităţile, la fel ca neliniştea ei în privinţa lui 
Daniel şi a copiilor, îi dădeau un rol în viaţă. Nu era 
îndeajuns de curajoasă încât să-şi creeze propria 
identitate. Munca ei, schiţele, păleau prin comparaţie cu 
importanţa faptului de a avea grijă de aceşti oameni. 

Odată ce ajunseră înapoi acasă, copiii erau obosiţi, iar 
Christopher dispăru în camera lui. Ellie se miorlăi, vrând 
să fie dusă la ceaiurile de duminică de la centrul comunitar 
din Deltaness, dar Helena tot nu voia aşa ceva. Avea 
lucruri mai importante la care să se gândească. Avea o 
familie de protejat. Daniel se refugie în biroul lui. Probabil 

transfera de pe aparat în calculator pozele făcute în 
natură. În partea estică a casei construiseră nişte ferestre 
mari, iar soarele scălda bucătăria în lumină şi căldură. 
Ellie ieşi în grădină ca să se joace. În timp ce stătea în 
balansoar, Helena simţi cum începe să picotească. Până la 
urmă, îşi permitea atâta lucru. Era duminică, ziua lor de 
odihnă. Dar tot mai avea treabă, în ciuda promisiunii pe 
care i-o făcuse lui Daniel, aşa că ieşi din casă. 

Când se întoarse în bucătărie, pierduse complet 
noţiunea timpului. Pe fereastră pătrundeau în continuare 
razele soarelui, iar în cameră era cald. Ellie ţopăia pe 
trambulina de pe iarba de afară, iar Helena se linişti 
văzând-o, dar se simţea puţin ameţită şi dezorientată. Nu 
purta ceas, iar cel de deasupra aragazului avea nevoie de o 
baterie nouă. Puse apa la fiert, ieşi pe hol şi îl strigă pe 
Daniel ca să-l întrebe dacă vrea un ceai. Uşa de la biroul 
lui era închisă, iar bărbatul nu răspunse. Tocmai voia să 
intre, când auzi de afară un zgomot ca un scheunat ciudat 
pe care-l recunoscu imediat. Aşa făcea Christopher când 
era speriat sau entuziasmat. Helena se gândi că probabil 
Ellie îl convinsese să se joace împreună. 

Deschise uşa şi aruncă o privire în curtea care se 
întindea între casă şi unele dintre fostele clădiri de la 
fermă care fuseseră transformate în atelierul ei. 
Christopher era acolo şi tremura. In mod clar era tulburat. 
Se duse la el. 

— Ce s-a întâmplat? 

Băiatul nu răspunse, iar Helena îi citi panica din privire. 
Se duse la el şi îl ţinu foarte strâns în braţe. Christopher 
ura atingerile suave, nu suporta să fie luat de umeri, să i se 
mângâie părul, dar uneori mai răspundea la o îmbrăţişare 
fermă. Însă Helena nu avu succes de această dată. Băiatul 
rămase încordat şi o împinse. 

— Poţi să-mi spui ce s-a întâmplat? îl întrebă pe un ton 
egal. 

Christopher nu reacţiona bine la niciun fel de emoție. 

Băiatul clătină din cap, o luă de mână şi o trase după el 
spre staul. Era singura clădire pe care nu o renovaseră. 

Când cumpăraseră casa, Helena se gândise că într-o bună 
zi puteau s-o transforme într-o casă pentru Christopher, 
dacă se dovedea că nu se descurcă de unul singur în lume, 
şi urma să aibă nevoie de îngrijiri şi ca adult. Era mai într- 
o parte, după clădirile în care lucra ea. Acolo îl găsise 
Daniel pe Dennis Gear. 

Uşa dublă putrezise. Atârna de balamale şi rămăsese 
deschisă, sprijinită de pământ. Inăuntru, singura lumină 
venea de la uşa pe jumătate deschisă şi de la o fereastră 
aflată sus, pe perete. 

De una dintre grinzi atârna un trup. Laţul era făcut din 
funie de nailon. Helena nu se panică. Se miră de cât de 
calmă se simţea, de faptul că nu-şi pierdea cumpătul. 
Scena părea desprinsă dintr-unul dintre  bileţelele 
anonime, însă aici nu era vorba despre o imitație a 
răposatului Dennis Gear. Era o tânără îmbrăcată în rochie, 
dar cu picioarele goale, fără încălțări. Helena îl îndepărtă 
pe Christopher. 

— Nu te uita. Rămâi afară. 

După ce el plecă, ea se apropie şi atinse o gleznă a 
cadavrului. Era rece, fără viaţă. N-avea niciun rost să 
încerce să-l dea jos, chiar dacă ar fi avut fizic cum s-o facă, 
chiar dacă ar fi avut tăria necesară. 

Helena se mută de unde stătea şi privi în sus, astfel 
încât să vadă chipul femeii, iar pentru o clipă avu o 
senzaţie de greață şi crezu că urmează să vomite. Era 
Emma Shearer, dădaca angajată de Robert şi Belle 
Moncrieff. Şi ea se numărase printre cei care bârfeau şi se 
întorseseră spre Helena când se dusese vinerea trecută să- 
i ia pe copii. Belle o considera nemaipomenită, dar Helenei 
nu-i plăcuse niciodată, nici măcar când se văzuseră prima 
oară. Fusese îndeajuns de politicoasă în scurta conversaţie 
de la început şi destul de săritoare, luând-o pe Ellie din 
când în când dacă Helena întârzia. Dar o făcuse mereu 
într-un mod cumva superior, îngâmfat, critic. Nu-mi plăcea 
de ea şi acum e moartă. De parcă murise din cauza 
antipatiei ei. De parcă murise numai dintr-atât. 

Auzi un zgomot în spatele ei şi se răsuci, crezând că se 

întorsese Christopher. Voia să-l facă să plece din nou. Însă 
în prag, încadrat de lumina strălucitoare de afară, apăruse 
Daniel. li vedea numai silueta, însă îl auzi cum icneşte şi se 
gândi ce şoc trebuia să fie pentru el. Găsise trupul lui 
Dennis Gear în exact acelaşi loc. 

Ce se întâmplă cu noi? De ce ne e distrusă viaţa de aici? 

Se apropie de el şi îl împinse în lumina de afară. 

— Unde-i Christopher? 

— Nu ştiu. 

Bărbatul aruncă din nou o privire în staul. 

— N-ar trebui s-o dăm jos? 

— N-are rost. E moartă. Poliţia ar prefera să rămână 
acolo. 

Helena ştia asta din cauza plăcerii ei vinovate de a se 
uita noaptea târziu la televizor, când toţi ceilalţi dormeau, 
la serialele cu crime adevărate. Exact la fel ca fiul ei. 

Avea numărul lui Jimmy Perez deja salvat în telefon. 
Apăsă pe taste şi aşteptă ca bărbatul să-i răspundă. 

Capitolul 6 


Perez hotări să meargă la ceaiurile de duminică din 
Deltaness. Aşa putea s-o ia şi pe Cassie cu el. Vremea era 
frumoasă şi poate mai reuşea să strângă informaţii despre 
familia Fleming, să mai înţeleagă puţin ce era cu tensiunile 
din comunitate. Deseori, Cassie îşi petrecea duminicile cu 
Duncan Hunter, tatăl ei biologic, însă de data aceea el era 
plecat în sud într-una dintre misterioasele lui călătorii de 
afaceri, aşa că fetiţa avea toane şi era recalcitrantă, 
făcându-l vinovat pe Perez, nu pe Duncan. Duncan o 
răsfăţa prea mult, o lăsa să stea trează toată noaptea, după 
care o dezamăgea. Călătoriile de afaceri deveneau tot mai 
dese. Perez se gândi că poate Cassie s-ar fi simţit mai bine 
având prăjituri la discreţie şi ocazia să se întâlnească şi cu 
alţi copii. Ajunse la concluzia că erau mici şanse ca familia 
Fleming să fie acolo. La ceai se bârfea întruna, iar Perez 
bănuia că Helena voia să se ţină cât mai departe. 

În maşină, în timp ce mergeau spre nord, Cassie abia 
dacă scoase două vorbe. Perez purtase o adevărată bătălie 
ca s-o convingă să vină. Fetiţa ar fi preferat să se uite la un 
DVD şi să petreacă o după-amiază leneşă, trântită pe 
canapea. Asculta o poveste şi mormăia ocazional, atunci 
când îi răspundea la o întrebare. Se întrebă cum urma să 
fie când ajungea la adolescenţă. Vremea era încă bună. 
Soarele strălucea, iar din sud-est bătea o briză care ţinea 
ceața la distanţă. Parcarea de la centrul comunitar era 
deja plină când ajunseră. În drum spre clădire, Perez 
salută din cap mai multe persoane pe care le ştia: o femeie 
cu care mersese la şcoală şi Robert Moncrieff, medicul 
care se ocupa de Northmavine. Înăuntru erau şi mai mulţi 
cunoscuţi. Donă nişte bani într-o găletuşă de pe masa de 
lângă uşă, după care se aşeză la coadă împreună cu 
Cassie, aşteptând nişte prăjituri făcute în casă. Găsiră loc 
la o masă acoperită cu o faţă albă, iar o femeie apăru ca 
prin farmec cu un ceainic imens ca să-i umple cana. Pe 
scena joasă, doi adolescenţi cântau la vioară. Cassie se ştia 

cu fiica mai mică a lui Moncrieff de la clubul de 
gimnastică. Fetiţa stătea la altă masă, iar ea fugi să i se 
alăture. Perez rămase locului şi ascultă conversațiile din 
jur. 

Două femei se aşezară în faţa lui. Detectivul bănui că 
erau surori. Ambele aveau peste şaizeci de ani şi aveau 
aceleaşi maxilare pătrăţoase. Una era îndesată, cu oase 
mari, cealaltă uscăţivă, cu păr cărunt şi subţire. Perez se 
gândi că poate sora mai slabă era surdă, deoarece vorbeau 
tare, iar glasurile lor depăşeau volumul conversaţiilor de 
pe fundal. Dar poate că doar simțeau nevoia să aibă parte 
de public. Nu le cunoştea, dar avea impresia că o mai 
văzuse pe cea durdulie. Cândva lucrase la banca din 
Lerwick. La început, crezu că vorbea despre o rudă extrem 
de în vârstă: 

— Chiar cred că ar fi mai bine să fie trimis undeva la un 
centru, nu crezi, Lottie? 

Făcu o pauză, după care adăugă: 

— Mă refer la băiatul ăla al familiei Fleming. 

Sora ei avea gura plină fiindcă muşcase dintr-o prăjitură, 
aşa că nu putea decât să dea din cap. 

— În clipa asta, e un pericol atât pentru el, cât şi pentru 
toţi cei din jur. Cine ştie ce urmează să facă? Nu-l pot 
controla. Îl lasă să umble hai-hui. Ar putea să ne dea foc în 
propriile case. 

Părea convinsă că e de partea binelui, însă Perez se 
gândi că probabil s-ar fi bucurat nespus dacă cineva ar fi 
murit din cauza comportamentului lui Christopher. Ar fi 
avut subiect de conversaţie pentru ani întregi. 

Între timp, sora ei terminase de mestecat. 

— Mama lui pare o femeie destul de drăguță. 

— Mie mi se pare că îşi cam face de cap. Vine la noi în 
Shetland şi ne foloseşte lâna şi modelele ca să facă ea 
avere. 

Femeia se opri puţin cât să ia o gură de ceai. 

— Şi nu respectă tradiţiile adevărate. Dacă mă întrebi pe 
mine, mi se pare că-i doar o profitoare. 

Perez şi-o imagină pe Helena apărându-şi cu înverşunare 

familia. Îi venea să se amestece în discuţie şi să-i spună 
femeii că e nedreaptă, dar îşi dădea seama că doar ar fi 
înrăutățit situaţia pentru familia Fleming. Nu putea să mai 
stea să asculte asemenea răutăţi, aşa că se ridică şi îşi 
căută alt loc. 

Cu Robert Moncrieff fusese coleg de şcoală. Ţinea minte 
că era sportiv şi puţin distant. Perez era un singuratic când 
se mutase de la mica şcoală din Fair Isle la internatul de la 
Liceul Anderson. Pe atunci copiii se luaseră de el şi îi 
fusese dor de casă. Tatăl lui Robert fusese şi el doctor şi 
lucrase la Spitalul „Gilbert Bain” într-o vreme când cei mai 
mulţi băieţi proveneau din familii de agricultori sau 
pescari. Acum, Perez se gândea că probabil nici micului 
Moncrieff nu-i fusese uşor să se integreze. Se apropie de 
el, iar bărbatul se mută ca să-i facă loc. Doctorul privea 
spre celălalt capăt al clădirii, unde Cassie şi prietena ei 
stăteau în mâini, sprijinite de perete. 

— Ia te uită la maimuţele alea două! 

Mezina lui Moncrieff, Kate, era puţin mai mică decât 
Cassie. 

— Par să se înţeleagă destul de bine, ţinând cont că se 
văd numai la clubul de gimnastică. 

— Poate că-i mai uşor să fii prieten cu cineva dacă te 
vezi mai rar. 

— Da, poate. 

Doctorul rămase tăcut câteva clipe, apoi zise: 

— Fetiţele pot să fie atât de nesuferite... 

— Nu doar fetiţele. 

— A, înţeleg că tocmai ai scăpat de cotoroanţele din 
Deltaness, zise Moncrieff dând din cap spre cele două 
surori. Lottie nu-i aşa de rea dacă o prinzi singură, dar 
dieta lui Margaret Riddell e formată din răutăţi, bârfe şi 
zvonuri. Soţul a părăsit-o fiindcă n-o mai suporta şi s-a 
mutat cu o chelneriţă letonă de la Hotelul Kveldsro, care 
are jumătate din vârsta lui. 

— Aşadar a devenit ea însăşi subiect de bârfă? 

Perez zâmbi. Îi venea cam greu să-i pară rău de femeia 
aceea. 

— Chiar aşa. 

— Vorbeau despre băiatul familiei Fleming. 

— Ai fost implicat în asta? 

Moncrieff părea surprins. 

— Nu mi s-a părut mare lucru că a dat foc la nişte hârtie 
în curtea şcolii. N-a distrus nimic. 

— Nu, răspunse Perez. 

Detectivul îşi aduse aminte abia atunci că Helena 
menţionase că băiatul se jucase cu chibrituri la şcoală. 

— N-am fost chemaţi. 

Adolescenţii care cântau la vioară încheiară o melodie, 
fiind răsplătiți cu aplauze. Perez se întoarse către 
Moncrieff. 

— Cunoşti familia? 

— Copiii noştri sunt colegi de şcoală cu ai lor. I-am mai 
chemat pe Daniel şi pe Helena la cină de vreo două ori. Şi 
noi am fost pe la ei ca să bem ceva şi la un grătar mai pe la 
începutul anului. Ştii cum e într-un loc ca Deltaness, 
Jimmy: orice nou-venit e o sursă de interes şi amuzament. 
Belle nu mai putea de bucurie când au venit aici. Avea 
impresia că citesc The Guardian şi că putem să purtăm cu 
ei conversații inteligente despre artă şi literatură. 

— Şi aţi reuşit să faceţi asta? 

Belle, soţia lui Robert, crescuse în Anglia. Perez nu-şi 
amintea ce făcuse exact înainte să vină în Shetland. Poate 
lucrase undeva în relaţii cu publicul? Acum devenise 
gospodină, se ocupa de cei patru copii şi era o voluntară 
activă în mai multe asociaţii decât putea Perez să 
enumere. Acum se afla în bucătăria de la centru şi ungea 
turte cu unt. Detectivul o zărise când intrase. 

— Cu Helena, da. Daniel e puţin mai dificil. E cam 
încordat, tinde să cadă în tăceri lungi şi să se închidă în 
sine. 

— El l-a găsit pe Dennis Gear, spuse Perez, deşi era 
sigur că Moncrieff ştia deja asta. Se pare că l-a afectat şi 
nu prea poate să treacă peste asta. 

— Sigur că da, săracul de el. Atunci se explică. 

Moncrieff făcu semn cu cana către o tânără care trecea 

cu un ceainic. 

— Ar trebui să fiu mai înţelegător. 

— Nu eşti medicul lui? 

— Nu, am impresia că familia Fleming are contract cu 
centrul medical din Brae. Şi chiar dacă aş fi doctorul lui, 
Jimmy, evident că n-aş sta de vorbă cu tine despre 
afecțiunile lui. 

— Ce părere are restul comunităţii din Deltaness despre 
ei? 

Moncrieff nu răspunse imediat. 

— Cei mai mulţi vecini sunt oameni foarte toleranţi. De 
regulă primim străinii cu braţele deschise. În Shetland am 
tot avut parte de invadatori încă de pe vremea vikingilor. 

— Daniel şi Helena Fleming nu sunt deloc nişte 
invadatori. 

Kate şi Cassie se mutaseră afară şi se dădeau peste cap 
pe iarba din faţa clădirii. Perez le privi şi se întrebă dacă 
nu cumva şi Cassie era ţinta unor răutăţi. Se gândi că, 
dacă aşa ar fi stat lucrurile, ar fi fost în stare să ucidă pe 
cineva. 

— Sigur că nu. lar casa lui Dennis Gear era într-un hal 
fără de hal când au cumpărat-o, dar tot nu le-a fost uşor să 
fie acceptaţi. Niciunul dintre localnici nu voia să cumpere 
ferma. Era prea mult de lucru. Dar asta nu înseamnă că 
lumea nu comentează, acum că-i gata, despre cum vin 
soothmoothers” peste noi şi cumpără cele mai bune locuri. 

— Şi poate că la mijloc e şi puţină vinovăţie apropo de 
cum a sfârşit-o Dennis Gear? E mai uşor să dai vina pe o 
familie engleză decât să te gândeşti că poate s-ar fi putut 
face mai multe pentru omul acela cât era încă în viaţă. 

Perez se întrebă dacă Gear se întorsese în Deltaness ca 
să se sinucidă ca o acuză adresată comunităţii, nu familiei 
Fleming. Probabil că pe ei nici măcar nu-i întâlnise 
vreodată. 

— S-ar putea să ai dreptate. Ştiam cu toţii că Dennis are 
probleme financiare, dar nimeni nu s-a gândit la una ca 
asta. lar acum vila aia modernă de pe deal ne duce mereu 


2 „Străini”, în dialectul de Shetland și Orkney (n. trad.). 
e 36 - 


cu gândul la asta, nu-i aşa? Daniel lucra ca arhitect la 
Londra şi chiar a făcut o treabă nemaipomenită cu casa. 

— Aşadar, există şi o oarecare invidie la mijloc? 

Fetiţele căzuseră una peste alta pe iarbă şi chicoteau. 
Cassie cea cu toanele de dimineaţă dispăruse. 

— Cu siguranţă, cel puţin faţă de ce face Helena. E 
faimoasă pentru că e un designer fantastic, nu fiindcă a 
copiat câteva modele străvechi de pe Fair Isle. 

Moncrieff tăcu pentru o clipă, după care continuă: 

— Desigur, o ajută şi faptul că soţia mea talentată se 
ocupă de publicitatea ei. 

— Belle lucrează pentru Helena acum? 

— Mda, s-a apucat să se ocupe de proiecte ocazionale şi 
câte ceva din media locală, dar încă are vechile ei contacte 
din presa de la Londra şi se ocupă de tot ce ţine de PR-ul 
Helenei. li place la nebunie. 

Moncrieff se opri o clipă, apoi continuă: 

— Ea şi Helena urmează să meargă la Londra peste 
câteva săptămâni pentru o expoziţie specială. Dumnezeu 
ştie cum o să mă descurc de unul singur cu copiii. 

— Aveam impresia că aveţi o dădacă! N-o să fii chiar 
singur. 

— A, da, desigur, spuse Moncrieff pe un ton uşor ezitant. 
Emma a început să lucreze pentru noi pe când Sam era 
mic de tot şi Belle o născuse de curând pe Kate, deci se 
pricepe de minune cu cei mici, dar nu se descurcă atunci 
când vine vorba de crizele de nervi ale adolescenților. Ştiai 
că Martha are şaisprezece ani? 

Bărbatul începu să-i povestească despre fiica lui cea 
mare şi despre chinurile examenelor, despre cum Martha 
făcea parte din echipa de vâslit din Deltaness şi cum 
recent câştigaseră regata Whiteness. 

— Nu putem s-o convingem să ia în serios şcoala, iar cu 
Charlie situaţia e la fel de rea. 

Nu dură mult ca Perez să nu-l mai asculte. Se întreba 
cum de copiii altora erau plictisitori, în vreme ce Cassie 
era în mod clar fascinantă. Se foi în scaun cât să le vadă pe 
fetiţe. Stăteau pe iarbă şi vorbeau, însă în timp ce le privea 

atenţia îi fu atrasă de ceva din afara razei lui vizuale. Uşa 
clădirii se dădu de perete şi un alt copil intră în fugă, 
începând să strige. Îşi acoperise urechile, de parcă propria 
voce îl înspăimânta. Lui Perez îi luă o clipă să înţeleagă ce 
spune, pentru că băiatul gâfâia. Avea chipul plin de 
sudoare. În încăpere se lăsă tăcerea şi toată lumea se 
holbă la el. Băiatul îl văzu pe Moncrieff şi fugi spre el, îl 
apucă de mână şi îl ridică în picioare. 

— Vă rog să veniţi! Trebuie să veniţi! 

In aceeaşi clipă, mobilul lui Perez începu să sune. 

Capitolul 7 


Jimmy Perez vorbea la telefon în timp ce-i urma pe 
Christopher şi pe Moncrieff la deal. 

— Inspectore Perez, aici Helena Fleming. 

— Dacă-ţi făceai griji despre fiul tău, e bine. E aici cu 
mine. 

Femeia nu răspunse imediat, apoi zise confuză: 

— Christopher n-are cum să fie în Ravenswick Abia ce-a 
plecat de acasă. 

— Nu, nu. Eram în Deltaness la ceaiurile de duminică. A 
apărut deodată în centrul comunitar. Era destul de 
îngrijorat şi cred că-l căuta pe doctorul Moncrieff. Venim 
acum spre tine. 

— A, bine. 

Femeia părea atât de uşurată încât cuvintele ei păreau 
nepotrivite, de parcă ar fi exprimat prea puţin. Perez se 
întrebă dacă nu cumva se mai afla cineva lângă ea. 

— Da, atunci are sens. Îţi mulţumesc. 

— Ce s-a întâmplat? 

— Ceva cumplit. 

De această dată vocea Helenei nu trăda nicio emoție. 

— A mai murit o persoană. Tot spânzurată. O tânără pe 
nume Emma Shearer. O să ies după voi când vă apropiaţi 
de casă. O să-ţi arăt atunci. 

Perez nu mersese acolo atunci când murise Dennis Gear. 
Sandy Wilson fusese de serviciu şi se ocupase de caz. 
Moartea nu pusese semne de întrebare pentru mult timp. 
Perez îşi aminti acum că Gear lăsase o scrisoare de adio, 
ceva foarte trist în care-şi plângea de milă şi spunea cât de 
mult îşi iubea vechea locuinţă şi simţea că face parte din 
ea, că o parte din el murise deja odată cu renovarea şi că 
acum parcă nu mai merita să trăiască. 

Perez nu era sigur la ce se aşteptase. Poate că-i fusese 
teamă să nu dea de ceva exagerat şi lipsit de gust, de o 
simplă fermă din Shetland mutilată atât de mult încât 
originalul să fie de nerecunoscut, ceva mai potrivit în 

Houston decât în Deltaness. La urma urmei, Moncrieff o 
descrisese drept „vila aia”. Când se întoarse cu spatele 
spre centrul comunitar şi văzu clădirea, dădu de ceva 
surprinzător şi totodată destul de diferit. Nu avusese loc 
nicio încercare de a modifica locuinţa originală. Era tot 
acolo, practic neatinsă, şi devenise o aripă a casei, însă 
arhitectul folosise materiale de construcţie ca s-o extindă 
într-o clădire complet nouă, cu etaj. Era un edificiu 
modernist, numai linii drepte, care păstra simetria 
originalului şi era văruit la fel. Acoperişul plat era acoperit 
cu iarbă şi părea să devină una cu dealul din spate. Perez 
se întrebă ce părere ar fi avut Fran de o astfel de privelişte 
şi se gândi că i-ar fi plăcut la nebunie. 

Helena îi aştepta. Îngenunche şi îl luă pe Christopher de 
umeri. 

— Ai făcut bine că l-ai adus pe Robert. Ai făcut foarte 
bine. Dar ne ocupăm noi acum. Poţi să intri. Tati e în 
bucătărie, dacă ai nevoie de el, sau poţi să mergi înapoi în 
camera ta. 

Christopher dădu din cap. Părea mai calm. Helena îl 
privi până trecu de uşă, după care se întoarse spre ei. 

— Christopher a găsit-o. 

Îi conduse printr-o grădină betonată, de-a lungul unei 
poteci înguste dintre casă şi clădirile auxiliare, către un 
staul. Perez îşi aminti de pozele făcute acolo când Dennis 
Gear îşi luase viaţa. Pe atunci, într-un capăt al staulului se 
aflase un tractor. Bărbatul se urcase pe roată ca să arunce 
o funie pe după o grindă, după care sărise. Scrisoarea de 
adio o lăsase pe scaunul tractorului. 

Acum nu mai era niciun utilaj înăuntru. Probabil că 
familia Fleming scăpase de el, iar acum numai nişte baloti 
de fân arătau că proprietatea fusese cândva o fermă. Erau 
prea departe ca fata să se fi urcat pe ei ca să se spânzure. 
Lui Perez i se păru o „fată” de îndată ce o văzu, fiindcă 
avea înfăţişarea slabă, nedefinită, a cuiva foarte tânăr, dar 
se gândi că Fran şi Willow ar fi spus că era vorba de o 
femeie. 

— Era deja moartă când am găsit-o. 

Helena părea să simtă nevoia să justifice faptul că nu 
reuşise s-o salveze. 

— Vreau să spun că era rece. Era clar moartă. Pe lângă 
asta, nu cred că aş fi reuşit s-o dau jos. 

— Chiar e Emma. 

Moncrieff stătea puţin mai în spatele lui Perez şi se 
holba de parcă avea nevoie de ceva timp ca să proceseze 
ce vede. 

— Emma Shearer. Dădaca noastră. 

Perez se întoarse ca să-l privească şi fu surprins să vadă 
cât de liniştit, cât de impasibil părea. Poate că un doctor 
era obişnuit cu moartea, însă această femeie aproape că 
făcuse parte din familie. 

— De ce să se spânzure? întrebă Moncrieff. 

— Nu e vorba de un suicid. 

Perez fusese convins de acest lucru încă de când intrase. 

— Asta dacă nu cumva a fost scos ceva din staul. 

Helena clătină din cap. 

— Christopher a găsit-o. Era afară, în curte, când l-am 
văzut. Scotea zgomotele pe care le face când e speriat. E 
clar că nu s-a dus altundeva înainte. Abia dacă se putea 
mişca. l-am atins piciorul, dar nimic altceva. Daniel, soţul 
meu, a venit doar până în prag. 

Helena închise ochii puţin, după care continuă: 

— E ca în desenele alea pe care ţi le-am arătat. Un 
coşmar. 

O spusese cu convingere. Perez se gândi că femeia se 
simţea de parcă nu mai reuşea să se trezească. Cunoştea 
senzaţia. Îşi petrecuse primele şase săptămâni după 
moartea lui Fran trăind un coşmar cumplit. Helena se 
întoarse spre el. 

— Dar n-au cum să aibă legătură, nu? Nimeni n-ar fi atât 
de nebun încât să comită o crimă numai ca să se răzbune 
pe noi. 

— Pare improbabil. 

Însă ştia că unii ucigaşi chiar sunt nebuni, că mobilele 
pentru crime pot fi ridicol de şubrede. Un gest furios făcut 
de un şofer către un altul. Un râset batjocoritor. O 

ranchiună veche de ani întregi. 

— Am de dat nişte telefoane. Trebuie să încep nişte 
proceduri. Sunt sigur că înţelegeţi. Am nevoie să rămâneţi 
aici până vine alt agent ca să securizeze scena crimei. Dar 
puteţi să mergeţi înăuntru ca să aşteptaţi. Vin să stăm de 
vorbă imediat ce pot. 

— Va trebui să o sun pe Belle, zise Moncrieff. Probabil 
că o să se întrebe ce s-a întâmplat, iar Kate e încă la 
ceaiuri. Planul era s-o duc acasă în timp ce Belle ajută la 
strâns. 

Perez se gândi la ce-i spusese doctorul. Membrii familiei 
Moncrieff puteau să se numere printre suspecți. O 
angajaseră pe femeie şi locuiseră cu ea. Chiar dacă n- 
aveau nicio legătură cu moartea ei, prefera să discute cu 
fiecare pe rând, înainte să le dea ocazia să stea de vorbă 
între ei despre femeie şi să inventeze povestea care-i 
punea în lumina cea mai bună. Aşa făceau toţi martorii. 
Dar nu era fezabil să-i ţină separați până când venea 
echipa din Scoţia. Trebuia să ţină cont de realităţile din 
Shetland. Echipa din Inverness se ocupa de toate crimele 
din insule. Detectivul dădu aprobator din cap. 

— Dar te rog spune-i să fie discretă. 

În curând, lumea avea să afle. Zvonurile se răspândeau 
ca un foc sălbatic care cuprindea uşile şi ferestrele 
fermelor, trecea peste mesele de bucătărie, prin baruri şi 
locuri de muncă. 

— Şi poţi s-o rogi să mai arunce câte un ochi să vadă ce 
face Cass, până găsesc pe cineva care s-o ia? 

Când rămase singur, îl sună mai întâi pe colegul lui, 
Sandy Wilson. 

— Avem de-a face cu o moarte suspectă la fosta casă a 
lui Dennis Gear. 

Se întrebă cât avea să mai dureze până când aveau să se 
refere la Hesti drept casa familiei Fleming. 

— Îţi ia mult să ajungi? Pot s-o contactez şi pe Morag la 
fel de bine. 

Sandy avea o nouă femeie în viaţa lui, Louisa, care lucra 
ca învăţătoare în Unst. Femeia locuia pe Insula Yell, la 

care se ajungea cu feribotul, iar Sandy stătea deseori pe la 
ea. Şi dacă era cumva în vizită la ai lui, care locuiau în 
Whalsay, însemna că trebuie să ia feribotul. 

— Sunt acasă, în Lerwick, răspunse Sandy. Ajung în 
jumătate de oră. 

Perez îşi dădu seama că deja pornise, fiindcă-l auzea 
cum păşeşte pe scări. Numai bine: Sandy trebuia să 
conducă maşina ca un maniac ca să ajungă în jumătate de 
oră. Perez tocmai voia să încheie apelul, când îşi dădu 
seama că Sandy încă vorbea. 

— Ce mai ghinion pe casa aia, nu? 

Abia apoi se întrerupse convorbirea. 

Perez o sună apoi pe Maggie, vecina lui. Pe ea o apela 
prima când venea vorba să aibă grijă cineva de fiica lui. Pe 
telefonul fix nu răspunse nimeni, dar apelul de pe mobil i-l 
preluă imediat. Detectivul îi explică pe scurt că începuse o 
anchetă. 

— Cassie e la ceaiurile din Deltaness. Ştiu că îţi cer 
mult, dar ai putea s-o iei tu şi s-o ţii la tine? Momentan se 
ocupă de ea Belle Moncrieff. 

— Nicio problemă, Jimmy. Oricum, suntem la doar 
cincisprezece minute de ea. Ne-am dus s-o vizităm pe 
mama în Ollaberry. Ştii că la noi e mereu un pătuţ gata 
pentru Cassie. 

Apoi îl sună pe James Grieve, medicul legist din 
Aberdeen. 

— E vreo şansă să poţi ajunge cu feribotul de seară? E 
cel direct, care pleacă la şapte. 

— E chiar aşa urgent? Vin nişte prieteni la masă. Nicola 
o să mă ucidă, spuse bărbatul, după care păru să se 
gândească mai bine. Dar adevărul e că nu-s cei mai 
interesanţi prieteni ai noştri. Sunt de la facultate, iar 
Nicola se înţelege cu ei mult mai bine decât mine. 

— E vorba de o tânără. Bănuiesc că a fost strangulată, 
iar trupul i-a fost spânzurat de o grindă. Poate criminalul a 
încercat să însceneze o sinucidere, deşi nu pare foarte 
convingătoare. Poate e un fel de mesaj. O martoră a primit 
bileţele anonime ciudate. 

Perez aruncă o privire în spate şi, prin uşile putrezite, 
zări cadavrul. Trupul părea să se legene uşor. 

— Sunt copii mici aici. Băiatul care a găsit-o e autist Aş 
vrea să luăm cadavrul cât mai repede, aşa încât familia să 
revină la normal. 

James avea şi el patru copii. 

— Oricum eram în oraş. Nicola m-a trimis după nişte vin 
mai de Doamne-ajută. Nu-i problemă să prind feribotul. 
Trimiţi tu pe cineva să mă ia şi să mă ducă la scena crimei? 

— Sigur. Probabil o să vină Sandy. 

— Şi pe cine avem ca şef al anchetei de data asta, 
Jimmy? îl tachină legistul. 

Perez ştia că se răspândiseră zvonuri despre relaţia lui 
cu Willow, inspectorul-şef al echipei din Inverness. 

— O să fie din nou minunata inspector Reeves? 

— Nu sunt sigur. 

Perez îşi dădu seama că-i răspunse pe un ton defensiv. 

— Depinde cine e disponibil. 

— Ei bine, hai să ne asigurăm că vine ea, ce zici? E cea 
mai isteaţă din toată echipa. Şi ştiu că voi doi vă înţelegeţi 
de minune. Acestea fiind zise, ar fi cazul să pornesc dacă 
vreau să ajung la timp la feribot. O s-o sun pe Nicola 
imediat ce pornesc pe apă. Atunci nu mai are cum să mă 
oprească. 

Perez ezită puţin înainte să dea următorul telefon. 
Willow Reeves era superioara lui, practic şefa lui. O 
respecta pentru abilităţile de anchetator. Mai lucraseră 
împreună, iar ea îl ajutase cât încă o jelea pe mama lui 
Cassie, Fran, la început ca prietenă, iar mai recent ca 
iubită. Relaţia lor era complexă şi foarte nedefinită, şi 
amândoi îşi luaseră toate precauţiile ca să rămână secretă. 
Perez nu voia să-i ceară lucruri sau să profite de 
sentimentele ei. Dacă mai punea la socoteală şi 
sentimentul de vinovăţie - pentru că era responsabil de 
moartea lui Fran şi nu credea că mai merită să fie vreodată 
fericit - şi faptul că Willow era şefa lui, atunci chiar că era 
confuz. Însă un lucru tot îi era clar: Willow era singura 
femeie de la Fran încoace care-l mişcase, la care visase cu 

ochii deschişi. Voia să fie cu ea. Chiar şi acum, în timp ce 
încerca să se hotărască pe ce număr s-o sune, simţea un 
fior. 

Voise s-o sune de multe ori după ultima dată când ea 
trecuse prin Shetland. Avusese parte de nopţi singuratice 
când Cassie dormea iar el rămânea singur cu un pahar de 
whisky, aducându-şi aminte de ultima noapte pe care o 
petrecuseră împreună şi încercând să-şi găsească vorbele. 
Dar niciodată nu reuşea să-şi adune curajul s-o facă, iar la 
final îşi spunea mereu: La cum am lăsat-o, ea e cea care ar 
trebui să mă sune. Tot mândria era mai puternică. 

O sună pe numărul personal. La ora asta, într-o seară de 
duminică, erau şanse slabe să fie la muncă. Probabil că era 
în apartamentul ei din Inverness, cu vedere spre râu. Perez 
nu fusese niciodată acolo, dar Willow i-l descrisese, aşa că 
şi-l putea imagina: mare, luminos şi foarte dezordonat. Ea 
nu răspunse imediat şi Perez tocmai se gândea să-i lase un 
mesaj, când auzi în cele din urmă: 

— Jimmy? 

— Îmi pare rău că te deranjez acasă. 

Deşi ea rostise un singur cuvânt, Perez tot avea impresia 
că pare istovită, de parcă tocmai ar fi trezit-o. Dar Willow 
cea pe care o ştia el era neobosită. N-avea cum să doarmă 
la şase seara. 

— Mă bucur să te aud, spuse ea pe un ton precaut. 

— Avem de-a face cu o moarte suspectă. 

— A, deci e vorba de muncă, nu-i aşa, Jimmy? Şi eu care 
credeam că m-ai sunat fiindcă vrei să stăm de vorbă. 

Rămase surprins de cât de amară părea să fie remarca. 

— Vreau. Sigur că vreau. 

Perez făcu o pauză, după care continuă: 

— Îmi pare rău. Bănuiesc că nu ştiam sigur dacă vrei să 
ne mai auzim. Nu voiam să încep să dezgrop toate cele. Ce 
s-a întâmplat ultima oară când ai venit aici. 

Faptul că aproape ai murit, că aproape te-am pierdut şi 
pe tine. 

— Nu, îmi pare rău că m-am repezit la tine. Sunt doar 
obosită. Spune-mi despre ce-i vorba. 

Aproape că părea să-şi fi revenit complet. 

Perez îi povesti tot ce ştia. 

— Poţi să vii? Sau eşti ocupată cu alte anchete? 

Pentru o clipă, se lăsă tăcerea. Detectivul auzi oile de pe 
deal şi valurile care se spărgeau pe plaja de sub casă. 
Sunete tipice Insulelor Shetland. Se întrebă dacă şi ea le 
auzea. 

— Ştii că niciodată nu-s prea ocupată să vin în Shetland, 
Jimmy. O să iau primul zbor de dimineaţă. 

Perez simţi că mai voia să spună ceva şi aşteptă. Nimic. 
Willow părea să aştepte un răspuns. Când vorbi din nou, în 
glas i se ghicea o nuanţă de nerăbdare. 

— Vii să mă iei, deci? 

— Sigur. 

— Bun. 

De această dată, tăcerea dură mai puţin. 

— Vino singur, bine? Trebuie să discutăm ceva. 

Convorbirea se întrerupse. 

Vrea să-mi spună că are pe altcineva. E prea rafinată ca 
să mi-o zică la telefon. 

Detectivul zări maşina lui Sandy în depărtare. Străbătea 
Deltaness şi urca pe drumul care ducea spre casă. 

Capitolul 8 


Când Perez se îndepărtă ca să dea telefoanele necesare, 
Helena îl conduse pe Robert Moncrieff în casă, în 
bucătăria mare, luminoasă, unde familia îşi petrecea mare 
parte din timp. Bărbatul se uită împrejur de parcă totul era 
nou, deşi evident că mai fusese acolo. Soții Moncrieff 
fuseseră primii care-i vizitaseră când se mutaseră în 
Deltaness. Helena îşi aduse aminte de cinele luate 
împreună la masa lungă pe care Daniel o găsise la vânzare 
în Lerwick. Potrivit lui Moncrieff, în trecut fusese folosită 
în sala de mese de la Liceul Anderson de către personal. 
Helena îşi aducea aminte în mod deosebit de o anumită 
seară: odată ce terminaseră de mâncat, ea şi Belle 
discutaseră despre planurile lor de viitor în timp ce beau 
un vin roşu astringent, în vreme ce Robert şi Daniel se 
chinuiseră să schimbe două vorbe. Cu toţii băuseră mult 
prea mult. 

După ce vorbise cu Perez în curte, îl întrebase pe Robert 
unde voia să aştepte poliţia, însă nu primise niciun 
răspuns. Bărbatul pur şi simplu venise după ea fără să zică 
nimic, iar acum se aşezase pe canapeaua mică şi privea 
afară, în grădină. Helena nu-l mai văzuse niciodată tăcut 
pentru atâta vreme. Avusese mereu impresia că e genul 
care nu poate suporta liniştea. 

Când se mutaseră, ea şi Daniel îşi bătuseră capul 
îndelung până să hotărască unde să pună canapeaua. 
Helena nu era nici acum pe deplin mulţumită. Canapeaua 
era lipită de un perete şi o ducea cu gândul la căminul 
pentru bătrâni, unde mama ei îşi petrecuse ultimele luni 
de viaţă. Se mira că poziţia canapelei era atât de 
importantă pentru ea în condiţiile în care o tânără murise. 
Puse apa la fiert ca să-i facă lui Moncrieff o cafea şi apoi, 
fără să spună nimic, urcă la etaj ca să vadă ce făcea 
Christopher. 

— Te simţi bine? 

Christopher dădu din cap privind fix ecranul, după care 

se întoarse spre ea. 

— E moartă, nu-i aşa? 

— Da, spuse Helena. Îmi pare rău, dar da. 

— Mie nu-mi pare. 

Băiatul tăcu o clipă, după care continuă: 

— A fost în noaptea aia la focul de pe plajă de 
săptămâna trecută. 

— Ce s-a întâmplat în noaptea aia? 

— Nu. Nu vreau să vorbesc despre asta. 

Băiatul îşi închise complet gura, ca atunci când era mic 
de tot şi ea încerca să-l hrănească fie cu mâncarea 
nepotrivită, fie cu lingurita nepotrivită. Christopher 
continuă tot fără s-o privească: 

— Ce-i aia „spânzurătoare”? 

Intrebarea o făcu să încremenească, dar ştia că trebuie 
să-i răspundă. Dacă încerca să-l ducă de nas, oricum avea 
să caute pe Google şi să găsească lucruri şi mai şi. 

— Pe vremuri, când aşa credeau oamenii că e mai bine, 
unii ucigaşi primeau pedeapsa cu moartea. Erau trimişi la 
spânzurătoare. 

Băiatul se întoarse la calculator în aparenţă satisfăcut, 
însă pentru Helena nu era de ajuns. 

— Emma n-a fost pedepsită cu moartea. Aici a fost vorba 
de altceva. Poliţia o să afle cine a făcut asta şi persoana aia 
o să fie trimisă la judecată, probabil o să ajungă la 
închisoare pentru mult timp, dar n-o să fie spânzurată. Nu 
mai procedăm aşa. 

Dar poate că o sentinţă foarte lungă e mai rea. 

Acum Christopher aproape că părea plictisit: 

— Da, m-am prins. 

Din nou îi vorbise pe tonul acela arogant, care o făcea 
uneori să vrea să-i bage minţile-n cap. 

Helena se întoarse la bucătărie. Parcă întreaga ei familie 
se destrăma. Poate că ea, Daniel şi ambii copii locuiau în 
aceeaşi casă, dar păreau să trăiască în lumi diferite. Rolul 
ei fusese să-i ţină laolaltă şi dăduse greş. li dădu lui 
Moncrieff o cană de cafea. Bărbatul mormăi în semn de 
mulţumire, dar părea în continuare pierdut în propriile 

gânduri. Timpul părea să treacă foarte greu, încă nu se 
vedea nici urmă de Daniel. Ellie, care se uitase la televizor 
până atunci, veni să-i spună că nu mai putea de foame. 

— Ce zici de pizza? întrebă Helena. 

— Da! 

Aşa avea ceva de făcut cât îl aşteptau pe detectiv să se 
întoarcă. Helena băgă o pizza la cuptor, tăie câteva 
bucățele de ardei şi morcov ca să lase impresia că 
mâncarea e sănătoasă, după care-i oferi din nou cafea lui 
Moncrieff. Probabil că bărbatul o sunase pe Belle cât ea 
era sus la Christopher. Helena auzisese murmurul glasului 
său, dar nu înţelesese nimic. Când pizza fu gata, o tăie şi o 
aranjă pe două farfurii. li duse una lui Christopher şi alta 
lui Ellie în camera de zi. Un răsfăţ nemaipomenit. 

Helena îşi dorea cu disperare să stea de vorbă cu Daniel, 
dar nu voia să facă asta cât Moncrieff era încă acolo şi îi 
observa în tăcere din postul lui de la capătul bucătăriei. 
Când detectivul îi trimisese la plimbare din staul, Daniel se 
retrăsese imediat în biroul lui fără să zică nimic. Dacă 
situaţia n-ar fi fost aşa ieşită din comun, Helenei i s-ar fi 
făcut ruşine de neobrăzarea de care dăduse dovadă faţă de 
Moncrieff, însă acum asta nu părea să conteze mai deloc. 

Era încă devreme, dar îi făcu baie lui Ellie, după care o 
culcă. Făcu asta atât fiindcă voia să-şi umple timpul, cât şi 
fiindcă nu voia ca fetiţa să mai fie trează când Perez se 
întorcea pentru runda de întrebări şi explicaţii. 
Christopher dormea foarte puţin, dar acum că fusese 
hrănit n-avea să mai coboare. 

Dinspre drum venea un zgomot de maşină, iar Helena 
auzi cum vehiculul trece peste bariera pentru vaci. Intre 
timp, Moncrieff se uitase peste ziarul din ziua precedentă 
şi acum îl împături pe genunchi. 

— Trebuie să fi ajuns tipul pe care-l aştepta Perez. 

Helena îşi dădu seama cât de încordat fusese abia când 
îl auzi vorbind. În tot acel timp aşteptase să se întâmple 
ceva. 

— În sfârşit! 

Din bucătărie nu puteau să vadă curtea. Helena era 

tentată să urce la etaj ca să arunce un ochi pe geam şi să- 
şi dea seama ce se întâmplă. Probabil că ar fi făcut-o dacă 
era singură. Alese să aştepte. 

Se auzi o bătaie în uşă. Deşi se aşteptase la asta, 
zgomotul o sperie. Sări în picioare ca s-o deschidă, însă 
Perez intră până să ajungă ea. 

— Îmi pare rău că v-am făcut să aşteptaţi. Colegul meu a 
ajuns ca să securizeze scena crimei. lar acum mă tem că 
am nişte întrebări pentru voi. Sper să nu dureze prea mult. 
Putem să ne ocupăm mâine de detalii. 

— Robert e în bucătărie. Ai vrea să stai de vorbă cu el 
mai întâi? Aşa se poate întoarce la ai lui. 

Helena se gândi că în felul acesta urma să aibă ocazia să 
stea de vorbă cu Daniel. 

— Da, ar fi bine aşa, mulţumesc. 

Perez se arătă ușurat, fiindcă Helena părea să înţeleagă 
că era nevoie să discute cu ei separat. 

— Am făcut cafea. S-ar putea să fie cam rece. Aş putea 
să mai fac. 

De ce încerca aşa tare să-l mulţumească pe acest 
bărbat? Ce conta ce părere avea el despre ea? 

— Îmi iau singur, spuse Perez. Sunt sigur că e foarte 
bună şi aşa. 

Intră în bucătărie şi închise uşa după el. 


e 50 - 


Capitolul 9 


Când Perez pătrunse în bucătărie, Robert Moncrieff sări 
în picioare, iar pe gură îi ieşi un torent de vorbe: 

— N-o să dureze mult, nu-i aşa, Jimmy? Ştii cum e în 
Shetland. O să afle lumea. Trebuie să mă gândesc şi la 
copii. O ştiu pe Emma de mult. In ultima vreme au 
petrecut mai mult timp cu ea decât cu Belle. Vreau ca eu 
să fiu cel care le spune exact ce s-a întâmplat. Nu vreau să 
afle de pe reţelele de socializare. 

— Şi ce anume crezi că s-a întâmplat? 

Celălalt nu răspunse. 

— E o moarte suspectă, zise Perez. Niciunul dintre noi 
nu ştie încă de ce sau cum a murit Emma. 

— Dar nu s-a sinucis, nu-i aşa? N-avea cum să-şi fi făcut 
una ca asta. 

Perez nu răspunse. În schimb, întrebă la rândul lui: 

— Familia Fleming te-a sunat când l-au găsit pe Dennis 
Gear? 

— Da, zise Moncrieff. M-au sunat dimineaţa devreme, 
înainte să pornesc spre lucru. Cred că bătrânul rămăsese 
spânzurat acolo toată noaptea. 

— Îl cunoşteai? 

Perez nu era sigur ce urmărea cu această întrebare. Era 
curios să afle mai multe despre Gear, însă nu-şi dădea 
seama ce relevanţă puteau să aibă amănuntele acelea 
pentru moartea Emmei. Poate că asta era tot, poate că şi el 
era doar un locuitor băgăcios tipic din Shetland. 

— ÎL ştiam dintotdeauna. Când eram mic mă jucam pe 
terenul lui. Uneori îl mai ajutam cu oile. 

Moncrieff zâmbi. Amintirea părea să fie plăcută. 

— Ai fost surprins că şi-a luat viaţa? 

Medicul nu răspunse imediat. 

— Nu. Era un bărbat mândru. Probabil nu suporta halul 
în care ajunsese. 

— Trebuie să-i contactez rudele Emmei, spuse Perez. 
Presupun că mă poţi ajuta cu asta. 

Era o rugăminte destul de simplă, dar detectivul fu 
surprins să vadă că Moncrieff ezită din nou. 

— Ambii ei părinţi sunt decedați. Tatăl ei a murit pe 
când ea era încă la şcoală. Ajunsese la închisoare pentru 
că o agresase pe mama ei şi acolo a şi murit. Nu ştiu 
detaliile. Mama ei a murit acum vreun an. Cancer. Mai 
avusese, iar boala a recidivat. E foarte trist. Emma a 
crescut în Orkney, iar fraţii ei încă stau acolo. S-a întors în 
casa din Kirkwall ca să petreacă ultimele săptămâni cu 
mama ei. 

Făcu o pauză, după care continuă: 

— Eu şi Belle nu eram siguri dacă o să se mai întoarcă la 
noi. Ne-am întrebat dacă nu cumva prefera să rămână în 
Orkney. 

— Dar s-a întors, nu-i aşa? 

— Da, presupun că ne-am simţit tuşaţi că a ales să stea 
aici. 

Moncrieff privi fix pe geam la umbra casei, care se tot 
alungea. 

— Dar cum a ajuns să lucreze pentru voi? 

— Am pus un anunţ în The Shetland Times şi The 
Orcadian cerând ajutorul unei mame. Sincer, nu prea ştiu 
la ce ne aşteptam. La cineva mai în vârstă şi mai 
experimentat, bănuiesc. Cineva cu aer de bunică, undeva 
între dădacă şi menajeră. Apoi un coleg din Kirkwall m-a 
contactat ca să mă întrebe dacă n-am vrea s-o luăm pe 
Emma. Se descurcase destul de bine să aibă grijă de fraţii 
ei vreme de trei ani, după ce tatăl ei a fost trimis la 
închisoare şi mama ei a fost diagnosticată prima oară cu 
cancer. Spunea că Emmei i-ar prii să mai plece din Orkney. 
Băieţii erau mai mari, iar cancerul mamei deja era în 
remisie, aşa că ai ei nu mai aveau aşa mare nevoie de ea. 
Din moment ce nimeni altcineva nu a cerut postul - pentru 
cei mai mulţi din Shetland e destul de peste mână să 
ajungă în Deltaness -, eu şi Belle am hotărât să-i dăm o 
şansă. 

— Prin urmare, fraţii Emmei sunt cele mai apropiate 
rude? 

— Da. Adam şi David. Adam e plecat la facultate în 
Stirling. Emma era foarte mândră de el. David e încă în 
Orkney. E fratele mai mare şi lucrează la un hotel. Sau la 
un restaurant. N-am nici numărul şi nici adresa lui. 
Probabil că îi găseşti numărul în mobilul Emmei. 

— Încă nu-l avem. 

Perez căutase puţin prin buzunarul rochiei în care era 
îmbrăcată ea, dar nu găsise decât nişte bucăţi de şerveţel. 
Rochia era albă cu galben, din bumbac. Culorile îl duceau 
cu gândul la primăvară. Avea corsajul strâmt şi fusta 
lungă, lucruri care-i aminteau detectivului de anii '50, nu 
de o piesă vestimentară pe care ar purta-o o tânără 
modernă. Însă Perez nu ştia nimic despre modă. Poate că 
stilul acela revenise între timp la putere. Nu găsise nicio 
geacă şi nicio geantă în staul. 

— Va trebui să-i verificăm camera. O să facem asta 
diseară. O să-l trimit pe Sandy de îndată ce vine un alt 
agent aici. Deja e pe drum cineva. Dacă vezi mobilul 
Emmei pe undeva prin casă, lasă-l acolo unde e şi roagă-i 
pe ai tăi să nu se atingă de el. 

— Chiar trebuie diseară? 

Moncrieff fusese până acum distant, aproape indiferent. 

— Nu poţi să aştepţi până mâine, când copiii sunt plecaţi 
la şcoală? 

— Imi pare rău. E o moarte suspectă. Trebuie s-o tratez 
de parcă aş ancheta o crimă. Încă nu ştim cum a murit 
Emma. E posibil să se fi întâmplat în casa voastră. 

— Nu! 

Doctorul se făcuse roşu la faţă. 

— Îţi dai seama că dacă lumea începe chiar şi numai să 
creadă că suntem implicaţi în vreun fel în moartea ei, 
ajung într-o poziţie ingrată! Pe vremuri un medic era mai 
presus de orice bănuială, dar de când cu Shipman... 

— Trebuie să-i verificăm camera Emmei, spuse Perez. Şi 
să-i găsim telefonul. Toată lumea care o ştia e considerată 
suspectă până când aflăm ce s-a întâmplat. Serios, e în 
interesul tău să ne ajuţi. 

Moncrieff se întoarse spre el, iar Perez îl văzu pe elevul 

de doisprezece ani care avea impresia că i se cuvine totul, 
care se dădea mare cu maşina pe care o conducea tatăl lui 
medic şi vacanţele pe care familia le petrecea prin 
străinătate. 

— Doar nu crezi că eu sau Belle am avut de-a face cu 
moartea fetei, nu? 

— Nu exclud nicio posibilitate. 

Perez întrebă apoi: 

— Când ai văzut-o ultima oară pe Emma? 

— Aseară. Duminică avea liber toată ziua. De obicei 
dormea mai mult. Avea spaţiul ei. Am transformat podul 
într-un fel de garsonieră cu baie proprie. Avea acolo 
televizor, laptop, un frigider micuţ, un fierbător şi un 
cuptor cu microunde. De obicei mâncam împreună, dar nu 
şi duminica. 

— Eşti sigur că Emma a rămas în camera ei azi-noapte? 
Nu e posibil să fi mers aseară în Lerwick şi să fi rămas la 
vreo prietenă? 

Perez se gândi că nu îşi putea face o idee despre tânără. 
Oare fusese genul căreia îi plăceau petrecerile, care avea 
prieteni de vârsta ei prin oraş? Oare se îmbrăcase în 
rochia galben cu alb fiindcă urma să se vadă cu un 
prieten? 

— Azi-noapte a fost cu siguranţă acolo. Noi dormim 
dedesubt şi i-am auzit televizorul. L-a oprit tocmai când am 
mers la culcare, pe la unsprezece. 

— Dar de dimineaţă n-ai văzut-o? 

— Nu. Am tot venit şi plecat toată ziua. Charlie avea 
antrenamentul de fotbal, aşa că la prima oră l-am dus pe el 
în Brae. Apoi m-am dus să ajut la aranjarea meselor la 
centru. Martha e destul de mare acum ca să aibă grijă de 
Sam şi Kate. Când m-am întors pe la prânz, Emma era în 
continuare de nevăzut. Am presupus că ieşise deja. 

Moncrieff se uită la ceas. Era clar că-şi pierduse 
răbdarea. 

— Ai idee unde a mers? S-o fi dus în vizită pe la nişte 
prieteni? 

Moncrieff clătină din cap. 

— Emma era foarte discretă, iar eu nu îmi băgam nasul 
în treburile ei. Era un adult în toată firea şi locuise în 
Shetland destul cât să ştie să se descurce. 

— Avea iubit? 

Întrebarea păru să-l surprindă pe medic. 

— A, nu cred. N-a spus niciodată că ar avea unul. 

— Chiar dacă a fost cu voi timp de şapte ani? N-a avut 
nicio relaţie sexuală cu un bărbat? 

Perez tăcu pentru o clipă, după care continuă: 

— Sau cu o femeie? 

— Serios, Jimmy, de unde ai vrea să ştiu eu una ca asta? 

Perez se gândi că Moncrieff vorbea ca un gentleman 
victorian de la care nu puteai avea pretenţia să-şi bată 
capul cu servitorii. 

— Poate că Belle ştie mai multe despre viaţa personală a 
Emmei? 

Medicul râse scurt. 

— Mă cam îndoiesc. În ultima vreme, Belle a fost şi mai 
ocupată decât mine. g 

— Ai spus că se ocupă de PR pentru Helena Fleming. li 
consumă aşa mult timp? 

— Momentan numai la asta pare să se gândească. Când 
nu e lipită de calculator, umblă prin toate părțile şi mă lasă 
pe mine să mă descurc de unul singur. Ei bine, acum că 
Emma a murit nu cred c-o să-i mai fie aşa uşor, spuse 
bărbatul de parcă nu era un lucru complet rău. 

Pentru o clipă se lăsă tăcerea. 

— E posibil ca Emma să-i fi zis Marthei încotro s-a dus 
azi? întrebă Perez. Sau vreunui alt copil? 

Moncrieff dădu din umeri. 

— Poate că da. Stătea mai mult cu ei decât cu noi. 

— Şi e posibil s-o fi văzut când a plecat de dimineaţă, să 
ştie unde s-a dus? 

— Da, s-ar putea. 

Însă Perez avu impresia că Moncrieff era în stare să fie 
de acord cu orice, numai să scape mai repede. 

— Conducea? Avea maşină? 

— Avea maşina ei, zise Moncrieff. A fost ideea lui Belle. 

Un cadou pentru când a împlinit douăzeci şi unu de ani. 
Nu era o maşină nouă, evident, şi nici ceva nemaipomenit. 
Un Clio mic. În Deltaness e un coşmar să n-ai propriul 
mijloc de transport şi ne-a fost de folos şi nouă să fie la 
volan. A învăţat să conducă atunci când a început să 
lucreze pentru noi şi mai folosea maşina lui Belle când 
avea nevoie, dar deseori eram amândoi plecaţi şi atunci n- 
avea ce face. Când a avut maşina ei, a putut să meargă la 
magazin ca să rezolve cumpărăturile săptămânale ale lui 
Belle şi să-i ia pe copiii cei mari de la şcoala din Lerwick 
dacă trebuiau să mai rămână după ce pleca autobuzul. Iar 
aşa era şi ea mai independentă când avea liber. 

— Maşina ei era încă acolo când te-ai întors acasă la 
prânz? 

Moncrieff se gândi înainte să răspundă. 

— Nu ştiu. De obicei o parca în laterala casei. Chiar 
dacă ar fi fost acolo când m-am întors, n-aveam cum s-o 
văd. 

— Când ajungi acasă poţi să verifici şi să-mi trimiţi un 
SMS? 

Moncrieff păru să înţeleagă că Perez îi dăduse drumul, 
aşa că se ridică. Acum că discuţia se terminase, deveni 
politicos. 

— Desigur, Jimmy. Vrem ca totul să se termine cât mai 
repede. 

Medicul adăugă apoi: 

— O să ne lipsească. 

Perez se gândi că bărbatul urma să spună câteva cuvinte 
despre femeia care lucrase pentru ai lui de când era doar o 
fată, că avea să-i descrie caracterul în vreun fel, să-i aducă 
un omagiu personalităţii, însă încheie sec: 

— Nu prea ştiu cum o să ne descurcăm fără ea. 
Presupun că trebuie să începem să căutăm pe altcineva. 

Moartea Emmei nu părea să fie decât un inconvenient 
casnic. 


Perez îl privi pe Moncrieff cum se îndepărtează pe 
drumul către Deltaness. Între timp venise un agent din 

Lerwick, iar Sandy stătea de vorbă cu el. Cei doi erau chiar 
în faţa staulului. 

— Mă tem că va trebui să stai toată noaptea, îi spuse 
Perez noului-sosit. Profesorul Grieve e pe feribot şi o să-l 
aducem aici cât de repede putem. Inspectorul-şef Reeves 
vine cu primul zbor din Inverness şi o s-o iau eu de la 
Sumburgh. Dar tu va trebui să stai aici până la opt 
dimineaţa. Familia o să rămână înăuntru. Nu vreau să-i 
mutăm fiindcă au un fiu autist care are nevoie de un mediu 
familiar. Pe soţ nu l-am cunoscut decât mai adineauri, când 
am venit aici. Părea destul de şocat. S-ar putea să fie 
nevoie să te porţi cu mănuşi cu el. Doamna Fleming, 
Helena, pare o persoană destul de plăcută. O s-o anunţ că 
ai venit. 

— Nu-i problemă, Jimmy. Am venit pregătit cu un termos 
şi un morman de sandviciuri, spuse agentul zâmbind. Iar 
dacă se face frig la noapte, o să mă încălzesc gândindu-mă 
la sporul de noapte. 

Perez nu ştia ce să-i răspundă. Prin uşile putrezite vedea 
în continuare cadavrul Emmei Shearer. Se întoarse spre 
Sandy. 

— Vreau să te duci la casa lui Moncrieff. Emma locuia şi 
lucra acolo ca dădacă pentru cei patru copii. Dragul de 
doctor pare oarecum ostil fiindcă-i deranjăm familia într-o 
seară de duminică. Lasă-i puţin timp să ajungă acasă şi să 
le explice copiilor ce s-a întâmplat, după care porneşte 
într-acolo. O să-mi dea un SMS ca să mă anunţe dacă 
maşina victimei e acolo, dar poţi să verifici chiar tu asta. 
Dacă e, nu prea cred că a încuiat-o. Dacă nu, o să avem 
nevoie de numărul de înmatriculare. Dar înainte de orice 
sigilează-i camera. Se pare că avea o garsonieră a ei în pod 
şi e posibil ca familia Moncrieff să-i fi dat o cheie. Nu 
vreau să aibă timp să-i umble prin lucruri. Pe lângă asta, e 
posibil ca acolo să fi avut loc crima. 

Perez se uită înspre vale şi îl văzu pe Moncrieff urcându- 
se într-un break negru. 

— Probabil că tocmai îl ia Belle acum. Hai, du-te. 

Sandy porni spre maşina lui. 

— Auzi, Sandy? 

— Da? 

— Vezi că are tendinţa să facă pe şeful. Nu-l băga în 
seamă. 

Sandy păru surprins, iar Perez crezu preţ de o clipă că o 
să-i ceară lămuriri, însă colegul lui doar dădu din cap şi îşi 
continuă drumul. Perez rămase locului şi se întrebă cum 
era cel mai bine să abordeze familia Fleming. Îi vedea pe 
cei doi soţi prin fereastra lungă şi îngustă din biroul 
bărbatului. Daniel stătea la masa de lucru şi era întors 
spre ea, iar Helena era în spatele lui, foarte aproape. Perez 
se simţi puţin ca un voyeur, ca un intrus care privea un 
moment intim. 

Se întrebă dacă Helena profitase de ocazie ca să-i spună 
lui Daniel despre mesajele ciudate care tot apăreau prin 
casă şi prin atelierul ei. Poate că trebuia să vorbească mai 
întâi cu Helena, să afle cum stăteau lucrurile, aşa încât să 
n-o facă pe ea să iasă prost dacă i-ar fi menţionat el primul 
lui Daniel subiectul acela. Ideea îl atrăgea. O plăcuse pe 
Helena când se întâlniseră în Ravenswick. Era inteligentă 
şi era clar că o admirase pe Fran. Perez era în continuare 
atras de toate persoanele care o cunoscuseră pe Fran. 
Apoi îşi spuse că nu era corect să procedeze aşa. Trebuia 
s-o trateze pe Helena tot ca pe o suspectă, la fel ca pe toţi 
ceilalţi care aveau vreo legătură cu Emma Shearer. Şi 
chiar dacă ea considera că soţului ei trebuia să-i fie tăinuit 
adevărul, asta nu însemna că Perez era silit să-i ţină 
partea. Nu era obligatoriu să intre în jocul ei. Poate că era 
nevoie să se poarte cu mănuşi cu Daniel, dar bărbatul 
trebuia să afle adevărul. 

Perez merse înapoi spre casă şi bătu la uşa biroului. 

— Domnule Fleming, doamnă Fleming, putem să vorbim 
acum? Eventual în bucătărie, unde e mai mult loc. 

Helena îl găsise pe Daniel la birou. Nu simţise niciun pic 
de conexiune între ei când intrase. I se părea că bărbatul 
care stătea aplecat, cu coatele pe masa de lucru, e un 
străin. Nu păru s-o audă cum deschide uşa sau intră în 
cameră, iar pentru o clipă acest lucru o deranjă. Cum 
putea s-o ignore aşa, câtă vreme ea făcea atât de multe ca 
să-i uşureze viaţa, ca să-l protejeze? 

O maşină necunoscută era parcată în curte, în faţa 
geamului, iar Helena avea impresia că viaţa îi este 
invadată, că totul e nesigur şi că lucrurile n-o să se mai 
întoarcă niciodată la normalitate. Sigur că fusese greu să 
descopere cadavrul lui Dennis Gear în staul, dar de data 
asta era vorba despre ceva destul de diferit. Apoi se gândi 
că evenimentele din săptămânile precedente - bileţelele 
ciudate şi părinţii care bârfeau pe terenul de joacă de la 
şcoală - parcă duseseră toate către momentul acela. 
Precum tunetele înfundate dinaintea unei furtuni cumplite 
şi a unei ploi torențiale, toate făceau parte din acelaşi 
eveniment. 

Atunci văzu că soţul ei plângea. Nu scotea niciun sunet, 
însă avea pielea feţei udă de lacrimi. Rămase în spatele lui 
şi îi dădu părul la o parte din ochi. Avea impresia că era 
vorba de mai mult decât de un simplu şoc. Parcă era o 
durere personală. Bărbatul se întoarse, iar Helena îl 
îmbrăţişă strâns, la fel cum făcuse şi cu Christopher în 
urmă cu câteva ore, când băiatul fusese cuprins de panică. 
Daniel era zvelt, în formă, iar femeia se gândi că lucrul 
ăsta nu se schimbase, spre deosebire de atitudinea ei faţă 
de el. 

— O să trecem peste. 

În timp ce rosti cuvintele, îşi dădu seama că vorbise 
serios. 

— O să fie oribil. Toate întrebările astea, polițistul ăsta 
care-şi bagă nasul în vieţile noastre... Dar am depăşit 
lucruri mai grave şi o să trecem şi peste ăsta. 

— Chiar aşa? Am depăşit lucruri mai grave? Ce poate fi 
mai grav de atât? 

— Niciodată n-a făcut parte din vieţile noastre, spuse 
Helena. E atât de şocant pentru că n-a trecut mult de când 
l-ai găsit pe Dennis Gear. De două ori, acelaşi loc. Normal 
că e sinistru. Dar niciunul dintre ei nu ne era apropiat. Pe 
bătrân nici măcar nu-l cunoşteam, iar Emma era cineva de 
care mai dădeam pe terenul de joacă de la şcoală sau la 
familia Moncrieff. E ca şi cum ai vedea moarte şi dezastre 
la ştiri. Îmi pare rău de copiii care mor de foame, dar 
durerea lor nu mă atinge. Nu cu adevărat. Nu mă atinge ca 
furia şi suferinţa lui Christopher când nu poate să ne 
spună ce-i trebuie. 

Daniel o împinse uşor, cât să-i vadă chipul. 

— Probabil că ai dreptate. 

Helena avea impresia că stă de vorbă cu un adolescent 
capricios. 

— Ce se întâmplă, Daniel? 

— Uite care-i treaba, n-o să înţelegi. 

Bărbatul tăcu, după care continuă: 

— Presupun că oricum o să afli odată ce poliţia începe să 
facă nişte cercetări. Durerea ei mă atinge pe mine. 

— Aşa eşti tu. Sensibil. N-ai niciun strat protector între 
tine şi lumea înconjurătoare. 

Helenei îi era tot mai frică, îşi făcea griji despre ce urma 
să-i spună, aşa că voia să mai detensioneze atmosfera. 

Daniel clătină din cap încet. 

— O ştiam destul de bine. Deveniserăm prieteni. 

Doar prieteni? 

Însă nu-i puse întrebarea. Poate că nu voia să ştie. Nu 
voia să ştie cu certitudine. Rămase privindu-l fix, aşteptând 
să continue. 

— La început, când ne-am mutat aici, erai nemaipomenit 
de ocupată. Eu lucram încontinuu la casă, făceam naveta 
până în nord ca să urmăresc în fiecare sfârşit de 
săptămână desfăşurarea proiectului şi îmi păstrasem şi 
serviciul din Islington. Ştii cum a fost. 

Ştia. Fusese o perioadă maniacală. Surescitantă. La 

început crezuse că se află la începutul unei aventuri. 
Urmau să sară în gol, fiecare dintre ei ţinând în braţe un 
copil. Crezuseră că, în mod magic, totul avea să se 
schimbe şi să fie bine din nou. Intr-o comunitate mică, 
Christopher avea să aibă parte de ajutorul care-i trebuia, 
Daniel urma să aibă timp să scrie şi să plănuiască noi 
proiecte, iar ea avea să-şi găsească inspiraţia pentru 
creaţie. Probabil că fusese cea mai optimistă perioadă din 
viaţa lor. 

Daniel continuă: 

— Apoi totul s-a oprit. Când lucram la casă, eram mereu 
pe drumuri încercând să mai înghesui în program şi 
proiectele de la serviciu, aşa că nici nu aveam timp să-mi 
fac griji în privinţa stresului. Rezistam. Apoi, brusc, n-am 
mai avut nimic de făcut şi am devenit un nimeni. Mi s-a 
prăbuşit lumea. Atunci m-a lovit stresul, atunci am simţit 
toate lunile alea când m-am extenuat. Prin comparaţie, tu 
aveai un succes grozav. Normal că m-am bucurat pentru 
tine. 

— Dar a fost greu. 

— Da, a fost greu. Pe urmă, luna trecută am venit acasă 
şi i-am găsit cadavrul lui Dennis Gear. Şi asta a fost greu. 

— Şi Emma ce treabă are cu toate astea? 

Helena încercase să pună întrebarea pe un ton cât mai 
neutru. Ar fi putut la fel de bine să-l întrebe: Pentru mine 
cum crezi că a fost când eram la Londra, iar tu lucrai non- 
stop şi nu erai niciodată acasă? Când trebuia să stau de 
vorbă cu cei de la şcoala lui Christopher aproape zilnic şi 
cumva să mai găsesc timp şi pentru Ellie? 

Insă devenise un obicei să evite confruntările cu Daniel. 

— Am început să vorbim la locul de joacă. Doar 
sporovăiam, ştii cum e. Era ciudat, deseori eram singurul 
tată de acolo şi m-am bucurat să am cu cine discuta. O 
dată sau de două ori, Emma a adus-o aici pe Kate ca să se 
joace cu Ellie. S-au înţeles bine. 

A, pariez că gurile rele de la şcoală nu-şi mai încăpeau în 
piele de bucurie după asta. Nou-venitul şi dădaca pleacă 
de capul lor, singurii adulţi dintr-o casă pe care o urăsc cu 

toții. 

— Emmei nu i-a fost uşor. A crescut în Orkney. Tatăl ei 
era un bărbat violent, obsedat de control. Într-o zi a bătut- 
o pe mama ei şi a ajuns la închisoare. Emma avea doar 
paisprezece ani. Avea doi fraţi mai mici şi o mamă distrusă 
emoţional, care abia putea să funcţioneze. Până la urmă, 
ea a trebuit să aibă grijă de toţi. 

— Şi tu ce erai pentru ea? nu se putu abţine Helena să 
întrebe. O figură paternă? 

— Da, răspunse Daniel cu o undă de sfidare în ton. Poate 
că asta am fost. 

Bărbatul tăcu pentru o clipă, după care continuă: 

— Avea doar şaptesprezece ani când s-a mutat la familia 
Moncrieff ca s-o ajute pe Belle cu copiii. Kate era bebeluş, 
iar Emma ştia să aibă grijă de copii mici. Îşi crescuse fraţii 
aproape de una singură. Robert şi Belle erau destul de 
drăguţi, dar voiau ca ea să facă treabă serioasă, nu glumă. 
În ultima vreme aveau pretenţia să-i strunească şi pe 
adolescenţi. Emma părea să fie prinsă între adulţii 
Moncrieff şi copiii din Deltaness. Avea douăzeci şi ceva de 
ani, aşa că Robert şi Belle n-o vedeau chiar ca pe un adult, 
dar era prea mare ca să umble cu adolescenţii. 

— Dar stătea totuşi cu ei. 

— Cum adică? 

— Christopher spunea că era şi ea pe plajă când au 
aprins focul, iar el s-a întors aşa îngrozit. 

Daniel păru surprins. Helena se folosise de acest detaliu 
ca de o armă: Emma nu era aşa singuratică; n-avea nevoie 
de compania ta atât de mult. Bărbatul părea confuz. 

— Eşti sigură? Nu ea l-a adus acasă. 

— Nu, zise Helena. 

Era conştientă că se comportă meschin şi infantil, dar 
tot adăugă: 

— Poate că nu voia să plece de la petrecere. 

Daniel nu răspunse, iar între cei doi se lăsă tăcerea. 
Helena nu reuşea să-şi adune curajul ca să-i pună 
întrebarea care o frământase de când îl văzuse plângând 
după ce descoperiseră cadavrul Emmei: Era amanta ta? 

Nu credea că poate să accepte răspunsul, aşa că puse o 
altă întrebare care avea legătură cu aceasta: 

— De ce nu mi-ai spus că te-ai împrietenit cu ea, că ai 
chemat-o pe-aici? De ce ai ţinut asta secret? 

— N-am ţinut nimic secret. 

Bărbatul vorbea din nou ca un copil iritat. 

— N-am prea avut timp să vorbim la început, când ne-am 
mutat în Shetland. Dacă erai pe acasă, erai ocupată cu 
lucrul. Chiar şi când copiii dormeau şi veneam în atelier, 
abia puteai să-mi acorzi atenţie. În mare parte erai plecată 
pe la târguri, expoziţii, întâlniri cu distribuitori. 

Helena aprobă din cap ca să-i dea de înţeles că aici avea 
dreptate. Se bucurase nespus de libertatea acelor luni, 
după ce lăsase responsabilităţile casnice în mâinile lui 
Daniel. Crezuse că era ceva ce i se cuvenea. 

— N-am mai încercat să stăm de vorbă, continuă 
bărbatul. Apoi am început să mă simt atât de prost, încât 
nu puteam să mă mai gândesc la altcineva decât la mine. 

Helena auzi cum se deschide uşa de la bucătărie. De pe 
hol răzbăteau nişte glasuri înfundate. 

— Probabil că Perez vrea să stăm de vorbă. O să-i spui 
de prietenia ta cu Emma? 

Nu folosise cuvântul „relaţie” pentru că avea prea multe 
conotaţii. 

— Sigur. Dacă întreabă. De ce nu? 

— Pentru că a fost ucisă, iar ei caută criminalul. 

Helena tăcu. Uşa din faţă se deschise, după care se 
închise. În curând, Perez urma să vrea să discute cu ei, să 
le pună întrebări. Dacă mai înainte, în bucătărie, i se 
păruse că timpul abia se târâie, acum i se părea că 
aleargă. 

— Dar ai dreptate. Cel mai bine ar fi să spunem 
adevărul. Prin Deltaness sigur circulă deja poveşti şi bârfe 
despre voi doi. E imposibil să ţii un secret în Deltaness, nu- 
i aşa? Doar de mine te poţi ascunde. 

Apoi îşi dădu seama că tot nu-i spusese lui Daniel despre 
bileţelele cu  spânzurătoarea desenată pe hârtie 
milimetrică. Bineînţeles că şi ea avusese secrete faţă de el. 

Deşi afară era încă lumină, bucătăria avea vedere spre 
răsărit, aşa că acum era scăldată în umbră. Helena aprinse 
o lampă joasă de pe masă şi rămaseră acolo de parcă Perez 
ar fi fost invitat la o cină intimă. Făcu o cafea fără să se 
sinchisească să întrebe dacă voia cineva, iar întrebările 
despre lapte şi zahăr, precum şi modul în care aranja 
ceştile şi linguriţele, întăreau impresia că era vorba despre 
un fel de vizită. Perez se întrebă dacă nu cumva asta 
fusese intenţia Helenei de la bun început, după care 
alungă ideea. Cu siguranţă că femeia pe care o cunoscuse 
cu o zi în urmă nu putea fi atât de calculată. 

— I-ai arătat soţului tău mesajele anonime pe care le-ai 
tot primit, Helena? Dacă nu, cred că ăsta ar fi momentul. 

Confuz, Daniel îşi întoarse privirea de la Perez la 
Helena. Fleming nu era deloc aşa cum şi-l închipuise 
Perez. În mod irațional, atunci când Helena spusese că 
vrea să-şi protejeze soţul de bileţelele răutăcioase el îşi 
imaginase o persoană slabă: mică, ştearsă, insignifiantă. 
Se înşelase complet: Daniel era înalt şi în formă. Purta 
blugi şi un tricou negru, iar braţele pe care şi le sprijinea 
pe masă păreau ale unui căţărător sau ale cuiva care 
merge la sală. Nu i-ar fi fost greu să arunce o frânghie pe 
după o grindă ca să ridice un cadavru. 

— Mesaje anonime? 

Daniel o privea fix pe Helena şi aştepta o explicaţie. 

Femeia se ridică, îşi luă geanta de după canapea, după 
care aşeză imaginile pe masă în faţa soţului ei. 

— Pe asta am primit-o vineri. E cea mai recentă şi era 
ascunsă în The Shetland Times. Celelalte desene au venit 
în ultimele două săptămâni. 

— De ce nu mi-ai spus? întrebă bărbatul pe un ton fioros, 
de parcă Perez nici n-ar fi fost de faţă. 

— M-am gândit că nu e nimic de spus. Sunt doar nişte 
bucăţi de hârtie milimetrică. 

— Dar lui i-ai spus! izbucni Daniel privindu-l pe Perez. 

— Am trecut pe la inspectorul Perez sâmbătă dimineaţă. 

Helena făcu o pauză, după care aproape că strigă: 

— A fost iubitul lui Fran Hunter. M-am gândit că ar 
înţelege. 

— lar eu nu? 

Daniel aproape că se ridică în picioare. Furia îl făcea 
intimidant, înfricoşător. I se încordaseră toţi muşchii de pe 
faţă şi de pe corp. Se chinuia să nu-şi piardă controlul. 

— N-am vrut să-ţi faci griji. 

După izbucnirea de adineauri, Helena parcă vorbise în 
şoaptă. 

Daniel se aşeză la loc, însă furia se ghicea în continuare 
în cuvintele lui: 

— Să nu mai pretinzi niciodată că ştii ce-i mai bine 
pentru mine. Nu sunt vreunul dintre copii tăi. Şi tottu mă 
acuzi pe mine că am secrete! 

Perez se întrebă ce secrete avea Daniel faţă de Helena, 
dar hotări să lase asta pentru mai târziu, sau pentru când 
avea să stea de vorbă cu ei între patru ochi. Îl surprinse 
ieşirea lui Daniel, după care îşi aminti că tot el găsise şi 
cadavrul lui Dennis Gear. Oricine ar fi fost tulburat s-o 
vadă în exact acelaşi loc pe femeia spânzurată. Probabil 
era încă în stare de şoc. 

— Ai idee cine ar fi putut să deseneze bileţelele astea, 
domnule Fleming? 

Daniel păru să aibă nevoie de un moment ca să se 
concentreze la întrebare. 

— Oricare dintre locuitorii închişi la minte din Deltaness 
cărora nu le-a convenit că ne-am mutat aici şi am construit 
casa asta pe fosta proprietate a lui Gear. Bănuiesc că 
Helena are dreptate - chestiile astea sunt ridicole şi nici 
nu merită să le acordăm atenţie. 

— Credeţi că e o simplă coincidenţă că o femeie 
spânzurată a fost găsită în staulul unde s-a sinucis domnul 
Gear? Şi că mesajele au venit în săptămânile dinaintea 
morţii ei? 

Perez aşteptă cu interes real răspunsul. Văzând că 
Daniel nu zice încă nimic, se întoarse spre soţia lui. 

— Helena? 

— Nu cred că cineva din Deltaness ar ucide o tânără 
numai fiindcă nu suportă o familie de străini. Emma 
Shearer n-avea aproape nicio legătură cu noi. O mai 
întâlneam din când în când atunci când mergeam în vizită 
la familia Moncrieff şi pe terenul de joacă de la şcoală, 
atunci când îi luam pe copii. 

li aruncă o privire soţului ei. 

— Daniel a stat de vorbă cu ea mai mult decât mine, cel 
puţin la început, când ne-am mutat aici şi în principal el se 
ocupa de copii. 

Perez simţi încordarea, ostilitatea din spatele vorbelor 
ei, aşa că îşi alese cuvintele cu grijă: 

— Aşadar, Daniel, tu ai putea să-mi spui mai multe 
despre Emma? 

Tăcerea se prelungi, însă bărbatul răspunse într-un final: 

— Era o persoană empatică. Ştia cum să te asculte. Îmi 
făcea plăcere să fiu în preajma ei. 

Perez se gândi că şi bărbatul îşi alegea cuvintele cu 
grijă. 

— Nu a avut o copilărie uşoară. l-am admirat 
tenacitatea. 

— Avea iubit? 

Helena îşi întoarse privirea şi se uită spre grădina care 
se întuneca. Perez se gândi că îi era teamă să nu se 
citească prea multe pe chipul ei. 

— N-avea o relaţie cu cineva, spuse Daniel. Unii dintre 
băieţii de aici îşi mai încercau norocul. Cred că de curând 
ieşise cu unul dintre ei de câteva ori, dar am impresia că 
pentru ea relaţia nu era importantă. 

— Îmi poţi da un nume? 

— Magnie Riddell. 

— E rudă cu Margaret? 

— E fiul ei, răspunse Helena. Magnie lucrează la 
unitatea de reciclare din Lerwick. Face naveta până acolo 
în fiecare zi. 

— Acolo a lucrat şi Dennis Gear înainte să fie concediat. 

— Nu ştiam asta, zise femeia. Crezi că e important? 

Perez clătină din cap. i 

— Probabil că e doar o coincidenţă. In Shetland sunt 
doar douăzeci şi trei de mii de oameni, iar între cei mai 
mulţi există o legătură sub o formă sau alta. Cred că v-aţi 
dat seama de asta până acum. 

Helena zâmbi, iar Perez simţi că atmosfera din cameră 
nu mai e aşa de încordată. Se gândi că mai erau lucruri de 
aflat despre relaţia dintre Daniel şi Emma, dar avea să se 
ocupe de asta când discuta cu el între patru ochi. 

— Spuneti-mi ce-aţi făcut azi-dimineaţă. 

— Am ieşit cu toţii la o plimbare mai lungă, spuse 
Helena. Prânzul nostru a fost un picnic. 

— La cât aţi plecat? 

— Pe la zece. Ne-am întors acasă înainte de două. Eu am 
venit aici să lenevesc, pe urmă m-am dus în atelier ca să 
mai lucrez câte ceva. Daniel s-a dus la el în birou, Ellie a 
mers afară să se joace, iar Christopher în camera lui. 
Petrece mult timp acolo. 

Perez dădu din cap. 

— Poate să confirme cineva că aţi plecat şi v-aţi întors? 

Helena îl privi fix. Nu-i venea să creadă. 

— Doar n-ai impresia că a ucis-o unul dintre noi, nu? 

— A fost găsită pe proprietatea voastră, răspunse Perez. 
Îţi dai seama că trebuie să vă pun întrebarea asta. 

— Eu eram în atelier, iar Daniel în birou. N-a venit 
nimeni în vizită. Nu, nu poate nimeni să confirme ce-am 
făcut azi. 

Perez fu surprins de tonul ei defensiv, iritat. 

— Când a fost ultima oară când aţi mers în staul? 

— N-am mai mers acolo de multe zile, poate chiar de 
săptămâni întregi. Ştiu că sună stupid, dar ştiam că acolo 
şi-a luat viaţa Dennis şi nu-mi venea să intru. Am scăpat de 
tractor şi de restul gunoaielor, dar încă n-am hotărât ce să 
facem cu clădirea. Copiii mai merg uneori acolo ca să se 
joace. Ellie sare de pe baloţi... 

Glasul Helenei se stinse, iar pentru o clipă femeia păru 
distrasă de planurile lor pentru clădire. 

— Cât încă mai sunt mici, ne-am gândit că am putea să 

le amenajăm acolo un spaţiu de joacă. Uneori iarna stau 
toată ziua în casă. N-au cum să facă mişcare. Ne gândeam 
poate să facem într-o parte un zid pentru căţărat. Staulul e 
destul de înalt ca să fixăm de tavan un leagăn sau un 
trapez, din moment ce grinzile sunt destul de rezistente. 

Helena realiză ce spusese şi tăcu. 

— Daniel? 

Perez îl privi pe bărbat. Părea mai relaxat acum. 

— Am fost acolo ieri-dimineaţă. După cum a spus şi 
Helena, am început să facem planuri pentru staul. Am vrut 
să mă acomodez cu spaţiul înainte să încep lucrul propriu- 
zis. Am trecut pe lângă el în drum spre deal şi am intrat 
fără să mă gândesc. 

Bărbatul făcu o pauză, după care continuă: 

— N-am văzut nimic ciudat atunci. 

— Dar azi? A văzut vreunul dintre voi ceva care să vi se 
pară ieşit din comun? 

Cei doi clătinară din cap aproape în acelaşi timp. 

Perez se gândi că Emma fusese probabil dusă în staul în 
timpul în care familia ieşise la plimbare. Sarcina de a 
atârna cadavrul Emmei de grindă nu avusese cum să fie 
nici uşoară şi nici rapidă pentru criminal, aşa că acesta nu 
voise să rişte să fie deranjat cât familia era încă acasă. 
Desigur, asta dacă soţii Fleming spuneau adevărul, dacă 
niciunul dintre ei nu era implicat. 

Le spuse că peste noapte în staul avea să rămână un 
agent de pază. 

— E procedura obişnuită ca să ne asigurăm că nimeni nu 
se atinge de scena crimei şi că sunteţi cu toţii în siguranţă. 

— Am crezut că venim în cel mai sigur loc din lume, 
spuse Helena. 

În încăpere se lăsă o tăcere apăsătoare. 

— Trebuie să stau de vorbă cu Christopher. 

Perez se ridică, dându-le de înţeles că terminaseră 
discuţia. 

— Unde ar fi mai bine? Aici sau la el în cameră? Mai e 
treaz sau să mă întorc mâine la prima oră? Asta ar 
însemna foarte de dimineaţă. 


e 68 œ» 


— Hai acum, spuse Helena. Nu doarme prea mult şi ar fi 
mai bine să se termine cât mai repede, nu-i aşa? 

Femeia îşi privi soţul ca să vadă dacă e de aceeaşi 
părere. Bărbatul dădu din cap. 

— Te conduc eu. 

Perez o urmă pe scări. Era tentat să profite de faptul că 
rămăseseră singuri şi s-o întrebe despre prietenia dintre 
Daniel şi Emma, dar ştia că trebuia să procedeze cu tact şi 
hotări s-o lase pe altă dată. Nu era genul de subiect pe 
care să-l abordeze fugitiv, din mers. În schimb, se uită 
repede la mobil. Aşa cum îl rugase, Moncrieff îi dăduse un 
SMS prin care-l anunţa că maşina Emmei era tot la casa 
lor din Deltaness. 

Merseră de-a lungul unui coridor al cărui perete estic, 
dinspre plajă, era din sticlă. Îţi dădea impresia că eşti 
afară. Detectivul urmări un corb de mare care plonjă în 
apă ca o rachetă. Helena se opri la ultima uşă, bătu, după 
care intră. 

Era un spaţiu extraordinar, lung şi îngust, care se 
întindea pe toată lăţimea casei, cu un geam în fiecare 
capăt. Christopher era în partea de vest, la un birou. 
Stătea cocoşat la o tastatură. Incăperea era scăldată în 
lumina apusului. Cealaltă fereastră avea vedere la mal. 
Patul băiatului era construit ca un raft în zidul paralel uşii. 
Trebuia să urci pe o scară ca să ajungi la el. Dedesubt era 
un maldăr de haine, pungi de chipsuri şi coji de portocală. 
În mijlocul haosului se afla un elaborat set Lego înfăţişând 
o navă de pirați. Prin comparaţie, biroul era îngrijit şi 
ordonat. 

— Nu-i place să intre nimeni ca să facă ordine, spuse 
Helena. lar singur pare complet incapabil. Nu mai vede 
nimic din ce aruncă acolo sub pat. Am ajuns la un consens: 
fac eu curat o dată la două săptămâni, cât e la şcoală. Iau 
numai gunoiul şi hainele murdare. 

Christopher era în continuare concentrat la ecran, de 
parcă Perez nici n-ar fi fost acolo. 

— Închide calculatorul, spuse Helena pe un ton ferm. 
Ştii că e trecut cu mult de ora la care am stabilit să-l 

închizi. N-ar trebui să fie nevoie să urc la tine ca să-ţi spun 
asta. 

Băiatul opri calculatorul. Privi fix imaginea până când 
monitorul deveni negru. 

— Te rog întoarce-te, Christopher. Inspectorul trebuie 
să-ţi pună nişte întrebări. 

Băiatul se învârti pe scaun aşa încât să fie cu faţa la ei. 
Isteria din prima parte a zilei dispăruse complet. Era calm 
şi părea curios. 

— Îmi pare rău că ai găsit-o pe Emma, Christopher. 
Trebuie să fi fost un şoc teribil, spuse Perez. 

Soarele care apunea în spatele băiatului făcea greu de 
desluşit expresia de pe chipul său. Părea doar o siluetă cu 
o aureolă în spate. 

— Ai recunoscut-o pe loc? 

— Avea grijă de Kate şi de Sam Moncrieff. Şi de Martha 
şi Charlie, dar ei sunt la liceu şi de fapt nu au nevoie. 

— Exact. Ai idee de ce ar fi putut să treacă pe la voi? 

— Nu duminica. Uneori mai venea cu Kate şi cu Sam 
după şcoală. Pe vremea când ne lua tati. Dar asta se 
întâmpla mai demult. 

— De ce te-ai dus azi în staul? Mama ta a spus că preferi 
să stai la tine în cameră. 

Cristopher se gândi înainte să răspundă. 

— Nu mergea wi-fi-ul. M-am enervat, dar nu puteam să 
fac nimic. Înainte făceam urât când se întâmplau lucruri de 
astea, dar acum încerc să mă abţin. Uneori mă ajută dacă 
mă ridic şi mă plimb puţin. Ştiam că sunt în starea în care 
Ellie mă calcă pe nervi, aşa că nu voiam să mă joc cu ea. 
Aşa am ajuns să merg în staul. 

Băiatul făcu o pauză, după care continuă: 

— La început n-am văzut cine era atârnat acolo. N-am 
văzut faţa. Era prea sus şi eu o priveam de jos. M-am urcat 
pe baloţi ca s-o văd mai bine. 

Christopher tăcu brusc. 

— Şi atunci ţi-ai dat seama? 

Băiatul dădu din cap. 

— M-am gândit că poate doctorul o poate ajuta. Ştiam că 

trebuie să fie la ceaiurile de duminică. Atunci am dat fuga 
la centrul comunitar. 

— Da, are sens. De aici de la voi se văd bine câmpul şi 
malul. Ai văzut ceva ciudat în ultima vreme? Vreun străin 
care dădea târcoale? 

Christopher rămase nemişcat pentru o clipă, după care 
clătină din cap. 

Capitolul 12 


Sandy ajunse la reşedinţa familiei Moncrieff. Rămase în 
maşină şi privi proprietatea. Casa era în cea mai sudică 
parte din Deltaness şi era înconjurată de copaci. Chiar şi 
asta era îndeajuns de neobişnuit pentru Shetland încât să-l 
neliniştească puţin pe Sandy. Mai era şi mare: avea formă 
de L şi trei etaje. Pe vremuri aparținuse unui laird’, iar 
acum era a doctorului. Copacii probabil că fuseseră 
plantați cu multă vreme în urmă ca să ascundă clădirea de 
zgomotele de pe drum, de plebe şi de vânt. Sub copaci - în 
mare parte platani pitici cu trunchiuri groase, încovoiate - 
creşteau zambile sălbatice. Maşina neagră în care se 
urcase Robert Moncrieff pe drumul care ducea spre casa 
Fleming era parcată în faţă, lângă un Range Rover. Sandy 
se duse în laterala casei şi văzu un micuţ Clio roşu. 

Intrarea era grandioasă, cu trepte încadrate de stâlpi, 
însă vopseaua se cojea. În Shetland vremea avea acest 
efect după vreo două toamne sălbatice, însă lui Sandy 
întreaga casă i se părea cam neîngrijită. Parcă 
proprietarilor nu le păsa ce părere aveau alţii. Semn de 
aroganță. Ştia că familia Moncrieff avea destui bani cât să 
o aranjeze, dacă ar fi vrut. Casa fusese moştenită de tatăl 
lui Robert, aşa că nu se punea problema s-o ipotecheze. În 
plus, se zvonea că familia lui Belle era putred de bogată. 
Tatăl ei deţinea o berărie şi proprietăţi prin Midlands. Cel 
puţin asta auzise Sandy. _ 

Sună la uşă şi auzi soneria dinăuntru. li deschise o 
adolescentă. Avea părul foarte negru şi era tunsă 
asimetric, aşa încât bretonul îi cădea într-o parte. Era 
îmbrăcată complet în negru: colanţi negri, un pulover lung, 
negru şi larg şi balerini negri în picioare. Avea un piercing 
în nas şi mai multe inele într-o ureche. 

— Cine eşti? îl întrebă lăsând capul într-o parte. 

Sandy îi explică. 

— Înseamnă că ai venit în legătură cu Emma. Tocmai ce 

ne-a spus tata, dar ştiam deja. Ştii cum e la noi. Se află 
totul. 

Fata nu părea impresionată de moartea femeii. 

— E adevărat că a fost ucisă? 

— O considerăm o moarte suspectă. 

Sandy nu prea intrase în contact cu adolescente, cel 
puţin nu cu adolescente sigure pe ele din familii bogate, 
iar cea din faţa lui i se părea de-a dreptul înfricoşătoare. 

— Pot să stau de vorbă cu ai tăi? 

— Sunt în bucătărie. Mama deja a început să ia Pinot la 
bord. Nu prea ştie cum o să se descurce cu noi toţi fără 
Emma. 

Fata deja pornise într-acolo, dar continuă să-i vorbească 
peste umăr: 

— Sper că nu se aşteaptă să fac eu pe dădaca. În câteva 
săptămâni am examene. 

O urmă de-a lungul unui coridor din piatră până 
ajunseră la o uşă deschisă. Fata trecu pragul şi îşi ridică 
mâinile de parcă urma să facă un anunţ. Pe ceafă, chiar 
sub păr, avea un tatuaj mic. Fata îi bloca privirea lui 
Sandy. Discuţia din încăpere se opri. 

— A sosit sticletele, aşa că aveţi grijă ce spuneţi. 

— Martha, nu fi necioplită, spuse un glas de femeie. Nu 
e amuzant. 

Fata se întoarse foarte repede, trecu de Sandy şi 
dispăru. Detectivul rămase în prag şi deveni ţinta privirilor 
fixe ale celor doi dinăuntru. 

După cum spusese şi Martha, Belle Moncrieff desfăcuse 
deja o sticlă de vin şi într-o mână ţinea un pahar imens. 
Sticla mai era doar pe jumătate plină. Probabil că începuse 
să bea dinainte ca soţul ei să ajungă acasă. 

— Îmi pare rău, domnule poliţist, intră. Robert tocmai 
îmi spunea ce s-a întâmplat. 

Era o femeie arătoasă, o brunetă cu ochi negri. Avea 
forme pline, dar şi destulă încredere în sine încât efectul 
să fie plăcut, iar Sandy se gândi că mai avea şi banii 
necesari ca să se îmbrace numai cu haine care o avantajau. 
Astăzi purta o rochie petrecută, de culoare bleumarin, iar 

privirea detectivului era atrasă de decolteul impresionant 
mai degrabă decât de şoldurile late. 

— Ce tragedie cumplită! N 

Robert rămăsese în picioare. li făcu semn din cap lui 
Sandy să ia loc. 

— Am întrebat-o pe Martha dacă a văzut-o azi-dimineață 
pe Emma. Jimmy Perez părea să vrea să afle unde a fost 
văzută ultima oară. Dar Martha nu-şi aduce aminte s-o fi 
observat. 

— Ar fi avut cum s-o vadă? 

— Nu neapărat. E o casă mare. Există două case ale 
scărilor şi aici e debandadă tot timpul. Emma putea foarte 
bine să iasă fără ca nimeni să-şi dea seama. Finalurile de 
săptămână sunt absolut haotice. Fiecare îşi vede de-ale lui. 

Moncrieff luă un pahar din dulapul de pe peretele din 
spatele lui şi îşi turnă nişte vin. 

— Jimmy a spus că voiai să arunci un ochi prin camera 
Emmei. 

— Da, vă rog. 

— Hai să te conduc. Trebuie să urcăm puţin. 

Sandy îl urmă pe doctor. După cum spusese şi Moncrieff, 
casa era un talmeş-balmeş. Coridoarele păreau să ducă în 
toate direcţiile. Afară aproape că se întunecase acum, iar 
pe unde mergeau ei nu era niciun pic de lumină naturală. 
Becurile erau slabe, iar cei doi bărbaţi mergeau într-un fel 
de penumbră. Sandy avea impresia că dă de capcane la tot 
pasul: jucării de-ale copiilor pe scări, podele care nu erau 
drepte, trepte neaşteptat de mici. Intr-un final, Moncrieff 
se opri în faţa unei uşi joase. O împinse, dar aceasta nu se 
deschise. 

— Ah, normal, e încuiată. Bine că m-am gândit să aduc 
cheia de rezervă. 

Era o încuietoare simplă Yale care se închidea când 
trăgeai de uşă. 

— De aici mă ocup eu, domnule. Am un costum special. 
Sunt sigur că ştiţi cum funcţionează treburile astea, 
probabil că aţi văzut la televizor în vreun serial cu poliţişti, 
spuse Sandy încercând să glumească. Vom fi nevoiţi să 

sigilăm camera după ce arunc un ochi. Mâine o să vină şi 
specialiştii. 

Avu impresia preţ de o clipă că bărbatul avea să 
obiecteze şi să insiste să rămână şi el, dar Moncrieff dădu 
din umeri. 

— Fireşte, dacă asta vreţi. Bănuiesc că aşa-i procedura. 
Viaţa noastră pare să stea sub semnul ei în ultima vreme. 

Moncrieff îi dădu cheia. 

— Asta e singura rezervă? 

Sandy se gândea că Perez probabil voia să ştie asta. 

— Da. N-am prea înţeles de ce avea nevoie de 
încuietoare de la bun început, dar a spus că nu vrea să 
intre copiii peste ea. 

Moncrieff se întoarse, iar Sandy îi auzi paşii greoi pe 
scări. 

Detectivul se îmbrăcă în combinezon, îşi puse mănuşile 
şi botoşii, răsuci cheia în broască şi aprinse lumina. 
Camera era chiar sub acoperiş. Într-o parte, peretele era 
înclinat şi avea ferestre lungi Velux. În timpul zilei probabil 
că încăperea era scăldată în lumină. Chiar şi acum, atât de 
aproape de solstițiul de vară, afară nu era chiar întuneric, 
iar Sandy desluşea contururile celor mai apropiaţi copaci. 
Acum se aflau undeva mai jos decât el şi le vedea numai 
crengile de sus cum se profilează pe cerul palid. 

Încăperea nu era deloc cum şi-o imaginase. Emma 
avusese douăzeci şi patru de ani. 'Ţinea minte cum fuseseră 
prietenele lui pe la vârsta asta: camerele lor erau pline de 
machiaj, haine murdare, DVD-uri - iar astea erau printre 
cele mai ordonate. Acum avea impresia că păşise în altă 
eră. Patul de o persoană era lipit de peretele fără ferestre. 
Nu avea cuvertură, dar se vedeau cearşafuri, pături şi o 
plapumă peticită. Pe o masă lungă de sub ferestre se afla o 
maşină de cusut demodată, cu pedală, încrustată cu sidef, 
şi un coş cu aţă şi ace de cusut. Maşina părea gata de 
funcţionare, iar alături se afla împăturită o bucată de 
pânză în carouri. Alături era un pick-up Dansette, exact ca 
acela pe care îl avuseseră părinţii lui pe când era el mic. 
Într-o cutie de sub masă erau o grămadă de viniluri. Mai 

văzu un borcan cu gem de flori sălbatice. Pe pereţi se aflau 
două postere: unul cu Marilyn Monroe, iar celălalt un afiş 
al unui film alb-negru de care Sandy nu auzise. 

Nimic nu dădea de înţeles că acolo se întâmplase ceva 
neobişnuit. Uşa cu siguranţă nu dădea semne că ar fi fost 
forţată. Dacă Emma fusese strangulată aici, probabil că îi 
deschisese de bunăvoie ucigaşului, iar acesta trăsese uşa 
după el la plecare. Dar în casă fusese forfotă toată ziua şi 
cu siguranţă nu ar fi riscat să-i care cadavrul pe scări şi pe 
coridoare. Era puţin probabil ca aceea să fie scena crimei. 

Toate hainele Emmei se aflau într-un dulap alb din lemn 
dintr-o firidă unde odată fuseseră şemineul şi coşul de fum. 
Din nou, Sandy avu impresia că totul era neobişnuit de 
ordonat, iar hainele nu păreau să aparţină unei femei de 
vârsta Emmei. Nu se vedeau blugi rupţi la genunchi şi 
nimic nu era negru. Singurii pantaloni erau trei sferturi şi 
strâmţi, în culori pastel, şi extrem de frumos aranjaţi şi 
împăturiţi. Pe umeraşe atârnau rochii de bumbac. Sandy 
se uită după etichete, dar nu văzu niciuna. Se părea că 
Emma îşi făcea singură toate hainele. 

În firida aflată de cealaltă parte a şemineului era un 
dulap mai mic, vopsit în alb ca să se asorteze. Pe acesta se 
afla un televizor demodat, pătrăţos, cu o antenă deasupra. 
Perez spusese că Moncrieff susţinea că Emma era încă 
viaţă cu o seară înainte, fiindcă-i auzise televizorul. Sandy 
se întrebase dacă nu cumva criminalul folosise un soi de 
declanşator care să lase impresia că Emma era în camera 
ei. Însă acum că privea televizorul atât de simplu ideea 
părea improbabilă. În dulap erau cutii de pantofi în care se 
aflau hârtii: un sistem de sortare nesofisticat. Paşaportul 
Emmei se afla deasupra uneia dintre ele. Sandy îl luă şi îl 
răsfoi, dar nu află nimic nou. Doar primi confirmarea datei 
şi locului naşterii. Nu văzu nimic care să indice că ar fi 
călătorit vreodată în străinătate. A 

Pe raftul de lângă pat se aflau mai multe fotografii. Intr- 
una era înfăţişată o femeie de vârstă mijlocie care semăna 
atât de tare cu Emma, încât ar fi putut să-i fie mamă. In 
alta se vedeau doi adolescenţi plini de noroi, roşii la faţă, 

dar zâmbitori. Pe poză scria „Da Ba, Kirkwall, Revelion 
2015”. Iar în ultima era Emma însăşi, care privea în lateral 
spre obiectiv. Sandy mai auzise de Da Ba, un joc cu mingea 
sălbatic, nebunesc, care avea loc de Anul Nou pe străzile 
din oraşul principal din Orkney. Îşi dorise dintotdeauna să 
meargă. 

În poză, Emma arăta ca o vedetă de cinema de la 
începutul anilor '60. Părul blond îi era aranjat într-o buclă 
laterală, iar machiajul îi făcea ochii să pară lungi, ca de 
pisică. Avea buzele foarte roşii. Era seducătoare. Sandy se 
pomeni că se întreabă cine îi făcuse poza şi ce se 
întâmplase mai apoi. De perete stătea sprijinit un laptop în 
husă. Sandy îl vâri într-o pungă pentru probe. 

Îşi continuă căutarea, dar nu găsi nici urmă de vreo 
geantă, de cheile de la maşina femeii sau de telefonul ei. În 
ciuda obsesiei pentru trecut, ştiau că Emma avea telefon 
mobil. Robert Moncrieff le confirmase asta şi le dăduse 
numărul ei. Sandy deschise uşa care ducea în baia mică. Şi 
aceasta era curată. Se gândi că era probabil mai curată 
decât restul casei. Găsi într-un dulăpior nişte medicamente 
obişnuite împotriva răcelii şi gripei. Niciun medicament 
eliberat pe bază de reţetă. Nimic nu dădea de înţeles 
motivul pentru care fusese ucisă Emma. 

Stinse lumina, închise uşa cu atenţie, după care porni în 
jos pe scări. Dacă n-ar fi fost călăuzit de glasurile adulţilor, 
poate că s-ar fi pierdut prin mulţimea de coridoare. Uşa de 
la bucătărie era probabil deschisă. Deşi Sandy nu desluşea 
ce spuneau, Belle şi Robert nu şopteau. Intr-un final ajunse 
pe holul din piatră şi îşi dădu seama unde se află. Incă era 
încălţat cu botoşii, deci probabil nu i se auzeau paşii, sau 
poate că soţii Moncrieff erau atât de absorbiți de 
conversaţia lor încât nu-şi dădură seama că se apropie. 
Sandy rămase o clipă locului şi ascultă. 

— Nici vorbă să renunţ la călătoria mea la Londra cu 
Helena. E foarte importantă pentru amândouă! 

Belle vorbea puţin mai tare decât era cazul. Sandy nu 
ştia dacă era efectul vinului sau dacă mereu îi plăcea să se 
facă auzită. 

— Am făcut pe zeiţa casnică şi mamă a patru copii 
destul, Robert! Va trebui să-ţi iei nişte timp liber şi să 
plăteşti pe cineva să-ţi ţină locul. 

— Halal zeiţă casnică! 

Moncrieff vorbea mai încet, dar vorbele lui erau acide. 

— Mereu a fost harababură în casa asta, iar în lipsa mea 
copiii ar fi ajuns complet distruşi emoţional. Emma n-a 
prea ajutat aici, nu-i aşa? 

Brusc se lăsă o tăcere la fel de şocantă precum cuvintele 
tocmai rostite. Sandy traversă coridorul spre ei. Luaţi prin 
surprindere, soţii Moncrieff se întoarseră cu faţa la el, iar 
Sandy îşi dădu seama cât de ciudat arăta din moment ce 
purta în continuare costumul şi masca. Scăpă de ele, după 
care îşi scoase şi mănuşile. Robert se ridicase de pe scaun 
şi brusc făcea pe gazda. 

— Ai terminat acolo? Te mai putem ajuta cu ceva? Ai 
vrea nişte cafea? Noi suntem pe vin, dar presupun că nu te 
pot tenta cu aşa ceva. Mă tem că va trebui să aştepţi până 
dimineaţă ca să stai de vorbă cu copiii. A trecut de mult 
ora lor de culcare, iar dimineaţă trebuie să meargă la 
şcoală. 

Sandy dădu din cap. Spera ca altcineva să fie pus să stea 
de vorbă cu adolescenta cu toane. 

— Trebuie doar să arunc o privire rapidă prin maşina 
Emmei. 

— Sigur. Ştii unde e. Te las să te descurci. N-ar trebui să 
fie închisă. Emma îşi încuia cu sfinţenie camera, dar 
maşina şi-o lăsa mereu deschisă. 

Moncrieff îl urmă până la uşa mare din faţă. Sandy avea 
impresia că voia să se asigure că scapă de el. 

Rămase o clipă pe pietrişul din faţă aşa încât ochii săi 
se acomodeze cu întunericul. Aerul era răcoros, iar luna se 
vedea doar parţial. Totul era foarte tăcut. Se uită la telefon 
şi constată că Perez îi lăsase un mesaj: Am terminat pe 
ziua de azi. Mă duc în Ravenswick ca să văd ce face Cass. 
Dă-mi un telefon când ai terminat. 

Sandy ocoli casa. Paşii lui făceau foarte mult zgomot. 
Copiii poate că fuseseră trimişi la culcare, dar doi dintre ei 

erau încă treji, sau cel puţin la două dintre ferestrele de la 
etaj se vedeau lumini. Nu-şi imagina că Robert sau Belle se 
sinchiseau prea tare de ora de somn, mai ales în seara 
aceea. Draperiile de la fereastra mai apropiată fuseseră 
trase la o parte, iar Sandy îl văzu pe Charlie Moncrieff 
privind afară. Din cauza luminii din spate semăna cu o 
fantomă. Se gândi cât de trist era băiatul fiindcă o 
pierduse pe femeia care avusese grijă de el încă din 
copilărie şi se întrebă de ce mama şi tatăl lui nu stăteau cu 
el să-l consoleze. Apoi se gândi că el şi Louisa urmau să fie 
nişte părinţi foarte diferiţi - dacă avea să se întâmple 
vreodată. Dacă era de acord să se mărite cu el, atunci când 
urma să-şi adune curajul s-o întrebe. Acum, în mijlocul 
unei anchete, era probabil cel mai prost moment cu 
putinţă. 

Ajunse lângă maşinuţa roşie şi îşi puse o nouă pereche 
de mănuşi. După cum spusese Moncrieff, maşina nu era 
încuiată. Când Sandy deschise portiera şoferului, lumina 
dinăuntru se aprinse şi văzu cheile în contact, lucru care i 
se păru cam ciudat. Înţelegea de ce nu încuia maşina, dar 
era o dovadă de neglijenţă să lase cheile acolo. Pe Martha 
ar fi crezut-o în stare să se urce puţin la volan. 

Se părea că Emma ţinea la curăţenia din maşină la fel de 
mult ca la cea din cameră. Sandy se gândi că nu era uşor s- 
o menţină aşa curată dacă tot trebuia să-i transporte pe 
copii. Porni lanterna de pe telefon şi lumină bancheta din 
spate. Când privi podeaua, văzu nişte urme de 
încălţăminte. Poate ar fi ajutat-o pe Vicki Hewitt, 
criminalista, însă el nu distingea mare lucru. Păreau prea 
mari ca să fie ale copiilor mai mici, dar Martha şi Charlie 
erau la fel de înalţi ca nişte adulţi, deci ar fi putut fi ale lor. 

În orice caz, în timp ce se îndrepta de şale, gândurile 
deja îi fugeau în toate părţile în încercarea de a născoci o 
explicaţie pentru cheile lăsate în contact şi urmele de 
încălţăminte. Şi-o imagină pe Emma în rochia ei galben cu 
alb ieşind din vilă şi fugind spre maşină, poate 
nerăbdătoare să-şi înceapă ziua liberă. Probabil băgase 
cheile în contact. Dar dacă cineva stătea pitit după scaunul 

şoferului? Dacă Emma fusese distrasă, cu gândul aiurea, 
poate că nu observase nimic. lar ucigaşul ar fi fost în 
poziţia perfectă să o stranguleze în timp ce ea se aşeza la 
volan. 

Sandy se duse în spatele maşinii şi deschise portbagajul. 
Era gol şi fusese curăţat de curând. Văzu cu lumina 
lanternei urme de perie pe materialul textil dinăuntru. Îl 
închise şi încuie maşina. Era posibil să fi găsit scena 
crimei, aşa că voia să o lase neatinsă pentru Vicki Hewitt, 
care urma să vină a doua zi. Se îndreptă spre maşina lui şi 
porni printre copaci pe drumul spre Lerwick, stăpânit de 
un sentiment de eliberare. 

Capitolul 13 


Willow avea loc la geam în micul avion şi privea în jos 
spre Insulele Orkney, încercând să le distingă. Aia trebuie 
să fie Sandsay. Sau să fie Shapinsay? Aia cu siguranţă e 
North Ronaldsay, la cât de aproape e de Fair Isle. Lăsară 
Insulele Orkney în urma lor, iar avionul cobori jos de tot 
deasupra Fair Isle în timp ce se apropia de Sumburgh. 
Willow reuşi să distingă mai multe detalii decât văzuse 
vreodată până atunci: fermele albe risipite spre sud şi 
două faruri, câte unul la fiecare capăt al insulei. Jimmy 
Perez era de aici. Fran Hunter, iubita lui şi mama lui 
Cassie, fusese înjunghiată în timpul unei anchete în urmă 
cu mai bine de trei ani. Willow nu fusese implicată în cazul 
respectiv, se mutase în Inverness la scurtă vreme după 
aceea, dar citise despre el, chiar devenise uşor obsedată 
când îl întâlnise prima oară pe Jimmy Perez şi reuşise să-l 
cunoască ceva mai bine şi să-i înţeleagă cât de cât 
sentimentul de vinovăţie. 

Acum urmau să lucreze din nou împreună, iar ea nu ştia 
ce să creadă. Alungase toate gândurile despre el. Situaţia 
era prea complicată, iar ea era prea independentă. De la o 
vreme nu se simţea aşa bine. Nu mai era la fel de ageră ca 
de obicei şi era mult mai vlăguită. Incercase să se 
convingă singură că nu era cu adevărat bolnavă, dar asta 
n-o ajutase. Zborul fu lin, iar Willow privi în sud, spre 
Mainland, în timp ce avionul descrise un arc de cerc ca să 
aterizeze în briza care bătea dinspre sud. Îşi dădu seama 
că se bucura că e aici. Se simţea de parcă venea acasă. Şi, 
oricât de ciudat avea să fie, se bucura să-l revadă pe Jimmy 
Perez. 

O aştepta. Îl văzu prin geamul terminalului în timp ce 
cobora scările avionului. Era brunet, cu ochi negri, 
moştenire evidentă de la strămoşii lui spanioli. In rest, nu 
era aranjat, ci avea mereu un stil uşor neglijent. La fel ca 
ea. Se apropie de el înainte să-şi ia bagajul. Bărbatul părea 
nesigur, însă o îmbrăţişă cu convingere şi o sărută pe 

amândoi obrajii. Willow îi răspunse la îmbrăţişare. 

— Pari obosită. Ai slăbit. Te simţi bine? 

— Astea-s complimente cu care să întâmpini o fată?! 

Nu era momentul să discute serios. Trebuiau să lase 
asta pe mai târziu. Willow îşi văzu geamantanul pe bandă 
şi se duse să-l ia. Perez ajunse înaintea ei şi îl ridică. Pe 
vremuri Willow poate că ar fi comentat, dar de data asta se 
bucură de gest. 

— Încotro? 

— Northmavine. În nordul Mainland, aşezarea 
Deltaness. James Grieve a venit în timpul nopţii cu 
feribotul şi trebuie să fi ajuns deja. Sandy e cu el. 

— Aşadar, Jimmy, mergem în excursie. 

Se gândi că era bine. Avea să dureze ceva să-i spună 
veştile. 

— Ţi-am citit e-mailul înainte să plec, dar poţi să-mi mai 
spui detalii pe drum. 

— Vicki n-a venit cu tine? 

— Avea nişte treabă de dimineaţă şi vine cu următorul 
avion. A închiriat deja o maşină pentru când ajunge. 

Willow aşteptă, crezând că urmează şi alte întrebări, 
însă Jimmy acceptă explicația. Bărbatul deschise 
portbagajul şi îi puse geamantanul înăuntru. In spate se 
afla scaunul de copil al lui Cassie. Willow se gândi pentru o 
clipă că fetiţa era ca un soi de fantomă a mamei ei. Mereu 
era acolo sub o formă sau alta. 

— Foarte bine, zise Perez. Deci o să te am numai pentru 
mine. 

Niciodată nu sunt convinsă că suntem cu adevărat 
singuri, se gândi Willow. 

Merseră spre nord, de-a lungul drumului care-i era acum 
familiar. Perez vorbea despre victimă şi despre cele două 
familii implicate până acum în caz, Moncrieff şi Fleming. 
Unii erau din Shetland din moşi-strămoşi, ceilalţi - nou- 
veniţi. Parcă toată ancheta se învârtea în jurul ideii de 
familie. Willow încercă să se concentreze şi să-i pună 
întrebările relevante. 

— Sună de parcă victima era mai mult o fată în casă 

decât o dădacă, din moment ce toţi copiii merg la şcoală 
acum. 

— Da, dar locuia cu soţii Moncrieff, îi ajuta la 
cumpărături, îi ducea pe copii la antrenamente de sport şi 
lecţii de muzică. Ştii genul de activităţi. Belle Moncrieff 
are impresia că e o mamă nemaipomenită, dar din moment 
ce doi dintre copii sunt foarte mici, a depins de Emma. 
Belle lucrează acum din nou ca freelancer în PR. Ea şi cu 
Robert trec printr-un soi de criză domestică fiindcă nu ştiu 
cum o să se descurce fără Emma. 

Perez se întoarse şi îi zâmbi, dându-i de înţeles că în 
calitate de părinte singur, cu un loc de muncă fără 
program fix, cunoştea foarte bine haosul domestic. 

Ajunseră în Ravenswick, iar Willow se uită în susul 
dealului pe care se afla casa unde locuiau Perez şi Cassie, 
apoi în jos, spre mare, dincolo de ferma soţilor Hay, cu 
serele şi straturile frumos aranjate. Încă avea coşmaruri 
cumplite cu locul acela. 

— Se pare că cineva a cumpărat casa lui Magnus, spuse 
Perez. 

Poate că-şi dăduse seama încotro o împinseseră 
amintirile ei şi încerca să o aducă din nou în prezent, să o 
facă să se gândească la lucruri mai vesele. 

— Dar încă nu i-am cunoscut pe noii mei vecini. 

Perez făcu o pauză, apoi reluă: 

— Femeia care locuieşte în casa din Deltaness unde a 
fost găsit cadavrul a trecut pe la mine sâmbătă dimineaţă. 
Am crezut că de asta venise, ca să mă anunţe că s-a mutat 
aici. 

— Dar ce anume voia? 

Willow se simţea din nou implicată în conversaţie. Se 
bucură că nu-i mai umblau gândurile aiurea. 

— Să-mi spună că a tot primit bileţele anonime pe hârtie 
milimetrică, nişte desene ciudate cu ştreanguri şi oameni 
spânzurați. Le-am strâns pe toate, desigur, iar hârtia a fost 
trimisă la examinare pentru amprente. 

— lar a doua zi o femeie e spânzurată la ea în staul. 
Cred că a tras o mamă de sperietură, nu glumă. 

Se îndreptau spre Cunningsburgh. Perez încetini când 
trecură pe lângă şcoală. Pe terenul de joacă, mamele 
aşteptau cu cărucioarele în timp ce copiii se alergau sau se 
jucau cu mingea. Se auzi soneria, iar copiii fugiră spre 
ieşire, atraşi ca pilitura de fier către un magnet. 

— Ah, da, mai avem o complicaţie. Un bărbat s-a sinucis 
acolo nu cu mult timp în urmă. A fost cândva proprietarul 
casei unde stau soţii Fleming. 

Perez tăcu pentru o clipă, după care adăugă: 

— Pe lângă asta, nu sunt sigur că Helena e genul care să 
se sperie. 

— Helena Fleming, designerul? 

— Ai auzit de ea? 

Perez părea surprins. 

— Ce vrei să spui, Jimmy? Că nu am stil? 

Nu se putea opri din tachinări. Stilul ei se reducea la 
blugi rupţi, pulovere largi şi un păr rebel. Era boemă, dar 
nu Şic. 

— A apărut acum două săptămâni într-unul dintre ziarele 
de duminică şi am remarcat-o datorită legăturii cu Insulele 
Shetland. De ce a venit Helena să-ţi ceară ajutorul? N-au 
un poliţai comunitar acolo în sălbăticie? 

— O ştia pe Fran, spuse Perez. N-am putut să-i zic să 
plece. 

— Of, Jimmy... 

Bunătatea lui era un blestem şi totodată una dintre cele 
mai sexy trăsături. 

Rămaseră o clipă în tăcere, iar Perez ieşi de pe drumul 
principal şi porni spre Scalloway ca să nu mai fie nevoit să 
treacă prin Lerwick. 

— De ce ai vrut să te aştept de unul singur? 

Willow fu surprinsă de cât de directă era întrebarea. 
Perez era deseori precaut când venea vorba despre ea, îşi 
făcea griji să nu-i rănească sentimentele sau să nu i le 
rănească ea pe ale lui. Femeia trase aer adânc în piept. 

— Trebuie să discutăm ceva. 

— Doar nu-ţi dai demisia din poliţie? întrebă detectivul 
în glumă, pe un ton degajat. Nu te măriţi şi nu te muţi în 

cealaltă parte a planetei, nu? 

— Ei, nu e vorba de ceva chiar aşa dramatic. 

— Eşti bolnavă. Mi-am dat seama că nu arăţi prea bine. 

O spuse cu certitudine în glas. Porniră acum spre est, 
înapoi înspre drumul principal care traversa Mainland-ul 
ca o coloană vertebrală. Willow se obişnuise cu geografia 
Insulelor Shetland. Erau aproape de Ting Loch, odinioară 
locul de întrunire al parlamentului viking, iar în depărtare 
se vedea un deal golaş acoperit de turbine eoliene. Perez 
trase pe dreapta în parcarea unde se lăsau maşinile 
închiriate şi opri motorul. Lui Willow îi venea să-şi întindă 
mâna şi să-l atingă. 

— Nu, Jimmy, nu sunt bolnavă, deşi în ultimele 
săptămâni m-am simţit de parcă aş fi. 

Făcu o pauză, apoi zise: 

— Sunt însărcinată. 

Perez o privi fix, fără să spună nimic. Parcă ar fi fost 
cioplit din piatră sau dintr-un lemn foarte tare. 

— Tu eşti tatăl. Asta vreau să spun. N-am mai avut pe 
nimeni în viaţa mea. N-am mai avut pe nimeni de secole. 
Ţi-am spus că nu sunt genul care să şi-o pună cu un străin 
ca să se distreze. Şi nici cu un prieten. Am depăşit 
momentul. 

El tăcea în continuare, iar Willow îşi întoarse privirea ca 
să nu-l mai vadă. Nu suporta privirea goală şi încordarea 
din trupul lui. 

— Am hotărât să-l păstrez. O să nasc. Când am aflat, mi- 
am dat seama că asta era ce-mi doream cel mai mult. N-am 
nicio pretenţie de la tine, Jimmy. Iți promit. Pot să mă 
descurc foarte bine şi singură. Dar voiam să ştii. 

Nu prea ştia ce reacţie se aşteptase sau sperase să aibă 
el. Poate că în cele mai nebuneşti vise ale ei, noaptea 
târziu, îşi dorise s-o cuprindă în braţe şi să-i spună că era 
cea mai bună veste din lume, s-o ceară în căsătorie şi ea să 
se mute în Shetland ca să fie alături de el şi Cassie, să 
formeze o familie adevărată. La urma urmei, era vorba 
despre Jimmy Perez, bărbatul incontinent emoţional, care- 
şi răspândea compasiunea asupra tuturor celor cu care 

intra în contact. Dar se pare că nu şi asupra ei. Nu şi de 
data asta. 

— De ce nu mi-ai spus până acum? Sigur ţi-ai dat seama 
de mai mult timp. Ai venit aici la început de februarie. 

— Nu ştiu, răspunse Willow. Voiam să aştept să treacă 
măcar zece săptămâni, ca să fie mai puţin probabil să 
pierd sarcina. N-avea rost să fac tam-tam dacă nu se 
întâmpla nimic. 

Apoi îşi spuse că stătea de vorbă cu Jimmy. Merita mai 
mult de atât. 

— Vrei un răspuns sincer? Din laşitate. Pentru că sunt în 
continuare confuză după tot ce s-a întâmplat atunci. 
Pentru că nu era genul de chestie despre care să vorbim la 
telefon sau prin e-mail. 

Willow făcu o pauză, apoi reluă: 

— M-am gândit că ai să te bucuri pentru mine, Jimmy. 
Mi-am dorit aşa de mult un copil! 

— Mă bucur că am fost un mijloc satisfăcător în acest 
Scop. 

Vorbele bărbatului o loviră ca un pumn în burtă. 

— Nu! 

Se gândi că lucrurile nici că puteau merge mai rău. 

— N-am plănuit ce s-a întâmplat între noi! N-a fost deloc 
ceva calculat! 

Între cei doi se lăsă tăcerea. Willow se întoarse spre el. 
Era conştientă de lacrimile care-i curgeau pe obraji, iar în 
clipa aceea îşi uri slăbiciunea şi hormonii care o făceau 
atât de emotivă şi confuză. Pe lângă ei treceau maşini şi 
dube care mergeau spre Lerwick. 

— Nu mint, Jimmy. Dacă mă cunoşti măcar puţin, ştii 
atâta lucru despre mine. 

— Nu prea sunt sigur că ştiu ceva despre tine. 

Era la fel de rece şi închis în sine ca atunci când se 
întâlniseră prima oară, la scurt timp după moartea lui 
Fran. O vreme nu mai trecu nicio maşină. Deasupra lor 
ţipă un scoicar. Jimmy rămăsese cu una dintre mâini pe 
volan, iar Willow îşi dorea cu disperare s-o atingă, să 
stabilească o conexiune fizică între ei. Dar ştia cât de 

rănită s-ar fi simţit dacă el şi-ar fi retras-o. 

— Ce o să ne facem? 

Parcă vorbise altcineva, nu ea. Cineva în vârstă, serios şi 
singuratic. 

Între ei se lăsă din nou tăcerea. 

— O să găsim un criminal. Asta o să facem. 

Perez porni motorul. Înainte să demareze o privi pe 
Willow, iar ea avu un scurt moment de speranţă, care se 
nărui de îndată ce-i auzi furia din glas. 

— Mai ştie şi altcineva despre asta? 

Ea clătină din cap. 

— Nici măcar ai mei. Vreo două polițiste din Inverness s- 
ar putea să fi ghicit. Am fost cam varză la birou în ultima 
vreme. Foarte haotică. Mereu obosită. Dar tu trebuia să fii 
primul care află. 

El aprobă scurt din cap, parcă vrând să-i dea de înţeles 
că măcar în privinţa asta procedase corect, după care 
porni la drum. 


e 387 œ» 


Capitolul 14 


Sandy ajunse devreme la terminal, aşa că văzu cum 
feribotul Northlink îşi croieşte drum prin Strâmtoarea 
Bressay şi apoi e amarat în port. Profesorul avusese 
probabil parte de o traversare uşoară, dar Sandy se gândi 
că James Grieve oricum nu era genul care să sufere de rău 
de mare. lar dacă păţea cumva asta, tot era nevoie de mai 
mult decât de o uşoară senzaţie de greață ca să-l tulbure. 
Treaba lui era să taie cadavre, iar la un moment dat, după 
câteva pahare de whisky, spusese că făcuse cândva parte 
din echipa de investigaţii trimisă în Balcani după războiul 
din fosta Iugoslavie. 

„Cadavrul unui bărbat în vârstă, cu artrită şi o gaură de 
glonţ în ceafă... cred că putem spune că aveam de-a face 
cu o crimă de război, nu cu o luptă legitimă.” 

Grieve cobori primul de pe navă, iar atunci când îl văzu 
Sandy cobora pe scări, nu cu liftul. 

— Aşadar, tu o să-mi fii şoferul azi? 

Bărbatul începuse să vorbească imediat ce pusese 
piciorul pe ultima treaptă. Avea o voce care parcă fusese 
antrenată pe terenul de paradă, iar cei mai mulţi dintre 
pasagerii care aşteptau se întoarseră şi se holbară la el. 

— Jimmy m-a rugat să te duc direct în Deltaness, unde a 
fost găsit cadavrul. 

Spre deosebire de legist, Sandy aşteptă până când 
acesta se apropie de el suficient cât să poată vorbi încet. 
Deja se ştia în tot Shetland-ul de moartea femeii, dar părea 
lipsit de respect să discute despre asta în faţa mulţimii 
care cobora de pe feribot. 

— Dar nu credeţi că a murit acolo? 

Grieve îşi puse valiza pe banchetă şi urcă în maşină. 

— E posibil, dar puţin probabil. Dacă a fost ucisă acolo, 
criminalul trebuie să fi plănuit totul în foarte mare detaliu. 
Cu siguranţă nu e vorba despre sinucidere, dacă nu cumva 
a venit cineva pe urmă şi a luat obiectul pe care s-a urcat 
când s-a legat de grindă. Mă întrebam dacă nu cumva a 

fost ucisă chiar în maşina ei. 

Sandy îi descrise urmele şi ipoteza care-i venise în 
minte. 

Grieve dădu din cap. 

— Sună plauzibil. Dacă a fost strangulată cu mâinile, ar 
trebui să ne dăm seama după urmele de pe gât dacă 
ucigaşul era în spatele sau în faţa ei. 

Când ajunseră la reşedinţa familiei Fleming, era încă 
prea devreme ca Ellie şi Christopher să fi plecat la şcoală. 
Sandy opri în curte, cât mai aproape de staul. Agentul din 
seara precedentă era tot acolo. Cineva îi adusese un scaun, 
iar alături de el, pe podea, se afla un termos cu cafea. 
Bărbatul mânca un sandvici cu bacon încă fierbinte, din 
care grăsimea se scurgea în hârtia de bucătărie în care era 
învelit. 

— Familia are grijă de tine, nu-i aşa? 

Sandy se gândi că, de fapt, nu fusese o noapte atât de 
grea pentru el. Nu plouase şi nici nu era frig. 

— Par oameni de treabă, răspunse agentul cu gura încă 
plină de pâine şi bacon. 

Sandy se întrebă ce-ar fi spus dacă s-ar fi dovedit că 
ucigaşul e unul dintre membrii de treabă al familiei 
Fleming. Îi spuse bărbatului numele lui James Grieve ca 
să-l treacă în condică. 

— Acum poţi să pleci şi să tragi un pui de somn. 

Agentul îşi îndesă în gură restul de sandvici, îşi luă 
lucrurile şi plecă. Grieve se îmbrăcă în combinezonul de 
protecţie, dar când termină pregătirile rămase pentru o 
clipă în pragul staulului şi privi înăuntru. 

— Ai adus o scară? Am nevoie de ceva ca s-o văd in situ, 
şi e clar că nu pot folosi un obiect ce aparţine familiei 
Fleming. Doar nu vrem să contaminăm scena crimei, nu? 
Şi, chiar dacă l-au hrănit pe polițistul local, iar soţia mea 
ar fi în stare să cheltuiască o avere pentru o creaţie de-a 
Helenei, unul dintre ei s-ar putea să fie ucigaşul. 

Făcu o pauză, apoi întrebă: 

— Poţi s-o contactezi pe Annie Goudie? 

Annie era antreprenoarea de pompe funebre din 

Lerwick. 

— Jimmy a spus că în casă sunt copii. Hai să-i chemăm 
pe băieţii lui Annie în dimineaţa asta, ca să o luăm pe 
victima noastră şi s-o ducem cu feribotul în Aberdeen 
diseară. Chestia asta ar fi în stare să mă bântuie pe mine 
în coşmaruri, n-aş vrea să-mi imaginez ce efect ar avea 
asupra unui copil sensibil de unsprezece ani. 

Sandy ieşi din staul şi merse până în faţa casei. Helena 
tocmai pornea cu cei doi copii. Băiatul era îmbrăcat în şort 
şi tricou şi încălţat cu sandale. În spate avea un mic 
ghiozdan cu un supererou din desene animate. Îşi ţinea 
spatele foarte drept. Nu părea deloc curios în privinţa lui 
Sandy. Fetiţa era tot brunetă, mai mică decât Christopher, 
şi parcă nu reuşea să stea locului. Sandy se întrebă din 
nou cum era să ai copii. Bănuia că e un fel de loterie şi 
habar n-aveai dacă o să ai un copil calm sau unul sărit de 
pe fix până nu-l vedeai. Dar cu siguranţă că modul în care-i 
creşteai trebuia să aibă un impact asupra lor, nu? Louisa 
era învăţătoare şi lucra toată ziua cu copiii. Era bună şi 
răbdătoare, aşa că, dacă exista cineva care să fie o mamă 
bună, ea era aceea. Helena Fleming tocmai îi împletea 
fetei codițe. 

— Voi doi puteţi să porniţi, spuse femeia când termină. 
Vă prind din urmă. Aşteptaţi-mă când ajungeţi la drum. 

Femeia îl privi pe Sandy şi făcu o grimasă. 

— N-am niciun chef să ajung pe terenul de joacă în 
dimineaţa asta. O să fie toate ţaţele acolo, pline de 
întrebări şi speculaţii. Mă întrebam chiar dacă nu cumva 
copiii sunt destul de mari cât să-i trimit singuri, dar mi-am 
zis să nu risc. Christopher s-ar descurca, dar Ellie e puţin 
nebunatică şi nu prea-i place la şcoală. Nu m-aş mira dacă 
şi-ar petrece toată dimineaţa pe plajă. In orice caz, nu m-aş 
mira ca ţaţele să sară pe ei. 

— O s-o contactez pe antreprenoarea de pompe funebre 
din Lerwick, zise Sandy. Băieţii ei o să vină mai târziu în 
dimineaţa asta ca să ia cadavrul. Emma ar trebui să nu mai 
fie aici când copiii se întorc de la şcoală. 

Helena răsuflă adânc. 


e 90 œ» 


— Bun. Dar asta n-o să se termine, nu-i aşa? Zvonurile, 
bârfele... Ancheta. Astea o să continue până aflaţi cine a 
ucis-o. 

— O să aflăm, zise Sandy. Jimmy Perez e un detectiv 
nemaipomenit. 

Femeia îl privi uşor surprinsă. 

— Da. Sunt sigură că e. 

Apoi porni pe potecă aproape în fugă ca să-şi prindă 
copiii din urmă. 


Sandy se îmbrăcase la rândul lui într-un combinezon ca 
să aducă scara în staul. James Grieve se mai apropiase 
puţin de Emma Shearer şi vorbea în dictafon. Il opri, după 
care se întoarse spre detectiv. 

— Chiar ai dreptate, Sandy. Nu cred că a fost ucisă aici. 
Vezi tu, lipsesc pantofii. Dacă ucigaşul stabilise să se 
întâlnească aici cu ea, sigur ar fi fost încălţată. Asta dacă 
nu cumva criminalul avea un motiv întemeiat s-o descalţe. 
Dar de ce ar fi făcut una cu asta? 

— Dacă era în maşină, sigur era încălţată. 

Grieve nu-l mai speria pe Sandy la fel de tare ca 
odinioară. Acum putea să-şi exprime liniştit propriile 
opinii. 

— Depinde de pantofi. 

Grieve o privea în continuare fix pe femeie. Aproape că 
vorbea de unul singur. 

— E posibil să-i fi căzut când o băga în portbagaj ca s-o 
aducă aici. Şi nu prea cred că era genul de femeie care să 
umble cu ghete de drumeţie sau cu pantofi tari. Cel puţin 
nu îmbrăcată aşa. 

— De ce ar fi făcut una ca asta? De ce să rişte să fie 
prins doar ca s-o aducă până aici? Familia a fost plecată 
doar de dimineaţă şi nimeni nu ştia când o să se întoarcă. 

Grieve aranjă scara, poziţionând-o cu atenţie. Făcu două 
poze, iar bliţul neaşteptat îl făcu pe Sandy să clipească. 

— Presupun că e cineva căruia îi place riscul, zise 
Grieve. Cineva pe care-l excită. Sau poate că ucigaşul vrea 
să transmită un mesaj. 

— Un mesaj către familia Fleming? 

— Poate! Dar e treaba voastră să vă gândiţi la asta, 
domnule agent. Eu nu am dreptul să speculez. 

Sandy ţinu scara şi îl privi pe Grieve cum urcă. 

— Poţi s-o ţii puţin? 

Sandy o tinu pe femeie de picioare şi se gândi cât de 
uşoară era. Până la urmă n-ar fi fost aşa greu pentru 
cineva s-o aducă aici şi s-o spânzure. Când o apucă i se 
ridică fusta, iar Sandy îi zări pentru o clipă chiloţii de un 
alb strălucitor. Se pomeni fascinat de ce vedea, însă îşi 
întoarse capul. Nu voia ca Grieve să observe unde se 
holba. 

In timp ce Sandy o ţinea pe Emma, legistul trase funia la 
o parte ca să-i vadă gâtul, după care făcu din nou câteva 
fotografii. 

— E de ajuns, Sandy, poţi să-i dai drumul acum. Dar 
încet. 

În timp ce Sandy dădea drumul trupului, acesta începu 
să se balanseze lent şi se întoarse aşa încât Emma era 
acum cu faţa spre el. Aparatul lui Grieve emise din nou un 
bliţ, iar Sandy văzu rujul roşu şi machiajul bogat din jurul 
ochilor pe care le mai văzuse şi în poza din camera ei. 
Probabil era modul tipic în care se aranja. Privind-o din 
acest unghi, pomeţii îi păreau şi mai ascuţiţi. Sandy se 
gândi că era diferită de orice femeie pe care o mai văzuse, 
apoi gândul i se păru brusc ridicol. Cum putea să-i cadă cu 
tronc o femeie moartă? Era o nebunie la fel de mare ca 
atunci când Perez devenise obsedat de femeia pe care o 
găsiseră în ferma din Ravenswick, după alunecarea de 
teren de la începutul anului. 

Grieve începuse deja să vorbească din nou: 

— Cred că se potriveşte cu teoria ta. Am găsit urme de 
strangulare manuală şi aş pune pariu pe orice că ucigaşul 
era în spatele ei când a ucis-o. Nu văd semne că s-ar fi 
zbătut, deci probabil că a luat-o prin surprindere. 

Afară se auzi cum se apropie o maşină. Sandy se bucură 
că avea o scuză să-i întoarcă spatele Emmei Shearer şi să 
iasă. Se simţea de parcă ar fi rupt o vrajă. În staul nu 

reuşise să-şi întoarcă privirea de la ea. 

— Au sosit Jimmy şi inspectorul-şef, îi spuse lui Grieve. 
S-au mişcat destul de repede de la aeroport. 

Sandy se bucura că Willow ajunsese cu bine în Shetland. 
Ea şi Perez formau cea mai tare echipă, iar atunci când ea 
era aici Sandy se simţea mai puţin responsabil de moralul 
şefului său. leşi în lumina soarelui şi aşteptă ca maşina să 
oprească lângă casă. 

Însă când ajunseră, Sandy îşi dădu seama de încordarea 
dintre ei. Willow îl întâmpină destul de călduros când 
cobori, dar părea palidă şi obosită. Perez rămase unde era, 
privind fix înainte. Avea geamul coborât, iar Sandy îi 
strigă: 

— Jimmy, profesorul e aici. Are nişte teorii despre cum a 
murit Emma. Cred c-ar fi bine să vorbeşti cu el. 

Dură o vreme până când Perez îi răspunse. Avea aceeaşi 
stare de după moartea lui Fran. Uneori bărbatul fusese 
atât de consumat de propria durere încât îl înnebunise pe 
Sandy, căruia îi venise să strige la el, să-i spună să nu mai 
fie atât de necivilizat şi de egoist, să nu se mai poarte ca 
un copil. 

— A sosit Willow. Poate să stea chiar ea de vorbă cu 
profesorul Grieve. 

Willow aruncă o privire înapoi spre maşină, iar Sandy se 
gândi că mai avea puţin şi urma să plângă. Când era mic, 
ai lui se mai certau din când în când. Tatăl lui era un 
bărbat încăpățânat căruia îi sărea ţandăra uşor. Şi atunci, 
şi acum, Sandy se simţea confuz şi neliniştit, de parcă i se 
prăbuşea lumea. 

— Ce planuri ai, Jimmy? întrebă Willow foarte încet. 

Înainte, cei doi făceau glume. Detectiva îl tachina pe 
Perez fiindcă făcea pe şeful, deşi ea era superioara lui. Dar 
acum niciunul dintre ei nu mai glumea. 

— Mă duc în Deltaness, spuse Perez într-un final. Vreau 
să dau de un bărbat pe nume Magnie Riddell. Se pare că 
era iubitul femeii ucise. 

Tăcu o clipă, după care zise: 

— Nu ştiu cât o să dureze. De ce nu te întorci în Lerwick 

cu Sandy? Poate să te lase la pensiune. Ţi-am rezervat 
acelaşi loc ca data trecută. 
Apoi porni motorul şi plecă. 

Capitolul 15 


Perez cobora dealul prea repede. Se ura pentru cât de 
imatur se purtase, pentru cât de crud vorbise cu Willow, 
pentru faptul că nu era în stare să-şi pună ordine în emoţii. 
Până la urmă, avea prea multe la care să se gândească. 
Copilul ei. Copilul lui. Închise subiectul undeva în 
străfundurile minţii, alături de celelalte lucruri la care nu 
suporta să se gândească: vinovăţie, durere, amintiri care-i 
tot răsăreau când se aştepta mai puţin şi care îi făceau 
vizitele în Fair Isle, la părinţi, atât de dureroase. Trebuia 
să treacă toate astea pe plan secund. Acum trebuia să se 
concentreze pe anchetă, pe Emma Shearer. Măcar pe o 
femeie moartă se putea bizui. 

Trecu de şcoală şi de centrul comunitar şi ajunse la noua 
clădire unde era magazinul. Înăuntru, o femeie îmbrăcată 
cu un pulover mov cu model tocmai aranja produsele pe 
rafturi, iar un bărbat în vârstă stătea lângă tejghea. Perez 
îşi dădu seama că se afla acolo de o bună bucată de vreme. 
Nu aştepta să cumpere ceva - avea deja la picioare un ziar 
şi o pâine într-o pungă din material reciclat, însă rămăsese 
acolo pentru compania ei, pentru că voia să stea de vorbă 
cu ea. Înăuntru, locul părea cam întunecat şi rece, prăfuit 
şi haotic, dar avea tot ce le trebuia celor din Deltaness. In 
magazin lucrau voluntari. 

Perez luă de pe raft o sticlă de apă şi o ciocolată Mars şi 
le duse la tejghea. Femeia în mov se îndreptă de şale şi 
veni să-l servească. 

— Jimmy Perez, nu-i aşa? Ai venit la un moment dat şi le- 
ai vorbit copiilor la şcoală. 

— Ai o memorie foarte bună. 

Detectivul zâmbi forţat. Nu voia să-şi aducă aminte cum 
stătuse la o băncuţă să le răspundă copiilor la întrebări, nu 
voia să-şi aducă aminte de chipurile lor curioase. Asta-l 
ducea cu gândul la Willow şi la ce încerca să uite. 

— Trebuie să fi fost acum zece ani. 

— Ei bine, de atunci ţi-am mai văzut poza şi în ziar. 

Femeia se aplecă spre el. 

— Trebuie că ai venit pentru povestea aia de la fosta 
casă a lui Dennis Gear. Fetişcana care a murit. 

Perez dădu din cap. 

— O ştiai? 

— Venea aici cu copiii Moncrieff de la Ness House de 
două ori pe săptămână, când se întorceau de la şcoală. 
Uneori le lua câteva bomboane. Alteori îşi lua ţigări. 

— Fuma? 

Perez băgă apa şi ciocolata în buzunarul de la haină. 

— Pe şest. Nu cred că Belle sau Robert au aflat 
vreodată. 

Femeia se opri o clipă, apoi zise: 

— Dar cred că făcea multe lucruri de care Belle şi 
Robert nu ştiau. 

— Chiar aşa? întrebă Perez încercând să nu pară prea 
curios. 

— Era foarte tânără atunci când s-a mutat în casa cea 
mare. Abia terminase şcoala. Soții Moncrieff o tratau cam 
ca pe un copil mai mare. Dar chiar şi pe atunci avea un fel 
al ei de a fi. Nu purta haine de vârsta ei... 

— Într-un fel provocator? 

Perez nu voia să vorbească în locul femeii, dar nici să-şi 
piardă toată ziua acolo, mai ales că bătrânul sorbea fiecare 
cuvânt, capta toate informaţiile pe care urma să le verse 
mai târziu. 

— Nu tocmai. Adică, nu într-un mod necuviincios. Nu 
umbla cu fuste care abia îi acopereau fundul sau cu sânii 
pe afară, cum fac unele. Purta genul de haine din anii '50 
şi începutul anilor '60. Ca în filmele vechi pe care le 
dădeau cândva la televizor duminică după-amiaza. Nu mi 
se părea normal pentru o fată de vârsta ei. Era ceva... 

Femeia se chinui să găsească un cuvânt bun, iar până la 
urmă făcu referire la natura gotică a situaţiei: 

— ...grotesc în asta. Parcă era o fetiţă care se îmbrăca în 
ţoalele maică-sii. Mie mi se părea cam sinistru. 

Tăcu pentru o clipă, după care continuă: 

— Dar bărbaţilor părea să le placă. 

— Te referi la vreunul anume? 

Însă întrebarea se pare că era prea directă. Femeia dădu 
din umeri. 

— Toţi păreau atraşi de ea. 

— Am auzit că avea un iubit. Magnie Riddell. Fiul lui 
Margaret. Cel care lucrează la staţia de reciclare. 

Perez se gândi că ultimele două amănunte fuseseră de 
prisos. Ea ştia exact cine e Magnie Riddell, dar nu strica 
să-i dea de înţeles că şi el ştia deja câte ceva despre 
comunitate. 

— Şi eu am auzit că petreceau timp împreună. 

Se uită fixă la Perez. N 

— Dar asta a fost acum mai mult timp. In ultima vreme 
nu i-am mai văzut Împreună. 

— Unde-l pot găsi? 

— Trebuie să fie la muncă, răspunse ea de parcă 
întrebarea era stupidă, iar răspunsul - evident. 

Acum femeia nu mai avea stare. Conversaţia îşi pierduse 
orice farmec. Probabil că fusese colegă de şcoală cu 
Margaret. Perez îşi imagina că eră posibil să fie prietene. 

— Dar încă locuieşte cu mama lui, nu-i aşa? Poţi să-mi 
spui unde stă Margaret. 

Femeia ezită, iar bătrânul răspunse în locul ei. Nici 
măcar nu se prefăcea că nu le urmărise conversaţia. 

— Stă într-una dintre casele alea pe care le-a construit 
primăria când a venit petrolul. Lângă sora ei, Lottie. E cea 
cu uşă albastră şi ciocan care-ţi ia ochii. Ar trebui să fie 
acasă, nu e una dintre zilele în care să meargă în Brae. 

Perez le mulţumi şi ieşi din magazin. Işi lăsă maşina 
unde era, după care porni de-a lungul malului spre cele 
două rânduri de case paralele cu apa. Erau mici, cenușii, 
iar betonul era murdar. Nu arătaseră bine nici când 
fuseseră construite, la începutul anilor '80, cu scopul de a 
găzdui populaţia tot mai mare care venea în Shetland ca să 
lucreze în industria petrolieră. Acum erau de-a dreptul 
urâte, o pată de murdărie în peisajul altminteri frumos. 
Dar lumea trebuia să trăiască undeva, iar Insulele 
Shetland nu fuseseră niciodată un parc tematic pentru 

turişti. 

Perez găsi casa cu uşă albastră. Bătu, iar perdelele de la 
casa de alături se mişcară. Se întrebă dacă locuitorii din 
Ravenswick se purtau la fel. Oare un străin care umbla 
prin aşezarea unde locuia el era spionat la fel? Se gândi că 
probabil că da, mai ales după ce fusese comisă o crimă. 
Aşa se întâmplase şi în Ravenswick după ce Fran îi 
descoperise cadavrul Katrionei Ross. Toată lumea era 
încordată şi curioasă după ce se comitea o crimă. 

Femeia care vorbise atât de tare la ceaiurile de 
duminică din Deltaness îi deschise uşa. 

— Doamna Riddell? 

— Da, răspunse ea precaută. 

Margaret se uită pe stradă ca să vadă dacă mai era 
cineva prin preajmă. Locul era pustiu. 

Perez se prezentă. 

— Ar fi mai bine să intri. 

În depărtare se auziră o sonerie şi râsete de copii. 
Probabil că era pauza de joacă la şcoală. Femeia îl conduse 
într-o cameră de zi mică, dar incredibil de curată. Mobila 
era puţin cam prea masivă, iar Perez se văzu nevoit să se 
strecoare printre o canapea şi un fotoliu ca să se poată 
aşeza. 

— Pe când eram căsătorită, aveam o casă mai mare în 
Voe. 

O spusese cu multă amărăciune, dar cumva şi ca să se 
scuze. 

— A trebuit s-o vindem când am divorţat. Eu am vrut să 
mă întorc în Deltaness, dar nu mi-am permis mai mult. 

Femeia îl privi. 

— Ai fost la ceaiurile de duminică. Ştiai că urma să se 
întâmple ceva de genul ăsta? 

— Nu. A fost o pură întâmplare. O coincidenţă. 

— Vrei ceva? Un ceai? O cafea? 

Nu o făcea din plăcere, dar îşi ştia îndatoririle de gazdă. 

— Un ceai sună grozav. 

Perez îşi zise că probabil cafeaua ei era oribilă, dar 
ceaiul era cu siguranţă bun. Simţi brusc că avea nevoie 

tocmai de un ceai reconfortant şi familiar. 

Femeia dădu din cap şi dispăru în bucătărie. El o auzi 
cum pune apa la fiert şi zdrăngăne prin veselă. Încercă să 
se concentreze pe zgomote şi pe ce aflaseră până acum în 
anchetă ca să-şi alunge din minte celelalte gânduri. 
Margaret Riddel se întoarse cu o tavă pe care erau 
ceainicul, două ceşti şi două farfurioare, o carafă cu lapte 
şi o farfurie cu biscuiţi făcuţi în casă. li dovedea 
inspectorului că ştie cum să se poarte, chiar dacă ajunsese 
să locuiască într-o fostă casă a primăriei. li turnă ceaiul şi 
îi aşteptă întrebările. Il privea cu nişte ochi ageri, ascunşi 
ca nişte coacăze într-o prăjitură cu mult aluat. 

— Înţeleg că fiul tău era iubitul Emmei Shearer. 

— Nu ştiu cine ţi-a spus asta. 

Perez nu-i răspunse la întrebarea subînţeleasă. 

Intre cei doi se lăsă tăcerea, iar până la urmă Margaret 
zise: 

— Cred că au ieşit de câteva ori. Apoi şi-a dat seama ce 
hram poartă. 

— Cum adică? 

— Magnie e un om bun. A avut şi el problemele lui în 
trecut. Probabil că ai verificat şi ştii că are cazier. S-a 
încurcat cu cine nu trebuie când a început să lucreze în 
Lerwick şi nu se putea controla. Avea apartamentul lui 
acolo şi nimeni nu stătea cu ochii pe el. Dar s-a schimbat, 
acum că s-a întors în Deltaness. Munceşte din greu şi îi 
plac lucrurile simple. Ea l-a jucat pe degete. 

— În ce fel? 

De astă dată veni rândul femeii să evite întrebarea. 

— N-a fost vina ei. A avut o copilărie grea. Tatăl ei a 
murit în închisoare, iar mama a fost bolnavă mai toată 
viaţa. Emma a trebuit să-i crească pe fraţii ei. A avut prea 
multă responsabilitate pe când era ea însăşi tot un copil. 
Nici nu-i de mirare că a hotărât să aibă grijă numai de ea 
însăşi odată ce a plecat de acasă. 

— Vrei să spui că era egoistă? întrebă Perez. 

Margaret Riddell nu răspunse imediat. 

— Aş zice mai degrabă egocentrică. 

— Nu sunt sigur care-i diferenţa. 

— Mi-a lăsat impresia că viaţa ei era un soi de rol. 
Simţea nevoia ca oamenii s-o privească şi s-o admire. 
Parcă era o vedetă. Totul era o dramă. Magnie nu putea să 
se descurce cu aşa ceva. Lui îi place să ştie clar cum stau 
lucrurile. N-are chef de jocuri. 

Margaret mai turnă nişte ceai şi mai luă un biscuit. 

— Aşadar el a fost cel care a pus capăt relaţiei? 

— Dacă s-a pus măcar problema unei relaţii. I-a căzut cu 
tronc lui Magnie şi îi plăcea să fie admirată, să fie centrul 
atenţiei. El câştigă bine la staţia de reciclare şi mereu îşi 
risipea banii cumpărându-i cadouri prosteşti. Nu sunt 
convinsă că ea simţea ceva pentru el. 

Femeia făcu o pauză, apoi adăugă: 

— Nu sunt convinsă că ea putea să simtă ceva pentru 
cineva. 

— Cum se înţelegea cu familia pentru care lucra? 

— Cred că destul de bine, pufni Margaret. Sunt sălbatici 
copiii ăia. Li se permite orice. Ai zice că un doctor ar 
trebui să aibă mai multă minte. Măcar Emma putea să-i 
controleze cât de cât. 

— Sigur l-ai cunoscut pe Robert Moncrieff pe când era 
copil, dacă ai crescut în Deltaness. 

— Sunt puţin mai mare decât el, iar tatălui său nu-i 
plăcea ca odrasla lui să se amestece printre ceilalţi copii. 
Nu erau de nasul lor. 

Niciunul dintre răspunsurile femeii nu era direct. Parcă 
vorbea într-un fel de cod pe care Perez trebuia să-l 
descifreze. 

— Am fost coleg cu Robert la şcoală, zise polițistul 
încercând să stabilească o conexiune. 

— A mers în sud la facultate şi s-a întors abia după cea 
murit tatăl lui. 

Încă un răspuns plin de subînţelesuri. 

— Şi când s-a întors era deja cu Belle. Era foarte 
elegantă. Nu e deloc cum suntem noi obişnuiţi. Asta a 
stârnit o oarecare senzaţie. Nu eram convinsă că o să se 
acomodeze. 

— Dar s-a acomodat? 

— Da. 

Margaret părea aproape surprinsă, dar măcar era un 
răspuns direct. 

— S-ar putea să trec mai târziu ca să stau de vorbă cu 
Magnie când se întoarce de la serviciu. 

Perez se întreba dacă nu exista vreo modalitate să se 
vadă cu Magnie altundeva decât acasă, în preajma mamei 
lui dominatoare. 

— Sau poate că o să dau de el prin Lerwick înainte să se 
întoarcă. 

— O să-ţi spună aceleaşi lucruri pe care ţi le-am zis şi 
eu! 

— Chiar şi aşa, dacă a ieşit cu Emma, s-ar putea s-o fi 
cunoscut ceva mai bine. Ne ajută orice informaţii. N-am 
reuşit să dăm de niciun apropiat de-al ei. 

— Nu prea era prietenă cu femeile, spuse Margaret, 
scorpie până la capăt. Poate că îşi dădeau seama cine e cu 
adevărat. Poate că îşi dădeau seama că dincolo de stil şi de 
machiaj nu era nimic. 

Perez se ridică şi tocmai era în pragul uşii din hol când 
îşi aduse aminte de conversaţia pe care o avusese 
Margaret cu sora ei la ceaiurile de duminică şi se întoarse. 

— Ce părere ai de familia care s-a mutat pe fosta 
proprietate a lui Dennis Gear? 

Întrebarea păru s-o ia prin surprindere. Preţ de o clipă 
zări pe chipul ei o expresie care-l miră chiar şi pe el. Să fi 
fost duioşie? Dor? Dispăru mai înainte să-şi dea seama 
despre ce era vorba, dar reuşise să i-o facă mai umană, 
mai simpatică. 

— Par nişte oameni în regulă. Au construit o locuinţă 
cam ciudată acolo, iar băiatul ăla nu-i cu toate ţiglele pe 
casă. Nu-i vina lui, dar nu-s convinsă că ar trebui să 
meargă la şcoală alături de copiii normali. 

Perez se gândi la Helena Fleming, care fusese nevoită să 
înghită asemenea mizerii de când venise în Shetland. Orice 
urmă de simpatie pe care o avusese pentru Margaret îi 
dispăru pe dată. Localnicii pe care-i cunoştea el erau 

prietenoşi cu străinii. 

Apoi îşi aduse aminte că soţul lui Margaret o părăsise 
pentru o străină, iar fiul ei o luase razna o vreme. Nici ei 
nu-i fusese tocmai uşor. Îşi dădu seama că părerea despre 
ea i se tot schimba cu fiecare cuvânt pe care-l rostea, dar 
asta n-avea nimic de-a face cu Margaret. Nu-şi putea 
controla emoţiile. Trebuia să se concentreze din nou. 

— Lucrezi la banca din Lerwick? 

— Am lucrat înainte. E prea departe să fac naveta de 
aici. Pentru Magnie e în regulă, pe el nu pare să-l 
deranjeze drumul, lucrează ture lungi şi câştigă bine. 
Acum lucrez la magazinul din Brae. 

Femeia se încruntă. Perez îşi dădea seama că Brae era 
mai puţin interesant şi că slujba era mai puţin importantă. 
Se gândi că probabil femeii îi lipseau agitația din Lerwick 
şi ocaziile de a sporovăi cu prietenele ei. 

— Sperasem ca la vârsta asta să mă pensionez. Fostul 
meu soţ e managerul băncii unde lucram. Alt motiv ca să- 
mi dau demisia. Pe când eram împreună, munceam numai 
ca să ies din casă. Acum am nevoie de bani. 

Femeia roşi, brusc ruşinată că-i dezvăluise prea multe 
despre ea. 

— Mai e ceva? 

Perez dădu din cap şi ieşi. Din stradă zări cum perdelele 
de la casa de alături sunt trase din nou. Un chip se holbă la 
el, iar detectivul o recunoscu pe Lottie, sora lui Margaret. 
Femeia îşi dădu seama că el o văzuse şi dispăru repede. 
Perez rămase stăpânit de un sentiment de tristeţe şi 
izolare. 

Capitolul 16 


Helena spera ca Jimmy Perez să mai fie încă acolo când 
se întorcea după ce-i dusese pe copii la şcoală. Situaţia cu 
care se confrunta o înfiora. Crezuse că putea gestiona 
stresul. Doar o făcuse dintotdeauna. Acum avea impresia 
că ea însăşi o ia razna şi că pierduse orice control asupra 
lumii ei. Posibilitatea ca Daniel să fi avut o aventură cu o 
femeie de aproape jumătate din vârsta lui o tulbura mult 
mai tare decât faptul că ţinta dorințelor lui era moartă. 
Helena era convinsă că Daniel o dorise cu toată fiinţa, că 
Emma Shearer fusese obiectul pasiunii şi înflăcărării lui, 
chiar dacă nu avuseseră o relaţie fizică. Acum se întreba 
dacă nu cumva şi ei i se aprinseseră călcâiele după 
polițistul brunet şi cu aspect neglijent care locuia cu o 
fetiţă în Ravenswick. În timp ce mergea pe potecă spre 
casă, se gândi că dacă Perez cel calm şi înţelegător era 
acolo, atunci totul avea să fie bine. 

Însă când se apropie de casă văzu că maşina poliţistului 
nu se întorsese. Amână întâlnirea cu Daniel, traversă 
curtea şi cobori pe poteca ce ducea spre staul. Calea îi era 
blocată de banda poliţiei şi tocmai voia să intre în atelier, 
să se piardă în munca ei, când o strigă o femeie: 

— Bună! Tu eşti Helena? 

Într-adevăr, glasul era al unei femei, dar altminteri 
Helena n-avea de unde să ştie cu cine stă de vorbă. Era 
îmbrăcată într-un combinezon alb, iar pe cap îşi pusese 
gluga şi masca. Arăta ca un extraterestru, sau de parcă 
staulul şi lucrurile dimprejur erau toxice, radioactive. 

— Stai puţin. 

Îşi scoase masca şi gluga, iar Helena văzu o claie lungă 
de păr galben-pai, nişte pistrui şi o gură mare. 

— Mă numesc Willow Reeves. Sunt inspectorul care 
conduce ancheta. 

Helena crezuse că ancheta era condusă de Jimmy Perez, 
dar ajunse la concluzia că ar fi fost nepoliticos să spună 
aşa ceva. 

— Ce zici de o cafea? 

Helena auzea glasul bărbaţilor din staul şi îşi dădu 
seama că mai erau cel puţin doi. 

— Eu nu beau cafea deocamdată, dar un ceai ar fi 
nemaipomenit. lar cei doi dinăuntru sunt dependenţi de 
cafea. 

Willow zâmbi, dar Helenei i se păru că poliţista era 
epuizată. Oare cum o fi fost să-ţi petreci viaţa ocupându-te 
de tragediile altora? _ 

— Aproape am terminat. În curând vin şi cei de la pompe 
funebre ca să ia trupul domnişoarei Shearer, dar mă tem 
că tot o să vă mai deranjăm. Ne-aţi putea lăsa să facem o 
percheziţie prin casă? E mai simplu dacă ne daţi voie, nu 
mai trebuie să obţinem un mandat. 

Detectiva vorbise degajat, aproape de parcă-şi cerea 
scuze. Parcă s-ar fi invitat singură la cină. 

— S-ar putea să preferaţi să nu fiţi înăuntru când facem 
asta. 

— Aţi putea să rezolvaţi asta azi, cât copiii sunt încă la 
şcoală? Toată agitația asta i-a afectat şi aşa destul. 

Helena îşi imagină cât de oripilat ar fi fost Christopher 
dacă ar fi văzut prin casă nişte străini care-i umblă prin 
lucruri. 

— Nu văd de ce nu. Vicki Hewitt, criminalista noastră, 
tocmai a aterizat în Sumburgh şi e pe drum încoace. Pot 
măcar să înceapă azi. 

— Credeţi să scena crimei e în casa noastră? 

— O tânără a fost ucisă, iar cadavrul ei a fost găsit pe 
proprietatea voastră. Ar fi trebuit să începem de aseară, 
dar inspectorul Perez n-a vrut să vă deranjăm fiul. 

Willow zâmbi din nou, ca să atenueze efectul cuvintelor 
ei. 

— Pe lângă asta, e un coşmar să ne aducem oamenii în 
Shetland. Oricum, nu puteam face mare lucru până când s- 
a dat drumul azi-dimineaţă la zboruri. 

Helena îl găsi pe Daniel în bucătărie. Se culcaseră în 
acelaşi pat, dar nu păreau să mai aibă o legătură 
adevărată. Nu vorbiseră. El adormise imediat după aceea, 

dar ea bănuia că doar se prefăcuse, ca să evite să stea de 
vorbă. Helena nu reuşise să se liniştească, adormise vreo 
două ore, după care se trezise brusc la răsărit. Avusese un 
coşmar, dar nu mai ţinea minte nimic din vis. 

— Tocmai am vorbit cu persoana care conduce ancheta. 
E o femeie. A venit azi-dimineaţă din Inverness cu avionul. 
Pare destul de drăguță, dar probabil că n-ar fi bine să ai 
probleme cu ea. 

Helena puse apa la fiert şi se întrebă dacă nu cumva să 
le facă doar nişte cafea solubilă bărbaţilor din staul, dar 
apoi hotărî să le facă una adevărată. În mod irațional, voia 
să se facă plăcută. 

— Ce s-a întâmplat cu tipul care a fost aici aseară? 

Antipatia lui Daniel era evidentă. 

— Jimmy Perez? Nu ştiu. Presupun că au şi alte piste. 

Helena scoase un ceainic din dulap. 

— Vor să percheziţioneze casa. Le-am spus s-o facă 
acum, cât copiii sunt încă la şcoală. Cred că nu vor să le 
stăm în cale. 

— Ce se aşteaptă să găsească aici? 

Acum Daniel era furios. Helena îi simţea din nou 
încordarea, la fel ca atunci când le pusese întrebări Perez. 
Era distant şi rece. Avusese mereu impresia că oamenii 
deprimaţi sunt slabi, lipsiţi de tărie, că stau într-un colţ şi 
plâng toată ziua - nu se aşteptase deloc la astfel de 
izbucniri de furie. Acum îşi dădea seama că Daniel căzuse 
în depresie. Era atât de diferit de bărbatul cu care se 
căsătorise... 

— Nu ştiu! Dovada că Emma a fost prin casă. Amprente. 
Probabil că o să se uite şi prin telefoanele şi calculatoarele 
noastre ca să vadă cât de mult contact am avut cu ea. 

Bărbatul rămăsese absolut nemişcat. 

— Ce-o să găsească, Daniel? Aş prefera să-mi spui tu, nu 
să aflu de la ei. 

— Ştii că a fost pe aici. Ţi-am spus că mai venea uneori 
după şcoală cu copiii Moncrieff. Ce-i ciudat în asta? 

— Unde anume în casă, Daniel? O să descopere că a fost 
prin dormitor? Prin dormitorul nostru? 

Helenei îi venea să-i urle reproşuri: După tot ce-am făcut 
pentru tine! Eu ţin familia asta laolaltă, în timp ce tu umbli 
să faci poze drăguţe! Nu eşti în stare nici măcar să 
porneşti maşina de spălat vase! Şi-ţi mai şi cade cu tronc o 
tipă needucată, care abia a terminat şcoala, doar fiindcă-ţi 
spune o poveste lacrimogenă. Şi pentru că are un fund 
bombat. 

Auzindu-şi gândurile îşi dădu seama cât de ridicolă şi de 
meschină era. Ştia că transformă micile iritări ale vieţii 
casnice în ceva mai mult decât erau în realitate, însă 
totodată nu putea să nu se mai gândească la ele. 

— Nu înţelegi, zise Daniel. N-a fost deloc aşa. 

— Atunci spune-mi cum a fost de fapt! Hai să ieşim. Să 
facem o plimbare. Să mergem până la cafeneaua din 
Henwick, iar până ne întoarcem ca să-i luăm pe copii vreau 
să ştiu tot. Ştii, chiar vreau să înţeleg. 

Daniel dădu din cap şi se îndepărtă. Helena făcu ceaiul 
şi cafeaua şi ieşi cu ele. Le lăsă chiar în faţa benzii care 
marca scena crimei şi le strigă celor din staul că le 
adusese băuturile. Willow Reeves îşi făcu apariţia din 
spatele casei. Acum îşi scosese şi combinezonul alb. Ţinea 
în mână un mobil şi părea că tocmai dăduse nişte 
telefoane. Făcu semn cu aparatul către Helena. 

— Aveţi semnal bun aici. Nu mă aşteptam. 

— Ba avem, ba nu avem, zise Helena. Daniel şi cu mine o 
să ieşim. Mergem spre nord, spre Henwick, şi ne 
întoarcem cât să-i luăm pe copii de la şcoală. Casa e 
descuiată. Mai luaţi-vă cafea şi ceai dacă vreţi. 

— Cât de mari sunt copiii? 

— Christopher are unsprezece ani, iar Ellie şapte. 

Helena se întrebă de ce era detectiva interesată de 
copii. De ce avea nevoie de asemenea detalii? Parcă le 
invadau viaţa. 

— Plimbare plăcută, zise Willow Reeves şi se întoarse. 


Porniră pe dealul din spatele casei. Era greu să-şi 
croiască drum prin buruieni şi terenul mlăştinos, iar panta 
era abruptă, aşa că nu aveau cum să vorbească. Helena se 

bucura că făcea mişcare, că-şi lucra muşchii şi o bătea 
soarele. Simţi o clipă de fericire, aproape de bucurie pe 
seama altora: Măcar sunt în viaţă! Imediat după aceea o 
tulbură sentimentul de vinovăţie al supravieţuitorului: Ce 
drept am să mă simt aşa de bine, când o tânără a murit? 

Daniel urca mai des pe deal şi era mai în formă decât ea, 
aşa că în curând abia dacă mai reuşea să se ţină după el. 
Se întrebă dacă şi el se simţea acum la fel faţă de ea: puţin 
nelalocul lui, trăind în umbra ei. Fusese mereu cel plin de 
succes, cel care câştiga premii. De când terminaseră casa, 
el căzuse pe planul doi. În Shetland erau puţine proiecte 
de o asemenea anvergură, iar bărbatul hotărâse să încerce 
ceva nou: fotografie, sau poate să scrie o carte despre 
Insulele Shetland, despre arta inspirată de ele. Helena 
fusese în lumina reflectoarelor şi se bucurase din plin de 
ea, nu? Noile direcţii de colaborare, pozele cu vedetele... 
Nici nu era de mirare că el era invidios şi plin de 
ranchiună. Probabil că şi ea s-ar fi simţit la fel în locul lui. 
În timp ce făcea eforturi să-l urmeze şi se chinuia să 
respire, se gândi că invidia era cel mai distrugător 
sentiment. Te devora pe dinăuntru, îţi devora mintea şi te 
făcea să nu mai gândeşti clar. Invidia şi gelozia. 

Se opriră când ajunseră sus. Pe culmea înaltă şi golaşă a 
dealului, aproape de margine, se aflau paleţi, cutii goale 
pentru peşti şi o grămadă imensă de lemne aduse de ape. 
Săptămânile trecute priviseră cum grămada creşte cu 
ajutorul tractorului şi ATV-ului care urcau pe cealaltă 
parte, unde panta nu era aşa abruptă. In noaptea de 
solstiţiu, grămada urma să fie arsă în acelaşi timp cu altele 
amplasate de-a lungul coastei, un lanţ luminos care să 
marcheze evenimentul. Urma să aibă loc o petrecere. 
Copiii erau deja entuziasmați. 

Daniel îşi scoase jacheta şi o întinse pe buruieni astfel 
încât să se poată aşeza confortabil. Erau nevoiţi să stea 
foarte aproape unul de celălalt. Casa era jos, sub ei. De la 
distanţă părea o jucărie cu maşinuţe şi omuleţi de plastic. 
Acum parcă erau mai mulţi oameni şi mai multă forfotă. 
Helenei îi venea greu să creadă că ea avea vreo legătură 


e 107 œ» 


cu ce se întâmpla jos. Nu mai arăta deloc de parcă ar fi 
fost casa lor. Nu-şi aducea amintea ultima oară când ea şi 
Daniel ieşiseră singuri. 

— A fost o greşeală? A fost o greşeală să venim în 
Shetland? 

— Nu! răspunse bărbatul pe loc. Priveşte toate astea. N- 
aş putea să mă întorc la oraş. 

Daniel făcu o pauză, apoi zise: 

— Dar am mai făcut greşeli. Şi am avut ghinion. 
Bătrânul ăla care s-a spânzurat la noi... nu puteam preveni 
asta. 

Helena se întrebă dacă într-adevăr aşa stăteau lucrurile. 
Poate că dacă s-ar fi purtat mai frumos, dacă l-ar fi invitat 
pe Dennis Gear să vadă şi el casa odată ce o terminaseră, 
dacă i-ar fi dat impresia că încă mai exista un loc pentru el 
în ea... Ştiuseră de atunci că familia lui deținuse casa de 
generaţii întregi. Bărbatul îşi făcuse apariţia la un moment 
dat sub pretextul că trebuia să ia nişte unelte din staul. Ea 
tocmai le făcea copiilor ceai şi aştepta un apel important 
din State. Nu se purtase chiar urât cu bătrânul, dar 
încercase să scape cât mai repede de el. Îl ţinuse în prag 
cât vorbiseră şi nu-l poftise înăuntru. 

— Poate ar trebui să angajăm o dădacă pentru copii, 
sugeră Daniel. Nu pentru fiecare seară, dar vreo două zile 
pe săptămână şi uneori şi în weekend. Aşa am avea mai 
mult timp împreună. 

— O dădacă aşa ca Emma? O persoană tânără şi 
frumoasă? 

Rosti cuvintele acide, pline de venin, înainte să aibă timp 
să se gândească la ce spune. 

Daniel o privi de parcă l-ar fi lovit. 

— Îmi pare rău. Era doar o idee. Mă gândeam să mai 
avem timp să respirăm, să ne putem bucura de toate astea. 

— Nu, mie îmi pare rău. 

Helena îl luă de mână şi îl strânse. 

— Spune-mi despre ea. 

Ţinând-o în continuare de mână, Daniel se ridică şi o 
trase şi pe ea. 

— Nu aici. Nu când avem o asemenea privelişte, spuse 
dând din cap spre casă. Hai să mai mergem puţin. 

Trecură pe cealaltă parte a dealului şi coborâră pe panta 
lungă care ducea spre Suksetter, plaja pietroasă unde 
Daniel petrecea ore întregi urmărind vidrele. Animalele îl 
hipnotizaseră. Helena crezu că voia să i le arate şi ei, dar 
în loc să meargă spre mal o duse puţin mai în interior. 
Terenul era foarte jos aici şi era separat de mal de nişte 
dune şi câmpuri unde păşteau oile. Existau şi nişte ochiuri 
de apă dulce, cu irişi şi gălbenele de baltă pe margine, iar 
de peste tot se auzeau tipetele nagâţilor şi scoicarilor. 
Florile adiau în briză şi nimic nu părea țintuit, totul se 
mişca: penele, stufărişul, apa. Helena se simţea de parcă 
ar fi pătruns într-un tablou impresionist, cu linii difuze şi 
pete de culoare. Hesti, cu toţi poliţiştii şi criminaliştii de- 
acolo, parcă ar fi fost pe altă planetă. 

În apropierea bălții mai mari, cineva construise o bancă 
simplă formată doar dintr-o scândură aşezată pe două 
pietroaie late. În lemn era o inscripţie cu numele lui 
Dennis Gear, apoi „Odihnească-se în pace” şi anii între 
care trăise. Aşadar, se gândi Helena, nu exista scăpare. 

— Am văzut-o abia acum două săptămâni, zise Daniel. E 
făcută în memoria lui. Uneori găsesc şi flori. Sunt mereu 
proaspete. 

Priviră în pământ. Se părea că niciunul dintre ei nu era 
dispus să se aşeze pe inscripţia de pe lemn. Daniel îşi 
scoase din nou jacheta, se aşezară pe ea şi îşi îndreptară 
privirile spre iaz. Daniel scoase nişte batoane de ciocolată 
din haină şi îi oferi unul. 

— Ar trebui să le spunem poliţiştilor despre asta, zise 
Helena. Probabil că nu-i important, dar ar trebui să ştie că 
cineva încearcă să-i ţină memoria vie. 

— Nu ştiu ce să zic. Vreau să am cât mai puţin de-a face 
cu ei. 

Pe chipul încruntat al bărbatului se citea încăpăţânarea. 

— Anchetează o crimă, Daniel. Măcar asta le-ar mai 
distrage atenţia de la noi. 

Atunci se gândi că poate tocmai asta încerca el să facă. 

De asta o adusese aici, lângă iaz, şi îi arătase banca în 
memoria lui Dennis Gear. Încerca să-i distragă atenţia, să 
scape de întrebările incomode despre Emma Shearer. 

— Oricine a făcut-o trebuie să fie în formă fizică bună! Ai 
ceva de mers de la noi. 

Daniel clătină din cap. 

— Poţi să vii cu maşina dinspre Henwick şi să parchezi 
chiar în spatele dunelor. Cei mai mulţi care vin să vadă 
vidrele aşa fac. 

— Pe Emma ai adus-o vreodată aici? 

Işi dădu seama că strigase la el, dar îi era teamă ca 
vorbele să nu-i fie luate de vânt. 

Bărbatul încă avea privirea aţintită deasupra iazului. 
Urmărea traiectoria unui grup de păsări acvatice care 
zburau jos deasupra apei. 

— Uită-te la mine, Daniel. Vreau să înţeleg. 

Soţul Helenei se întoarse încet spre ea. 

— Vreau să spun că nu-mi pot imagina asta. Nu e tocmai 
locul în care să porţi pantofiori cu toc şi fustă dirna/. 

Umorul îi ţinuse mereu laolaltă şi deşi era o încercare 
destul de jalnică, nu era în stare de mai mult acum. 

— Sau te pomeneşti că Emma purta şi cizmuliţe de 
firmă? 

Bărbatul zâmbi scurt şi Helena văzu că măcar 
comunicau. 

— Am adus-o cu maşina aici. Se descurca să vină pe jos 
de la dune până aici. 

— De ce aici? 

— Pentru că e intim. Lumea nu prea vine aici în mijlocul 
săptămânii. 

— Aveai o aventură cu ea? Asta încerci să-mi spui? 

Helena se simţea destul de calmă acum că măcar 
vorbeau. Daniel se uita la ea şi de data asta renunţase la 
privirea rece, îngheţată, care bloca orice tentativă de 
comunicare. 

— Nu! strigă la rândul lui. Nu. 

Rămase tăcut câteva clipă, după care continuă: 


4 Costum popular german, în stil alpin, purtat de femei (n. trad.). 

— Eu mi-am dorit, dar nu şi ea. Ne-am sărutat de vreo 
două ori. Nimic mai mult. 

— Aşadar, îi plăcea doar să cocheteze? 

Helena voia să-l rănească. 

— Îi plăcea să fie în centrul atenţiei şi să fie plimbată cu 
maşina prin natură, dar nu dădea nimic înapoi. 

— Nu prea cred că putea, zise Daniel ridicându-se brusc. 

Ea îl urmă şi începură să meargă înapoi spre mal. Brusc, 
Helena realiză că nu mai putea de foame. Nu-şi aducea 
aminte când mâncase ultima oară ca lumea, iar dacă nu 
ajungeau în curând la cafeneaua din Henwick să ia 
prânzul, n-aveau cum să se întoarcă la timp ca să-i ia pe 
copii. 

— Ce vrei să spui? 

— Emma avea traume. Nu prea voia să vorbească despre 
asta. Spunea că nu merită afecţiune. 

Helenei îi venea să-i dea o replică usturătoare. 

Iar tu ai crezut-o? Aşa că Daniel Fleming cel galant a 
venit călare pe armăsar ca să schimbe totul în bine. Dar 
nu-şi bătu joc de el, fiindcă tocmai asta o atrăsese la 
Daniel. Faptul că era curtenitor şi cinstit într-un fel 
demodat, pe lângă că era foarte, foarte sexy. 

— Nu mi-a cerut nimic, zise el brusc. Nu voia nimic de la 
mine. Doar compania mea. 

Ajunseră la drumul care mergea de-a lungul malului. 
Helena vedea cafeneaua, o clădire modulară dărăpănată, 
din capătul golfului, iar pentru o clipă atenţia îi fu distrasă 
gândindu-se la cârnaţi, ouă şi cartofi prăjiţi cu o grămadă 
de ketchup pe deasupra şi o bucată de pâine făcută în 
casă. 

— Parcă era un copil cu probleme la mansardă. 

Helena se bucura că putea să vorbească de sus despre 
Emma. Se gândi că aproape nici n-o mai ura. Şi doar nu 
mai trăia, nu? N-avea cum să le strice lor viaţa, acum că 
era moartă. Pietrele scârţâiau sub încălţările lor. Daniel nu 
spuse nimic, dar nici nu se îndepărtă de ea. Helena îl luă 
de mână. 

— Ce-o să găsească poliţia pe telefonul şi pe calculatorul 

tău? 

— E-mailuri şi SMS-uri. 

Mai păstră tăcerea câteva clipe, apoi zise: 

— Multe e-mailuri şi SMS-uri. O perioadă am fost 
obsedat de ea. 

— Şi ce scrie în aceste e-mailuri şi SMS-uri? 

Daniel se gândi înainte să răspundă. Helena auzea toate 
sunetele de fundal: valurile care se spărgeau încet, ţipetele 
păsărilor care intrau în apă, behăitul oilor. 

— Că o iubeam. Că avea să-mi fie greu să trăiesc fără ea. 

Helena se opri. Simţea că n-o să se mai poată mişca 
niciodată. Oare Daniel îi spusese ei vreodată aşa ceva? 
Trecuseră mulţi ani de atunci. Nu mai auzise aşa ceva de 
când se născuseră copiii, iar ei începuseră să aibă alte 
probleme pe cap, nu plăcerile şi sentimentele lor. Bărbatul 
îi simţi furia. 

— A fost un soi de boală, Helly. 

Aşa o alinta el. Nici asta nu mai făcuse de ani buni. 

— Acum îmi dau seama. Aveam impresia că ea mă poate 
salva. 

Dar eu am fost cea care te-a salvat! Mereu! De când 
eram amândoi studenţi, eu am fost cea care te-a ținut 
întreg la cap! Te-am protejat de stres şi de griji, de toate 
prostiile casnice. Asta până ne-am mutat aici şi am început 
şi eu să am o viaţă a mea. 

— Cum s-a terminat? 

Se opri din mers şi se întoarse spre el. 

— Se terminase, nu-i aşa? 

— Da, răspunse Daniel cu tristeţe. Se terminase. 

— Când? 

— Acum vreo trei săptămâni. 

Helena se gândi că probabil îi putea spune şi data exactă 
dacă ar fi insistat. Chiar şi ora exactă. 

— M-am văzut cu Emma la şcoală şi am întrebat-o dacă 
nu vrea să-i aducă pe copii să se joace. A spus că nu era o 
idee bună. Lumea începuse deja să vorbească. „Nu mă mai 
căuta, Danny”. Aşa îmi spunea. „Ai fost tare drăguţ, dar ar 
fi cam ciudat dacă ne-am vedea în continuare. Ar cam fi 

cazul să petrec timp cu băieţi de vârsta mea.” A fost ultima 
oară când am vorbit. 

După aceea adăugă: 

— Parcă îşi dorea cu tot dinadinsul să mă rănească. 

— Tot în seara aia te-au găsit copiii plângând în 
dormitor. 

— Da. Aveam impresia că mi s-a prăbuşit lumea în cap. 

— Dar nu s-a întâmplat asta. Ai trecut peste. Şi o să 
trecem şi peste asta. 

Helena se gândi că făcea acum ce făcea mereu în 
vremuri de criză: lua iniţiativa. Il liniştea. Dar de data asta 
nu mai era sigură că vorbeşte serios. Lumea lui Daniel nu 
se prăbuşise, dar poate că a ei da. 

El continua să meargă spre cafenea. Probabil îşi dădu 
seama că ea se oprise, pentru că se întoarse şi o privi. [i 
zâmbi. 

— Eşti o femeie extraordinară. 

Apoi o întrebă: 

— Ce crezi că ar trebui să fac acum? 

Gândind la rece, detaşat, Helena se întrebă dacă nu 
cumva o linguşea, dacă nu cumva era doar o încercare s-o 
aducă înapoi de partea lui, dar se obişnuise atât de mult să 
deţină controlul încât nu avea încotro. 

— O să luăm prânzul. Un prânz cum se cuvine. Apoi ne 
întoarcem. Eu o să merg la şcoală ca să-i iau pe copii, iar 
tu o să-i ceri poliţistei care conduce ancheta să stai de 
vorbă cu ea şi o să-i spui tot. 

Daniel dădu supus din cap, aşteptă până când ea îl 
ajunse din urmă, după care o cuprinse pe după umeri. 
Helena se abţinu să-i dea mâna la o parte. 


În timp ce stătea pe terenul de joacă şi mijea ochii din 
cauza soarelui puternic, Helena era conştientă că părinţii 
ceilalţi o urmăreau, însă nu-i era teamă. Nu simţea nici cea 
mai vagă urmă de panică. Daniel se întorsese ca să stea de 
vorbă cu Willow Reeves. Cadavrul femeii fusese luat de pe 
proprietatea lor. Viaţa i se transformase într-un calvar, dar 
avea să treacă peste orice s-ar fi întâmplat de atunci 

încolo. Avea din nou lucrurile sub control. 

Capitolul 17 


Jimmy Perez se îndepărtă de rândul de case de beton 
unde locuiau Margaret Riddell şi sora ei şi rămase pe loc 
preţ de o clipă, privind în zare, către mare. Încercă să se 
concentreze asupra anchetei şi să-şi  plănuiască 
următoarea mişcare, dar gândul îi fugea tot la Willow. 
Willow, palidă şi rănită. Willow, a cărei hotărâre să aibă un 
copil avea să-l forţeze să facă nişte alegeri grele, care avea 
să-l pună într-o situaţie în care nu era pregătit să ajungă. 
Însă îşi spuse că încă nu trebuia să facă aceste alegeri. 
Acum trebuia să lucreze la anchetă, trebuia să elucideze o 
crimă. Era tentat să plece cu totul din Deltaness şi să ia o 
oarecare distanţă fizică de Willow. Avea un pretext. Putea 
să meargă până în Lerwick şi să-l scoată pe Magnie Riddell 
de la serviciu. Putea să stea de vorbă cu el acolo despre 
Emma Shearer. 

Apoi se gândi că asta nu ar fi fost corect. Dacă voia să-l 
vadă la staţia de reciclare unde lucra, aveau să apară 
zvonuri. Lumea urma să-l considere suspect, iar nu după 
multă vreme criminal. Chiar dacă găseau adevăratul 
vinovat, bărbatul tot avea să rămână un paria. Perez se 
gândi că putea la fel de bine să aştepte şi să stea de vorbă 
cu el acasă. Îşi luă maşina de la magazin şi merse puţin 
spre sud, până la Ness House. Cândva mai fusese acolo, la 
o zi de naştere. Robert Moncrieff probabil împlinea 
doisprezece sau treisprezece ani şi toţi băieţii din clasa lui 
fuseseră invitaţi. Perez nu era sigur de ce se afla şi el acolo 
din moment ce era cu un an sau doi mai mic decât ceilalţi. 
Poate că femeia care conducea internatul se simţise prost 
pentru el şi făcuse nişte aranjamente. 

Era vară şi tatăl lui Robert organizase un meci de 
cricket pe peluza din spatele casei. Perez nu mai jucase 
niciodată, aşa că nu prinsese mingea şi fusese eliminat 
încă de la început. Toată după-amiaza i se păruse extrem 
de străină, de parcă ar fi fost dus în altă ţară. O vreme 
stătuse aşezat pe iarbă, vorbind cu mama lui Robert, care 

părea fragilă şi delicată, cu un aer foarte englezesc 
datorită rochiei şi pălăriei de pai. La ora ceaiului 
avuseseră parte de nişte prăjituri de la magazin şi 
sandviciuri micuţe pe care le mâncai dintr-o înghiţitură. 

Acum Perez depăşi copacii şi opri în faţa casei. Văzu că 
maşina Emmei nu mai era acolo. Probabil că Sandy se 
ocupase de asta. Sună la sonerie fără să se aştepte să-i 
răspundă cineva, însă Belle îi deschise uşa. Era îmbrăcată 
în colanţi şi o bluză lungă şi neagră. Părul îi era prins în 
coadă cu o eşarfă de mătase de un roşu-portocaliu. 

— Jimmy, hai înăuntru. E în regulă dacă stăm în 
bucătărie? Imi pare rău pentru dezordine. Am fost aşa de 
şocaţi aseară încât mă tem că eu şi Robert am dat gata 
vreo două sticle de vin după ce s-au culcat copiii, spuse 
femeia aproape dintr-o suflare. 

O urmă în bucătăria mare şi destul de întunecoasă. Ea 
puse apa la fiert maşinal, după care începu să curețe 
farfurii şi să le stivuiască în chiuvetă. 

— Le pun mai târziu în maşina de spălat vase. 

După aceea zise: 

— De când au început copiii şcoala şi Emma era mai 
liberă în timpul zilei, ea se ocupa de mare parte din 
treburile casnice. Ne-am obişnuit să fim răsfăţaţi. 

Se întoarse spre poliţist. 

— Tocmai voiam să iau prânzul. Vrei să mănânci şi tu? 

— Dacă nu-i un deranj prea mare. 

— Presupun că ai multe întrebări. Nu prea ştiu cât o să 
te pot ajuta. Emma era o persoană foarte retrasă. Închisă. 
Chiar dacă a venit la noi de mică, nu mi-a făcut niciodată 
confidenţe. Nu i-am fost niciodată mamă surogat. 

Părea că nu se poate opri din vorbit. Perez se întrebă 
dacă era mereu aşa, sau dacă o neliniştea prezenţa lui. 

Belle îi făcu cafeaua şi i-o turnă într-o cană pe care 
tocmai o spălase cu apă fierbinte, după care aşeză pe masă 
două farfurii, o pâine, nişte turte de ovăz şi un platou cu 
brânză. 

— Serveşte-te. Bănuiesc că ai început serviciul de 
dimineaţă devreme. Probabil eşti lihnit. 

Femeia tăie câteva felii de pâine şi împinse tocătorul 
spre el. Părea să nu aibă stare, pentru că imediat după 
aceea se ridică şi luă din frigider untul şi un bol cu roşii. 

— Spune-mi despre Emma, zise Perez când ea se aşeză 
din nou. A locuit şapte ani în casa voastră. Chiar dacă era 
o persoană foarte închisă, probabil aţi ajuns s-o cunoaşteţi 
foarte bine. 

— S-a acomodat extrem de bine încă de la început. Nu 
ştiu exact ce aşteptări aveam de la o fată de şaptesprezece 
ani. Probabil mă gândeam că o să fie la petreceri prin 
Lerwick în fiecare weekend sau că o să aducă băieţi 
nepotriviţi aici. Dar părea foarte liniştită, foarte matură. În 
multe feluri era mai matură decât noi. Noi eram cei 
mahmuri sâmbăta dimineaţă, în timp ce ea se ocupa de 
copii. 

— Se pricepea la copii? 

Perez fu distras pentru o clipă după ce puse întrebarea. 
Bănuia că Willow avea nevoie de o persoană care să aibă 
grijă de copil sub o formă sau alta din moment ce cu 
siguranţă urma să se întoarcă la serviciu. Dar cum, mai 
exact? Cum ştiai că ai găsit persoana potrivită? Spera ca 
Willow să meargă pe recomandări. Avea tendinţa să fie 
impulsivă. 

— Da, se pricepea. Ea avea consecvenţa pe care 
părinţilor le e greu s-o aibă, din moment ce suntem 
implicaţi emoţional. Când spunea nu, rămânea nu, lucru pe 
care l-au învăţat repede, aşa că nu-şi permiteau prea multe 
cu ea. În schimb, pe mine aproape că nici nu mă băgau în 
seamă, zise Belle râzând scurt. Monstruleţii! 

— Nu ţi-a fost greu? 

— Deloc. Vezi tu, pe ea n-o iubeau. Atunci ar fi fost greu, 
dar aşa nici nu se punea problema de competiţie. Nici nu 
sunt sigură dacă o plăceau prea tare. Uneori mai veneau 
să ni se plângă de ea. Ziceau că e prea strictă, că sunt prea 
mari ca să mai aibă nevoie de ea, dar, după cum ţi-am zis, 
devenise aproape indispensabilă şi nici prin gând nu ne 
trecea să renunţăm la ea, cel puţin nu până intra Kate la 
liceu. 

— Cum se înţelegea cu... 

Perez încercă să-şi aducă aminte de conversaţia pe care 
o purtase cu Robert la ceaiurile de duminică despre 
examenele fiicei lui mai mari. 

— ..„.Martha? Probabil că ea se consideră deja adult. 
Trebuie să fi existat frecuşuri între ele două. 

Belle tocmai încerca să ungă o felie de pâine cu unt şi se 
opri cu cuțitul în aer. 

— Uneori mai apăreau probleme, dar în ultima vreme 
lucrurile se mai liniştiseră. Chiar ieşiseră de vreo două ori 
la cinematograful din Mareel, ca fetele. 

Femeia renunţă la unt şi îşi tăie o bucată de brânză. 

— Ca să fiu sinceră, Jimmy, în ultima vreme am fost atât 
de ocupată să lucrez cu Helena Fleming încât nici n-am 
prea fost pe aici ca să observ ce se întâmplă. 

— În ultima vreme ai observat vreo schimbare la Emma? 

— Nu. Dar, sincer, Jimmy, nu prea cred că am fi putut să 
vedem. Mă tem că aveam impresia că ni se cuvine tot ce 
făcea. Te puteai baza pe ea, era tăcută şi mereu la datorie. 
Ştii genul. 

Perez se gândi că era cam la fel şi pe vremea când aici 
locuia laird-ul, iar servitorii care se îngrijeau de viaţa 
stăpânului şi soţiei sale nu erau apreciaţi sau băgaţi în 
seamă. 

— Înţeleg că ieşea cu Magnie Riddell. 

— Da, cred că au fost împreună o vreme. Prin Deltaness 
nu sunt aşa mulţi tineri. A venit de câteva ori pe aici ca s-o 
ia şi să meargă împreună în Lerwick. Era îmbrăcat la patru 
ace. Mi s-a părut destul de drăguţ. 

— Dar nu crezi că era ceva serios? 

Perez avea impresia că imaginea Emmei îi scapă tot mai 
mult. Nu şi-o putea imagina altfel decât ca pe un cadavru, 
un trup fără viaţă şi fără personalitate. 

— Cred că Magnie avea intenţii serioase. Era imposibil 
să-ţi dai seama ce părere avea Emma. Niciodată nu ştiai ce 
gândeşte. Nu puteai s-o citeşti. Noi nu vedeam decât stilul 
retro, rochiile din anii '50 şi machiajul. Asta o definea 
pentru toată lumea. 

— Dar prietene? Nu era mai apropiată de vreo fată? 

Perez spera să afle numele cuiva. I se părea insuportabil 
să şi-o imagineze pe Emma stând de una singură în camera 
ei de sus. Voia să şi-o imagineze râzând alături de 
prietenele ei, dând SMS-uri şi încărcând poze stupide pe 
Facebook. 

— Nu ştiu sigur. Probabil că avea prieteni prin Orkney. 
La un moment dat a venit o fată şi a rămas peste noapte. 
Dar în Shetland n-avea pe nimeni apropiat. Nu cred că a 
chemat pe nimeni aici. 

Belle făcu o pauză, apoi continuă: 

— Trebuie să-i fi fost greu să vină într-o comunitate mică 
la vârsta aia. Copiii ceilalţi se ştiau de mult de la şcoală şi 
legaseră prietenii. Emma probabil că s-a simţit ca o 
intrusă. Era din Orkney, tot o insulă, dar asta nu conta. 
Probabil că tot se simţea de parcă ar fi venit din cealaltă 
parte a planetei. 

Se lăsă din nou tăcerea, apoi femeia reluă: 

— Pe lângă asta, Emma nu s-a străduit niciodată să se 
integreze. Mi-a lăsat impresia că, de fapt, n-avea nevoie de 
nimeni. Era ca animalul din povestirea lui Kipling: pisica 
singuratică. 

Perez se gândi că Emma făcuse ce era necesar ca să 
supravieţuiască. Provenea dintr-o familie cu probleme şi 
venise într-un loc în care nu ştia pe nimeni. Şi-o imagină 
acum ca pe o pisică suplă şi elegantă care trece prin viaţă 
în felul ei, aşa cum vrea, care-şi alege compania cu mare 
atenţie şi păstrează distanţa faţă de toată lumea. Dar, până 
la urmă, faptul că se baza numai pe ea însăşi tot n-o 
salvase. Fusese pisica singuratică, dar se pare că tot fără 
prieteni şi murise. 

— După cum spuneam, odată a venit aici o fată din 
Orkney şi a rămas peste noapte. Emma ne-a întrebat dacă 
e în regulă. Era o persoană drăguță şi păreau foarte 
apropiate. l-am oferit camera pentru musafiri, dar până la 
urmă a dormit pe o saltea din camera Emmei. 

— Îţi aduci aminte cum o chema? 

— Claire, răspunse Belle. 


< 119 + 


Se ridică să ia cafetiera şi îi făcu semn lui Perez, care 
dădu din cap. 

— Nu mai ştiu numele de familie, dar fuseseră colege de 
şcoală în Kirkwall, deci sunt sigură că o poţi găsi. Era 
roşcată şi avea părul ondulat. Copiii o adorau şi râdea 
mult. Pe urmă am stat de vorbă cu Robert despre asta. Ni 
s-a părut că, de fapt, Emma nu fusese niciodată relaxată 
decât în preajma ei. 

— Când ai văzut-o ultima oară pe Emma? întrebă Perez. 
Ştiu că sâmbătă seară ai auzit televizorul pornit, dar când 
ai văzut-o ultima oară? 

— Sâmbătă, la cină. A fost cam nebunie. Robert a mers 
în oraş cu nişte colegi de-ai lui, iar eu nu-mi mai vedeam 
capul de treabă. Am făcut prăjituri toată după-amiaza 
pentru ceaiurile de duminică şi pe urmă am încercat să 
mai lucrez şi câte ceva pentru Helena. Stăteam cu un ochi 
pe laptop, pentru e-mailuri, şi cu celălalt pe cuptor. La cină 
doar am scos nişte burgeri din congelator, iar Emma a 
făcut o salată. Copiii erau hiperactivi. În perioada asta a 
anului, când e din ce în ce mai multă lumină noaptea, par 
să fie tot timpul băgaţi în priză. Emma a reuşit să-i 
domolească puţin, dar Sam şi Kate tot chicoteau, de parcă 
ar fi pus la cale cine ştie ce prostioară. Martha nu spunea 
mai nimic, dar aşa e ea în ultima vreme. Are toane. 

— Şi ce s-a întâmplat după ce aţi mâncat? 

— Emma i-a dus sus pe cei mici ca să le facă baie, iar 
apoi i-a pregătit pentru culcare. Martha s-a dus şi ea în 
camera ei. Charlie era pe afară cu un prieten şi s-a întors 
abia mai târziu. 

— Dar pe Emma n-ai mai văzut-o? 

Belle se gândi cu atenţie înainte să răspundă. Lui Perez 
îi lăsă impresia că recapitula evenimentele din seara 
respectivă. 

— Nu, n-am mai văzut-o. A strigat de pe scări ca să-mi 
spună că Sam şi Katie sunt în pat şi că mă aşteaptă să le 
citesc înainte să se culce. Apoi mi-a spus că, dacă nu mai 
aveam nevoie de nimic, voia să se retragă şi ea. De obicei 
aşa făceam. După ce se culcau cei mici, avea program de 

voie. 

— Cam pe la cât se întâmpla asta? 

— Pe la opt şi jumătate. Poate puţin mai târziu. Robert s- 
a întors la zece şi ne-am băgat în pat până să se facă 
unsprezece. 

Perez şi-o imagină pe Emma retrăgându-se în camera ei, 
bucuroasă că scapă în sfârşit de dezordinea din casă şi de 
copiii hiperactivi. Probabil că la ea în odaie era linişte şi 
pace. Părea să fi fost o sâmbătă ca oricare alta. Aşadar, ce 
se întâmplase de lucrurile se schimbaseră într-atât? Ce 
motiv ar fi avut cineva s-o ucidă pe această tânără? Se 
ridică în picioare. 

— Mulţumesc pentru prânz. 

— Îmi pare rău. N-am fost de mare ajutor, nu-i aşa? 

— Mi-ai dat impresia că era o persoană foarte închisă. 
Poate chiar puţin austeră. 

— Serios? 

Părea surprinsă. 

— Posibil. Cam aşa şi era. Emma era foarte închisă şi 
puţin austeră. 


Perez ieşise din casă când îi sună telefonul. Se uită la 
ecran, gândindu-se că poate era Willow, pregătită să ofere 
noi scuze şi explicaţii. Pe de-o parte chiar îşi dorea să se 
întâmple asta. Se entuziasma de fiecare dată când primea 
un telefon de la ea. Pe lângă asta, ştia că exagerase. La un 
moment dat trebuiau să stea de vorbă. Insă cel care-l 
sunase era Sandy. 

— Unde eşti? 

— Tot în Deltaness, răspunse Perez. Tocmai am vorbit cu 
Belle Moncrieff la Ness House. 

— S-ar putea să vrei să vii iarăşi la casa familiei 
Fleming. 

Sandy tăcu, iar detectivul auzi nişte glasuri înfundate pe 
fundal. 

— Am găsit geanta Emmei. 

Capitolul 18 


Willow era în faţa casei de la Hesti şi privea către soare. 
Bea ceai şi ronţăia biscuiţii pe care Sandy îi cumpărase de 
la magazin. Se bucura de câteva clipe doar pentru ea. Se 
gândea la Jimmy Perez. Nu era nimic neobişnuit în asta. 
Deseori se pomenea că se gândeşte la el. Azi, însă, era 
puţin altfel. Se gândea cum ar fi fost o viaţă fără el. Işi 
alimenta doza de sfidare de care urma să fie nevoie ca să 
ducă la bun sfârşit ancheta avându-l drept coleg. Dacă 
Perez nu putea să accepte copilul lor, mai bine să rămână 
în casa din Ravenswick şi s-o păstreze ca pe un altar 
dedicat iubirii lui pierdute. Mai bine să se cufunde în 
vinovăţie şi să-şi plângă de milă. Willow era o femeie 
puternică şi independentă şi avea să se descurce fără el. 
Dacă el nu era capabil să treacă peste moartea lui Fran, ei 
avea să-i fie mai bine singură. 

Daniel Fleming o găsi tot acolo, încercând să dezlege 
itele anchetei - două persoane spânzurate, o sinucidere şi 
o crimă; două familii educate, care nu aveau niciun motiv 
s-o ucidă pe femeia care interacţiona cu copiii lor. 

Willow se gândi că semăna foarte tare cu fiul lui. Văzuse 
poze cu Christopher şi Ellie peste tot prin casă, iar Daniel 
şi băiatul era amândoi chipeşi, bruneţi. Parcă îi priveau de 
sus pe toţi, lucru care le dădea o aură de încredere în sine 
care se confunda cu aroganta. 

— Trebuie să vorbim, începu Fleming. 

Nu era o rugăminte. Nu se vedea nici urmă de Helena, 
care probabil că se dusese după copii. Poliţista îşi zise că 
bărbatul venise la ea imediat ce se întorsese de la 
plimbare. Părea încălzit şi puţin ciufulit. 

— Putem discuta undeva? Colegii mei sunt încă înăuntru 
şi aici s-ar putea să fim deranjati. 

Dacă tot făcea pe şefa anchetei, Willow se gândi că 
acolo, pe iarbă, nu era aşa convingătoare. 

— Am putea merge în atelierul Helenei. 

Detectiva se ridică şi se scutură de firmiturile biscuiţilor. 


e 122 œ» 


Până atunci nu-i păsase că pare neîngrijită, dar acum 
simţea nevoia să-şi dovedească meritele. Avea să-i arate lui 
Perez că putea lucra la fel de bine şi însărcinată, chiar şi 
fără sprijinul lui. 

Atelierul avea vedere spre curte. Inainte să fie 
transformat, fusese o clădire anexă. Staulul era către est, 
mai aproape de mal. Dacă ucigaşul târâse cadavrul Emmei 
acolo în după-amiaza în care fusese găsită, Helenei i-ar fi 
fost imposibil să nu-l audă, chiar dacă nu l-ar fi văzut. 
Willow reţinu amănuntul acela. Aici nu era vreo privelişte 
nemaipomenită, însă geamurile imense din acoperiş lăsau 
să intre lumina, iar pe cerul albastru se vedeau norii 
subţiri ca nişte dâre de fum. lnăuntru erau o tablă 
magnetică pe un şevalet şi un birou mare din lemn deschis 
la culoare pe care trona un calculator sofisticat. Pe pereţi 
erau poze cu persoane vag cunoscute lui Willow care 
purtau creaţii de-ale Helenei. Se aşeză pe scaunul de lângă 
biroul Helenei, iar Daniel se aşeză alături, de parcă ar fi 
fost clientul ei. 

— Ce vrei să-mi spui? 

Bărbatul părea atât de serios şi de încordat, încât ea 
aproape că se aştepta să-l audă că mărturiseşte crima. Se 
întrebă dacă n-ar fi fost mai bine să meargă la secţie, unde 
puteau înregistra conversaţia. Îşi închipuia că aşa putea şi 
ea să scape mai repede. Dacă Daniel Fleming recunoştea 
că o omorâse pe Emma Shearer, putea să se întoarcă 
acasă, să-şi vadă de viaţa ei şi să-l lase pe Jimmy Perez să 
facă acelaşi lucru. 

— Eram obsedat de Emma Shearer. O să vedeţi asta din 
apelurile şi e-mailurile mele către ea. 

Bărbatul făcu o pauză, apoi zise: 

— Am crezut că sunt îndrăgostit de ea. 

— Vrei să spui că o hărţuiai? li făceai probleme? 

— Nu! Nu, n-aş fi făcut una ca asta. 

Părea şocat de idee. 

— Când m-a rugat să nu ne mai vedem, să n-o mai 
contactez, asta am făcut. 

Daniel spuse apoi: 

— Iar la început, şi ea părea interesată. Am crezut că 
relaţia e reciprocă. N-am pus deloc presiune pe ea. 

Da, sigur, deşi avea mai puțin de jumătate din vârsta ta, 
tu eşti insurat, ai doi copii, tocmai treci printr-un soi de 
criză a vârstei de mijloc, iar ea era o tânără cu traume. 

— Când a început totul? întrebă Willow pe un ton blând, 
aproape empatic. 

— La scurt timp după ce ne-am mutat aici. Brusc, 
Helena a început să aibă mare succes. Pare să aibă 
legătură cu aerul romantic pe care l-a căpătat imaginea ei 
odată ce a început să trăiască în insule. Iar eu trebuia să 
am grijă de copii, să mă ocup de chestiile plictisitoare. Nu 
eram obişnuit cu asta. După entuziasmul construirii casei 
şi mutării, când abia dacă dormeam, când trăiam şi 
respiram numai pentru proiectul meu, totul mi se părea 
acum banal, fără sens. Poate că am avut un soi de cădere 
nervoasă. 

Sau poate că doar te-ai prins cât de greu e să te ocupi de 
treburile casnice, de treburile plictisitoare de adulți care 
sunt necesare zi de zi. 

— Iar asta se întâmpla acum un an? 

— Mai puţin de atât. Ne-am mutat la sfârşitul verii 
trecute. 

Willow se gândi că Emma avea douăzeci şi trei de ani pe 
atunci. Era mult mai tânără decât Fleming, dar totuşi un 
adult. O relaţie cu ea poate că era o prostie, dar nu era 
nimic ilegal la mijloc. 

— Povesteşte-mi. Povesteşte-mi despre ea. 

El se aşeză şi îşi sprijini mâinile pe genunchi. 

— Cred că o transformasem în femeia visurilor mele. 
Tânără, stilată, fără pretenţii. Aveam nevoie să mă 
entuziasmeze cineva. 

Îşi ridică privirea şi zâmbi pentru prima oară. 

— Jalnic, nu? Criza tipică vârstei de mijloc. Am crezut că 
Emma o să mă facă să mă simt din nou viu. 

Willow îşi zise că spera să fie consolat, să i se spună că 
nu e jalnic, însă nu putea să-i cânte în strună. 

— Şi ea ce părere avea despre tine? 

— Venea dintr-o familie cu probleme. A crescut 
înconjurată de violenţă domestică. Mai târziu, tatăl ei a 
ajuns la închisoare, iar mama ei nu era în stare de nimic. 
Locuia în Orkney şi mai venise în Scoţia doar de două ori. 
Nu ştiu. Poate că şi eu i-am părut interesant. O lărgire a 
orizontului. Îi împrumutam cărţi despre artă şi arhitectură, 
uneori ne uitam la un film cât copiii se jucau. Imi plăcea 
asta, parcă eram mentorul ei. 

— Ca un guru? 

Willow crescuse într-o comunitate de hipioţi şi înţelegea 
puterea pe care o avea un lider carismatic şi cât de uşor 
era să-ţi delegi responsabilităţile cuiva care pretindea că 
are toate răspunsurile. 

Daniel o privi. Willow îşi dădea seama că se întreba 
dacă-şi bătea joc de el. Până la urmă, hotări să-i ignore 
comentariul. g 

— Chiar era stilată, să ştii. Işi făcea singură toate 
hainele. Nu folosea modele cumpărate, ci propriile 
designuri. Mi se părea că-şi pierde timpul lucrând pentru 
familia Moncrieff, stând după fundul copiilor şi strângând 
după ei. Mi se părea că ar trebui să meargă la Facultatea 
de Arte. 

— Asta îşi dorea Emma? 

— Cred că îi plăcea ideea, dar îi lipsea încrederea în 
sine. 

Willow se gândi la spusele lui Daniel. Sperase ca 
Fleming să o aducă la viaţă pe Emma pentru ea, însă acum 
tânăra părea şi mai enigmatică. Avea în continuare 
impresia că Emma n-avea o personalitate proprie, un 
caracter al ei. Devenea ceea ce voiau alţii să fie. Le 
reflecta dorinţele şi visurile. Oare era un semn că-i lipsea 
încrederea în sine? Posibil. Sau putea fi un semn că era 
cumplit de manipulatoare. 

— Aţi avut o relaţie fizică? 

— Nu. Nu-şi dorea asta. 

Rămase câteva clipe tăcut, apoi explică: 

— A fost un fel de prietenie foarte intensă. Pătimaşă, dar 
n-am făcut niciodată dragoste. 

— Idealizată? 

Willow se gândi că Daniel ar fi fost, probabil, dezamăgit. 
Nimic nu se putea ridica la nivelul aşteptărilor lui. 

— Bănuiesc că da. Bănuiesc că am idealizat-o. La 
momentul respectiv nu mi s-a părut aşa. 

Willow auzi paşi pe pietriş. Chemaseră toţi agenţii 
disponibili din Shetland ca să ajute la percheziţionarea 
casei şi acum părea că poliţiştii începuseră să iasă din 
clădire. Colegii ei trecură pe lângă geam. 

Daniel nu păru să-i observe. Continuă: 

— Acum pare cam ridicol. Un soi de nebunie. Am tot ce- 
mi trebuie aici, o soţie care mă iubeşte şi mă înţelege, doi 
copii, o casă frumoasă - de ce să risc toate astea pentru o 
fantezie? Dar atunci mi se părea că Emma e mai reală, că e 
cea mai adevărată parte din viaţa mea. Pentru ea aş fi fost 
gata să renunţ la tot. 

— Ai ucis-o? Ai ucis-o fiindcă a refuzat să-şi joace rolul în 
fantezia asta? 

— Nu, răspunse bărbatul calm. Am fost nebun o vreme, 
dar n-am fost niciodată atât de sărit de pe fix. Pasiunea îmi 
trecuse deja când a murit. Lucrurile începeau să se 
domolească, să intre din nou pe un făgaş normal. Vedeam 
din nou un viitor pentru mine. Celor mai mulţi locuitori din 
Deltaness nu le place casa pe care am construit-o aici. Ar fi 
preferat să ridicăm o casă scandinavă prefabricată sau pur 
şi simplu să nu ne fi atins de casa lui Dennis Gear. Dar 
altor localnici din Shetland le place la nebunie. M-au tot 
întrebat de ea şi mă gândesc să mă apuc din nou de lucru. 
Nimic prea stresant, câte un proiect o dată. Clădiri 
personalizate pentru cei care apreciază ce încerc să fac. 
Încă nu m-am consultat cu Helena, dar mă tot gândesc la 
asta de ceva vreme şi cred că o să mă sprijine. 

Daniel îşi ridică privirea şi zâmbi din nou. 

— Poate că putem chiar să ne gândim să angajăm pe 
cineva care să aibă grijă de copii. Dar nu va fi o tânără ca 
Emma. Nu risc să-mi pierd minţile din nou. 

— Soţia ta ştia de relaţia voastră? 

— Nu! spuse Daniel şocat. Nu! l-am spus abia azi- 

dimineaţă. 

— lar Emma nu i-o fi spus nimic Helenei? 

Willow îşi imagină cum tânăra i-ar fi putut spune diverse 
lucruri cu subînţeles, cum şi-ar fi bătut joc de ea şi s-ar fi 
bucurat de puterea pe care o avea asupra soţului ei. Oare 
cum reacţiona o soţie la aşa ceva? 

— Nu! spuse Daniel din nou, însă de astă dată părea mai 
puţin sigur pe el. 

— Ai idee cine ar fi putut vrea s-o ucidă? 

Singurele sunete care întrerupeau tăcerea care se lăsă 
erau ţipetele pescărugşilor şi behăitul oilor. 

— Nu prea ştiam detalii despre viaţa ei în afară de ce 
era între noi. Mai vorbea uneori despre serviciu şi spunea 
cât de dificili erau copiii. Belle şi Robert nu erau de mare 
ajutor. Îşi răsfăţaseră odraslele până peste poate, după 
care îi deranja că au pretenţii şi nu ascultă. Dar Emma nu 
voia să plece de acolo. Nu ştiu ce o ţinea în Shetland. La 
început m-am minţit şi mi-am spus că eu eram motivul 
pentru care rămânea, dar acum îmi dau seama că nu putea 
fi vorba despre asta. Doar stătuse acolo ani întregi înainte 
să mă cunoască pe mine. 

— Un alt bărbat? 

— Poate că da. Când a rupt-o de tot cu mine, a spus că 
era cazul să-şi găsească prieteni de vârsta ei. 

Willow se gândi iarăşi la conversaţia pe care o avusese 
cu Perez în maşină despre anchetă. 

— Am înţeles că se vedea cu cineva pe nume Riddell. 

— Magnie Riddell. Da, şi eu am auzit zvonul ăsta. Eu 
sunt cel care i-a spus inspectorului numele lui. Zvonurile 
se răspândesc prin Shetland ca un foc sălbatic. 

— Îl cunoşti? 

Willow îşi putea închipui ce bârfe urmau să circule când 
locuitorii din Shetland aveau să descopere că e 
însărcinată. Oare aveau s-o considere un fel de desfrânată 
care îl trăsese pe sfoară pe Jimmy Perez numai ca să aibă 
un copil înainte să-i treacă vremea? Si oare asta am făcut? 
Poate că da, inconştient. 

— Nu tocmai, răspunse Daniel. L-am mai întâlnit de 

câteva ori pe la evenimente din sat. Şi mama, şi mătuşa lui 
locuiesc aici. Ştiu despre el. Am auzit zvonurile. 

— Şi ce spune lumea despre el? 

— Că a luat-o puţin razna când s-au despărţit ai lui. 
Mama lui avea planuri mari pentru el. Facultate, un loc de 
muncă la primărie - dar Magnie nu-şi dorea asta. A plecat 
de acasă şi şi-a închiriat un apartament în Lerwick. Se 
pare că se droga. Nu reuşea să aibă un loc de muncă 
stabil. S-a încăierat cu cineva în bar. A ajuns la tribunal şi 
a trebuit să facă muncă în folosul comunităţii. Una dintre 
condiţii era să plece din oraş şi să stea cu mama lui. 

Prin urmare, altul care avea nevoie să fie salvat. Emmei 
păreau să-i placă genul ăsta de bărbaţi. Oare ce spune asta 
despre ea? N 

— E un băiat tare arătos. Înţeleg de ce umblă toate 
fetele după el. 

Willow îşi tot luase notițe pe parcursul conversaţiei, iar 
acum lăsă jos pixul. Daniel Fleming avea ceva arogant şi 
egoist în el, iar în starea ei actuală era de părere că deja 
petrecuse destulă vreme în compania lui. Avea nevoie de 
timp să evalueze relaţia lui cu victima şi voia să se alăture 
din nou echipei ca să vadă ce aflaseră de pe urma 
percheziţiei. 

— Mai e ceva, zise Daniel. Probabil că nu-i important. 

— Da? întrebă Willow încercând să-şi ascundă 
nerăbdarea. 

— Cineva a construit o bancă lângă iazul din Suksetter, 
pe cealaltă parte a dealului, în memoria lui Dennis Gear. 
Sau, cel puţin, numele lui e trecut pe ea şi am văzut flori 
proaspete acolo. Dacă aveţi impresia că morţile sunt legate 
în vreun fel între ele fiindcă el s-a spânzurat şi noi am 
primit bileţelele anonime, ne gândeam că poate vă ajută cu 
ceva. 

Willow mai făcu o însemnare în carneţel şi se ridică. Se 
auziră din nou paşi pe pietriş. De astă dată era o singură 
persoană care alerga. Peste o clipă, Sandy Wilson bătu la 
uşă, după care o dădu de perete şi încercă fără succes să- 
şi ascundă entuziasmul. 

— Putem sta o clipă de vorbă, şefa? 

— Imediat, Sandy. Aproape am terminat aici. 

Willow dădu mâna cu Daniel şi ieşi împreună cu el. Apoi 
îl privi cum intră înapoi în casa pe care o crease. Când se 
uită în jos, spre vale, văzu maşina lui Perez care venea 
către ei, iar la mare depărtare trei persoane care mergeau 
pe mal dinspre Deltaness. Probabil că erau Helena şi 
copiii. 

Îşi dădu seama că din punctul acela vedea tot ce se 
întâmpla în comunitate, chiar şi până la copacii care 
înconjurau casa unde locuiau Belle şi Robert Moncrieff. 
Era locul perfect pentru cineva care trăia pentru bârfe. 
Insă dintre toţi locuitorii din Deltaness, probabil că 
membrii familiei Fleming erau cel mai puţin interesaţi de 
ce făceau vecinii lor. Erau obişnuiţi cu viaţa anonimă din 
oraş. La cât de cinică era în clipa de faţă, Willow se gândi 
că lui Daniel Fleming probabil că nu-i păsa de nimic 
altceva decât de propria persoană. 

— Ce e, Sandy? 

Se întoarse cât să nu mai vadă maşina lui Perez. 

— Cred că am găsit geanta femeii ucise. N-am atins-o, 
evident, însă ar fi cam mare coincidenţa să aparţină 
altcuiva. 

— Şi l-ai anunţat pe Jimmy? Văd că vine încoace. 

— Da, erai prinsă cu Fleming şi m-am gândit că... 

— Ai făcut bine, Sandy, s-ar putea să fie ceva important. 

Pe lângă asta, tot pe Jimmy ai să-l anunţi mereu primul. 

— Deci, unde aţi găsit-o? 

— E o clădire în capăt, aproape de țărm. Era înăuntru. 

Detectiva îl urmă pe Sandy şi ocoliră casa. Partea aceea 
a grădinii, în pantă până spre coastă, era clar teritoriul 
copiilor. Iarba era tunsă neregulat, iar nişte tufe rezistente 
fuseseră plantate cândva ca o barieră împotriva vântului, 
dar nu se vedea nicio tentativă de a creşte flori sau 
legume. In schimb, era instalat un cadru de lemn pentru 
căţărare şi o trambulină era ancorată de pământ cu funii şi 
pietre astfel încât să n-o ia vântul. După zid, un câmp 
mlăştinos acoperit cu iarbă de bumbac cobora spre coastă. 

Acolo păşteau câteva oi. O barieră pentru animale fusese 
instalată peste zid, iar pe cealaltă parte, unde iarba era 
bătătorită, se vedea o potecă. 

— Şi pământul de aici face parte tot din Hesti, zise 
Sandy, dar când Gear s-a lăsat de agricultură, le-a dat voie 
altora să-şi pască animalele pe el. Aranjamentul a rămas în 
picioare. 

Sandy pornise deja la vale, pe potecă, dar Willow se opri 
în vârful barierei ca să arunce un ochi spre mare. Era cel 
mai nordic punct al golfului lung, îngust, care se întindea 
de-a lungul aşezării Deltaness. Dealul din spatele casei 
familiei Fleming forma un promontoriu care oferea o 
oarecare apărare malului din partea aceea. Coasta era 
înaltă, abruptă, iar Willow auzea ţipetele de pescăruşi 
chiar şi de unde stătea. 

Poteca ducea la un alt zid şi o altă barieră. Aici ajunseră 
la o zonă cu iarbă bătută de vânt. Nu era o porţiune de 
prundiş între pământ şi mare, ci de pietre plate, unde 
fusese construit un ponton rudimentar. Pe iarbă se aflau 
capcane pentru homari puse claie peste grămadă. 

— Dennis Gear ţinea o barcă aici, spuse Sandy, dar a 
vândut-o când a ajuns la fundul sacului. N-avea cum s-o fi 
dat pe mare lucru. 

Willow îşi aminti că Sandy fusese chemat când Gear îşi 
luase viaţa. Pe iarba de lângă capcanele pentru homari era 
un şopron. Avea pereţi de piatră, iar acoperişul era format 
dintr-o lotcă întoarsă, lucru care o făcu pe Willow să-şi 
amintească de prima ei anchetă în Shetland: o barcă 
tradiţională, cunoscută în Shetland drept yawl fusese 
găsită plutind în golful Aith cu un bărbat mort în ea. Cea 
de aici n-ar fi avut cum să mai plutească. Willow vedea 
spaţiile dintre scândurile curbate. Barca era acoperită cu 
smoală, astfel încât să nu pătrundă ploaia. Se vedea o uşă, 
iar singurul geam era plin de praf şi acoperit cu pânze de 
păianjen. 

Willow se îmbrăcă într-un costum de protecţie. Vicki 
Hewitt era înăuntru, dar se dădu la o parte ca să le dea 
voie să intre. 


e 130 œ» 


— Nu mi-ar strica o pauză şi nişte aer curat. 

Vocea femeii părea stranie din cauza măştii. 

— Am găsit, într-adevăr, amprente. Aparţin mai multor 
persoane. Şi da, ştiu, o să le verificăm de îndată ce putem. 

Inăuntru mirosea a lemn, smoală şi umezeală. Podeaua 
era din pământ bătătorit. Pe un perete fusese prins un raft 
cu conserve pline de cuie şi şuruburi, cârlige de pescuit şi 
funii. 

— Oare funia de care a fost spânzurată Emma provine 
de aici? 

Dar Willow nici nu se întorsese bine de la raftul de la 
perete, că îi atrase atenţia restul interiorului. Aici, pe jos 
era întins un covor. Mai era şi o canapea joasă, lungă, 
alcătuită dintr-un şir de cutii pentru peşti. Spătarul şi 
şezutul erau făcute din perne protejate de o acoperitoare 
din catifea roşie. O cutie mai mare fusese transformată 
într-o măsuţă pe care se afla o lumânare fixată cu ceară pe 
o farfurie. Locul parcă era ascunzătoarea unui copil, doar 
că fusese evident folosit de către adulţi. Într-un colţ erau 
două sticle de vin goale. Pe masă, la loc de cinste, alături 
de lumânare, se afla geanta. 

Willow îşi dădu seama de ce crezuse Sandy că-i 
aparţinea Emmei. Era destul de stilată, ca şi cum ar fi fost 
scumpă, dar fără să bată la ochi. Nu i se potrivea deloc 
Helenei şi cu siguranţă nu era ceva ce femeia ar fi 
cumpărat dintr-un magazin de mâna a doua ca să aibă Ellie 
cu ce să se joace. Pielea neagră şi lucioasă era elegantă, 
de calitate. 

Willow îşi lăsă capul pe spate şi se îndreptă de şale. 

— Hai s-o lăsăm pe Vicki să-şi facă treaba, bine? Când 
termină, ne uităm în geantă şi vedem ce ne poate spune 
despre Emma cea misterioasă. 

Pe drum înapoi spre casă, când trecură pe lângă 
jucăriile copiilor, Willow aproape că se aştepta să vadă 
silueta întunecată a lui Perez croindu-şi drum prin iarbă 
către ea. Până la urmă, doar îi văzuse maşina înainte să 
pornească spre ponton. Însă nu era nici urmă de Perez. În 
schimb, observă o mişcare la o fereastră de la etaj şi îl zări 

pe Daniel Fleming privindu-i fix. 


e 132 + 


Capitolul 19 


Magnie lucra în schimbul de dimineaţă la staţia de 
reciclare. Privi cum gheara uriaşă transportă gunoiul 
menajer în furnal, urmărind în acelaşi timp dispozitivele 
care ţineau sistemul în funcţiune şi aprovizionau cu apă 
caldă şcoala, spitalul şi jumătate din Lerwick. Dar lucra ca 
un robot. Ignora discuţiile şi zgomotele din jur. I se părea 
că e o treabă pe care o puteai face şi în somn, odată ce te 
obişnuiai cu mirosul. La final de program îşi luă lucrurile 
din vestiar şi aşteptă până când plecară toţi ceilalţi. Nu 
voia să răspundă la întrebări despre crima din Deltaness. 
Ei nu ştiau despre legătura dintre el şi Emma, dar erau 
curioşi. Crima fusese subiect de discuţie în timpul 
pauzelor: 

— Locuieşti acolo, nu-i aşa, Magnie? Spune-ne şi nouă 
care-i treaba. Cum era fata? S-a omorât, la fel ca Dennis 
Gear? 

Pentru prima oară de când se întorsese ca să locuiască 
alături de mama lui, Magnie simţea nevoia de ceva care să- 
l scape de durere. Era tentat să meargă în oraş ca să dea 
de vreun fost amic. Ar fi zăcut în barul Thule, ar fi băut ca 
porcii, după care s-ar fi dus undeva în spate să fumeze 
iarbă până când ar fi ajuns să viseze că nimic nu mai 
contează, că Emma nu contase. Dar robotul din el îl 
conduse la dubă, îl făcu să pornească motorul şi să meargă 
spre casă. Era nevoie de mai puţină gândire şi de mai 
puţin efort decât ca să meargă în Lerwick şi să dea de un 
prieten. Stătuse treaz aproape toată noaptea şi se simţea 
neliniştit. Îl dureau ochii de la lipsa de somn şi prea multă 
cafea la serviciu. 

Când intră în Deltaness, ajunse în dreptul Ness House. 
Încă nu putea să dea ochii cu mama lui, aşa că opri duba 
vizavi de intrarea care dădea în grădină. Copacii blocau 
vederea spre parter, dar pe deasupra ramurilor zărea 
ferestrele de la camera Emmei, de sub acoperiş. Încercă 
să-şi aducă aminte din nou cum fusese singura dată când îl 


e 133 + 


chemase acolo. Recrease scena în minte de multe ori, 
adăugase nuanţe şi detalii din filmele porno la care se uita 
când mama lui era plecată. Transformase amintirea într-o 
fantezie obişnuită. Acum se gândi că amintirea era 
distrusă, probabil încă dinainte ca imaginea trupului ei 
atârnat de grinda din staulul familiei Fleming să i se 
întipărească în memorie. De fapt, fusese întinată de o altă 
imagine: chipul Emmei luminat de flăcări în timp ce-l 
privea pe Christopher, care-şi acoperise urechile şi îşi 
închisese ochii în vreme ce mulţimea urla la el. 

Capitolul 20 


Echipa stătea în jurul mesei din atelierul Helenei. Perez 
îi ceruse voie să-l folosească pe post de bază de operaţiuni 
cât lucrau în casă. Se aşteptase ca femeia să se opună. Era 
locul în care lucra şi trebuia, totuşi, să-şi câştige existenţa. 
Dar Helena nu păruse deranjată: 

— Sigur că da, Jimmy. Orice ca să se termine mai 
repede. 

Lui Perez i se păruse mai puternică, mai încrezătoare. 
Stătuse în capătul drumului şi o privise cum venea cu 
copiii de la şcoală. Ea mersese între ei, ţinându-i de mână 
pe amândoi. Le căra ghiozdanele în spate. Îşi legănau 
mâinile în acelaşi timp într-un fel de joc. Când se 
apropiaseră, îşi dăduse seama că râdeau cu toţii. 

Acum geanta era în mijlocul biroului. Helena le 
confirmase că nu era a ei şi nici a lui Ellie, însă 
recunoscuse numele designerului. 

— Foarte şic, comentase ea. N-avea cum să fie ieftină. 

— Crezi că e posibil ca Daniel să i-o fi cumpărat Emmei? 
întrebase Willow. 

Helena se încruntase pentru o clipă. 

— Nu. Nu e deloc genul lui. 

Perez nu-şi dăduse seama dacă se referea la gest sau la 
geantă. 

James Grieve plecase în Lerwick ca să prindă feribotul 
spre Aberdeen, acelaşi feribot care urma s-o ducă pe 
Emma în sud pentru ca legistul să-i poată efectua autopsia. 
Vicki Hewitt, criminalista, încă lucra în şopronul de lângă 
mal. Perez venise şi el la faţa locului. Christopher 
încercase să-l urmeze pe câmp. Avea nenumărate 
întrebări, dar nu despre Emma sau despre crimă, ci despre 
Vicki şi ce anume făcea ea acolo, despre amprente şi ADN. 

— Mama zice că e criminalistă. Aşa e? 

Perez îl trimisese acasă. Willow descrisese locul drept 
cuibul unor îndrăgostiţi: 

— Pun pariu că Emma şi Daniel se întâlneau acolo. 

Despre asta nu ne-a spus nimic. 
Detectivului nu i se părea în regulă ca băiatul să vadă ce 
era înăuntru, chiar dacă Vicki îşi terminase treaba. 


Acum rămăseseră numai ei trei, vechea echipă: Sandy, 
Willow şi Perez. Sandy sesiză atmosfera încordată dintre 
şefii lui. Nu era deloc relaxat şi vorbea prea mult. 
Verificase cazierul lui Magnie şi vorbise cu agentul care se 
ocupa de el. 

— Îţi aduci aminte acum de el, Jimmy? Era genul ăla de 
puştan care se pierde pe final de şcoală, plictisit şi pe care 
nu-l interesează cartea. Tot în perioada aia, ai lui au trecut 
printr-un divorţ cu scandal. S-au cam făcut de râsul lumii. 
Tatăl lui avea o poziţie importantă în biserică şi s-a 
îndrăgostit lulea de letona aia care lucra la Hotelul 
Kveldsro. Margaret probabil că n-a mai putut de nervi. Au 
trebuit să-şi vândă casa mare din Voe şi ea s-a mutat 
înapoi în Deltaness. Toată lumea îi vorbea pe la spate. Se 
bucurau de poveste, din moment ce amândoi erau cam cu 
nasul pe sus, dar băiatului probabil că nu i-a picat bine. 

— Voiam să stau de vorbă cu el în seara asta, zise Perez. 
Aş vrea să vii şi tu, Sandy. Se pare că te-ai familiarizat deja 
cu trecutul lui. Willow poate să meargă înapoi în Lerwick 
cu maşina ta, iar pe tine te duc eu acasă. 

Willow se uită la Perez, dar el întoarse privirea şi 
deschise geanta. Purta mănuşi, dar simţi calitatea 
produsului chiar şi aşa. 

— Cum putea Emma să-şi permită aşa ceva? întrebă 
Willow. Presupun că nu primea mulţi bani ca dădacă. 

— Margaret Riddell a spus că Magnie îi făcea cadouri 
scumpe. 

Perez se uită în geantă. Înăuntru era ordine. Nici vorbă 
de haosul de şerveţele folosite, ruj terminat, mărunţiş, 
resturile obişnuite din poşetele celor mai multe femei. 

— Poate că era unul dintre cadouri. Însă tot trebuie să 
fim siguri că nu e de la Daniel Fleming. Momentan ne 
bazăm doar pe ce ne-a spus Helena. 

— Dacă e de la Magnie, înseamnă că era un iubit 


e 136 » 


generos, comentă Willow. 

— Sau că încerca să-i cumpere afecțiunea. 

Perez vâri mâna înăuntru şi scoase un portofel cu 
compartimente pentru carduri de credit şi un permis de 
şofer. 

— E clar geanta Emmei. 

Le arătă permisul pe care se vedeau fotografia 
minusculă, în care ar fi putut să fie oricine, şi numele ei: 
Emma Louise Shearer. 

— L-a obţinut în Shetland, dar la domiciliu şi-a trecut 
adresa din Orkney. Credeţi că asta înseamnă ceva? Oare 
nu era hotărâtă să rămână aici? 

— Ei, doar n-avea să lucreze aici la nesfârşit. 

Brusc, tonul lui Willow devenise aspru. 

— Copiii urmau să crească, iar de la un punct încolo 
familia n-ar mai fi avut nevoie de Emma. 

— Presupun că da. Şi am impresia că Belle are, totuşi, o 
vârstă şi nu mai plănuieşte încă un copil. 

Perez îşi regretă cuvintele imediat ce le rosti. Simţea că 
nu se poate controla, parcă era fantoşa unui ventriloc şi 
altcineva vorbea în locul lui. El şi Willow se împungeau 
reciproc şi nu părea că vreunul dintre ei e capabil să 
înceteze. 

Se lăsă tăcerea, iar Perez evită s-o privească. 

— Cardurile de credit şi debit sunt încă aici, la fel şi vreo 
treizeci de lire în bani gheaţă. Cred că n-am considerat 
niciodată crima ca fiind un jaf eşuat, e mult prea elaborată, 
însă acum avem şi dovada. 

Ceilalţi aprobară dând din cap, iar Perez scoase 
telefonul Emmei. 

— Bateria e moartă. Hai să rezolvăm asta, Sandy, iar pe 
urmă să verificăm ultimele apeluri. Hai să vedem dacă 
Daniel Fleming chiar ne-a spus adevărul când a zis că a 
lăsat-o în pace. 

Willow îi povestise discuţia pe care o avusese cu 
Fleming chiar când se întâlniseră toţi trei. Perez ştia că 
şefa lui tindea să-l creadă, însă el voia să vadă dovezile. 

— Am aflat ceva de laptopul Emmei? 

Sandy clătină din cap. 

— Mă ocup de asta când terminăm aici. 

Înăuntru era şi o trusă de machiaj. Toate recipientele 
erau curate, cu capacele închise. Nu se vedeau urme de ruj 
sau de rimel, niciun pic de pudră de la machiajul pentru 
ochi. Nu mai era nimic altceva. Perez întoarse geanta cu 
susul în jos ca să se asigure, însă nu căzu nicio bucată de 
hârtie, niciun bon sau vreun ambalaj de bomboană. Nimic 
nu dădea de înţeles că geanta chiar aparținuse unei fiinţe 
umane în carne şi oase. 

— Crezi că ucigaşul a umblat prin ea înainte s-o lase în 
şopron? 

Era clar că lui Sandy nu-i venea să creadă că cineva 
putea să fie atât de ordonat. Până şi geanta Louisei, care 
era o persoană foarte atentă şi organizată, arăta ca un coş 
de gunoi. 

Perez clătină din cap. 

— Dacă ar fi avut ceva de ascuns, n-ar fi fost în telefon? 
Iar telefonul e încă acolo. 

— Poate că e o geantă nouă, zise Willow, şi de asta e aşa 
curată. 

— Da, bănuiesc că e posibil. 

Perez se uită la ceas. 

— Sandy, hai să mergem să vedem dacă omul nostru e 
acasă. A lucrat în schimbul de dimineaţă, deci trebuie să 
se fi întors deja. Nu vreau să-mi petrec toată seara aici. 
Maggie a luat-o pe Cassie după şcoală, dar aş vrea să 
doarmă acasă în seara asta. Are nevoie de puţină rutină. 

Willow îl privea de pe cealaltă parte a mesei. În timpul 
conversaţiei pe care o avuseseră în maşină, după ce o 
luase de la aeroport, se simţise pierdută, parcă nu mai 
avea pic de vlagă. Acum, însă, semăna cu cea de odinioară: 
sfidătoare şi fioroasă. 

— Probabil eşti obosită, continuă Perez, la cât de 
devreme ai început ziua. Mergi la pensiune şi zi-le să-ţi 
facă ceva de mâncare. Culcă-te mai devreme. 

Willow dădu din cap, dar nu spuse nimic. 

Le deschise uşa Magnie Riddell. Era clar că mama lui îl 
prevenise că poliţiştii urmau să apară la uşa lor, pentru că 
nu se arătă deloc surprins să-i vadă. Margaret era în 
spatele lui şi făcea zgomot fiindcă umbla cu vasele din 
bucătărie. Perez o ignoră. 

— Putem sta de vorbă undeva mai retras? 

Magnie îi conduse în aceeaşi cameră în care detectivul 
vorbise cu mama lui. Pe spătarul unuia dintre scaune 
stătea o pisică cenuşie care se întinse, sări de pe scaun şi 
ieşi încet din cameră. Magnie închise uşa în urma ei. 
Televizorul era pornit pe un fel de emisiune cu jocuri pe 
care Perez bănuia că o urmăreşte mama lui. Magnie opri 
aparatul. 

— Aţi venit ca să vorbim despre Emma. 

Era o namilă mare cât un viking, cu păr foarte blond, 
până la umeri. Perez şi-l putea închipui mărşăluind în 
ceata jarl-ului în timpul paradei Up Helly Aa. Tânărul se 
schimbase şi mirosea a săpun şi şampon. 

— Mama mi-a zis că aţi trecut pe aici de dimineaţă. 

Magnie nu era prietenos, dar nici tocmai ostil, doar 
puţin precaut. Incordat. 

Cei doi poliţişti se aşezară pe fotolii, privindu-l. Perez îi 
făcu semn lui Sandy să înceapă. Era mai aproape de vârsta 
lui Magnie şi probabil că acesta îl considera mai puţin 
ameninţător. 

— Am înţeles că erai iubitul Emmei, dar Margaret ne-a 
spus că relaţia voastră se terminase. 

— Mama şi-ar fi dorit asta. 

Acum se ghicea o nuanţă dură în glasul lui Magnie, iar 
Perez îşi dădu seama de ce era genul care să poată ajunge 
să aibă probleme. Era un tânăr furios, fără un echilibru 
interior, mereu încordat, care simţea că trebuie să 
dovedească ceva. 

— Dar nu se terminase? 

Sandy reuşi să folosească exact tonul potrivit, lăsând de 
înţeles că uneori părinţii îşi băgau nasul unde nu le fierbea 
oala şi că era normal să nu ştie tot. 

— Nu, zise Magnie. Nu se terminase. Luam lucrurile 

uşor. Nu ne grăbea nimeni. Şi nu era nevoie să afle toată 
lumea ce-i între noi. 

— E greu să ţii ceva secret într-un loc ca Deltaness. Ştiu 
cum e fiindcă eu sunt din Whalsay. Nu poţi nici să strănuţi 
fără să înceapă toţi să şuşotească. Iar când vine vorba de 
relaţii... 

— Mie-mi spui! 

— Dar tu şi Emma aţi reuşit, continuă Sandy. Vreau să 
spun că uneori aţi reuşit să vă vedeţi fără să afle nimeni. 

— Da. 

Magnie părea că e pe cale să plângă, iar Perez se gândi 
că se bucura că are ocazia să vorbească despre femeia 
ucisă. Şi asta chiar dacă el însuşi ar fi fost criminalul. 
Dragostea şi ura sunt două feţe ale aceleiaşi monezi. 
Mama lui probabil nu voia să-i asculte poveştile despre 
Emma. Acasă nu avea pe umărul cui să plângă. 

— Uneori o luam cu maşina când ieşeam de la serviciu. 
Niciodată nu mă duceam direct la ea acasă, dar o aşteptam 
pe drum şi îi trimiteam un SMS ca s-o anunţ că am ajuns. 
Aşa voia. Acasă la ea mai era o scară, pe care ceilalţi n-o 
prea foloseau, şi putea să iasă fără s-o vadă familia 
Moncrieff. 

Lui Perez i se păru că Magnie ar mai fi vrut să adauge 
ceva, dar până la urmă nu zise nimic. 

— Unde mergeaţi ca să fiţi doar voi? 

— Ei, găseam noi locuri. 

Magnie se foi pe scaun, iar Perez văzu cum roşeşte de la 
gât în sus. Era clar jenat de faptul că Sandy îi punea 
întrebări despre viaţa sexuală. 

Perez era nedumerit. Acum cei mai mulţi tineri parcă se 
lăudau cu poveştile lor despre sex, nu? Doar îi mai auzise 
glumind şi strigând prin barurile din oraş. Nu exista pic de 
reticenţă sau discreţie. Atunci realiză că Magnie tocmai 
din cauza asta era jenat: la fel ca Daniel, nici el nu făcuse 
vreodată dragoste cu Emma, şi îi venea greu să o 
recunoască. 

Dar Sandy trecuse deja mai departe. 

— Aţi mers vreodată la şopronul de lângă pontonul de la 

Hesti? Acolo chiar e un loc destul de intim. 

Magnie părea confuz. 

— Locul ăla unde-şi ţinea Dennis lucrurile? Nu, acolo n- 
am mers niciodată. 

— Cum aţi ajuns voi să fiţi împreună? 

—E cam plictisitor să stai toată ziua aici în 
Northmavine, iar hotărârea judecătorească spune că eu n- 
am voie să ies în oraş seara. Tinerii se distrează în centrul 
comunitar vineri seara. Uneori se pune muzică, alteori 
joacă biliard. Nu e vreun bar, dar toţi au nişte băutură 
ascunsă pe-afară. Aşa au ceva de făcut, măcar mai ies şi ei 
din casă. Dacă e vreme bună, pot să iasă să se distreze şi 
pe plajă. 

— Şi aşa ai făcut cunoştinţă cu Emma? La centrul 
comunitar? 

Tânărul dădu din cap. 

— Uneori venea şi cu Martha, fata cea mare a soţilor 
Moncrieff, alteori singură. Cred că şi ea simţea nevoia să 
evadeze. Nu cred că se distra prea tare făcând pe dădaca. 
Probabil îţi dă impresia că munceşti tot timpul. 

— Deci venea în centrul comunitar din Deltaness ca să 
se mai simtă şi ea liberă? 

— Nu şi când era Martha acolo. Atunci era mereu 
serioasă. Dar da, uneori. 

Magnie zâmbi ca pentru sine, iar Perez îşi dădu seama 
că-şi retrăia amintirile. 

— Uneori venea cu o sticlă de vodcă în geantă şi stăteam 
afară să bem şi să vorbim, ştii cum e. lar Emma dansa 
nemaipomenit. Nu te mai săturai privind-o. Ne distram de 
minune. 

— Dar, de fapt, era un club ca pentru adolescenţi. Voi 
trebuie să fi fost cam cei mai mari de acolo. 

— Poate puţin, da. Dar, după cum am spus, nu prea sunt 
multe de făcut seara în Deltaness, iar vreo doi tipi de 
vârsta noastră oricum mergeau acolo. Până la urmă a 
devenit un loc destul de mişto. 

Perez se gândi că Emma şi Magnie erau responsabili de 
asta. Formau un cuplu elegant şi schimbaseră atitudinea 

tinerilor faţă de centrul comunitar. 

— Era vreun adult care supraveghea ce se întâmpla pe 
acolo? 

— Membrii comitetului ţin de şase cu rândul. Unii n-au 
chef să stea toată seara. Deschid, ne lasă să ne distrăm, 
după care se întorc mai târziu ca să încuie. 

Magnie îşi ridică privirea. 

— Dar nu pricep, de ce vreţi să ştiţi toate astea? Ce 
legătură au cu faptul că Emma e moartă? 

Perez răspunse înaintea lui Sandy. 

— E vorba despre trecutul ei. Vreau s-o înţeleg, iar tu 
pari să fii unul dintre cei care ştiau ce fel de persoană era. 

După o pauză întrebă: 

— Când ai văzut-o ultima oară? 

— Acum mai bine de o săptămână. Vineri seara, la 
centrul comunitar. Vremea era tare frumoasă, aşa că 
adolescenţii s-au dus pe plajă, au făcut un foc şi au 
ascultat muzică. 

— Dar de atunci nu? Nici sâmbătă sau duminică nu v-aţi 
mai văzut? 

Magnie clătină din cap. A 

— După cum am zis, o luam uşor. În săptămâna aia am 
lucrat peste program. 

— Duminică ai lucrat? 

Perez îşi dădu seama că acum el conducea 
interogatoriul, dar Sandy nu părea deranjat să treacă pe 
planul doi. 

— Nu. 

Probabil că Magnie realizase unde voia Perez să ajungă, 
dar nu adăugă nimic. 

— Dar ce ai făcut? 

Detectivul îl privi. 

— Punem întrebările astea tuturor celor care o 
cunoşteau pe Emma. Nu înseamnă că eşti suspect. 

Magnie dădu aprobator din cap. 

— Am dormit. Avusesem o săptămână grea. 

— Mama ta ne poate confirma asta? 

— Mama o să vă spună orice crede că vreţi să auziţi, 

răspunse Magnie brusc, pe un ton acru, după care dădu 
uşor din umeri. E protectoare. N-o învinuiesc. Numai pe 
mine mă mai are acum. 

Tânărul făcu o pauză, după care continuă: 

— Am fost aici toată dimineaţa, dar ea nu. Erau ceaiurile 
de duminică şi s-a dus la centrul comunitar ca să ajute la 
aranjat. Făcuse prăjituri toată săptămâna. 

Perez se uită la ceasul de pe perete. Brusc, tot ce voia 
era să fie alături de Cassie în casa lui Fran din 
Ravenswick. 

— Emma a fost speriată sau neliniştită în ultimele 
săptămâni? 

Magnie clătină din cap. 

— Nu părea altfel decât de obicei. 

— Exista cineva care să vrea să-i facă rău? 

— În afară de mama? 

Era o tentativă de glumă, aşa că Perez zâmbi din 
politeţe. 

— Nu. Nimeni. 

Detectivul se ridică. În timp ce ieşeau, Sandy întrebă: 

— I-ai făcut cumva cadou o geantă scumpă? 

Din nou, Magnie clătină din cap. 

— I-am făcut cadouri. Câştigam mult mai mult decât ea, 
iar Emmei îi plăcea să aibă lucruri frumoase. Dar nu i-am 
dat o geantă. 

Pentru Perez era de-ajuns, dar Sandy insistă: 

— Era mare. Din piele lucioasă. Ai văzut-o vreodată cu 
aşa ceva? 

— Nu. Îşi ţinea lucrurile într-o geantă pe care o făcuse 
chiar ea. Era din pânză, cu dungi albastre şi roz pal. N-ai fi 
ghicit niciodată că e făcută de mână. 

În sfârşit, Sandy nu mai avea nici el întrebări. Rămaseră 
câteva clipe în holul îngust ca să-i mulţumească lui Magnie 
şi să dea mâna cu el. Margaret era tot în bucătărie şi îi 
privea fix. 

Capitolul 21 


Christopher era la el în dormitor, la etaj. Când se 
întorseseră de la şcoală, dăduseră de maşini ciudate 
parcate în faţă, iar în casă - de oameni. Erau genul de 
lucruri care-l scoteau din rutină şi îl tulburau de obicei. O 
întrebase pe mama lui ce se petrecea, iar ea îi spusese că 
poliţiştii cercetează dealul căutând urmele Emmei. 

— Indicii? 

Mama lui râsese scurt, ciudat, deşi el nu înţelegea ce 
era amuzant. 

— Presupun că da. În şopronul vechi de lângă ponton a 
venit şi o criminalistă. 

Christopher îşi dorea să vadă una ca asta. Se întrebase 
dacă era ca în serialele TV, dar bănuise că nu era chiar 
aşa. Însă detectivul brunet îl trimisese acasă şi băiatul se 
întorsese dezamăgit în camera lui. 

Acum plecaseră aproape toţi. Din camera lui nu se zărea 
drumul către Deltaness, dar vedea curtea şi maşinile. 
Auzise zgomotul motoarelor şi văzuse cum plecau 
vehiculele. Acum mai rămăsese o singură maşină pe care 
n-o ştia. Nu auzea niciun glas necunoscut. Nu auzea nimic. 
Până şi marea era tăcută. Deschise calculatorul şi încercă 
să se piardă într-un joc. 

Însă astăzi magia ecranului nu funcţiona. Era în 
continuare neliniştit, dar nu din cauză că fusese scos din 
rutină, ci de imaginile care-i tot veneau în minte şi blocau 
ce vedea pe ecran, împiedicându-l să se concentreze. Nu 
mai păţise aşa ceva niciodată. Se ridică şi începu să dea 
ture prin dormitor de la un geam la altul, încercând să 
scape de imagini, să le alunge. Nu reuşi. Orice făcea, tot la 
Emma Shearer se gândea. 

Începu să meargă mai repede şi încercă să aranjeze 
imaginile în ordine, să le controleze. Hotări să le abordeze 
ca pe cartonaşele Pokemon pe care le colecţiona. li plăcea 
să-şi aranjeze personajele Pokemon în ordinea în care le 
colecţionase. Le aranja pe podea şi le schimba uneori 

poziţia, furios pe el însuşi dacă avea impresia că greşise 
ordinea. Aşa că lăsă ca imaginile cu Emma Shearer să-i 
apară în minte, după care le aranjă cronologic. 

Prima lui zi la şcoala nouă. Emma pe terenul de joacă. 
Atunci, Christopher fusese lăsat să se joace cu ceilalţi copii 
şi o văzuse pe Emma stând de vorbă cu tatăl lui. li plăcuse 
cum arăta, îi plăcuse corpul ei. Era mică şi subţire, parcă 
ea însăşi un copil. Nu-l speria. Nu pe atunci. Emma stătuse 
cu capul într-o parte şi privise în sus spre tatăl lui, fiindcă 
el era mult mai înalt. Il ascultase cu o expresie 
concentrată, de parcă vorbele lui ar fi fost cel mai 
interesant lucru din lume. 

Emma la ei în grădină. Kate şi Sam veniseră şi ei să se 
joace cu Ellie pe trambulină şi pe cadrul pentru căţărat. 
Lui Christopher nu prea îi plăcea să stea afară şi îi privise 
de la el din cameră. Se simţise pe de o parte furios fiindcă 
nu-l chemaseră şi pe el să se joace, dar şi superior, fiindcă 
se comportau atât de copilăros. Emma se întinsese pe unul 
dintre scaunele albe din lemn, despre care mama lui 
spunea că seamănă cu şezlongurile de pe Titanic. Tata îi 
adusese ceva de băut. Nu era ceai şi nici vin, era ceva într- 
un pahar mare, cu lămâie şi gheaţă. Asta se întâmplase pe 
la începutul anului, când era soare, dar nu foarte cald, iar 
tata o învelise pe Emma cu o pătură, aşa că pe urmă 
semănase şi mai tare cu o pasageră de pe un vas de 
croazieră. Kate căzuse de pe trambulină, iar Emma se 
dusese s-o ajute. Dar nu-şi dorise s-o facă. Christopher 
ținea minte expresia de pe chipul Emmei când lăsase 
paharul şi dăduse pătura la o parte ca să se ridice. Incercă 
să se gândească la un cuvânt care să-i descrie expresia. 
Iritare? Nu, parcă nu se potrivea. Furie. 

Se simţea mulţumit că reuşise să o descrie pe Emma aşa 
cum fusese ea în ziua aceea, aşa că trecu la următoarea 
imagine. Seara cu focul de pe plajă. Oare s-ar mai fi dus 
acolo dacă ar fi ştiut că Emma avea să meargă la rândul 
ei? Absolut! Nu se gândise la nimic altceva decât la flăcări 
şi la senzaţia pe care ar fi avut-o stând lângă ele, la 
scânteile care se pierdeau sus, în noapte. Focul fusese 

irezistibil. Acum, la el în dormitor, simţi brusc impulsul de 
a lua chibrituri şi hârtie ca să facă el însuşi un foc. La 
început, n-o văzuse pe Emma. Urmărea de pe deal formele 
ca de păsări sălbatice ale focului, simțind fierbinţeala 
puternică, arzătoare. Apoi ei se întorseseră şi îl văzuseră. 
Emma râsese alături de ceilalţi. Faţa ei îngustă, cu 
trăsături ascuţite, era îndreptată spre el. Semăna cu o 
pasăre care-l ciupea şi-şi bătea joc de el. 

Christopher se opri pentru o clipă şi se bâţâi înainte şi 
înapoi, amintindu-şi cum se simţise luat în vizor. Atunci îşi 
dorise ca focul să se extindă, ca flăcările să se reverse şi 
să-i înghită pe toţi. 

Şi aşa ajunse la ultima imagine, ultimul cartonaş din 
pachetul lui imaginar. Emma spânzurată de o frânghie în 
staul. Staulul lor. Se întrebă dacă se întâmplase din cauza 
lui, dacă fusese vina lui. Uneori se mai întâmplau astfel de 
lucruri. Nu înţelegea semnalele şi greşea, îi rănea pe alţii 
fără să vrea. Deseori doar spunea adevărul. Cum de îi 
supăra pe alţii când nu făcea decât să spună adevărul? 
Mama lui îi spusese să aibă mai mult tact. Sigur că nu 
trebuia să mintă, dar nu era nevoie să jignească pe nimeni 
dacă se putea abţine. Acum se gândi iarăşi că adevărul era 
că se bucurase de moartea Emmei Shearer. Fusese un şoc 
s-o vadă atârnând acolo. Fusese un şoc fiindcă şi-o 
imaginase murind, aşa că era ca şi cum dorinţa lui dusese 
la moartea ei. De asta o luase la goană spre centrul 
comunitar ca să-l cheme pe doctorul Moncrieff. Simţise un 
fel de vinovăţie. 

Bănuia că n-ar trebui să spună nimănui că se bucura că 
Emma murise. Ar fi fost lipsit de tact. Mama lui n-ar fi vrut 
ca el să spună adevărul în cazul ăsta. N-ar fi vrut ca el să 
jignească pe nimeni. Începu să meargă din nou, dar de 
data asta mai lent. Se simţea mai liniştit acum că-şi pusese 
ordine în gânduri. Ajunse la geam şi se uită în jos, spre 
mare. Vedea trambulina şi, aproape de casă, cele două 
şezlonguri albe pe care stătuseră Emma şi tatăl lui. Pe 
gazon era o femeie care privea în zare, spre apă. 

Avea părul foarte lung, creţ şi rebel. Christopher se 

gândi că ar fi fost foarte dureros să-l perie şi probabil că 
de asta nici nu se chinuise s-o facă. Era îmbrăcată cu blugi 
şi un pulover lung şi larg, iar în picioare avea adidaşi. Ar fi 
putut să fie o prietenă artistă de-a mamei lui, deşi cei din 
Londra care veneau ocazional în vizită erau de obicei mai 
eleganţi. Însă o văzuse stând de vorbă în curte cu polițistul 
înainte ca el să plece, deci bănuia că face parte din echipa 
de anchetatori. Christopher se întrebă dacă femeia voia să 
stea de vorbă cu el. Se gândi că asta nu l-ar fi deranjat 
atâta vreme cât venea la el în cameră. 

Dar femeia se hotări să plece. Se întoarse cu spatele la 
mare şi începu să meargă spre casă, spre locul unde era 
parcată maşina. Se răsuci spre el preţ de o clipă, iar 
Christopher văzu că plânsese. 

Capitolul 22 


Willow se gândi să lase maşina lui Sandy în faţa secţiei, 
de unde el putea s-o ia mai târziu. Ea ar fi mers pe jos 
până la pensiune. Nu era departe. Apoi îşi aduse aminte că 
avea un bagaj greu şi o cuprinse oboseala. Avea să-i lase 
maşina în vârful dealului, aproape de cazare, de unde 
Sandy putea s-o ia a doua zi de dimineaţă. Sau putea să 
vină chiar ea cu maşina până în Deltaness, dacă tot aveau 
baza de operaţiuni acolo. Probabil că Perez n-avea chef s-o 
ducă el. 

Data trecută stătuse tot în Casa Şerifului. Asta era în 
februarie. Avusese parte de zile cenuşii, în care plouase 
torențial, în afară de vreo două care fuseseră luminoase şi 
îngheţate. Proprietarii aşteptau pe atunci un copil, lucru 
care o pusese pe gânduri. Oare hormonii ei, dorinţa ei 
bruscă şi inexplicabilă de a avea un copil, o făcuseră 
neglijentă? Poate că Perez avea dreptate şi doar se folosise 
de el ca să obţină ce voia, fără să se gândească la 
consecinţe şi la sentimentele lui. În timp ce-şi lua geanta 
de pe bancheta din spate, Willow se gândi că era prea 
obosită şi implicată ca să ajungă la o concluzie. Până acum 
nu i se făcuse rău de la sarcină, simţea, mai degrabă, că-i 
dispărea toată energia şi devenea obosită, letargică. Odată 
rămasă singură, îşi permisese să verse câteva lacrimi la 
Hesti, dar acum era pregătită să lupte mai departe. Dă-l 
naibii pe Perez, cu principiile şi preţiozitatea lui! Mai bine- 
şi creştea singură copilul. 

La pensiune se ajungea de pe o străduţă dinspre 
Commercial Street. Clădirea era mare şi solidă. Avea trei 
etaje şi o bucătărie la subsol. Willow deschise o poartă, 
pătrunse într-o grădină înconjurată de ziduri şi zări o 
frânghie pe care erau atârnate hăinuţele copilului. Uşa era 
întredeschisă. Sună şi intră. De jos auzi voci şi strigă: 

— Salutare! 

— Hai jos! Tocmai ce-a fiert apa. 

Erau englezi şi se mutaseră în Shetland ca să ducă o 

viaţă mai bună. La fel ca Daniel şi Helena Fleming. Willow 
se întrebă dacă străinii ăştia încrezători, educați, care 
cumpărau casele frumoasele şi schimbau subtil specificul 
locului, stârneau ranchiuna localnicilor. Se gândise mereu 
că locuitorii din Shetland erau destul de ospitalieri şi siguri 
pe cultura lor, că nu se sinchiseau prea tare, dar acum nu 
mai era aşa convinsă. Oare nu percepeau asta ca pe o 
invazie? Îşi lăsă geanta unde era şi cobori. 

Copilul era într-un scaun de bebeluşi. Era mulţumit, cu 
tenul curat, părul fin şi o privire serioasă. Willow îl mai 
văzuse la naştere şi fusese atât de invidioasă pe Rosie 
încât înţelesese pentru prima oară cum de unele femei 
răpeau nou-născuţi de la spital. 

— Ce nume i-aţi pus până la urmă? 

— Michael, răspunse John. Ni s-a părut că arată ca un 
Michael. 

Willow bău ceai şi îi ascultă cum discută. Cei doi îi 
oferiră ceva mai consistent de mâncare, dar detectiva se 
mulţumi cu o turtă, o felie de brânză şi nişte biscuiţi cu 
ghimbir făcuţi în casă. Nu dură mult şi se plictisi de 
compania lor. Le spuse că urcă în camera ei. Nu era nevoie 
s-o conducă, dacă rămăsese aceeaşi de data trecută. 
Plecase tot din cauza invidiei. Ştia că şi dacă Perez s-ar fi 
bucurat de faptul că ea rămăsese însărcinată, ei n-ar fi 
putut avea niciodată o asemenea relaţie tandră, calmă, 
relaxată. Mereu ar fi intervenit ceva între ei: Cassie, 
serviciul sau fantoma lui Fran Hunter. În mintea lui Perez, 
copilul ei n-avea să se ridice niciodată la nivelul lui Cassie, 
iar ea nici nu se compara cu Fran. 

Odată ajunsă în cameră, se întrebă dacă n-ar trebui să-l 
sune pe Perez ca să afle cum se desfăşurase interviul cu 
Magnie Riddell. În timpul oricărei alte anchete de până 
atunci ar fi făcut asta, sau ar fi trecut pe la el seara târziu, 
după ce Cassie mergea la culcare. Ar fi băut cafea sau bere 
şi ar fi discutat despre anchetă. In schimb, de astă dată îl 
sună pe Sandy. 

— Cum a fost? Aţi aflat noutăţi? 

Se lăsă tăcerea pentru o clipă, iar Willow se prinse că 

Sandy se întreba de ce-l sunase pe el. 

— Bănuiesc că Jimmy e ocupat cu Cass. N-am vrut să-l 
deranjez şi eram curioasă cum a mers. 

Sandy îi povesti despre tinerii din Deltaness care-şi 
petreceau vremea pe lângă centrul comunitar şi că printre 
ei se numărau şi Magnie şi Emma. Willow ştia cum e să 
trăieşti într-un loc unde tinerii n-au nimic de făcut. Ea 
crescuse într-o comunitate de hipioţi de pe Insula North 
Uist. Acum aprecia frumuseţea Insulelor Uist, care păreau 
făcute numai din lumină şi apă, dar pe atunci se plictisise 
îngrozitor. În adolescenţă băuse prea mult şi jucase jocuri 
periculoase numai pentru adrenalină, ca să simtă că e în 
viaţă. lar acum toată lumea spunea cât de matură fusese 
Emma Shearer, că părea mai în vârstă decât era în 
realitate. Avusese o copilărie dificilă şi de la noua ei viaţă 
în Shetland nu-şi dorise decât să fie stabilă. Willow nu şi-o 
putea imagina pe Emma asumându-şi riscuri nebuneşti 
numai ca să scape de plictiseală. 

— Altceva? 

— Maghnie n-are un alibi pentru duminică dimineaţa şi e 
clar că era obsedat de tipă. 

Sandy rămase tăcut o clipă, apoi adăugă: 

— A mai fost violent în trecut. 

— Deci trebuie să fie suspect. El i-a dat geanta Emmei? 

— Susţine că nu. Zice că n-a văzut-o niciodată cu ea. 

— Trebuie să fi fost un cadou recent, dacă Magnie n-o 
recunoaşte. 

Willow se întrebă dacă tânăra mai avea şi vreun alt 
admirator. Sau poate că Daniel nu-i dezvăluise totul lui 
Perez şi era în continuare obsedat de ea. N-ar fi fost primul 
bărbat între două vârste, cu o căsnicie care scârţâia, şi cu 
probleme psihice, care să hărţuiască o tânără atrăgătoare 
şi s-o umple de cadouri scumpe. 

— Hai să vedem dacă putem să aflăm de unde o avea. 
Presupun că nu putea fi din Shetland, nu? 

— Să ştii că de la o vreme am intrat şi noi în lumea bună 
şi avem nişte magazine foarte şic. O să cercetez. 

Apoi o întrebă: 

— Care-i planul pentru mâine? 

Preţ de o clipă, Willow intră în panică. În trecut nu 
avusese probleme să ia hotărâri. 

— Ne vedem la opt la secţie să discutăm. 

I se păru că vorbise aproape ca odinioară. 

— Îţi aduc maşina atunci, dacă e în regulă. Poţi să-l 
anunti şi pe Jimmy? M-am trezit în creierii dimineţii şi sunt 
ruptă. Abia aştept să mă bag în pat. 

— Sigur, răspunse Sandy. 

Dar ezitase o clipă. Poate că, de fapt, Willow nu vorbise 
chiar ca odinioară. 


Willow nu era sigură că Perez o să fie acolo când 
ajungea ea, dar îi zări maşina parcată în faţă. Turna apă în 
aparatul de cafea din camera de operaţiuni. Rămase o 
clipă în prag, fiindcă nu era sigură dacă putea să-i facă 
faţă. Se întrebă dacă nu cumva era mai bine să se dea 
bolnavă şi să plece cu primul avion spre casă. Însă dacă ar 
fi făcut una ca asta s-ar fi urât veşnic pentru laşitatea de 
care dăduse dovadă. 

Perez probabil că-şi dăduse seama că îl urmărea. Se 
întoarse spre ea şi păru gata să spună ceva, dar apoi 
auziră paşi pe trepte şi ajunse şi Sandy. Abia respira şi 
mormăi o scuză despre cum nu auzise alarma. Perez îi 
zâmbi scurt lui Willow - era un moment amuzant de care 
se puteau bucura împreună, deoarece Sandy nu auzea 
niciodată alarma. Îi zâmbi la rândul ei, după care intră în 
încăpere, se aşeză în capul mesei şi începu şedinţa. 

Poate că oi fi eu varză când vine vorba de viața mea 
personală, dar la asta chiar mă descurc, se gândi Willow. 

— Victima noastră e Emma Shearer, în vârstă de 
douăzeci şi patru de ani, dădaca familiei Moncrieff. Tatăl 
lor e Robert, medicul local. Mama e Belle, agent PR 
freelancer care lucrează acum pentru Helena Fleming, 
designer vestimentar. Victima a fost găsită pe proprietatea 
familiei Fleming. Era complet îmbrăcată, îi lipseau doar 
pantofii. Ştim că prioritatea noastră e să-i găsim. Nu pare 
să fi fost violată, dar o să aflăm mai multe după ce face 

James Grieve autopsia. Nu ştim sigur unde a fost ucisă 
Emma. Sandy presupune că ucigaşul stătea ascuns în 
maşina ei şi a ucis-o acolo, dar hai să fim deschişi şi la alte 
teorii. 

Willow făcu o pauză, apoi continuă: 

— Trebuie să fim atenţi, fiindcă ambele familii au copii. 
Christopher, copilul cel mare al soţilor Fleming, e autist, 
însă pare să se descurce aproape de normalitate. E foarte 
isteţ, însă tinde să dezvolte obsesii şi a fost subiect de 
discuţie în comunitate. Jimmy? întrebă Willow şi se 
întoarse spre el. 

Perez dădu din umeri. 

— Mi se pare că lumea a exagerat când, de fapt, era 
vorba doar de nişte probleme care ţineau de şcoală. A dat 
foc la nişte hârtii pe terenul de joacă. N-a făcut nicio 
pagubă. Asta a fost tot. Se pare că familia Fleming le e 
antipatică unora, iar comportamentul lui Christopher e 
doar un pretext. 

— Oare moartea Emmei e cumva legată de bileţelele 
anonime pe care le-au tot primit? întrebă Willow. 

— Poate. În orice caz, e o coincidenţă cam mare că în 
desene apare un om spânzurat, iar Emma a fost atârnată în 
staul după ce a fost strangulată. Dar nu sunt convins că 
putem stabili o legătură între imaginile acelea şi victimă. E 
posibil ca Emma să le fi desenat. Îşi făcea singură hainele 
şi e posibil să fi avut la dispoziţie hârtie milimetrică pentru 
modelele ei. Cu siguranţă auzise despre Dennis Gear. 

Perez se lăsă pe spătarul scaunului. 

— Dar nu-mi dau seama de ce ar fi trimis desenele 
familiei Fleming. 

— Ca să-i transmită un mesaj lui Daniel? Sau ca s-o 
intimideze pe soţia lui? 

— Poate, spuse Perez şi ridică din umeri. 

— Între Emma şi Daniel a existat o relaţie, zise Willow. 
Daniel susţine că n-au fost amanți, dar cu siguranţă era 
obsedat de ea. Au sosit informaţii noi despre laptopul şi 
telefonul ei. O vreme au comunicat constant prin e-mailuri 
şi SMS-uri. 

Făcu o pauză, apoi continuă: 

— Dar nu şi în ultima vreme. În ultima vreme nu mai 
vorbiseră deloc, deci se pare că Fleming chiar a spus 
adevărul, cel puţin în privinţa asta. 

Willow se întoarse spre Perez. 

— Soții Moncrieff au patru copii. Tu cunoşti familia, 
Jimmy. Luminează-ne şi pe noi. 

— Martha are şaisprezece ani, Charlie cincisprezece, 
Sam zece şi Kate opt. 

Willow dădu din cap în semn de mulţumire. 

— Emma era din Orkney şi a venit să lucreze pentru ei 
când Belle era însărcinată cu Kate. A avut o copilărie 
dificilă, a trebuit să-şi crească fraţii şi a fost angajată de 
familia Moncrieff ca o favoare pentru medicul ei din 
Kirkwall. Ă 

— Aşa susţine Robert Moncrieff, spuse Perez. Încă n-am 
verificat asta. 

— Poţi să afli tu în dimineaţa asta, Jimmy? Aş vrea 
părerea cuiva care nu e implicat în mod direct. 

— Mă întrebam dacă n-ar fi bine chiar să merg în 
Orkney. 

Perez o privi. Vorbea pe un ton precaut. 

— Aş putea discuta şi cu fratele ei. Agenţii de acolo i-au 
spus de moartea Emmei, dar, la fel ca tine, nu-mi dau 
seama cine era ea cu adevărat. Chiar şi cei doi bărbaţi 
care par să fi fost obsedaţi de ea, Daniel Fleming şi Magnie 
Riddell, nu prea reuşesc să spună ce le plăcea la ea. Ar 
trebui să lipsesc doar o noapte. 

Fugi de mine, Jimmy? 

— Bună idee, răspunse Willow repede. Poţi găsi pe 
cineva să se ocupe de Cassie? 

— Duncan s-a întors, în sfârşit. Cassie trebuie să 
petreacă mai mult timp cu tatăl ei şi am hotărât să rămână 
la el săptămâna asta. 

Se opri, apoi zise: 

— Mă gândeam să merg în Kirkwall cu zborul de la 
prânz. Ar trebui să aflu repede tot ce trebuie şi să mă 
întorc până mâine seară. 


< 153 + 


— Mai vorbeşte şi cu alţi specialişti care au avut de-a 
face cu familia. Trebuie să fi fost cineva de la serviciile 
sociale, din moment ce a existat un caz de violenţă 
domestică şi tatăl a fost trimis la închisoare. Emma avea 
doar şaptesprezece ani când s-a apucat să lucreze pentru 
soţii Moncrieff, aşa că trebuie să mai fie vreo profesoară 
care să-şi amintească de ea. 

Perez dădu aprobator din cap. 

— Şi tu? 

— Eu o să fiu vedetă radio. Cred că trebuie să aflăm 
dacă desenele trimise familiei Fleming chiar sunt legate în 
vreun fel de moartea Emmei. Presupun că au fost făcute 
pentru că lumea nu-i suportă pe străini, nu ca o avertizare 
că o tânără urma să fie spânzurată. Dacă pot să conving 
persoana care le-a trimis să mă contacteze confidenţial, 
poate reuşim să nu mai pierdem vremea urmărind piste 
care nu-s importante. 

— Dai un interviu la Radio Shetland? întrebă Perez 
zâmbind. 

— Exact. În sfârşit devin faimoasă! 

— Să nu scoţi desenele complet din ecuaţie. 

Perez făcu o pauză, apoi explică: 

— Mi s-au părut dubioase, cam stranii. 

Willow îl privi pe Sandy. 

— Ştim ceva despre amprentele de pe ele? 

— Au găsit numai amprentele Helenei Fleming. 

— Deci persoana care le-a desenat purta mănuşi. 

— Asta dacă nu cumva Helena şi le-a trimis singură, 
spuse Perez, dar asta e puţin probabil. De ce-ar fi făcut 
una ca asta? 

Willow nu răspunse. Se gândi că Perez era subiectiv în 
privinţa Helenei. Il dădea pe spate faptul că era o vedetă şi 
că o cunoscuse pe Fran - nu că Willow ar fi fost geloasă, 
evident. Era clar că Perez era un bărbat liber şi putea să i 
se aprindă călcâiele după oricine voia. Ideea era doar să 
nu devină o problemă pentru anchetă. Daniel Fleming 
ajunsese obsedat de tânără. Din punctul de vedere al lui 
Willow, Helena avea un motiv foarte bun să comită o 

crimă. 

Capitolul 23 


În avionul spre Kirkwall, Perez se pomeni că stă lângă 
cineva cu care copilărise. Bărbatul lucra acum ca veterinar 
în Orkney şi se întorcea dintr-o vizită acasă. Discutară 
despre prieteni, familie şi cum Insulele Shetland îi 
atrăseseră înapoi. 

— Am crezut că o să plec, spuse veterinarul. Am crezut 
că o să văd lumea largă. Adevărul e că am călătorit destul 
de mult în studenţie, dar până la urmă n-am ajuns prea 
departe, nu? 

— Şi eu m-am întors aici. 

Perez se întrebă cum ar fi arătat viaţa lui dacă ar fi 
rămas în Aberdeen. Acolo intrase în poliţie şi lucrase ca 
anchetator. Poate că greşise întorcându-se acasă după 
divorţ. La momentul respectiv se simţise ca un laş, de 
parcă ar fi fugit. Acum se gândi că lumea greşea privind 
Insulele Shetland ca pe un refugiu. In Shetland nu aveai 
unde să te ascunzi. 

Perez îl zări pe Willie Milne de îndată ce intră în 
terminal. Willie crescuse în Orkney într-o familie care se 
ocupa cu agricultura şi arăta mai mult a fermier decât a 
poliţist. Era rotofei, rumen la faţă, avea un râs atât de 
zgomotos încât ar fi atras atenţia oricui şi părea să se 
simtă foarte bine în propria piele de dimensiuni 
considerabile. Se alăturase poliţiei din Glasgow, iar acum, 
la fel ca Perez, şi el se întorsese, atras înapoi de insule şi 
de casă. 

Pentru Perez fu de ajuns să-l vadă ca să se simtă imediat 
mai bine. Willie îl salută zgomotos, îl luă pe după umăr şi îl 
conduse afară. Când urcă în maşină dădu pe jos nişte 
ambalaje de bomboane de pe scaunul din stânga şoferului. 

— l-am promis lui Steve că mă las de fumat, dar acum 
am devenit dependent de bomboane cu aromă de lămâie. 
Nasol, nu? 

Partenerul lui Willie lucra în Marina comercială ca 
inginer pe cargoboturi care străbăteau lumea întreagă. Era 

plecat pe mare cu lunile, după care se întorcea în Orkney 
pentru concedii lungi. 

Willie porni motorul. 

— Încotro să mergem mai întâi, Jimmy? Azi fac eu pe 
şoferul. 

Accentul cântat i se părea ciudat lui Perez. Avea să se 
simtă toată ziua ca în altă ţară, în mare parte din cauza 
ritmului neobişnuit al glasurilor din jur. 

— Trebuie să stau de vorbă cu David Shearer, fratele 
victimei. Presupun că e la serviciu. 

— Azi nu se serveşte prânzul la The Watermill, 
restaurantul unde lucrează ca bucătar. Doar cina. Am 
verificat pentru tine. Aşa că poate ar fi bine să mergem 
direct acolo, mai târziu o să fie ocupat. 

— Ce ştii despre familia Shearer? 

— Eram încă în Glasgow când tatăl lor a fost băgat la 
pârnaie, dar am mai întrebat şi eu pe ici, pe colo. Se pare 
că era un jegos ordinar. A bătut-o ani de-a rândul pe mama 
lor, fără să ştie nimeni. Nimănui nu i-a părut rău când a 
murit. Poate doar femeii, Caroline. Tot timpul îi găsea 
scuze. li otrăvea gândurile şi se juca cu mintea ei chiar şi 
de dincolo de gratii. Ştii cum e uneori, Jimmy, atunci când 
bărbaţii sunt ahtiaţi de control. 

Perez dădu aprobator din cap. Treceau printr-un peisaj 
mai verde şi mai puţin aspru decât cele cu care era 
obişnuit. Se vedeau aceleaşi orizonturi joase şi acelaşi cer 
nesfârşit, dar partea aceasta din Orkney Mainland parcă 
nu era atât de dezolantă. Detectivul avea o senzaţie 
ciudată de deconectare, de parcă s-ar fi rătăcit într-o lume 
de basm familiară, dar care nu arăta chiar cum şi-o 
amintea. 

Hotelul era într-o vale care ducea dinspre coastă în 
interior. Trecură printr-un pâlc de copaci ajunşi la 
maturitate, după care ieşiră în lumina strălucitoare, 
ocolind mica piscină de la intrarea hotelului, care era 
încadrată de două coloane de piatră. Din nou, Perez avea 
impresia că locul nu era real: lumina care se reflecta în 
apă era prea ciudată, iar umbrele păreau prea întunecate. 

Clădirea avea cu totul alt stil decât exista în Shetland. 
Vechea moară cu trei etaje încă mai exista, însă o anexă 
din sticlă şi lemn cu vedere la iaz găzduia locul unde se lua 
masa. Arăta foarte elegant şi îngrijit, iar Perez se gândi că 
la fel de bine ar fi putut să fie proiectată de Daniel. În 
afară de un cuplu de vârstnici care mergeau prin grădină 
ţinându-se de mână, locul părea pustiu. La recepţie nu era 
nimeni, iar Willie se îndreptă spre sonerie. Perez clătină 
din cap ca să-l oprească. Nu voia să fie nevoit să dea 
explicaţii despre anchetă. 

Il găsiră pe David Shearer în bucătăria liniştită şi plină 
de unelte de inox. Încăperea se afla la parter, în partea din 
spate a clădirii. Bărbatul era singura persoană dinăuntru şi 
tăia pătrunjel cu un ditamai cuțitul, lovind lama cu palma 
stângă. În rest nu se auzea nimic. Perez văzu că bărbatul 
semăna cu Emma. Avea aceleaşi trăsături ascuţite şi 
aceiaşi ochi de pisică. Probabil că-i aştepta. 

— Aţi venit să vorbim despre sora mea. 

Nu era o întrebare. Fără chef, bărbatul lăsă cuțitul 
deoparte ca să-i asculte. N-aveau unde să stea jos, iar 
David nu le oferi niciun scaun. Voia să se termine cât mai 
repede. 

— Cred că a fost un adevărat şoc. Ne pare foarte rău. 

Perez ştia din propria experienţă că aceste cuvinte nu 
însemnau nimic pentru cel afectat de o tragedie, dar erau 
un ritual necesar. 

— S-ar putea ca la noi în familie şocurile să nu fie ceva 
neobişnuit. Mai ciudat ar fi să avem o viaţă liniştită, în care 
să nu se întâmple nimic. 

Răspunsul era neobişnuit. Perez ştia tot din experienţă 
că platitudinile erau mai uşor de spus. 

— Dar tu pari să fi supravieţuit copilăriei dificile. Toţi 
trei v-aţi descurcat bine. 

David nu spuse nimic, aşa că detectivul continuă: 

— Adam e la facultate şi, potrivit lui Willie aici de faţă, 
locul ăsta are o reputaţie nemaipomenită. Emma părea să 
se fi acomodat şi ea destul de bine cu familia Moncrieff în 
Shetland. 

În bucătărie se lăsă tăcerea. Pereţii morii erau groși, aşa 
că de afară nu se auzea nimic. Perez se gândi că era genul 
de linişte densă pe care ai putea s-o găseşti într-o 
mănăstire. Într-un târziu, tânărul bucătar spuse şi el ceva. 
Se întorsese cu spatele la ei, aşa că Perez nu-i văzu chipul. 

— Sunt destul de mulţumit cu munca mea. Mă bucur că 
am găsit ceva care să-mi placă. Dar e singurul loc în care 
chiar sunt fericit. În afară de asta, n-am niciun pic de viaţă 
personală. Dacă nu-s la restaurant, stau în apartament şi 
mi-e prea teamă să ies şi să vorbesc cu oamenii. Adam face 
terapie împotriva anxietăţii şi depresiei. Abia reuşeşte să 
nu fie exmatriculat. lar de Emma nu sunt atât de sigur. La 
suprafaţă mereu părea în regulă, dar niciodată nu vorbea 
despre sentimentele ei. Îşi crease o lume imaginară din 
trecut. Sigur ai văzut ce haine purta. Toate rahaturile alea 
retro... Nu făcea asta de plăcere. Era o realitate mai bună 
decât cea în care trăia. 

Se lăsă din nou tăcerea, după care David continuă: 

— Ea era cea mai mare. Cu siguranţă şi-a dat seama ce 
se întâmpla cu părinţii înaintea noastră. Pentru ea a fost 
mai greu. 

— Aţi ţinut legătura cu tatăl vostru cât era la închisoare? 

— Mama îl vizita! După tot ce-i făcuse, tot se ducea în 
sud să-l vadă. 

Chiar şi acum, când mama lui nu mai era în viaţă, David 
tot era furios. 

— Dar pe voi nu v-a luat? 

Tânărul se gândi puţin. 

— Cred că Emma s-ar putea să fi mers o dată. 

Ca o peliculă de praf, în bucătărie se lăsă din nou 
tăcerea. 

— Emma discuta cu tine despre viaţa în Shetland? 

— Vorbeam la telefon o dată pe săptămână, dar o făcea 
mai mult din datorie. Tot ca să menţinem aparențele. Ne 
jucam de-a oamenii fericiţi. Ea îmi spunea ce mai făceau 
copiii de care avea grijă, eu îi mai spuneam ce găteam. Dar 
nu era o discuţie în adevăratul sens al cuvântului, vorbeam 
numai fleacuri. 

Perez se gândi la cei trei fraţi, tineri şi singuri, izolaţi 
atât fizic, cât şi prin experienţa care ar fi putut să-i 
apropie. 

— Eşti mai apropiat de Adam? 

— Da, aşa cred. Când mă sună, de obicei e destul de 
disperat. Sau e beat criţă. Dar măcar ştiu ce simte pe 
bune. Era imposibil să ghiceşti ce-i trecea Emmei prin 
minte. Nu ştia decât să facă pe sora mai mare. Îşi făcea 
griji pentru noi, dar nu era dispusă să vorbească despre ea 
sau despre problemele ei. 

— Deci n-aveai cum să-ţi dai seama dacă în ultima vreme 
era mai îngrijorată sau neliniştită, nu? 

— Nu. M-a sunat cu o săptămână înainte să moară. Într- 
o seară de duminică. Aşa ne auzeam de obicei. Ea avea 
duminica liberă, iar restaurantul e închis după prânz. Am 
stat de vorbă despre chestiile obişnuite. Ea tot turuia 
despre nu ştiu ce geantă nouă de fiţe. Era nemaipomenit 
de încântată de asta. Însă n-am mai observat altceva diferit 
la ea. 

Perez se gândi că geanta lucioasă din piele părea să 
devină mai importantă. Parcă simboliza imaginea perfectă, 
strălucitoare, pe care Emma încercase să şi-o creeze. Apoi 
îşi spuse că iarăşi căzuse pradă imaginaţiei. De când 
aterizase în Kirkwall, percepţia lui se tot modifica. Pierdea 
contactul cu realitatea. 

David continuă să vorbească pe un ton amar: 

— M-am bucurat că duminica asta nu m-a sunat. M-am 
bucurat pentru mine, fiindcă mereu trebuia să depun efort 
să mă gândesc la ceva să-i spun, dar şi pentru ea. Mă 
gândeam că în sfârşit are şi ea o viaţă a ei. Dar normal că 
nu s-a întâmplat asta. Era deja moartă. 

— Avea o prietenă când încă locuia în Orkney, zise 
Perez. O fată pe nume Claire. A venit la un moment dat în 
Shetland să stea la Emma. Ai cumva idee cine ar putea fi? 

— Claire Bain? Da, cred că erau prietene bune la un 
moment dat. 

Tânărul tăcu din nou şi îşi închise ochii preţ de o clipă. 

— Asta dacă Emma a avut vreodată o prietenă. Am 

impresia că nu a avut niciodată încredere în cineva. Eu, 
unul, nu reuşesc să am. 

— Claire mai locuieşte în Orkney? 

— Plecase la Facultatea de Arte, dar s-a întors. Lucrează 
la galeria din Stromness, ceva cu picturi şi meşteşuguri 
locale. Galeria e chiar în port, aproape de bibliotecă. 

Perez îi aruncă o privire lui Milne, care dădu din cap, 
semn că ştia unde e. 


Merseră direct în Stromness. Orăşelul avea un aer de 
carnaval, în port era ancorat un imens vas de croazieră, iar 
Perez urmări cum pasagerii năvăleau în pâlcuri pe 
străduţele înguste, conduşi de ghizi. 

— Ce impresie ţi-a lăsat David Shearer? 

Willie dădu din umeri. 

— A cam rămas cu sechele. Foarte nasol. 

Galeria era plină de americani în vârstă care stăteau în 
faţa tablourilor, vorbeau şi admirau ţesăturile şi sticla. 
Perez o recunoscu pe Claire Bain imediat ce intrară. Era 
exact aşa cum o descrisese Belle Moncrieff - roşcată şi 
toată numai un zâmbet. 

Merseră toţi trei într-o încăpere de la etaj, cu vedere la 
ocean, unde era mai linişte. 

— Ştiai că Emma a murit? 

Brusc, lui Perez îi fu distrasă atenţia fiindcă zări pe 
perete un tablou de-al lui Fran. Se bucura că lucrările ei 
încă se mai vindeau - preţul părea cumplit de mare dar 
pentru el era şocant. Parcă ar fi găsit ceva scris de mâna ei 
sau i-ar fi auzit vocea pe o înregistrare. Parcă ar fi prins 
din nou viaţă. Parcă s-ar fi reîncarnat. Un alt moment bizar 
din acea zi ciudată. Perez se strădui să se concentreze din 
nou asupra spuselor lui Claire. 

— Sigur că da. Doar era din Orkney. A fost prima ştire 
de la radioul local. Pur şi simplu nu mi se pare corect. 

Claire făcu o pauză, apoi comentă: 

— Violenţa parcă o urmărea oriunde mergea, parcă o 
pândea. 

— O cunoşteai bine? Dinainte să plece în nord, în 

Shetland. 

— Locuiam aproape una de alta. Părinţii ei aveau 
magazinul din Stenness, iar ai mei au un mic hotel acolo. 
Nu erau aşa mulţi copii. Am fost colege în şcoala primară, 
înainte să ne mutăm în Kirkwall când aveam eu unsprezece 
ani. 

— Ştiai ce se petrecea în familia Shearer? 

Perez nu era foarte sigur ce legătură avea asta cu 
ancheta, dar era curios. Cum de putea să se manifeste o 
asemenea violenţă fără ca restul micii comunităţi să ştie, 
sau măcar să bănuiască? 

— Adică înainte ca Shearer să fie arestat. 

— Nici vorbă, n-am aflat decât după ce l-au prins. Pe 
urmă, deşi ai mei au încercat să mă protejeze de ce se 
întâmplase, bineînţeles că am aflat totul. Am auzit de la 
alţi copii de la şcoală şi de la angajaţii hotelului. Dar abia 
împlinisem treisprezece ani când se întâmplau astea. Eram 
ocrotită şi singură la părinţi. Răsfăţată. 

Claire îi privi. 

— Într-un fel, tuturor ne-a plăcut drama, înţelegeţi ce 
spun? E 

Perez aprobă dând din cap. Într-un loc unde nu se 
întâmpla mai nimic, arestarea lui Shearer probabil că 
fusese o mare distracţie. 

Claire continuă: 

— Ştiam despre Kenneth că e strict cu Emma şi cu 
băieţii şi că îi uneori îi sare ţandăra, dar nu se luase la 
bătaie cu nimeni, n-avusese loc nimic de genul ăsta. Era 
considerat un bărbat foarte respectabil. Cinstit. Dar din 
când în când mai venea în barul de la hotelul părinţilor, iar 
clienţii obişnuiţi se ţineau mai deoparte. Când eram mici, 
Emma venea mereu la mine să ne jucăm. Eu nu eram 
chemată pe la ei. O singură dată am fost invitată, dar 
mama a inventat nu ştiu ce pretext să nu merg. Mi-a spus 
mai târziu că tatăl Emmei avea ceva care o speria. 

— lar Emma nu ţi-a spus niciodată ce se întâmpla în 
casă la ea? 

— Nu, răspunse Claire. De multe ori era foarte tăcută, 


e 162 » 


iar în unele dimineţi era atât de obosită încât adormea în 
autobuz în drum spre şcoală, dar habar n-aveam de ce. Mai 
târziu mi-a zis că-i era prea teamă să spună cuiva. Tatăl ei 
o ameninţase că o să-i omoare pe toţi dacă scăpa vreo 
vorbă despre ce se întâmpla acasă. 

— A primit vreun ajutor când tatăl ei a fost arestat? 

Perez se întreba în ce moduri ajungea să te afecteze aşa 
ceva. Probabil că a purta cu tine un asemenea secret era 
ca şi cum te-ar apăsa o greutate imensă pe umeri. Te 
trăgea în jos şi nu mai funcţionai cum trebuie. 

— Adică terapie sau aşa ceva? 

— Da. 

— Familiei i-a fost repartizat un lucrător de la serviciile 
sociale. Era un tip, nu ştiu cum îl chema. Dar la scurt timp 
după ce tatăl ei a fost trimis la închisoare, mama ei s-a 
îmbolnăvit, iar Emma a ajuns să aibă grijă de băieţi. Erau 
mai mici decât ea şi mergeau încă la şcoala primară. 
Lumea s-a oferit s-o sprijine, dar ea a spus că voia să se 
ocupe singură. 

Claire râse scurt. 

— Eu chiar n-am priceput. Adică, băieţii erau destul de 
drăgălaşi, dar nu prea cred că era distractiv să stai să 
strângi după ei. lar uneori îmi dădeam seama că Emma nu 
mai suportă. Nu-i mai suporta pe ei fiindcă erau mai mici şi 
nu aveau acelaşi nivel de responsabilitate. 

Claire făcu o pauză, după care continuă: 

— Pe urmă n-am mai văzut-o prea des. După examene n- 
a mai venit la şcoală, iar eu una eram pusă grav pe 
distracţie. Umblam după băieţi, mergeam pe la petreceri... 
Şi mă ocupam de arta mea. 

— Dar te-a chemat în vizită la ea în Shetland? 

— Da. Ne-am găsit pe Facebook şi am început să ne 
trimitem SMS-uri şi mail-uri. Şi brusc m-a chemat acolo. 
Eu mă întorsesem de la facultate, aşa că doar am luat 
feribotul. Nu mai fusesem până atunci în Shetland, ceea ce 
e incredibil. 

Claire se aplecă în faţă şi îşi sprijini coatele pe genunchi. 
Pe geam se vedea un ghid care conducea un grup de 

pasageri înapoi pe vapor. 

— Părea un pretext numai bun să merg acolo. 

— Cum a fost? 

— Sincer, cam ciudat. Casa aia imensă şi copiii razna, 
părinţii care ignorau totul şi o lăsau pe Emma să se ocupe 
de toate cele. Nu pot să înţeleg de ce a rămas acolo. 

— Părea fericită? 

Perez aşteptă un răspuns. Spera să fie pozitiv. 

— Da. Da, cred că era fericită. Vreau să spun că am 
impresia că asta era ce-şi dorea. Un loc al ei, unde să nu 
fie nimeni care să-i spună ce să facă. Soții Moncrieff o 
lăsau să se ocupe de lucruri cum credea ea şi niciodată nu 
interveneau. Poate că asta era ce-i trebuia. Dar am fost 
surprinsă că a rămas atât de mult acolo. 

— Ai mers o singură dată? întrebă Perez. 

— Da, pe urmă nu m-a mai chemat, iar eu n-am mai 
întrebat-o dacă mă primeşte. Tot nu sunt foarte sigură de 
ce a vrut s-o vizitez. Poate ca să demonstreze că avea 
totuşi o prietenă, că nu era o singuratică ciudată. Ne-am 
văzut de vreo două ori când s-a întors în Orkney, când 
mama ei era pe moarte. Ai mei încă au hotelul din 
Stenness. Nu prea aveam ce să vorbim. Eu eram 
nemaipomenit de varză când trebuia să ţin legătura cu 
cineva, mă gândeam numai la viaţa mea, la prietenii şi la 
munca mea. Dar am mers la înmormântarea mamei ei. 
Emma a trebuit să se ocupe şi de toată treaba asta. Nu 
existau alte rude care s-o ajute. Lumea din Stenness a 
participat, dar în rest n-a mai venit nimeni. 

Perez se întrebă cine avea să se ocupe de 
înmormântarea Emmei şi unde avea să aibă loc. În Orkney 
sau în Shetland? Voia s-o întrebe pe Claire dacă o să 
participe şi de data asta, dacă o să vină pentru Emma, dar 
în galerie intrase deja un alt grup de turişti, iar Claire le 
zise că nu mai avea timp să stea de vorbă. 

Capitolul 24 


Willow era în studioul BBC Shetland faţă-n faţă cu 
prezentatorul. Pe masă era un microfon. Încerca să nu se 
mai gândească la Perez, ci la ce trebuia să facă acum. 
Evident că n-avea să dea amănunte despre bileţelele 
primite de Helena. Aşa puteau să verifice dacă eventualele 
informaţii primite în urma apelului ei erau adevărate sau 
nu. Helena şi Daniel susțineau cu tărie că nu spuseseră 
nimănui despre desenele cu omuleţul spânzurat. Willow 
avea să se străduiască să dea de înţeles că persoana care 
le trimisese nu devenea automat un suspect în anchetă. 
Pur şi simplu avea să roage ca oricine deţinea informaţii 
despre mesajele trimise către familia Fleming să 
contacteze poliţia în mod confidenţial. Urma să transmită 
un mesaj sec, prozaic, poate chiar plictisitor. Ultimul lucru 
de care avea nevoie era să provoace şi mai multă isterie. 

În schimb, jurnalistul din faţa ei dădea semne că e 
hotărât să provoace cât mai multă agitaţie. Era foarte 
tânăr şi foarte ambițios. Drama tinerei ucise părea să-l 
hrănească, să-i sporească energia atât de mult că Willow 
se temea că o să explodeze. În timp ce verifica sonorul se 
foia ca un copil hiperactiv după o porţie zdravănă de 
dulciuri viu colorate. Willow îşi dădea seama că abia 
aştepta s-o întrebe dacă Emma fusese agresată sexual. 

În încăperea mică era un aer cald, irespirabil, şi nu 
exista lumină naturală. Pentru o clipă, Willow avu un 
sentiment de claustrofobie şi panică. Prezentatorul îi 
aruncă o privire producătorului, care stătea într-un colţ, şi 
dădu scurt din cap ca să-i dea de înţeles că pricepuse că 
puteau începe. 

— Înţeleg că vreţi să ne citiţi o declaraţie, doamnă 
inspector, despre crima din Deltaness. Aş vrea să ştiu dacă 
pot să vă pun câteva întrebări înainte să începem. 

Willow zâmbi şi trase aer în piept. În momentele 
stresante, exerciţiile de yoga pe care le învățase cu de-a 
sila când era mică deveneau folositoare. 

— De ce nu aştepţi să auzi mai întâi ce am de spus, 
John? Poate că după aceea ai nişte întrebări relevante. 

Tânărul păru atât de uimit încât nici măcar nu reuşi să 
spună ceva. Probabil că persoanele care ajungeau de 
obicei în studioul lui erau mult mai uşor de intimidat. 
Willow profită de momentul de tăcere ca să înceapă să 
citească de pe foaia de hârtie pe care o aşezase deja pe 
masă, în faţa ei: 


În decursul anchetei noastre legate de moartea Emmei 
Shearer am aflat că la Hesti, casa din Deltaness unde a 
fost descoperit cadavrul, cu puţin timp înainte de moartea 
ei au ajuns trei mesaje. Vrem să rugăm persoana care a 
trimis aceste mesaje, sau pe oricine ştie vreo informație 
despre ele, să ne contacteze imediat. Aş vrea să insist 
asupra faptului că persoana în cauză nu a comis nicio 
infracţiune şi nu legăm mesajele de moartea Emmei 
Shearer, dar suntem de părere că persoana care le-a trimis 
s-ar putea să deţină informații folositoare. Vă mulțumim. 


Când rosti ultimele două cuvinte, Willow zâmbi. 
Participase cândva la un curs despre media, iar profesorul 
spusese că un zâmbet putea fi transmis chiar şi prin radio. 
Profesorul mai spusese şi o grămadă de alte chestii pe care 
Willow le considerase nişte gogomănii şi le uitase pe loc, 
dar din cine ştie ce motiv reţinuse acest detaliu. Spera că 
se arătase îndeajuns de cordială şi primitoare încât 
expeditorul anonim al bileţelelor să ia legătura cu ea. 

Împături foaia de hârtie şi îi zâmbi şi prezentatorului. 

— Şi acum, John, ai vreo întrebare despre declaraţia 
mea? Mă tem că mi-e imposibil să discut alte aspecte ale 
anchetei noastre în acest punct. Suntem abia la început. 
Totuşi, dacă ascultătorii voştri au văzut ceva neobişnuit în 
apropierea aşezării Deltaness sâmbătă seara sau duminica 
dimineaţă, îi rog să ne contacteze. Pot să ia legătura fie cu 
mine, fie cu un agent din Shetland, cu care s-ar putea să se 
simtă mai în largul lor. 

În timp ce John încă se gândea ce întrebare să-i pună, 

Willow continuă: 

— Nu? Atunci îţi mulţumesc foarte mult că m-ai lăsat să 
vin astăzi să transmit anunţul. Îţi suntem cu toţii foarte 
recunoscători pentru ajutor. 

Poliţista se ridică, îl salută pe producător dând din cap şi 
ieşi din studio. 


Când ajunse afară, constată că vremea se schimbase. Nu 
prea bătea vântul, dar razele soarelui erau filtrate de o 
ceaţă care părea să devină tot mai densă în timp ce Willow 
mergea în sus, spre strada care ducea la secţia de poliţie. 
Nu era deloc cald, deoarece puţina briză venea doar din 
nord, aşa că Willow se simţi tentată să se întoarcă la 
pensiune şi să-şi ia un pulover mai gros sau o haină. Până 
la urmă doar merse mai repede şi urcă în fugă scările de la 
secţia de poliţie. Brusc, se simţea mai energică decât 
fusese de luni întregi. Sandy era tot în camera de 
operaţiuni şi vorbea la telefon. O salută scurt, iar Willow 
puse apa la fiert şi băgă un pliculeţ de ceai de muşeţel într- 
o cană. Când se întoarse, Sandy terminase de vorbit. 

— Jimmy a aterizat cu bine? 

Willow îşi făcea griji ca nu cumva zborul să fi fost anulat 
din cauza vremii. 

— Da, e în regulă. În Sumburgh nu e ceaţă, dar 
prognoza nu e grozavă. 

Sandy o privi cu luare-aminte. 

— Voi doi sunteţi bine? 

— Normal, răspunse Willow, după care se gândi că 
Sandy merita mai mult de atât. Doar trebuie să rezolvăm 
câteva chestii. Îmi pare rău, trebuie să fie aiurea pentru 
tine. 

— E un om dificil. 

Între cei doi se lăsă tăcerea. Era clar că Sandy spera ca 
Willow să-i dea mai multe detalii. Văzând că nu mai spune 
nimic, adăugă: 

— Dar dacă e cineva care să se descurce cu el, tu eşti 
aceea. 

Tăcu din nou, după care continuă: 

— Tu ni l-ai dat înapoi, după toată treaba aia cu Fran. O 
să-ţi rămân veşnic recunoscător pentru asta. 

Se întoarse cu spatele, brusc jenat de cât de sincer 
fusese. Numai nuanţa ca de sfeclă de pe ceafa lui o 
împiedică pe Willow să se emoţioneze la rândul ei pentru 
că, devenind conştientă de cât de stânjenit era Sandy, 
detectiva se chinuia să nu râdă. 

— Ai aflat ceva despre geanta Emmei? 

Sandy se întoarse din nou cu faţa, aparent bucuros că 
momentul se încheiase. 

— Modelul ăsta nu se vinde nicăieri în Shetland, nici 
măcar în noul magazin de fiţe de pe Commercial Street, 
unde m-am gândit că s-ar putea să-l aibă. 

Sandy se uită printre notițele lui. 

— Dar doamna de acolo m-a ajutat, s-a gândit la două 
site-uri de unde poate fi comandată cât să ajungă în 
Shetland. Le-am trecut aici. 

— Poate îi pui pe cei din Inverness să se ocupe de asta. 

Willow se gândi că nu ştia de unde să înceapă ca să dea 
de o persoană în carne şi oase care să le ofere nişte 
răspunsuri. 

— Ce părere ai, Sandy, ce facem mai departe? Te-ai 
întâlnit cam cu toată lumea din ambele familii. Ne scapă 
ceva? 

— Cred că ar merita să stăm de vorbă cu copiii 
Moncrieff. Cu cei mai mari, Martha şi Charlie. Emma era 
mai aproape de vârsta lor decât de a părinţilor. Ştim de la 
Magnie Riddell că Emma şi Martha mai ieşeau împreună. 

— Şi cum să procedăm? Să ne întoarcem în Deltaness 
diseară, după şcoală? 

— Mă gândeam la o abordare mai... 

Sandy încercă să găsească cel mai potrivit cuvânt. 

— .„.„.„neortodoxă. Dacă mai ştiu măcar cât de cât cum 
gândesc adolescenţii, atunci e clar că n-o să ne spună când 
sunt cu părinţii lângă ei ce făceau, de fapt, în centrul 
comunitar, sau când petreceau pe plajă. 

— Ce propui, Sandy? Să mergem şi să ne vedem cu ei la 
şcoală? 

El clătină din cap. 

— Atunci profesorii s-ar simţi obligaţi să le contacteze 
părinţii. Şi, chiar dacă am putea să-i convingem pe cei de 
la şcoală că nu e nevoie ca Robert sau Belle să fie de faţă, 
ei tot ar vrea să fie prezenţi. 

— Atunci? 

Willow îl plăcea nespus pe Sandy, însă uneori parcă dura 
ore întregi ca să ajungă la concluzie. 

— Nu mi se pare că se omoară cu învățatul. Nu sunt 
genul care să rămână în şcoală când e pauza de prânz ca 
să mănânce meniul sănătos de la cantină, după care să dea 
o raită prin bibliotecă şi să se apuce de teme... 

— Atunci unde crezi că se duc? 

Willow începea să înţeleagă încotro bătea Sandy. 

— Există o cantină în apropiere de şcoală. Era acolo 
chiar şi când învăţam eu. Acolo mergeau toţi elevii mai 
mari. Făceau nişte sandviciuri cu saucermeat” geniale. Şi 
ieftine. Copiii veneau grămadă. Iar proprietarul le avea pe 
toate pregătite, împăturite în şerveţele, aşa că erau gata 
de luat şi nu trebuia să aştepţi nu ştiu cât. Inăuntru nu era 
mult loc, aşa că stăteam pe zid şi priveam spre mare. Pe o 
vreme ca asta, te-ai bucura dacă ai putea sta la căldurică 
într-o maşină, dacă s-ar întâmpla să dai peste vreun adult, 
peste cineva cunoscut, care să aibă şi el chef de un 
sandvici cu saucermeat. 

— Ce păcat că-s vegetariană... Cred că asta e o misiune 
pentru tine, Sandy. Oricum eşti mai aproape de vârsta lor. 
În plus, pe tine te cunosc. 

Brusc, Sandy părea îngrozit. 

— Mă gândeam să mergem amândoi. N-ar da tocmai 
bine dacă s-ar afla despre un poliţai care stă singur în 
maşină cu doi copii. 

Făcu o pauză, apoi adăugă: 

— Şi, oricum, nu ştiu ce să le zic. S-or fi născut şi or fi 
crescut ei aici, dar nu-s tocmai ca nişte copii din insule, 
înţelegi ce spun? 


> Mâncare tradițională din Insulele Shetland care constă în carne 
tocată de vită sau oaie bine sărată și condimentată (n. trad.). 

Willow dădu din cap. 

Ştia exact ce voia să spună Sandy. Nici ea nu fusese 
tocmai un copil din insule. Tatăl ei predase engleza la 
facultate, iar mama ei făcea bijuterii din argint. In 
comunitatea lor de hipioţi discuţiile erau despre istorie şi 
filosofie, nu despre preţul oilor sau al peştelui. 

— Haide, atunci. 

Willow îşi luă geanta. 

— Bănuiesc că pot să-mi facă şi mie un sandvici cu ou. 
Nu mai pot de foame. 

Capitolul 25 


Când ajunseră să parcheze în faţa cantinei din 
apropierea şcolii, ceața era atât de densă încât Willow nu 
era convinsă că Sandy o să-i recunoască pe tinerii 
Moncrieff, chiar şi dacă îşi făceau apariţia. Strada era 
aproape goală. O femeie în vârstă, îmbrăcată cu un 
capişon de plastic şi o haină lungă de ploaie trăgea un 
cărucior, dar în rest nu mai era nimeni. Poate că până la 
urmă copiii hotărâseră să ia, totuşi, prânzul la cantină. Dar 
se părea că tentaţia zahărului şi a grăsimii fusese prea 
mare. Willow îi auzi înainte să-i vadă: la început o 
conversaţie animată purtată de nişte glasuri piţigăiate, 
după care urmară împunsăturile prieteneşti şi strigătele 
fiecăruia. După cum anticipase Sandy, veneau grămadă. 
Primul grup era format din nişte băieţi mai mari care-şi 
agitau ghiozdanele şi se prefăceau că se bat în timp ce 
urlau obscenităţi de parcă ar fi fost primii care le 
inventaseră. 

— L-am mai văzut pe Charlie Moncrieff, începu Sandy. E 
sportiv. E genul ăla de copil care pare să câştige fără să se 
chinuie. Apare din două în două săptămâni în The Shetland 
Times fiindcă mereu ia vreo medalie sau vreun premiu. 
Cred că pe el l-aş recunoaşte. Dar pe fată am mai văzut-o o 
singură dată, duminică seară, când am trecut să văd 
camera Emmei Shearer. 

Sandy rămase cu nasul lipit de geam în timp ce o gaşcă 
de fete trecu chicotind. Pe urmă se trase puţin în spate ca 
să şteargă condensul cu mâna. 

Până la urmă îi văzură uşor fiindcă mergeau unul lângă 
celălalt, ceva mai deoparte de restul elevilor. Sandy îi făcu 
semn lui Willow când cei doi apărură din ceaţă, deşi nu era 
nevoie să facă linişte fiindcă oricum nu s-ar fi auzit nimic 
din maşină. Pe lângă asta, copiii păreau preocupaţi şi 
adânciţi în conversaţie. Coama blondă a băiatului ieşea în 
evidenţă, dar fata părea să se piardă în întuneric. Purta o 
geacă impermeabilă, blugi negri şi ghete negre. 

— Cum o jucăm? 

Sandy încă şoptea. Era clar că situaţia îl distra. 

— Aşteptăm până se aşază la coadă. Apoi te duci în 
spatele lor şi începi să discuţi cu ei. Vezi dacă poţi să-i 
ademeneşti la maşină ca să stăm de vorbă aici. 

El aprobă dând din cap. 

Copiii trecură pe lângă maşină şi dispărură înăuntru. 
Sandy cobori şi porni după ei. Se întoarse chiar înainte să 
închidă uşa. 

— Vorbeai serios despre sandviciul ăla cu ou? 

— Da! Ţi-am zis că nu mai pot de foame. 

Dură atât de mult până ieşiră încât Willow se întrebă 
dacă nu cumva Sandy hotărâse să stea de vorbă cu ei de 
unul singur. Era imposibil să distingă ceva în cantina plină 
cu copii. Se lăsă pe spate în scaunul din stânga şoferului şi 
încercă să se relaxeze, dar se gândea la Perez, care era în 
Orkney, şi la tentativa lui de a afla mai multe despre 
tânăra ucisă, la încercările lui de a accepta că în curând 
era probabil să devină tată. Willow se gândi că de fiecare 
dată când venise în Shetland viaţa ei personală şi cea 
profesională se loviseră cap în cap. 

Reveria îi fu curmată brusc când cei trei îşi făcură în 
sfârşit apariţia. Ţineau în mână nişte chifle uriaşe din care 
grăsimea deja se scurgea pe şerveţelele în care erau 
împăturite. Lerwick era în cel mai bun caz un oraş cenușiu, 
iar ceața chiar că luase orice urmă de culoare din el. 
Willow se gândi că Sandy şi adolescenţii arătau ca nişte 
personaje dintr-un film alb-negru: melancolice şi uşor 
sinistre. Sandy deschise portiera din spate pentru copii. 

— Am găsit doi puştani care au nevoie să se 
adăpostească puţin de vremea asta. E în regulă? 

— Totul e în regulă câtă vreme mi-ai adus ceva de 
mâncare! Le-ai spus că sunt vegetariană, da? Sper că oul 
nu e prăjit în grăsime de bacon. 

— Da, normal că le-am spus. 

Sandy îi privi pe copii, îşi dădu ochii peste cap, după 
care le făcu cu ochiul. Cei doi pufniră. Willow îşi zise că 
deja îi juca pe degete. 

— Şi tu eşti sticlete? întrebă Martha aplecându-se spre 
Willow. 

— Chiar aşa! 

— N-arăţi a poliţai, zise Charlie. 

— Sunt inspector şi sunt şefa lui. 

Willow se gândi că şi ea fusese la fel ca Martha la vârsta 
ei. Încerca prea tare să-şi formeze o identitate, să se 
separe de părinţii prea cunoscuţi în comunitate. De Charlie 
nu era aşa sigură. Părea mai aşezat, dar mai puţin matur 
decât sora lui. 

— De ce ai intrat în poliţie? 

— Sincer? Ca să-i calc pe nervi pe ai mei. Spuneau 
mereu că poliţaii sunt duşmanii poporului. Ei se 
considerau anarhişti. Am crescut într-o comunitate de 
hipioţi. 

Făcu o pauză, apoi adăugă: 

— Dar şi din alte motive. Mă plictisesc repede. Ştiam că 
nu pot să-mi petrec restul vieţii blocată într-un birou. 

Willow tăcu din nou. 

— Deşi în ultima vreme asta pare că fac, deci m-am 
înşelat, nu? 

Muşcă din sandvici, apoi o întrebă pe fată: 

— Vrei să te faci şi tu polițistă? 

— Doamne, nu! izbucni Martha. 

— Şi tu crezi că suntem duşmanii poporului? 

Martha o privi pe deasupra sandviciului, întrebându-se 
dacă nu cumva Willow o lua peste picior. 

— N-aş vrea să fiu într-o poziţie în care să le spun altora 
ce să facă. 

— Dar nu asta înseamnă să fii poliţist. 

Era ultima conversaţie la care se aştepta Willow, însă 
confuzia fetei avea ceva înduioşător. In plus, nu se putea 
abţine să înceapă să ţină predici când venea vorba de 
munca ei. 

— Ideea e să aduci puţină ordine în haos. Şi să-i aperi pe 
cei cărora li se spune ce să facă. 

— De exemplu, să afli cine a ucis-o pe Emma, zise 
Charlie. 


e 173 + 


Willow încercă să nu zâmbească. Nici dacă le-ar fi scris 
ea replicile n-ar fi ieşit mai bine. Acum ajungeau la miezul 
problemei. 

— Da. Chestii de genul ăsta. 

După câteva clipe îi întrebă: 

— Cum era Emma? Probabil că voi o ştiaţi cel mai bine. 

— Era în regulă, zise Charlie. 

— Poate cu tine, mormăi Martha. 

Încă avea o bucată de sandvici în gură, dar asta n-o 
oprea să vorbească. 

— Pe tine te plăcea. 

— Pe tine nu? 

Willow se gândi că era greu s-o placi pe Martha, care 
părea atât de ţâfnoasă şi se simţea jignită atât de uşor. 

Martha părea deja să regrete izbucnirea de adineauri - 
ţinea, totuşi, la convenţii măcar cât să nu-i placă să-i 
vorbească de rău pe morţi. 

— Cred că era genul care se înţelege mai bine cu băieţii. 
Charlie şi Sam o jucau pe degete, dar nimic din ce făceam 
eu şi Kate nu era bine. lar Emmei îi plăcea clar mai mult 
de tata decât de mama. 

Din nou, fata părea îngrijorată de cum îi puteau fi 
interpretate vorbele, căci adăugă: 

— Nu vreau să spun că erau amanți sau ceva de genul, 
doar că uneori între Emma şi mama parcă era o atmosferă 
încordată. 

— Trebuie să fi fost cam greu când eraţi mai mici, zise 
Willow. Va simţeaţi ca şi cum aveaţi două mame? 

— Nu! 

Din nou, Martha răspunsese fără să se gândească. 

— Emma nu era nici pe departe ca o mamă. 

Imediat se îngrijoră că lăsase iar o impresie greşită. 

— Chiar şi în primele dăţi când a venit la noi, eu tot nu 
puteam s-o văd ca pe un adult. 

— Dar aveai doar nouă ani. Adică, pe măsură ce ai 
crescut probabil ţi s-a părut mai mult ca o soră decât ca o 
mamă, dar pe atunci trebuie să fi fost altfel. 

Willow îşi termină sandviciul şi se şterse la gură cu 

şerveţelul. 

— Au mai fost adolescente care aveau grijă de noi şi 
înainte să apară ea, zise Martha. Erau nişte fete din 
Deltaness care veneau la noi când mama şi tata plecau în 
oraş. lar pe Emma o priveam la fel. Nu mi-am dat seama că 
o să rămână cu noi. 

Willow se întrebă ce însemna asta. Cu siguranţă că Belle 
şi Robert le explicaseră copiilor că o străină avea să 
locuiască împreună cu familia şi urma să aibă grijă de ei, 
nu? Dar poate că fusese o perioadă haotică, tocmai se 
născuse încă un copil, iar ea nu se putea bizui în totalitate 
pe amintirile Marthei de când avea nouă ani. 

Fata păru să înţeleagă uimirea lui Willow. 

— Nu suntem chiar cea mai funcţională familie. Lumea 
aşa crede: avem o casă mare, tata e doctor, mama e mereu 
aranjată... Dar de fapt e haos. Nu comunicăm. Cu toţii 
vorbim, dar de fapt nimeni nu ascultă. 

Charlie nu părea în largul lui. 

— Ei, haide, nu-i chiar atât de rău. 

Sora lui îl sfredeli cu privirea. 

— Nu e? Atunci de ce rămâi atât de des pe la amicii tăi 
din oraş? Sau de ce nu te opreşti naibii din jucat atâta 
fotbal? 

Pentru o clipă, în maşină se lăsă tăcerea. Pe toate 
geamurile se adunase condens, lucru care împreună cu 
ceața îi făcea să se simtă complet separați de lumea 
exterioară. 

— Ar trebui să ne întoarcem, zise Charlie. O să întârziem 
la ore. 

— Nu-i grabă, zise Sandy pe un ton relaxat. Va putem 
duce noi cu maşina. 

— Emma cu cine vorbea? întrebă Willow. Trebuie să se fi 
simţit destul de singură. 

— O dată şi-a chemat o prietenă să rămână peste 
noapte, zise Charlie. O chema Claire. Mi-a plăcut de ea. 

— Şi mai erau şi bărbaţii, zise Martha zâmbind strâmb. 
Admiratorii ei, Magnie şi Daniel Fleming. 

— Mai erau şi alţii? 

Martha păru să se gândească o clipă şi Willow crezu că 
urma să mai spună un nume, dar până la urmă fata rămase 
tăcută. 

— A văzut-o vreunul dintre voi duminică dimineaţă? 

— Nu, răspunse Martha. Am rămas în pat cam până pe 
la prânz şi apoi am mers în oraş cu autobuzul. În casă era 
nebunie. Mama încerca s-o imite pe Nigellaf, iar tata făcea 
mişto de ea. Nu puteam să mai suport. 

— Când ai plecat, ai văzut dacă maşina Emmei mai era 
acolo? 

Martha se gândi înainte să răspundă. 

— Nu. Îmi pare rău. 

— Charlie, tu ai văzut-o pe Emma? 

— Nu. Aveam antrenament de fotbal. 

Băiatul se uită urât la sora lui. 

— Haide, trebuie să ne întoarcem. 

— Sigur, zise Sandy. 

Porni motorul şi ştergătoarele, dar vizibilitatea era atât 
de proastă încât nu zăreau nimic nici până-n capătul 
străzii. Willow se gândi că situaţia era o metaforă perfectă 
pentru modul în care se desfăşura ancheta. 


€ Nigella Lawson, realizatoare de emisiuni culinare la televizor (n. 
red.). 

Capitolul 26 


Willie Milne insistă ca Perez să stea la el în loc să se 
cazeze la vreun hotel sau vreo pensiune. 

— Avem loc cu duiumul, omule. Mi-ai face un serviciu, 
îmi mai ţii de urât. 

Casa era nouă, o clădire mare şi albă construită după 
indicaţiile lui Willie şi Steven. Semăna cu un palat desprins 
dintr-o fantezie băieţească: avea saună, o cameră plină cu 
Lego şi Scalextric şi un home cinema. Lui Willie îi plăcea la 
nebunie, iar Perez se gândi că principalul motiv pentru 
care îl invitase era ca să se laude cu casa. Il urmă pe 
bărbatul masiv în fiecare cameră şi încercă să se ridice la 
nivelul aşteptărilor lui Willie, arătându-se entuziasmat. 
Casa nu era departe de hotelul părinţilor lui Claire Bain. 
Avea vedere spre nord, dincolo de Loch Stenness, către o 
zonă plată care ducea spre faimoşii megaliţi din Neolitic. 

— Ai chef să mergem până la hotel să bem o bere? 

— De ce nu? 

Perez se gândi că poate acolo avea să înţeleagă cine 
fusese Emma Shearer de fapt. Acolo îşi petrecuse ea 
copilăria. Cuvântul îl puse pe gânduri: copilărie. Brusc, în 
minte îi apăru imaginea propriului copil, crescând fără el, 
şi avu un sentiment de dor şi dezolare. In timp ce mergea 
de-a lungul țărmului spre bar şi Willie îi tot dădea înainte 
despre nunta pe care o plănuiau el şi Steve, Perez încercă 
să-şi explice emoţiile. Oare de ce reacţionase atât de 
violent la ideea de a fi tată? Pentru că i se părea ca o 
trădare faţă de Fran şi Cassie. Pentru că nu merita o a 
doua şansă. Aşa că nu era deloc vina lui Willow, dar pe ea 
îşi vărsase furia şi vinovăția. Acum se simţea din nou 
vinovat. 

Până la urmă, în Stenness Emma Shearer era la fel de 
indescifrabilă ca în Shetland. Magazinul de pe drumul 
principal unde locuise nu mai exista, fiind înlocuit cu o 
benzinărie. La barul hotelului lucrau doi tineri studenţi, 
aşa că nu avu cum să le pună întrebări părinţilor lui Claire 

despre fata pe care o invitaseră cândva să se joace cu fiica 
lor. 

Odată ce se întoarseră acasă, Willie încălzi nişte 
mâncare gătită de mama lui şi deschise o sticlă de vin. Mai 
târziu îşi făcu apariţia şi whisky-ul Highland Park. La un 
moment dat, spre finalul serii, întins pe canapeaua albă de 
piele şi cu paharul în mână, Perez se simţi tentat să-i 
povestească lui Willie despre Willow şi copil, însă chiar şi 
beat fiind îşi dădu seama că nu era o idee bună. Era ceva 
ce trebuia să rezolve de unul singur. 


A doua zi de dimineaţă, când se trezi, se simţea 
mahmur, iar afară era o ceaţă densă. 

— Se pare că o să rămâi mai mult decât credeai, zise 
Willie dând din cap spre grădina cenuşie, aproape 
imposibil de văzut. Azi n-are cum să decoleze vreun zbor. 
Prognoza e cumplită. 

— Dar feribotul? 

— Da, poate că ar trebui să îţi iei bilet pe feribotul de 
diseară. O să fie urât şi mâine. 

— Trebuie să-mi anunţ echipa din Shetland. 

Perez se gândi că întârzierea îi prindea bine. Avea timp 
să-şi depăşească starea de confuzie pe care o avea faţă de 
Willow şi de copil. Îl urmări pe Willie cum îi punea bacon 
în farfurie şi îşi luă o cafea. 

Willie avea nişte întâlniri prin Kirkwall, dar îi oferi lui 
Perez maşina lui Steven. În timp ce conducea prin ceaţă pe 
drumul îngust, simţi că linişteşte. Îi pria anonimatul, să fie 
ascuns şi singur într-un loc în care nu-l cunoştea nimeni. 

Trecu mai întâi pe la centrul medical din Stromness ca 
să stea de vorbă cu medicul care o recomandase pe Emma 
familiei Moncrieff. Rămase în sala de aşteptare, unde o 
coadă de femei însărcinate aşteptau să meargă la moaşă. 
Se pomeni ascultând nişte conversații care i se păreau 
complet străine şi rămase intrigat de cuvinte pe care nu le 
mai auzise niciodată până atunci. Într-un final, femeia de la 
recepţie îi strigă numele. 

Pe medic îl chema Alan Masters şi era mai tânăr decât 

se aşteptase Perez, mai tânăr chiar decât Robert 
Moncrieff, sau cel puţin încerca să lase impresia asta. Era 
îmbrăcat cu blugi şi un pulover şi scria ceva la tastatură 
când intră polițistul. 

— Nu pot să cred că Emma a murit. 

Îşi dezlipi privirea de la ecran şi se învârti cu scaunul 
spre Perez. 

— Probabil că dacă nu i-aş fi făcut recomandarea lui 
Robert, ea încă ar mai fi trăit. 

— De ce l-ai rugat s-o angajeze? 

Dacă medicul căuta iertarea, nu avea de gând să fie el 
cel care să i-o ofere. 

Medicul să gândi o clipă înainte să răspundă. 

— Eram doctorul familiei Shearer. Eram foarte tânăr, 
abia începusem să lucrez. Eram nou-venit în Orkney. 
Probabil prea naiv. Aveam impresia că insulele sunt un fel 
de paradis. Când Caroline a venit la mine şi mi-a vorbit 
despre anxietate şi depresie, i-am văzut vânătăile. Işi 
pregătise deja o poveste. Chipurile fusese o iarnă rece, 
alunecase pe gheaţă şi căzuse. Explicaţia aproape că părea 
plauzibilă, dar nu tocmai. M-am întrebat dacă avea 
probleme cu alcoolul. S-ar fi potrivit cu depresia ei. M-am 
gândit că era posibil să fi căzut fiindcă-şi pierduse 
echilibrul. Nici prin cap nu mi-a trecut că era vorba despre 
violenţă domestică. Soţul ei părea foarte amabil cu ea, 
blând şi grijuliu. A venit cu ea la clinică. Normal că asta ar 
fi trebuit să-mi dea un semnal de alarmă. Ar fi trebuit să-i 
cer s-o consult de una singură. Dar n-am făcut-o. 

— Pe copii i-ai văzut? 

— Uneori. Hotărâsem s-o vizitez pe Caroline de câteva 
ori acasă. Din nou, acum că mă gândesc mai bine, ar fi 
trebuit să contactez Serviciile sociale, dar până la atacul 
grav care i-a băgat pe Caroline la spital şi pe Kenneth la 
închisoare, nu erau semne reale de îngrijorare. Copiii 
păreau puţin cam tăcuţi şi retraşi, dar erau bine hrăniţi şi 
îngrijiţi. 

Medicul îl privi din nou pe Perez. 

— Dar au trăit ani întregi un coşmar. lar acum Emma e 

moartă. 

— Spune-mi despre atac. 

Perez se gândi la copilăria lui. Poate că tatăl lui fusese 
un pic mai strict şi fixist, dar el văzuse mereu casa 
părintească drept un loc sigur. Problemele lui începuseră 
odată ce se mutase la Liceul Anderson din Lerwick, odată 
cu dorul de casă şi colegii care se luau de el. Nu-şi putea 
imagina cum e să-ţi fie teamă de propria familie. 

— Kenneth aproape că şi-a omorât soţia, răspunse 
Masters. Emma s-a întors mai devreme de la şcoală şi l-a 
prins în timp ce încerca s-o stranguleze pe Caroline. Dacă 
n-ar fi venit ea, Caroline ar fi murit atunci. Deja îşi 
pierduse cunoştinţa. 

— Deci Emma a chemat poliţia? Şi-a luat în sfârşit inima 
în dinţi şi şi-a acuzat tatăl? 

— A chemat o ambulanţă. Era clar de la ce erau rănile, 
aşa că medicii le-au spus poliţiştilor. Kenneth a fugit şi nu 
l-au prins imediat, dar l-au găsit când încerca să plece cu 
feribotul în sud. Caroline încă-i mai găsea scuze, chiar şi 
după proces. A ajuns la închisoare numai datorită Emmei. 

Pentru o clipă se lăsă tăcerea, după care Masters 
continuă: 

— Caroline fusese mereu fragilă emoţional. Chiar şi 
înainte să fie diagnosticată cu cancer, Emma ajunsese să 
se ocupe de toată lumea. Când băieţii au ajuns şi ei la 
vârsta adolescenţei şi au devenit mai independenţi, chiar 
am considerat că e cazul ca Emma să aibă şi ea viaţa ei. Să 
lucreze pentru familia Moncrieff părea ideal. Avea o 
familie care s-o sprijine şi nu era aşa departe de casă. 

— Cât de bine cunoşteai familia Moncrieff? 

Perez nu era tocmai convins că putea să-i descrie drept 
o familie care s-o sprijine pe Emma. 

— Pe Belle n-am cunoscut-o niciodată, dar cu Robert mă 
mai văzusem pe la conferinţe. Părea o persoană empatică. 
I-am descris trecutul Emmei, iar el mi-a zis că era dispus 
să-i dea o şansă. 

Dar a făcut-o numai pentru că nimeni altcineva nu mai 
candidase pentru post. 

— Ai mai vorbit cu Emma după ce a început să lucreze în 
Deltaness? 

— Nu. 

Părea mirat de întrebare. 

— Sigur că atunci când m-am mai întâlnit cu Robert l-am 
întrebat cum se descurca Emma. A spus că totul merge 
splendid. Aşadar, bravo mie! 

Parcă uitase de rolul pe care-l jucase în moartea Emmei 
şi de faptul că nu-şi dăduse seama la timp că avea de-a 
face cu o familie cu probleme foarte mari. Vorbele lui de la 
început fuseseră doar o tentativă de a-l dezarma pe Perez, 
nicidecum o încercare de a-şi accepta responsabilitatea. 

— N-ai contactat-o personal? 

— Nu, spuse doctorul pe un ton defensiv. De ce să fac 
una ca asta? Doar nu mai era pacienta mea. 

Perez nu spuse nimic. 


Nici fosta dirigintă a Emmei nu era prea diferită. Perez 
avea impresia că toate persoanele cu autoritate care 
avuseseră de-a face cu familia Shearer încercau să scape 
cât mai repede de orice vină, să-şi găsească scuze pentru 
lipsa de reacţie. Femeia se pensionase de curând şi locuia 
într-o căsuţă albă din Finstown. Avea un câine gălăgios şi 
un soţ tăcut. Il conduse pe poliţist în camera de zi. Perez 
privi pe geam, spre grădină şi mare, dar văzu doar ceaţă. 

— Nu se vedea niciun semn că ar fi avut probleme acasă. 

Probabil că era o femeie blândă. Mângâie câinele care-i 
şedea în poală şi pe care era clar că-l îndrăgea. 

— Emma era tăcută şi cuminte. Bine-crescută. Nu 
întârzia niciodată. 

— Prietena ei mi-a spus că adormea deseori în autobuz 
în drum spre şcoală, zise Perez pe un ton cât mai neutru. 

— Nu ştiu nimic despre asta. Cum aş fi putut să ştiu? Imi 
pare rău, inspectore, dar cazul e vechi de zece ani. Ce se 
petrecea în familia aia ne-a luat prin surprindere pe toţi. 

Avea părul scurt şi cărunt, atât de asemănător cu al 
câinelui, încât Perez se pomeni că se holbează la ea. 

Inainte să-i poată pună altă întrebare, femeia continuă: 

— Emma avea treisprezece ani pe atunci. Şi-a încheiat 
educaţia la şaptesprezece ani. Serios, chiar nu-mi dau 
seama ce treabă au rezultatele ei la şcoala din Orkney cu o 
crimă petrecută în alt loc, după atâta timp. Trebuie să fie 
doar o coincidenţă tragică. 

Perez nu spuse nimic. Se gândi că femeia avea, probabil, 
dreptate. Ce legătură putea să existe între familia 
disfuncţională a Emmei şi crima din Shetland? Părinţii ei 
nu mai erau în viaţă, iar detectivul verificase zborurile şi 
feriboturile: fraţii ei nu plecaseră de acasă în weekend-ul 
când murise Emma. Perez se ridică, îi mulţumi învăţătoarei 
şi plecă. Brusc, i se frânse inima pentru adolescenta care 
supravieţuise unui asemenea stres şi tuturor acelor 
responsabilităţi numai ca să moară cât încă era tânără şi 
încă avea şansa unei vieţi fericite. 


Asistentul social îi amintea lui Perez de unii dintre 
poliţiştii pe care-i mai întâlnise: cinici, sastisiţi, dar pe 
ascuns în continuare implicaţi în munca lor. li păsa mai 
mult să contribuie cu adevărat decât să fie promovat. Era 
îmbrăcat cu o jachetă gri şifonată, avea degete îngălbenite, 
de fumător, burtă de bere şi mirosea a ţigări şi mâncare 
prăjită. Il chema Billy Samson. 

— Normal că-mi aduc aminte de familia Shearer. O 
nenorocire că n-am fost chemaţi din timp. 

Stăteau într-un birou înghesuit. Masa lui Samson era 
acoperită cu teancuri de hârtii. Se pare că prefera hârtia în 
locul calculatorului. Lumina era aprinsă fiindcă afară era 
cumplit de mohorât. 

— Era o fată tare ciudată. Foarte închisă, 
necomunicativă. Nici nu ştiu dacă a avut vreun prieten 
adevărat. 

— Ai lucrat cu familia după ce tatăl ei a fost arestat? 

— Da, abia atunci am aflat că exista o problemă. Mama 
fusese trimisă la urgenţe de multe ori şi acuza simptome 
ciudate, dar toată lumea spunea că sunt din cauză că era 
nevrotică, iar atunci când chiar a fost vorba de o rană 
adevărată, o fractură de cot şi vânătăi, au crezut că se 

îmbătase în ultimul hal şi căzuse. 

Bărbatul îşi ridică privirea. 

— Era a dracu' de nevrotică, să ne înţelegem. Mă scotea 
din minţi. Nu ştiu cum reuşea Emma s-o suporte. 

— Deci crezi că a fost o idee bună ca Emma să se 
angajeze în Shetland? 

Perez se bucura că întâlnise măcar o persoană care 
chiar îşi dăduse interesul în privinţa familiei Shearer. 

Samson îşi ridică din nou privirea, iar detectivul observă 
că avea ochii cenușii. 

— Cred că unora le-a convenit s-o vadă plecată din 
Orkney. 

— De ce? 

— Ţi-am spus că Emma era foarte închisă şi 
necomunicativă, dar au existat vreo două incidente chiar 
înainte să plece. Şi-a pierdut controlul. A pocnit un copil 
care-şi bătea joc de maică-sa, şi după aia a fost prinsă cu 
un tip mai în vârstă pe care-l întâlnise într-un bar. Acum că 
mă gândesc, aş zice că era stres posttraumatic. Nu mai 
avea cum să fie cu toate ţiglele pe casă după ce-l văzuse 
ani la rândul pe taică-său cum o bate pe maică-sa. 

— N-a primit sprijin? N-a făcut terapie? 

Samson dădu din umeri. 

— I s-a oferit ocazia imediat după ce tatăl ei a fost băgat 
la zdup, dar din cine ştie ce motiv nu s-a concretizat. Mai 
târziu, alţi specialişti au zis că totul era bine. Tatăl ieşise 
din peisaj, iar familia părea să se descurce. Asta nu se prea 
pupa cu faptul că a început să se ia la bătaie şi să se dea la 
ciudaţi mai în vârstă decât ea. Dacă ar mai fi rămas pe aici, 
cine ştie ce-ar fi fost? Poate ar fi observat cineva ce se 
întâmplă şi ar fi insistat să fie reevaluate evenimentele de 
până la arestarea lui Kenneth Shearer. 

Perez se întrebă dacă Samson făcuse demersuri în 
direcţia aceea. Părea foarte implicat când descria mersul 
lucrurilor. Perez înţelegea asta. Şi el era foarte implicat în 
munca lui. 

— Ai ţinut legătura cu ea după ce s-a mutat în Shetland? 

— Sigur că da. Nu pe cât mi-aş fi dorit. Chiar şi într-un 

asemenea loc, tot avem probleme cu personalul. Dar o mai 
sunam din când în când. M-am văzut cu ea când s-a întors 
pentru înmormântarea mamei ei. 

— Ce impresie ţi-a lăsat? 

Samson privi pe geam, unde totul era cenuşiu. 

— Se stăpânea. N-a plâns la înmormântare. A spus că se 
simţea bine cu familia din Shetland. N-avea niciun motiv să 
se întoarcă în Orkney. Adam era la facultate, iar David era 
suficient de mare cât să se descurce de unul singur. 

— Dar n-ai crezut-o? N-ai crezut-o când a spus că e 
fericită? 

Samson dădu din umeri. 

— Nu ştiam ce să cred. Dar nu puteam face nimic. Era 
adultă şi trebuia să-i respect hotărârile. 

Făcu iarăşi o pauză. 

— Dar e un caz care m-a bântuit. Ştii cum dai de unele 
de care nu mai scapi niciodată? Eşti conştient că n-ar 
trebui să te implici, dar nu te poţi abtine. Emma Shearer e 
unul dintre copiii care mă ţin treaz noaptea. 


e 184 - 


Capitolul 27 


Ceaţa îl tulbura pe Christopher. Nu putea să vadă plaja 
de la fereastra dinspre est, iar spre vest priveliştea era 
blocată de silueta întunecată a colinei. Avea impresia că 
dormitorul lui nu mai era legat de restul casei. Parcă ar fi 
plutit într-o bulă cenușie. Sigur că ar fi putut să coboare şi 
să stea în bucătărie cu mama şi cu sora lui. Făceau o 
prăjitură împreună, deci în curând aveau să fie lucruri 
bune de mâncat, dar în casă domnea o atmosferă încordată 
care era clar legată de Emma. Nu pricepea de ce moartea 
ei îi făcuse pe părinţii lui să se comporte aşa ciudat unul 
faţă de celălalt. Ellie era prea mică să-şi dea seama de 
tensiune, dar el o simţea la fel cum simţise umezeala ceţii 
pe piele când se întorseseră de la şcoală. g 

Se întrebă dacă ai lui voiau cumva să divorţeze. In 
şcoala cealaltă de la Londra erau mulţi copii cu părinţi 
care trăiau separat. Uneori îi auzise lăudându-se cu 
cadourile pe care le primeau când stăteau la tatăl absent. 
De obicei tatăl era cel care pleca. Christopher se gândi 
pentru o clipă la asta. Unde ar fi plecat tatăl lui dacă s-ar fi 
despărţit? Părea mai fericit la Londra, dar dacă se muta 
iarăşi acolo, cum puteau să-l mai vadă Ellie şi Christopher? 
Oare ar fi mers în sud cu avionul sau cu feribotul? Cum s- 
ar fi descurcat dacă n-ar fi venit el să-i ia? Işi închipui cum 
el şi sora lui se ţineau de mână şi rătăceau printr-un 
aeroport imens. Se pierduseră. Ellie plângea. Imaginea îl 
neliniştea, aşa că o alungă. 

Deşi de obicei ţinea uşa de la dormitor închisă, astăzi o 
lăsase deschisă. Ceaţa avea ceva care-l făcea să se simtă 
captiv. Auzi o bătaie în uşa de la intrare şi apoi un murmur 
de glasuri pe hol. Nu auzise nicio maşină, lucru ciudat din 
moment ce îşi lăsase geamul larg deschis. Se întrebă dacă 
se întorseseră poliţiştii. Se simţea important când vorbea 
cu ei. leşi pe coridor şi înaintă de-a lungul lui până când îi 
văzu pe adulţii de jos. 

Mama lui stătea de vorbă cu Margaret Riddell. 

Christopher o recunoscu pe doamna Riddell. Ştia că era 
mama lui Magnie şi că lucra în Brae. Ezită pentru o clipă, 
încercând să-şi dea seama cum ştia lucrurile astea, după 
care îşi aminti că o văzuse în centrul comunitar din 
Deltaness, la un târg de produse artizanale, unde avea o 
tarabă lângă cea a mamei lui şi vindea obiecte tricotate 
chiar de ea. Nu erau haine elegante ca ale mamei lui, ci 
pulovere, căciuli şi mănuşi pentru doamne în vârstă. Nu i 
se părea că avuseseră prea mare succes, din cauză că lâna 
provoca mâncărimi puternice. Christopher nu suporta să 
simtă lâna pe piele. Comentase cu voce tare cât de 
incomode erau, iar mama lui se supărase pe el şi îi spusese 
să nu mai fie nepoliticos. Explicase că şi ea face haine din 
lână. Doamna Riddell se făcuse că nu aude comentariul, 
dar Christopher o surprinsese mai târziu stând de vorbă 
despre el cu o prietenă şi rostind lucruri mult mai urâte 
decât ce zisese el despre haine. 

Însă acum nu era îndeajuns de aproape ca să audă ce se 
discuta. Vedea părul rebel al mamei lui, care arăta ca un 
burete de sârmă. Doamna Riddell purta un hanorac, iar 
Christopher se gândi că parcă ar fi venit din nou iarna la 
cum era toată lumea înfofolită în geci şi cu glugile trase pe 
cap. Nu-şi dăduse seama cine era decât după ce ea îşi 
scosese boneta tricotată în formă de ciupercă. Mama lui 
părea agitată, chiar furioasă. Îşi dădea seama de asta după 
tonul vocii şi după faptul că n-o invitase în bucătărie la 
ceai sau cafea. Toată lumea din Shetland se aştepta să 
primească ceai sau cafea, de obicei şi biscuiţi sau prăjituri 
făcute în casă. Mama lui făcuse nişte prăjituri împreună cu 
Ellie, deci ar fi putut să-i ofere ceva, dar părea hotărâtă să 
nu-i dea voie să pătrundă mai mult în casă. Christopher se 
apropie de scări. 

— Nu prea înţeleg de ce aţi venit să-mi spuneţi asta. 

Acum glasul mamei lui devenise strident şi îndeajuns de 
puternic încât să înţeleagă tot ce spune. 

— Sunt doar nişte bârfe răutăcioase. 

— Mă gândeam că vreţi să ştiţi ce spune lumea. 

— Chiar nu mă interesează ce spune lumea, zise mama 

lui, de astă dată pe un ton ferm. 

Christopher nu era convins că spunea adevărul. Chiar să 
fi fost aşa, pe el cu siguranţă îl interesa. li plăceau 
conversațiile adulţilor mult mai mult decât vorbăria celor 
de vârsta lui, care i se părea mai mereu insipidă. „Insipid” 
era un cuvânt nou pentru el şi se simţea mândru că găsise 
o ocazie să-l folosească. 

— Atunci poate că ar fi mai bine să plec, zise doamna 
Riddell. 

Părea o provocare. Sau o amenințare. Christopher se 
întrebă unde era tatăl lui. Ar fi trebuit să fie şi el aici ca s-o 
ajute pe mama lui să scape de bătrâna nebună. 

— Cred că aşa ar fi cel mai bine. 

Mama lui ieşi din aria vizuală a lui Christopher, după 
care băiatul auzi uşa de la intrare deschizându-se. 

Apoi Margaret Riddell dispăru şi ea, iar Christopher o 
mai auzi doar pe mama lui mormăind nişte înjurături. 

Capitolul 28 


În timpul zilei se înregistrară doar puţine reacţii la 
anunţul radio făcut de Willow. Detectivei i se părea că în 
mare parte era vorba de nişte ţicniţi: o femeie în vârstă 
care susţinea că are darul clarviziunii şi care promitea 
poliţiei informații despre persoana care trimisese 
bileţelele, dar numai dacă Willow era dispusă să-i arate 
bucăţelele de hârtie, şi un tânăr exaltat care părea mai 
interesat să afle el lucruri despre anchetă decât să 
contribuie în vreun fel. Apoi, chiar când se gândea să-şi 
încheie ziua şi să mănânce ceva înainte să meargă la 
pensiune, un agent de la recepţie o anunţă că venise 
cineva. Willow recunoscu numele: Magnie Riddell. 

Se duse să-l ia de jos şi îl văzu înainte ca el s-o bage de 
seamă. Tânărul stătea aplecat în faţă pe scaunul de plastic 
solitar din faţa recepţiei. Era îmbrăcat cu o geacă de 
motociclist, din piele. Părul blond şi fin îi ajungea până la 
umeri, avea ochi albaştri şi mâini mari. Îndeajuns de mari 
cât să stranguleze o mignonă ca Emma Shearer. Magnie îşi 
întoarse capul încet şi Willow se gândi că nu era o 
persoană foarte dinamică. Totul la el funcţiona la jumătate 
din viteza normală, de parcă şi gândea lent. 

Păru surprins s-o vadă. 

— Credeam că e celălalt aici, Jimmy Perez. 

— Nu-i aici. 

Tot simţi un mic fior auzindu-i numele. 

— Dar pot să găsesc un agent local dacă preferi. 

— Tu eşti cea care a vorbit la radio. 

Nu era o întrebare. 

Willow dădu din cap. 

— Vrei să ne spui ceva? Găsim un loc unde să stăm de 
vorbă. Poate bem şi un ceai. 

Magnie ezită, iar pentru o clipă poliţista crezu că urma 
să spună că făcuse o greşeală şi că avea să iasă şi să 
dispară în ceaţă, dar până la urmă el se ridică şi o urmă. Il 
conduse într-o încăpere pentru şedinţe, nu în camera de 

interogatoriu de lângă celulă. Nu voia să-l facă să se simtă 
ca un suspect. Evident că se număra printre cei bănuiţi de 
crimă din cauza apropierii faţă de victimă şi a faptului că 
era cunoscut drept o persoană căreia îi sare repede 
țandăra. Avusese o relaţie cu Emma şi era posibil să fi 
reacţionat violent dacă fusese respins, dar Willow voia ca 
Magnie să se simtă cât mai relaxat. li făcu un ceai fără să-l 
întrebe dacă vrea şi îl lăsă să se liniştească. 

— Vreţi să aflaţi ce e cu mesajele trimise celor de la 
Hesti. 

Magnie o privi. Ţinea paharul de carton în mână şi era 
atât de încordat, încât Willow se gândi că avea să-l strângă 
în pumn şi să verse tot ceaiul pe masă. 

— Ai idee cine le-a trimis? 

Apoi îl întrebă: 

— Tu le-ai trimis? 

— Nu! strigă Magnie. 

La cum se uita împrejur, o duse pe Willow cu gândul la 
un animal mare prins în cuşcă. În curând avea să înceapă 
şi să dea târcoale. 

— Prin urmare, nu le-ai trimis tu. A fost cineva pe care-l 
cunoşti? 

— Erau mici? întrebă Magnie. Bucăţi de hârtie cu 
pătrăţele? Hârtie din aia milimetrică pe care o folosesc 
femeile ca să-şi deseneze modelele pentru haine. 

Willow dădu din cap. Acum că începuse să vorbească nu 
voia să-l întrerupă. Magnie rămase tăcut preţ de câteva 
clipe, iar ea auzi zgomotele din afara încăperii: vâjâitul 
unei imprimante vechi şi râsul cuiva. 

— Cred că e posibil să le fi trimis mama. Margaret, 
mama mea. 

Se opri din nou, apoi zise: 

— Are tot felul de idei ciudate despre cei de la Hesti. A 
devenit cam obsedată de ei după ce şi-a făcut felul Dennis 
Gear. 

Maghnie se uită în ochii lui Willow. 

— Dar n-ar fi fost în stare să ucidă pe cineva. Serios. 
Poate că nu-i convenea că mă vedeam cu Emma, dar n-o 

ura. 

— Nu cum îi urăşte pe cei din familia Fleming? 

Tăcerea lui Magnie era un fel de răspuns, aşa că puse o 
nouă întrebare: 

— Ce fel de idei ciudate are despre ei? 

— Are tot soiul de idei ciudate de când ne-a părăsit tata. 

Tânărul roşi jenat, iar nuanţa pielii i se schimbă de la 
gât până pe faţă. 

— Vrea cu tot dinadinsul să creadă că Dennis Gear a fost 
iubirea vieţii ei. Zice că îl plăcuse încă din copilărie şi că 
destinul lor era să fie împreună. O vreme a tot umblat 
după el. Pe atunci încă locuia la Hesti. 

— Domnul Gear ce părere avea despre asta? 

— Cred că s-au văzut de câteva ori, dar când Dennis şi-a 
dat seama că mama n-are destui bani ca să-l scoată din 
belelele financiare în care intrase, a lăsat-o baltă. Oricum 
nu se potriveau. El deja nu mai era prea în regulă, 
începuse să bea prea mult. De obicei îl găseai în barul din 
Brae plângându-şi de milă în bere. Nu după multă vreme a 
pierdut casa, care a ajuns apoi la familia din Londra. 

Magnie o privi. 

— Mama a rămas cu impresia că e vina lor că s-a 
spânzurat, că într-un fel ei l-au tras pe sfoară să le vândă 
casa, însă o pierduse deja cu mult înainte să vină ei 
Shetland. Doar se minţea singur ca să se simtă mai bine. 

Tânărul tăcu pentru o clipă, după care continuă: 

— Mi s-a părut că a fost un gest urât să-şi ia viaţa acolo, 
unde putea fi găsit de un copil. 

Chiar un copil a fost cel care a găsit-o pe Emma Shearer. 
Dar cu siguranţă că Margaret Riddell n-ar fi ucis-o doar ca 
să-şi răzbune iubitul închipuit. 

— Ce te face să crezi că mama ta a trimis bileţelele? 

— Am văzut unul. Mă întorsesem de la serviciu mai 
devreme decât de obicei şi am găsit-o în camera de zi. 
Desena puncte în pătrăţelele de pe hârtie ca să facă 
imaginea unui omuleţ spânzurat. La început am crezut că 
făcea un model pentru haine, dar ea mereu le foloseşte pe 
cele tradiţionale. 

Îşi ridică privirea din nou şi zâmbi pentru prima oară. 

— Nu prea cred că în modelele tradiţionale de pe Fair 
Isle apar oameni spânzurați. 

Willow zâmbi la rândul ei. 

— Probabil că nu. Dar nu mă pricep la tricotat. 

— Am întrebat-o ce face, spuse Magnie. La început n-a 
vrut să-mi răspundă. Pe urmă a zis că „familia aia trebuie 
să ştie că nu e binevenită aici”. N-am putut s-o conving 
nicicum să termine cu prostiile astea. Nu era vorba doar 
de Dennis, ci şi despre Helena Fleming, care are succes în 
afacerea asta. Mama a comentat şi de ea. Nu era nimic 
raţional în ce spunea. Parcă obsesia legată de Dennis Gear 
şi gelozia ardeau în sinea ei şi o îmbolnăveau. 

— Ce ai făcut? 

Lui Willow îi părea rău de tânărul din faţa ei. Părinţii 
nebuni erau întotdeauna un coşmar. Într-o comunitate atât 
de mică, unde nu prea era nimic de făcut decât să bârfeşti, 
trebuie să fi fost cumplit să ai o mamă ca Margaret. 

— Nimic. 

Magnie o privi în ochi. 

— N-am ştiut că până la urmă chiar a trimis mesajul. 
Speram că o să-şi dea seama ce idee tâmpită era să facă 
una ca asta. 

Tăcu din nou, după care continuă: 

— Ar fi trebuit s-o întreb dacă le-a aruncat, sau să previn 
familia de la Hesti. Dar nu mai puteam să suport încă o 
ceartă. 

— Mai e ceva ce ar trebui să ştiu? 

Magnie nu răspunse imediat. 

— Cred că urmărea oameni. 

— Cum adică? 

— Îşi parca maşina acolo unde avea impresia că n-o vede 
nimeni şi privea ce face lumea. Mi-a spus chestii despre 
Emma pe care n-avea cum să le ştie decât dacă o urmărise 
pe ascuns. La fel şi cu familia de la Hesti. Uneori îi 
urmărea. Se simţea împlinită. Mereu se simţea împlinită 
când afla secrete. 

— Poate ar fi cazul să te muţi, să stai undeva singur. 

— Da. 

Willow avu impresia că el se gândise deja la asta, dar 
renunţase fiindcă i se părea imposibil. 

— Dar apoi ce s-ar alege de ea dacă s-ar foi toată ziua 
prin casă de una singură? Asta n-o s-o aducă înapoi la 
normalitate. 

— N-are o soră? 

— Lottie. Locuieşte alături, dar ea aprobă tot ce zice 
mama. Îi cântă în strună. 

Magnie clătină din cap. 

— Mama are nevoie de mine. Nimeni altcineva n-o poate 
ajuta. 

Willow îl conduse pe Magnie afară şi rămase în pragul 
intrării din secţie, privind spre conturul difuz al primăriei. 
Telefonul îi zbârnâi. Primise un SMS de la Perez: 

Azi nu sunt zboruri din cauza vremii. Vin diseară cu 
feribotul. Ne vedem dimineaţă. Sper că totul e bine. 

Mesajul părea conciliant, aproape prietenos. Era tentată 
să-l sune ca să-i comunice noutăţile. Tocmai îi căuta 
numărul, când se opri în ultima clipă. Nu putea să insiste. 
Alese să se întoarcă înăuntru la Sandy. Era în camera de 
operaţiuni şi vorbea la telefon. Apariţia ei păru să-l ia prin 
surprindere. Se scuză stângaci la telefon şi închise. 

— Eu când o s-o cunosc? 

Sandy părea confuz. 

— Doar vorbeai cu Louisa adineaori, nu? 

Detectivul zâmbi strâmb. 

— Mama ei nu se simte prea bine. Voiam să verific dacă 
e totul în regulă. 

— Că tot vorbeam de mame... Magnie Riddell tocmai a 
dat-o în gât pe mama lui. 

— A recunoscut că maică-sa a ucis-o pe Emma Shearer?! 

Sandy rămăsese mască. 

— Nu. Mi-a spus că ea a trimis bileţelele alea ciudate 
către familia Fleming. Magnie susţine că i-a şi urmărit pe 
ascuns. Şi pe Emma la fel. Are impresia că e puţin cam 
ţicnită. 

Sandy se gândi puţin la spusele ei. 

— N-o cunosc prea bine, dar aş zice că e destul de 
întreagă la cap. E răutăcioasă cât cuprinde şi bârfeşte cât 
e ziua de lungă, e genul care nu poate spune o vorbă bună 
despre nimeni, dar dacă ăsta e motiv să zici că-i ţicnită, 
atunci am văzut mulţi care ar trebui duşi la nebuni. 

Sandy îşi vâri telefonul în buzunar. 

— Crezi că se leagă cumva de moartea Emmei Shearer? 

— Nu sunt sigură. 

Willow se uită la ceas. Era deja ora opt. 

— Ai chef să mănânci ceva? Parcă a trecut cam mult de 
la sandviciul ăla cu ou pe care l-am mâncat cu copiii 
Moncrieff. Fac eu cinste. Conduc eu, dacă ai chef să 
mergem undeva în afara oraşului. 

Nici măcar nu putea să se gândească să se întoarcă la 
pensiune, unde Rosie şi John se jucau de-a mama şi tata cu 
copilul lor. lar perioada în care trebuia să doarmă 
douăsprezece ore pe zi părea să fi trecut şi ea. 

— De ce nu? Dacă tot faci cinste. 

Willow îl privi pentru o clipă. Avea impresia că venea cu 
ea din milă, dar apoi se gândi că oricum nu-i păsa. Avea 
nevoie de compania cuiva. 


Până la urmă merseră la Fjara, un cafe-bar tot din 
Lerwick, dar puţin mai în afara centrului şi destul de 
aproape de țărm. Locul era neobişnuit de gol. Un grup de 
femei îmbrăcate elegant pentru o seară fără copiii lor se 
certau în joacă despre cine să facă cinste. Willow şi Sandy 
găsiră o masă aproape de fereastră. Pentru o clipă, ceața 
se dispersă şi văzură două foci care şedeau pe stânci şi îi 
priveau fix. Erau atât de aproape încât li se vedeau chiar şi 
mustăţile şi genele. Apoi, la fel de brusc, totul deveni 
cenuşiu. 

— E bine că Jimmy vine cu feribotul, zise Sandy. Nu cred 
să fie vreun zbor prea curând. 

Femeile ieşiră într-un nor de râsete şi parfum, iar Willow 
şi Sandy rămaseră singuri. Un chelner le aduse meniul şi 
îşi comandară ceva de mâncare. 

— Ce vrei să facem în legătură cu Margaret Riddell? 

Sandy bea o bere scumpă dintr-o sticlă în al cărei gât 
era înfiptă o felie de lămâie. 

— O să vorbim mâine cu ea. Oricum, vreau să ne 
întoarcem în Deltaness. Acolo a început totul. Şi mai e şi 
sora ei. Hai să stăm de vorbă şi cu ea. 

Willow tăcu atunci când chelnerul le aduse mâncarea. 

— Eu încă n-am făcut cunoştinţă cu soţii Moncrieff. 

— Ai vorbit cu Jimmy? Cum merge treaba în Orkney? 

— Mă ţine la curent prin e-mail, răspunse Willow pe un 
ton degajat. 

Se simţea ca un părinte dintr-o căsnicie lipsită de 
dragoste care trebuia să salveze aparențele în faţa 
copiilor. 

— A vorbit cu fratele Emmei, David, şi cu prietena ei, 
Claire, şi cu mai mulţi specialişti care s-au ocupat de 
familie. Are impresia că toţi voiau ca Emma să plece cât 
mai repede din Orkney fiindcă nu s-au ocupat cum trebuie 
de ea, nu i-au oferit sprijinul de care avea nevoie. 

— Nu prea văd cum se leagă asta de faptul că a fost 
ucisă după atâţia ani. 

Sandy mânca o pulpă de miel, iar pe bărbie îi curse nişte 
sos. Willow îşi luă şerveţelul, îl şterse, după care se simţi 
jenată. La urma urmei, chiar nu era mama lui. Sandy nu 
părea deloc deranjat. 

— Asta dacă nu cumva Emma se hotăra brusc să-i dea în 
judecată pentru neglijenţă sau dacă lua legătura cu presa 
ca să le spună cum a fost tratată. Poate că Daniel Fleming 
i-a dat ideea asta. 

Sandy zâmbi. 

— Nu-mi pot imagina un grup de profesori şi asistenţi 
sociali însetaţi de sânge care vin în nord ca s-o facă să 
tacă. 

— Nu, pare puţin cam improbabil, zise Willow râzând 
scurt. Asistentul care s-a ocupat de Emma bănuieşte că 
suferea de stres posttraumatic. E ciudat că Moncrieff nu s- 
a prins că ar putea să fie afectată de violenţa la care fusese 
martoră pe când era mică. 

— Cred că Robert s-a bucurat că a găsit pe cineva care 

să-l scape de copii şi nici nu s-a mai gândit la altceva. 
Vorba Marthei, toată imaginea asta de familie fericită pare 
să fie cam falsă. Nici nu sunt convins că ar fi putut să 
observe ceva. 

Personalul începuse să strângă în jurul lor, punând 
scaunele pe mese. Nu o făceau chiar ostentativ, dar Willow 
pricepu mesajul. Poate că unii dintre angajaţi locuiau în 
afara oraşului. Nu era cel mai distractiv lucru să conduci 
pe o asemenea vreme. 

— Ia zi, începem devreme? întrebă Willow. Te iau eu. 

Detectiva se ridică, iar Sandy o urmă. 

— Pe drum putem să-l luăm pe Jimmy de la feribot. 

— De ce nu? 

Doar era adult. Ce altceva putea să zică? 

leşind, văzură că străzile erau pustii. Fiecare lumină 
stradală era o pată portocalie, iar clădirile doar nişte 
umbre. Nimic nu avea consistenţă. Willow îl lăsă pe Sandy 
la apartament şi opri maşina în capătul străzii, cât mai 
aproape de Sherrif's House. Se bucura că toată lumea se 
culcase deja şi putea să meargă la ea în cameră fără să 
mai stea de vorbă cu proprietarii. Când ajunse în cameră, 
Willow verifică dacă primise vreun e-mail sau SMS de la 
Jimmy Perez, dar nu găsi nimic, aşa că se culcă. Toată 
noaptea, geamătul îndepărtat al unei sirene de ceaţă i se 
strecură prin vise. 

Capitolul 29 


Helena Fleming o urmări pe Margeret Riddell cum se 
îndepărtează în ceaţă şi simţi că-i venea s-o ucidă. Cum 
îndrăznea femeia asta să vină aici ca să-i spună porcăriile 
astea, savurând tot ce scotea pe gură? Cum îndrăznea să 
creadă că Helena era dispusă să asculte aşa ceva? 

Daniel ieşi din birou. 

— Cine era? 

Helena îşi vărsă furia pe soţul ei. 

— Ce, nu ţi-ai dat seama? Sigur ai auzit-o! Ca de obicei, 
tu te ascunzi acolo şi mă laşi pe mine să mă descurc de 
una singură. 

Bărbatul clipi, iar Helena avu pentru un moment 
impresia că o să izbucnească iar în plâns. Se întrebă ce se 
întâmplase cu bărbatul puternic, amuzant şi energic cu 
care se căsătorise, cel care stătea treaz toată noaptea cu 
ea, alături de care îşi plănuia viitorul, care era plin de idei 
despre design, artă şi aventuri împreună. Oare când se 
transformase în umbra asta ştearsă şi laşă? 

Dar şi eu eram altfel. Îl admiram, îi împărtăşeam 
idealurile şi îi promisesem să lucrăm împreună ca să ne 
atingem obiectivele. Nu eram obsedată de munca mea, de 
viața mea, de copiii mei ciudați. 

— Nu credeam că ajută la ceva. Ştiam că doar s-ar fi 
enervat mai tare. Păreai să te descurci. Şi, sincer să fiu, 
nici n-am auzit ce spunea de fapt. 

— Susţine că tu şi Emma eraţi amanți. A considerat de 
cuviinţă să mă anunţe că toată lumea vorbeşte despre voi. 
Părea să aibă impresia că îmi face o favoare dacă-mi zice 
una ca asta. 

Fără să vrea, Helenei îi veni în minte o imagine cu ea şi 
Daniel dintr-o vacanţă în care plecaseră la scurt timp după 
ce se căsătoriseră. Nu fusese o lună de miere. Lunile de 
miere erau un clişeu şi toată lumea avea parte de una. Îşi 
spuseseră lor înşişi şi tuturor prietenilor că era vorba de 
altceva, doar voiau să fugă puţin din Londra după o 

primăvară lungă şi rece. Se pomeniseră pe o insulă 
grecească. N-avuseseră niciun plan, totul fusese un 
moment de nebunie. După ce încropiseră un buget pentru 
zboruri şi feriboturi, dăduseră peste o femeie care era 
dispusă să-i cazeze într-o cameră din casa ei înconjurată 
de măslini şi cântec de păsări. Până la urmă probabil că 
plătiseră mai mult decât la hotel, dar le plăcuse la nebunie: 
căldura şi lumina, starea de visare care venea odată cu 
lipsa somnului şi excesul de vin grecesc. Acum se întrebă 
dacă ar fi reuşit să-şi reclădească relaţia fugind din nou. 

— Ţi-am spus adevărul, zise Daniel întrerupându-i 
gândurile. Despre Emma. Ştiam că era posibil să apară 
bârfe. 

— Crezi că rezistăm aici? Oare ne descurcăm după tot ce 
s-a întâmplat? 

Și cu ceața şi iernile astea lungi şi întunecate, cu 
oamenii care răspândesc zvonuri doar din plăcere. 

Se priviră în tăcere. 

— Da, răspunse bărbatul într-un final. Dacă vrei. Dar n- 
aş putea face asta de unul singur. Tu ai fost mereu cea 
puternică. Aşa că hai să le arătăm că nu ne lăsăm 
intimidaţi, bine? Hai să rezistăm. 

Helena se întrebă dacă Daniel era conştient ce-i cere. Ea 
avea să fie văzută drept femeia înşelată, soţia care stă 
alături de soţul ei deşi acesta e suspectat de crimă. Avea 
să fie umilită şi lumea urma să-i plângă de milă. Se gândi 
că era mai simplu să fii considerat ucigaș. 

— Trebuie să beau ceva, zise ea. Hai să desfacem sticla 
de şampanie pe care o păstram pentru o ocazie specială. 

— E o ocazie specială? 

Daniel închise uşa de la birou şi veni lângă ea, după care 
o mângâie pe ceafă cu degetul mare. 

— Nu. E un talmeş-balmeş. Dar poate că asta înseamnă 
să fii adult şi trebuie să ne obişnuim cu asta. 

— Aşadar, pentru ce bem? Pentru talmeş-balmeş? 

Părea că o înţelege. 

— Poate că pentru imperfecţiunea vieţii. Şi pentru 
acceptarea ei. 

Visul la o vacanţă ideală părea să-i scape printre degete. 
Acum îşi aducea aminte că se certaseră şi în sejurul din 
Grecia. 

Ajunseră în bucătărie, unde privi cum Daniel desface 
sticla în timp ce ea lua paharele. Încăperea părea să fie în 
continuare caldă după frigul de zilele trecute. Se gândi la 
zilele de iarnă de aici, la casa bătută de vânturi şi la ei 
patru stând înăuntru în siguranţă, la căldură. Se întrebă 
dacă nu cumva şi acesta era un vis perfect. Aşteptă să-i 
umple paharul, după care savură senzaţia bulelor pe limbă, 
le alungă pe Margaret Riddell şi pe Emma Shearer din 
gândurile ei şi se convinse cumva că soţul ei e special. 

Daniel ridică paharul în cinstea ei. 

— Pentru talmeş-balmeş şi confuzie! Şi pentru a ieşi mai 
puternici din asta. 

Helena ciocni cu el, dar nu spuse nimic. Se gândi că era 
uşor de zis, dar mult mai greu de făcut. 


e 198 œ» 


Capitolul 30 


Sandy se trezi devreme şi vorbi cu Louisa. Şi-o imagină 
stând în pat în căsuţa din Yell pe care o împărțea cu mama 
ei. Probabil se sprijinea într-un cot şi bea ceai dintr-o 
ceaşcă mare şi galbenă. Era acelaşi pat în care dormise pe 
când era adolescentă. Avusese un post foarte bun în sud ca 
profesoară şi se întorsese în Shetland doar atunci când 
mama ei primise diagnosticul de demenţă. Uneori Sandy 
mai rămânea peste noapte la ea şi stăteau cumplit de 
înghesuiți în patul de o persoană. Râdeau mereu de asta şi 
spuneau că trebuie să ia unul mai mare, dar niciodată nu 
făceau asta. Poate că ştiau că Mavis era tot mai bolnavă şi 
chiar şi dacă avea pe cineva care s-o îngrijească mereu, la 
un moment dat fie trebuia dusă la o casă de bătrâni, fie 
avea să moară. După aceea Louisa ar fi trebuit să decidă 
unde vrea să locuiască şi să lucreze. Sandy nu era foarte 
sigur ce urma să se întâmple după aceea. Nu voia să 
presupună cu de la sine putere că o să facă parte din 
planurile ei. 

Willow îl aştepta deja când ajunse în capătul străzii, în 
apropiere de pensiune. Stătea pe trotuar, iar în părul ei 
lung şi dezordonat se vedeau picături de apă de la ceaţă. 
Ar fi putut să-l aştepte în maşină, dar nu părea deloc 
deranjată că stă afară. 

— Ia ascultă! 

Se întoarse spre el, iar Sandy văzu că avea chipul plin de 
uimire, ca de copil. 

Brusc, deveni şi el conştient de cântecul păsărilor. Prin 
grădinile adăpostite ale oraşului erau copaci şi tufe în care 
îşi făceau cuibul păsările de grădină care erau mai risipite 
în alte părţi din Shetland. Sunetele îi ridicară moralul şi îl 
făcură mai optimist. Se gândi că o să-l găsească pe 
ucigaşul Emmei Shearer, Willow şi Perez o să fie iar 
prieteni, iar el şi Louisa o să se căsătorească şi o să 
întemeieze o familie. 

— Ce-i aşa amuzant? întrebă Willow văzând că 

zâmbeşte. 

— Nimic. Pur şi simplu am o presimţire bună despre ziua 
de azi. 

Ajunseră la terminal la timp ca să vadă cum soseşte 
feribotul. Din cauza zborurilor anulate erau mulţi pasageri 
la bord, însă Jimmy Perez cobori printre ultimii. Părea 
preocupat de ceva, dar nu chiar aşa de încordat ca ultima 
oară când îl văzuse Sandy. De la o vreme, Sandy îşi dădea 
mereu seama de starea lui de spirit. Perez dădu din cap 
spre Willow. Măcar o băga în seamă. 

— Aşadar, ce ai hotărât? 

— Aş vrea ca Sandy să stea de vorbă cu Moncrieff, 
răspunse detectiva, după care se întoarse spre el. l-am 
lăsat un mesaj în care i-am spus că o să vii să-i pui nişte 
întrebări mâine dimineaţă, înainte să înceapă programul la 
centrul medical. Asta se întâmplă la nouă, deci o să te 
lăsăm în drum. 

— Eşti sigură că vrei să fac eu asta? 

Sandy nu-l plăcea pe Moncrieff. Acum se gândi că poate 
din cauză că doctorul îl speria. Mereu îl intimidaseră 
bărbaţii de felul lui, oamenii educați care foloseau cuvinte 
lungi şi referinţe pe care Sandy nu le înţelegea. La început 
fusese intimidat chiar şi de Louisa. 

— N-ar fi mai bine ca unul dintre voi doi să stea de vorbă 
cu el? 

— Chiar deloc. Moncrieff ar fi mult mai precaut dacă ar 
merge unul dintre noi. Lumea te subestimează mereu, 
Sandy. Ăsta e un avantaj, nu o slăbiciune. Vorbeşte cu el 
din nou despre Emma. Întreabă-l cum de n-a văzut că 
suferea de stres posttraumatic. I-a spus ceva doctorul din 
Orkney despre traumele prin care a trecut? L-a contactat 
vreunul dintre specialiştii de acolo ca să vadă cum se 
acomodase Emma? Nu-l lăsa să facă pe şeful cu tine. 

Sandy îşi aduse aminte că Perez îi spusese exact acelaşi 
lucru. Oare toată lumea avea impresia că e o ţintă aşa 
uşoară? 


Cabinetul era într-o clinică mică şi modernă, aproape de 

şcoală şi de centrul comunitar. Cel mai probabil toate trei 
clădirile fuseseră construite pe când petrolul venea 
necontenit la terminalul din Sullom Voe, puţin mai spre 
sud. Aceea fusese o perioadă marcată de prosperitate şi 
optimism, dar atmosfera din Shetland se schimbase odată 
cu împuţinarea petrolului şi scăderea redevenţelor. 
Localnicii se obişnuiseră să primească orice-şi doreau 
pentru comunitate, iar unii se chinuiau să accepte noua 
realitate. Nu era vorba nici pe departe de condiţii de 
austeritate, dar nu se mai punea problema să accesezi uşor 
fonduri şi servicii publice bune. 

Sandy o urmări pe Willow cum demarează, după care 
intră în clădire. In afară de un om de serviciu care dădea 
cu mopul pe coridor şi o femeie care stătea la recepţie, 
locul părea pustiu. Spre uşurarea lui, detectivul îşi dădu 
seama că era Nettie Gill, o prietenă de-a mamei lui. Nu era 
din Whalsay, dar fuseseră colege la liceu şi rămăseseră în 
relaţii bune. 

— Mă tem că s-ar putea să cam aştepţi. Robert ajunge 
de obicei cam cu cincisprezece minute înainte să înceapă 
programul. Vrei un ceai? Hai la mine în birou, să pun apa 
la fiert. 

Sandy se aşeză de-o parte a unui birou liber şi ordonat şi 
începu să bea ceai, în timp ce femeia se uita la calculator. 
Când i se păru că ea terminase de citit e-mailurile primite 
în afara programului, el vorbi din nou. 

— Sigur ai cunoscut-o pe Emma Shearer. Probabil mai 
venea pe aici din când în când. 

— Ah, nu era pacienta noastră, zise Nettie. Robert e 
singurul medic de aici şi probabil s-a gândit să n-o pună 
într-o situaţie neplăcută. Unei tinere probabil că nu-i 
convine ca şeful ei să ştie totul despre ea. Venea la dentist 
şi uneori mai ridica reţete de la farmacie. 

— Clar. 

Sandy rămase o clipă pe gânduri, cumpănind ce s-o mai 
întrebe. 

— Robert vorbea despre ea? 

Nettie îşi întoarse privirea spre el. 

— Încerci să mă faci să-mi bârfesc şeful, Sandy Wilson? 

— Vreau să simt că o cunosc. Deocamdată e ca o umbră 
pentru mine. Nu reuşesc să-mi dau seama cine era. 

Avea impresia că e faţă-n faţă cu mama lui, atât de uşor 
îi era să stea de vorbă cu Nettie. 

— Mi se pare cumplit de trist că a murit o femeie aşa 
tânără şi nimănui nu pare să-i pese. Copiii nu par afectaţi, 
soţii Moncrieff regretă că şi-au pierdut dădaca, n-o regretă 
pe Emma... Poate că lui Magnie Riddell îi pare rău că ea nu 
mai trăieşte, dar nu mai găsesc pe nimeni care să fi fost 
apropiat de ea. 

— Umblă zvonuri, să ştii, spuse Nettie privindu-l în 
continuare. Aud tot soiul de lucruri pe aici. Zici că dacă 
stau la un birou n-aş mai fi şi eu om. Lumea pur şi simplu 
mă ignoră. 

— Ce fel de zvonuri? 

— Cum că Emma nu era o tânără foarte... 

Nettie ezită, apoi zise: 

— „..drăguţă. Cum că era rece şi dură cu copiii şi că 
tintea spre bărbaţii cu bani şi putere. 

— Cum ar fi Robert Moncrieff? Dacă ar fi să dăm crezare 
zvonurilor, ţintea spre el? 

— Unii aşa spuneau. Eu, una, n-am putut să cred una ca 
asta. În orice caz, mă îndoiesc că a reuşit, chiar dacă ar fi 
avut asemenea planuri. Mie mi se părea că avea nevoie de 
o servitoare, n-am văzut niciodată să dea semne că ar fi 
vorba de ceva mai mult. 

— Dar Daniel Fleming? 

Nettie nu păru surprinsă de întrebare. 

— Ah, se pare că şi tu ai auzit câte ceva. Margaret 
Riddell îi spune că erau amanți oricui e dispus s-o asculte. 

— Tu nu crezi că-i adevărat? 

Se lăsă tăcerea. Din depărtare se auzea zgomotul unui 
aspirator. 

— Ştiu că i-am văzut pe Emma şi pe Magnie pe plajă 
într-o seară, după ce s-a terminat clubul tinerilor din 
centrul comunitar. Magnie o privea de parcă ar fi fost 
răspunsul la toate rugăciunile lui. De parcă ar fi adorat-o. 

Lui Margaret n-avea cum să-i pice bine una ca asta. Ele 
tot ce mai are pe lume, după ce soţul ei a părăsit-o pentru 
o femeie mai tânără din Lerwick. Îi convenea să creadă că 
Emma e o desfrânată care umblă după domnul Fleming. 

Sandy îşi zise că nu prea afla noutăţi, dar nu strica 
faptul că li se confirmau lucrurile pe care le ştiau deja. 

— Margaret e pacientă aici? 

— Da, cei mai mulţi locuitori din Deltaness se tratează 
aici. 

Sandy încerca să formuleze o întrebare despre starea de 
spirit a tinerei, când auziră paşi dinspre recepţie, urmaţi 
de glasul lui Robert Moncrieff. 

— Nettie? Pe unde eşti? 

Era clar nerăbdător. Lui Sandy i se părea că strigă un 
câine care-i dă de furcă. Nettie îşi dădu ochii peste cap. 
Cei doi nu păreau să se simpatizeze prea tare. Femeia se 
ridică încet. 

— Sunt aici. A venit un detectiv să te vadă. Sandy 
Wilson. 

Bărbatul se opri preţ de o clipă. Nu-şi dăduse seama că 
nu erau singuri, aşa că vorbi pe un ton conciliant, mai 
politicos. 

— A, da, i-am primit mesajul. Trimite-l la mine, bine, 
Nettie? O să-l consult înainte să încep programul. Sunt 
sigur că nu durează mult. 

Sandy se aşeză pe un scaun portocaliu, de cealaltă parte 
a biroului doctorului, şi se simţi ca în copilărie, când mama 
lui îl târa la doctorul din Lerwick: neliniştit şi înfiorat, de 
parcă s-ar fi aflat în prezenţa lui Dumnezeu însuşi. 

— Emma Shearer nu vă era pacientă? 

— Nu. l-am sugerat să meargă la cabinetul din Brae şi 
mi-a ascultat sfatul. Dacă aveţi nevoie de informaţii despre 
istoricul ei medical, puteţi trece pe acolo. 

— Asistentul social care se ocupa de Emma e de părere 
că suferea de stres posttraumatic. Ce spuneţi despre asta? 

Moncrieff pufni şi râse în acelaşi timp. 

— Eu, unul, n-am văzut niciun simptom. Mereu mi s-a 
părut o tânără extrem de stabilă. Desigur, cei de la 

Serviciile sociale n-au studii medicale. Serios acum, n-aş 
pune mare preţ pe părerea unui diletant. 

— Doctorul din Orkney n-a menţionat nimic de genul 
ăsta? 

— Nu, răspunse Moncrieff. Şi sunt sigur că ar fi făcut-o, 
dacă ar fi bănuit oricât de puţin că suferă de aşa ceva. Ştia 
că Emma urma să lucreze cu copii vulnerabili. 

— V-a contactat ca să afle cum se acomodase Emma? 

— Chiar nu era cazul să facă asta. 

Moncrieff îşi pierdea răbdarea. 

— Ştia că o să avem grijă de ea. Era în interesul nostru 
să ne asigurăm că e fericită. 

Sandy se gândi la tânăra care-şi petrecuse cea mai mare 
parte din timp de una singură în podul de la Ness House, 
croind haine de modă veche şi visând că trăia în alte 
vremuri. Lui nu i se părea că asta era fericirea, dar nu 
spuse nimic. 

Tăcerea lui păru să-l irite şi mai tare pe Moncrieff. 

— Şi trebuie să menţionez că am o părere foarte proastă 
despre cum mi-aţi interogat copiii pe stradă. A fost extrem 
de nepotrivit. Dacă n-aş fi ascultat-o pe soţia mea, aş fi 
depus deja o plângere oficială. 

— Am dat de Martha şi Charlie când ne cumpăram ceva 
de mâncare. 

Sandy vorbise pe un ton liniştit. Se simţea mai 
încrezător acum şi se întreba ce anume ascundea doctorul 
de îi era teamă că Martha şi Charlie l-ar fi putut da de gol. 

— lar pe urmă i-am dus înapoi la şcoală. 

— V-aş fi recunoscător dacă pe viitor i-aţi lăsa în pace. 
Dacă aveţi întrebări, căutaţi-ne pe mine sau pe soţia mea. 

Moncrieff aruncă un ochi spre ceas. 

— Cred că ar trebui să pleci. Probabil că primul pacient 
deja mă aşteaptă. 

— Emma Shearer vă era amantă? 

Întrebarea îl şocă pe Moncrieff atât de tare, încât se lăsă 
tăcerea. Apoi bărbatul se înfurie. Sandy îşi dădu seama că 
doctorul se chinuia să se controleze, aşa că pe de-o parte 
se temea şi pe de-o parte spera că o să-l pocnească. Până 

la urmă, însă, celălalt reuşi să se stăpânească. Rosti 
cuvintele lent, accentuând fiecare silabă: 

— Asta este o acuzaţie răuvoitoare. Când a venit la noi, 
Emma era doar un copil. Am primit-o la noi în casă şi am 
îngrijit-o. Nu am exploatat-o. 

Moncrieff se ridică. 

— Acum chiar trebuie să pleci. Am lucruri mai 
importante de făcut decât să ascult poveştile tale ridicole. 

În timp ce se îndrepta spre ieşire, Sandy îi făcu semn cu 
mâna lui Nettie. Spera ca măcar ceilalţi specialişti de acolo 
să fie mai drăguţi decât Moncrieff. Altminteri, era un loc 
oribil în care să lucreze. Afară, vremea părea să se fi 
îndreptat. Sandy rămase o clipă locului şi se întrebă 
încotro s-o apuce. Willow şi Jimmy probabil că stăteau de 
vorbă cu Margaret şi Lottie. Copiii intraseră deja la şcoală, 
iar comunitatea părea foarte liniştită. Se gândi că într-un 
fel îl zgândărise pe Moncrieff - ceea ce era un fapt 
interesant - şi că existau cu siguranţă mai multe feluri în 
care putea fi exploatată o tânără. 

Capitolul 31 


Când se trezi, Helena îşi aminti cum băuseră şampanie 
cu o seară înainte şi într-un fel se împăcaseră. Daniel încă 
dormea. Respira liniştit. Se foi, îşi deschise ochii şi îi 
zâmbi. Afară era încă ceaţă, dar parcă nu mai era aşa 
densă. Era albă, nu cenuşie, şi strălucea destul de frumos, 
ca şi cum din spatele ei bătea lumina. 

În curtea şcolii nu observă vreo reacţie deosebită faţă de 
ea din partea celorlalţi părinţi. Belle ajunsese deja acolo cu 
cei mici ai ei şi veni direct la Helena de îndată ce intră pe 
poartă. 

— Doar ştii că vorbesc despre noi. 

Femeia se întoarse ca să facă semn unor mame care 
încercau să nu se holbeze la ele. 

— Ai timp de o cafea mai târziu? Am nişte întrebări 
despre târgul din Birmingham. lar presa din Londra a 
făcut legătura dintre tine şi crimă. Ar trebui să stabilim 
cum răspundem. 

— Trebuie să răspundem? 

Helena nu se putea gândi la ceva mai rău de atât. Deja 
fusese bătută la cap de către Reg Gilbert de la The 
Shetland Times, care părea să-i fi aflat şi numărul de mobil 
personal, dar îi închisese de flecară dată. Ideea ca numele 
ei să fie pus în legătură cu al Emmei Shearer indiferent în 
ce fel de context era un coşmar. 

— Cred că am putea să ne folosim pe publicitate spre 
avantajul nostru, dacă avem grijă. 

Belle privi cum Kate fuge spre intrare când se sună. 

— Sincer, nu pare tocmai traumatizată de moartea 
Emmei. Dar ai tăi? 

Helena se gândi cum Christopher spusese că nu-i pare 
rău că tânăra murise. 

— Nu ştiu. E greu de zis. 

— Deci, ai timp să bem o cafea? 

Belle deja se îndrepta spre ieşire şi scosese cheile de la 
maşină. 

— Pe la unsprezece? Vin eu la tine? Nici n-am realizat 
cât de multe făcea Emma pentru noi şi luam de-a gata. 
Casa e ca o cocină fără ea. Trebuie neapărat să chem pe 
cineva pentru curăţenie, chiar dacă nu angajăm altă 
dădacă. Robert e inutil. N 

— Sigur, zise Helena. Vino tu pe la mine. Îţi arăt noile 
designuri despre care îţi vorbeam. Cele pe care le-am făcut 
inspirându-mă din modelele pe care le-am găsit în muzeul 
de pe Fair Isle. 

— Perfect. 

Belle deja se urcase în maşină şi porni. Casa lor era mai 
aproape de şcoală decât Hesti, însă Helena n-o văzuse 
niciodată mergând pe jos. 

În loc să plece direct spre casă, Helena se sui pe dealul 
pietros şi privi în zare, spre ocean. Auzea pescăruşi, însă 
nu-i vedea. Erau pierduţi în lumina albă care părea filtrată 
prin tifon sau prin cea mai fină dantelă. În timp ce se 
întorcea spre drum, aşteptă să treacă o maşină. La volan 
era Willow Reeves. 

— Vrei să te iau? 

— Mergi spre casă? 

— Încă nu, răspunse detectiva. Poate mai târziu. Dar, 
dacă vrei, pot să te duc cu maşina. Ajungem imediat. 

— Nu, mulţumesc. Mă bucur de plimbare. 

Willow nu insistă. 

— E cam sinistră, nu? întrebă în timp ce pornea motorul. 
Vremea. Dar într-un mod destul de drăguţ. 

Helenei i se păru un comentariu ciudat din partea cuiva 
care-şi petrecea viaţa lucrând cu infractori. 


Belle ajunse mai devreme, înainte ca Helena să se fi 
pregătit cum trebuie. Soţia doctorului era gata de acţiune, 
machiată toată şi îmbrăcată cu un top negru mulat şi o 
pereche de pantaloni negri evazaţi care probabil costaseră 
o avere. Poate sperase că presa ajunsese deja la faţa 
locului. Helena realiză că vremea fusese o binecuvântare 
pentru ea şi Daniel. Asta însemna că de ieri dimineaţă nu 
mai fuseseră zboruri în Shetland. Bănuia că jurnaliştii n- 

aveau prea mare tragere de inimă să vină cu feribotul. 

Daniel se dusese în Lerwick ca să discute cu un om de 
afaceri care avea în minte proiectul unui hotel ecologic în 
sudul Mainland. Pacea pe care o făcuseră de cu seară 
rezistase şi în timpul micului dejun. Bărbatul îi expusese 
planurile lui, îi aşteptase reacţia şi sperase că o să-l 
sprijine. Era entuziasmat numai gândindu-se la un nou 
proiect. 

— O să fie tare de tot, Helly. Un studiu de caz pentru 
dezvoltarea sustenabilă. 

Nu-l mai văzuse atât de fericit de luni întregi şi se 
întrebă dacă moartea Emmei nu cumva îl eliberase de sub 
un fel de vrajă. După tristeţea de la început, acum parcă 
era un om proaspăt eliberat. Helena încercă să nu se mai 
gândească la implicaţii. 

Chiar înainte să ajungă Belle, o sunase Willow Reeves: 

— A trecut cumva Margaret Riddell pe la voi aseară? 

— De ce mă întrebi? A fost pe la voi să răspândească 
zvonuri şi să spună porcării? 

Helena simţi cum o cuprinde iarăşi furia din seara 
precedentă. 

— Nici pe departe, răspunse detectiva. Deci, a trecut pe 
la voi? Asta-i tot ce voiam să ştiu. 

Şi aşa se încheiase conversaţia, după care se pomenise 
la uşă cu Belle, care striga ca s-o primească înăuntru. 
Helena pregăti cafea în bucătărie, după care cele două 
traversară curtea ca să meargă la ea în atelier. Ceaţa se 
ridica încet spre nord, iar Helena parcă nu se mai simţea 
prinsă în capcană. Discutară o vreme despre planurile lui 
Belle de a o promova pe piaţa internaţională, despre târg, 
despre noile ei creaţii. Helena se gândi că Emma Shearer 
plutea între ele două, nu chiar ca elefantul, ci mai degrabă 
ca fantoma din cameră. 

— Într-un final, Belle atacă subiectul în mod direct. 

— M-am tot gândit la ce mi-ai spus pe terenul de joacă 
despre cum ar trebui să răspundem presei. Ai avut 
dreptate, normal. Ar trebui să tăcem câtă vreme ancheta e 
în desfăşurare, dar nu mi se pare nimic greşit dacă 

negociem un interviu exclusiv cu un cotidian naţional, 
după ce se termină totul. Un interviu cu tine, în care porţi 
o creaţie de-a ta, desigur, în care vorbeşti despre trauma 
de a descoperi un cadavru la tine în casă. 

— O, nu! 

Helena era oripilată. 

— N-aş putea. Mi se pare că aş profita de moartea 
Emmei. 

Belle se prefăcu că n-o aude. 

— Ar fi un mod bun de a pune capăt tuturor zvonurilor 
care circulă pe aici, de a le arăta că familia ta n-are niciun 
motiv să se ruşineze şi că eşti dispusă să declari asta în 
public. 

— Familia mea chiar nu are niciun motiv să se ruşineze. 
Cadavrul Emmei a fost găsit în staulul nostru, dar de 
lucrat, lucra pentru voi. 

Helena îşi regretă cuvintele de îndată ce le rosti. Parcă 
erau nişte copii care se certau, nu nişte femei mature care, 
teoretic, erau prietene. 

— Îmi pare rău. E de neiertat ce am zis. Cred că e de la 
stres, parcă toţi am luat-o razna. Normal că nu vreau să 
spun că sunteţi în vreun fel responsabili de moartea ei. 

Belle se holbă la ea pentru o clipă fără să se clintească. 

— Nu sunt convinsă că poliţia e de aceeaşi părere, zise 
ea într-un final. Azi vor să-mi pună iarăşi întrebări. 

Brusc, tot machiajul elegant şi bravada de mai devreme 
păreau semne ale disperării. 

— Ai auzit că ieri au vorbit cu Martha şi Charlie? I-au 
prins la prânz în faţa cafenelei unde merg toţi copiii să ia 
prânzul. S-au prefăcut că a fost o pură întâmplare. Nici 
măcar n-am fi aflat, dacă nu-i scăpa lui Charlie o vorbă. 
Robert e furibund, a ameninţat că o să cheme avocaţi şi o 
să depună o plângere oficială. l-am spus s-o lase baltă. 
Dacă facem scandal, o să pară că avem ceva de ascuns. 

Aşa pornesc zvonurile şi se răspândesc suspiciunile, se 
gândi Helena. E suficient de tragic că a murit o femeie, dar 
acum toată lumea care o cunoştea e afectată. Cu toții 
devenim victime. 

Capitolul 32 


Willow zări prin ceaţă silueta Helenei Fleming pe plaja 
pietroasă. Arăta ciudat din cauza luminii filtrate, lăptoase, 
care bătea din spatele ei. O recunoscu numai datorită 
părului ondulat şi a jachetei lungi care sărea în ochi. 
Detectiva îl lăsase pe Sandy la centrul medical, iar Perez 
era tot cu ea. Oprise maşina fără să se gândească. Helena 
se număra în mod limpede printre suspecți. Putea foarte 
bine să fi aflat că Emma îi căzuse cu tronc lui Daniel, iar 
gelozia era mereu un mobil puternic pentru crimă, însă 
Perez nu voia să creadă una ca asta din simplul motiv că 
femeia fusese prietenă cu Fran. Helena refuză oferta lui 
Willow de a o lua cu maşina, aşa că detectiva nu avu 
încotro şi plecă mai departe. 

Opri pe o porţiune de iarbă pipernicită din apropierea 
țărmului şi se întoarse spre Perez. 

— Merg să stau de vorbă cu Margaret Riddell despre 
bileţele. Vrei să vii şi tu? 

— Dacă nu-ţi stric feng-shui-ul. 

În trecut i-ar fi luat vorbele drept o glumă. Acum, însă, 
nu mai era sigură. Putea foarte bine să fie o insultă. 

— Te deranjează dacă mergem puţin pe jos? Mi-ar 
prinde bine nişte mişcare ca să-mi pun ordine în gânduri. 

— E în regulă. 

Măcar nu era ostil. Willow bănui că la mai mult nici nu 
putea spera. 

Merseră spre strada unde locuia Margaret Riddell. 
Willow se gândi că locuinţele de aici n-aveau nimic 
atrăgător. Margaret se chinuise să şi-o îmbunătăţească 
printr-un strat de vopsea proaspătă, dar efectul era 
neconvingător şi de prost-gust. Maşina era parcată în faţa 
casei, dar nu răspunse nimeni când Perez bătu la uşă. N- 
avea cum să fie la serviciu în Brae. Sigur şi-ar fi luat 
maşina. Perez bătu din nou, iar de această dată se 
deschise o uşă, însă cea a vecinei. 

— O fi bolnavă. 

Femeia era încă în pijama, o cămaşă de noapte 
demodată peste care îşi trăsese un halat. Rămăsese în 
casă, dar îşi iţise capul şi şi-l întorsese într-un unghi 
incomod către ei. Era clar că se jena să iasă, nefiind 
îmbrăcată corespunzător. 

— E ziua în care Margaret lucrează la Brae, în mod 
normal trebuia să fi plecat. 

— Tu trebuie să fii Lottie, zise Willow. 

Îşi mută locul astfel încât femeia să-i poată vorbi mai 
uşor. 

— Chiar aşa. A 

Lottie se trase înapoi în casă. Inăuntru nu prea era 
lumină, aşa că deveni aproape una cu umbra. 

— Începusem să-mi fac griji pentru ea, dar nu ştiu ce să 
fac. Magnie a plecat în Lerwick şi încă nu s-a întors. 

— Crezi că ar trebui să verificăm? Presupun că ai o 
cheie, nu? 

Lottie dispăru fără să spună nimic, iar Willow o urmă 
într-un hol întunecat care o conduse în lumea anilor '70: 
un poster cu o producţie de mâna a doua a spectacolului 
Abigail's Party, un covor cu un model complicat alcătuit 
din rotocoale portocalii, pereţi acoperiţi cu tapet care 
imita lemnul. Perez aşteptă afară. Ştia că unei femei mai în 
vârstă nu i-ar fi convenit ca el să intre în casă cât încă era 
îmbrăcată în cămaşa de noapte. 

— Stai aici dintotdeauna? 

Willow se gândi că locuinţa probabil nu mai fusese 
redecorată de când fusese construită. 

— A fost casa părinţilor noştri. 

Holul ducea spre o bucătărie care părea la rândul ei din 
altă eră: podea din linoleum, dulapuri şi o masă Formica. 
Şi aici îşi făcea apariţia portocaliul. Lottie luă o cheie 
dintr-un suport de pe perete. 

— M-am mutat aici ca să am grijă de mama când era 
bolnavă, după ce a murit tata, şi aici am rămas. Părea cel 
mai înţelept lucru de făcut. 

Femeia făcu o pauză, după care adăugă: 

— Margaret aşa a considerat. 

Willow se gândi că probabil la asta se rezumase toată 
relaţia dintre cele două. Potrivit lui Perez, care le văzuse 
împreună, Margaret era cea cu personalitatea mai 
puternică, cea care lua toate hotărârile. 

— Vrei să vii cu mine la casa de alături? 

— Nu aşa! 

Lottie părea oripilată. 

— Ce ar spune Margaret? Mergeţi voi, vin şi eu imediat 
ce mă îmbrac civilizat. 

Perez bătu din nou la uşa femeii înainte să folosească 
cheia, dar tot nu răspunse nimeni. Willow se gândi că 
Lottie exagera. Întreaga comunitate era încordată după 
moartea Emmei Shearer. Sora ei probabil că-şi luase şi ea 
o zi liberă şi se dusese în oraş la magazin ca să cumpere 
nişte lapte sau un ziar, dar era o ocazie nemaipomenită să 
pătrundă în casă. Dacă descopereau dovezi că Margaret 
era cea care trimisese bileţelele anonime către locuinţa 
Fleming, puteau să-l scoată din ecuaţie pe Magnie. 

Casa părea oglinda celei în care stătea Lottie, doar că 
era mai puţin încărcată şi mai curată. Bucătăria era plină 
de electrocasnice care proveneau cel mai probabil din casa 
pe care Margaret o împărţise cu soţul ei: un cuptor cu 
microunde, un robot de bucătărie, un prăjitor de pâine 
negru şi elegant. Camera de zi era plină de mobilă masivă 
care nu-i plăcea lui Willow, dar era scumpă şi trainică. 

Perez strigă în sus pe scări: 

— Doamnă Riddell? Sunteţi acolo? 

Nu primi niciun răspuns. Willow era tentată să se uite 
prin sertarele unui dulap dintr-o firidă, dar ştia că trebuie 
să aştepte. Poate că Margaret chiar îşi pierduse cunoştinţa 
şi zăcea într-o cameră de la etaj. 

Perez veni pe scări atât de aproape în urma ei încât 
Willow simţi mirosul săpunului cu care se spălase în 
dimineaţa aceea. Îşi imagină cum ar fi fost să se întoarcă, 
să-l ia în braţe şi să-şi îngroape faţa în părul lui, apoi se 
gândi că el s-ar fi simţit oripilat şi jenat. Merse mai 
departe. _ 

Prima uşă ducea spre camera lui Magnie. În mod 

neaşteptat, aici domnea ordinea. Pătura şi pernele 
fuseseră puse într-un coş pentru rufe, din răchită. 
Suprafeţele fuseseră curățate de curând, iar în aer încă 
mai plutea un iz de detergent cu lavandă. Era o cameră 
neaşteptat de lipsită de personalitate. Nu se vedeau cărţi 
sau postere. Un televizor mare era fixat pe perete, 
îndreptat spre pat. Willow se întrebă dacă Margaret mai 
intrase aici de când tânărul plecase la serviciu în ziua 
precedentă, sau dacă Magnie îşi făcea el însuşi curăţenie. 
Aruncă o privire pe geam şi se aşteptă s-o vadă pe 
Margaret venind pe stradă cu o sacoşă de cumpărături în 
mână, dar nu le văzu nici pe ea, nici pe Lottie. Acum era 
clar că ceața se ridica: pe apă se zărea o dungă de lumină. 

Willow se întoarse lângă scări. Printr-o uşă deschisă 
văzu o baie unde totul era de un alb imaculat. Perez bătu 
în ultima uşă, care era complet închisă. 

— Doamnă Riddell, sunteţi acolo? 

Aşteptă o clipă, după care intră. Willow făcu şi ea un pas 
înăuntru. 

Patul era mare şi ocupa cea mai mare parte din spaţiu. 
Tăblia de la capul patului era curbată şi de ea se sprijineau 
nişte perne mov, dând aerul unei încăperi dintr-un hotel 
pretenţios. Nu se vedea nici urmă de Margaret Riddell, cu 
excepţia fotografiei mari, făcute în studio în care apărea 
alături de fiul ei. Poza fusese prinsă de perete în acelaşi loc 
în care stătea televizorul din camera lui Magnie. Patul era 
făcut, iar pe pernă era împăturită o pijama cu model floral. 
Dacă dormise acolo în noaptea precedentă, făcuse ordine 
înainte să plece. Willow mai aruncă o privire pe geam, 
văzu din nou că nu era nimeni pe stradă, după care 
deschise dulapul. Într-o parte erau aranjate rochii, fuste şi 
jachete, iar în cealaltă un rând de rafturi cu lenjerie şi 
jerseuri, toate împăturite. 

— N-ai zice că numai o minte ordonată ar face aşa ceva? 
întrebă Perez. Nu cineva obsedat, aşa cum susţine Magnie. 

Lăsaseră uşa de la intrare deschisă pentru Lottie, iar 
acum Willow auzi sunetele ezitante de jos. 

— O clipă! Cobor acum. 

Lottie se îmbrăcase cu nişte pantaloni fără formă şi un 
jerseu dintr-un material sintetic de culoare verzuie. Era 
încălţată tot în papuci. Îşi ridică privirea spre Willow în 
timp ce detectiva cobora scările spre ea. 

— E acolo? 

Willow nu-şi dădea seama dacă neliniştea din glasul lui 
Lottie era pricinuită de teama că sora ei păţise ceva sau 
fiindcă se gândea la reacţia ei dacă-i prindea în casă. 

— Nu. Totul e în regulă. Probabil a ieşit să se plimbe. 

— Margaret nu merge pe jos! Nu merge decât dacă n- 
are încotro. 

— Poate a dus-o cineva cu maşina la serviciu. 

Willow voia s-o scoată pe Lottie afară ca să se poată uita 
prin sertare. Perez era încă la etaj. Detectiva se întrebă 
dacă verificase camera lui Magnie ca să vadă dacă ei nu-i 
scăpase ceva important. 

— Nu-mi dau seama cine ar face una ca asta. 

Femeia zăbovea tot la intrare, de parcă-i era jenă să 
pătrundă mai mult în casă. 

— Ce-ar fi să mă uit eu repede pe aici ca să-mi dau 
seama unde s-o fi dus? Ai putea să te întorci la tine şi să 
încerci s-o suni, propuse Willow. 

Putea să pună pariu că Lottie nu avea telefon mobil. 

— Şi mi-ar face mare plăcere să beau o cană de ceai, 
adăugă zâmbind. Poate poţi pune apa la fiert? 

De îndată ce Lottie plecă, Willow se duse repede în 
camera de zi şi deschise sertarul servantei. Găsi un dosar 
gros pe care scria „Divorţ”: o grămadă de scrisori 
schimbate între avocaţi, replici caustice despre detalii care 
lui Willow i se păreau meschine, cum ar fi apartenenţa 
mobilei şi a bunurilor din casă, o dispută despre cine 
contribuise mai mult la avansul pentru casa din Voe şi cine 
avea maşina mai mare. Un alt dosar conţinea detalii 
despre casa din Deltaness a lui Margaret. Willow îl răsfoi 
repede. Era conştientă că Margaret se putea întoarce din 
clipă-n clipă şi bănuia că oricum nu era nimic interesant în 
el. 

Auzi paşii lui Perez pe scări şi îşi dădu seama când el 

intră în cameră, însă era atentă la dosar. La sfârşit găsi un 
plic maro pe care nu scria nimic. Willow îi scoase 
conţinutul şi descoperi scrisori din urmă cu mai bine de 
treizeci de ani. Scrisul de mână era clar şi rotund, ca al 
unui copil conştiincios, aşa că reuşi să-l desluşească. Işi 
dădu seama aproape imediat că erau scrisori de dragoste. 
Scrisori de dragoste de la Dennis Gear, bărbatul care-şi 
luase viaţa în staulul familiei Fleming. Erau pentru 
Margaret şi erau adresate „micuţei mele Tammie Norrie”, 
termenul dialectal din Shetland pentru papagalul de mare. 
Tonul era jucăuş şi entuziast. Bărbatul vorbea despre cum 
voia să meargă împreună în Lerwick să-l vadă pe unul 
dintre violoniştii lor preferaţi, apoi despre un dans de la 
Vidlin Hall: 

Ce seară splendidă a fost! Toată lumea îmbrăcată la 
patru ace şi tu cea mai frumoasă dintre toate! Şi ce bine 
dansai! Mă simţeam cel mai norocos bărbat din lume. 

Fără să spună nimic, Willow i le oferi una câte una lui 
Perez. Ultima însemnare era un bilet foarte trist şi plin de 
regrete. Willow se gândi că Gear probabil îl scrisese după 
ce Margaret îi comunicase hotărârea de a se logodi cu Neil 
Riddell: i 

Sigur că nu te pot învinui pentru decizia ta. În trecut nu 
m-am purtat cu tine aşa cum ar fi trebuit, iar venitul de la 
Hesti abia dacă ajunge pentru o singură persoană, 
darămite pentru o întreagă familie. Dar să ştii asta: niciun 
alt bărbat nu o să te iubească la fel de mult ca mine. 

Willow îi dădu lui Perez şi biletul acela şi îl privi. Aştepta 
o reacţie, zicându-şi în acelaşi timp în sinea ei: Nicio altă 
femeie n-o să te iubească la fel de mult ca mine. El citi 
scrisoarea, dar nu spuse nimic. Pe chip nu i se ghicea nicio 
expresie. Willow se întoarse la dosar. 

Alături de scrisori era şi o bucăţică de hârtie 
milimetrică. Punctele din interiorul pătrăţelelor formau o 
spânzurătoare şi un ştreang, însă Margaret făcuse o 
greşeală: pusese un punct într-un pătrat greşit, aşa că 
desenul se stricase, nu mai era perfect. Probabil că o luase 
de la capăt, dar păstrase şi varianta aceasta. 

— Deci Magnie are dreptate. Margaret chiar e cea care 
a trimis bileţelele astea. 

Stând în camera sufocantă, Willow simţi apăsarea 
dezamăgirii lui Margaret ca pe o durere fizică, o durere de 
cap, nu una sufletească. Margaret îl alesese pe Neil Riddell 
pentru situaţia lui materială, iar apoi se pomenise că o 
părăseşte pentru o femeie mai tânără. Era limpede că 
Dennis Gear ţinuse la ea, cel puţin la început - asta nu 
fusese o ficţiune de-a ei. Moartea lui probabil că o făcuse 
să-şi reevalueze toate hotărârile importante pe care le 
luase de-a lungul vieţii. Probabil că fusese cuprinsă de 
amărăciune şi regret fiindcă alesese pe cine nu trebuia, 
dar mai ales de vinovăţie pentru că în tinereţe îl trădase pe 
Dennis, iar apoi nu-l împiedicase să-şi ia viaţa. Nici nu era 
de mirare că simţise nevoia să dea vina pe altcineva. 

Se auziră paşi în faţa uşii de la intrare. Willow băgă 
repede hârtiile înapoi în dosar şi închise sertarul. Se 
întoarse şi se gândi repede la un pretext pentru prezenţa 
ei în casă. Lottie ne-a lăsat să intrăm, îşi făcea griji că nu 
te-a văzut toată ziua. 

Dar în prag era Lottie. Se vedea că e neliniştită. 

— Margaret nu răspunde la mobil. Am sunat şi la birou. 
Azi trebuia să lucreze, dar n-a anunţat că lipseşte. Nu ştiu 
ce să fac. 

— Hai înapoi la tine. 

Willow se gândea în continuare numai la scrisorile de 
dragoste de la Dennis Gear, atât de înduioşătoare şi lipsite 
de pretenţii. 

— Ce zici să bem un ceai şi să vedem dacă putem da de 
ea? Îl lăsăm pe Jimmy aici, în caz că apare, totuşi. 

Simţea numai compasiune faţă de femeia dispărută. Şi-o 
imagină undeva singură şi deznădăjduită, după care se 
gândi că un poliţist n-ar trebui sub nicio formă să 
reacționeze aşa. Era foarte posibil ca Margaret să se 
numere printre suspecți şi trebuia să se distanţeze 
emoţional de ea. 

Şi pereţii din livingul lui Lottie erau acoperiţi cu un 
tapet portocaliu cu model, însă acesta se decolorase, aşa 

că nu mai contrasta cu covorul bej şi mobila maronie. Totul 
era decolorat aici. Willow se gândi că nimic nu se 
schimbase în casă de când muriseră părinţii lui Lottie şi 
Margaret. Voia să îi pună nişte întrebări despre familia lor. 
Era clar că Lottie se pensionase, fiindcă nu spusese că ar 
lucra undeva, iar camera era plină de semne că îşi 
petrecea cea mai mare parte din timp aici: un coş cu 
materiale pentru tricotat plin ochi cu aţă, o stivă cu cărţi 
de la bibliotecă, reviste pentru femei. Lottie avea mult 
timp liber la dispoziţie, dar acum prioritatea era s-o 
găsească pe Margaret. 

— L-ai contactat pe Magnie? Poate ştie el unde e sora ta. 

Lottie clătină din cap. 

— N-am numărul lui. Ştii, el a fost dintotdeauna băiatul 
lui Margaret. Chiar şi când era mic de tot îl ţinea doar 
pentru ea. 

Willow se gândi iarăşi că spusese un lucru foarte ciudat. 
Relaţia dintre cele două femei, felul cum Lottie era dispusă 
să fie dominată şi refuza să se opună o intrigau. 

— Am numărul lui, zise Willow. Să încercăm să-l sunăm, 
bine? 

Femeile rămăseseră în picioare. Nici măcar nu se mai 
gândeau la ceai. Lottie stătea la geam şi privea fix printr-o 
spărtură din draperii, de parcă ar fi sperat că Margaret o 
să apară deodată în mod magic. Era încordată, ţeapănă şi 
părea că o să izbucnească în lacrimi dintr-o clipă în alta. 
Willow îşi trecuse numărul lui Magnie în agendă şi tocmai 
îl căuta în lista de contacte. 

— Nu mai e nevoie! 

Lottie se îndepărtă de geam şi aproape că fugi până la 
uşă. 

— A, deci s-a întors, zise Willow. Ne făceam griji 
degeaba. 

Însă când se duse la geam aşteptându-se să vadă 
întâlnirea celor două surori şi sperând să înţeleagă mai 
bine relaţia lor, îşi dădu seama că nu Margaret se 
întorsese. 

În faţa casei oprise duba lui Magnie, iar Lottie vorbea cu 

acesta, îl apucase de braţ cu o mână ţeapănă şi albă ca o 
gheară. 

Capitolul 33 


Perez îşi zise că Magnie Riddell părea epuizat. Probabil 
că lucrase în tura de noapte la staţia de reciclare. Perez 
văzuse duba în timp ce se apropia şi ieşise în stradă 
înaintea lui Willow. 

— Ce se întâmplă? 

Magnie cobori şi rămase lângă maşină privind în jur. 
Părea confuz din cauza atenţiei de care avea parte: mătuşa 
lui slabă ca un ţâr îl apucase de braţ şi ţipa, iar ce doi 
detectivi stăteau pe trotuar şi îl priveau fix. 

— Nu prea ştim unde e mama ta, zise Perez pe un ton 
potolit. 

Nu era cazul să-l impacienteze şi pe el. 

— Tu ştii ceva de ea? 

Magnie clătină din cap. 

— Credeam că e la serviciu. 

— Hai înăuntru, zise Willow. Hai să mergem toţi la 
mătuşa ta, bine? Lottie tocmai punea apa la fiert. Sunt 
convinsă că există o explicaţie absolut normală. 

Magnie o urmă. Perez se gândi că era ca un copil care 
se bucură că altcineva ia iniţiativa. Perez se aşeză lângă el 
pe canapeaua acoperită cu stofă maro şi o priviră amândoi 
pe Willow. Lottie se dusese iar la fereastră şi tot răsucea 
cu degetele o bucăţică de perdea. 

— Margaret nu e la birou, iar maşina ei e tot aici, zise 
detectiva. Acasă nu e. Ai idee pe unde ar putea fi? 

Magnie îşi închise ochii preţ de o clipă. 

— Nu. Nu ne-am mai văzut de ieri după-amiază, dinainte 
să vin în Lerwick, la secţie, ca să stăm de vorbă. Ieri n-a 
lucrat. 

— Cum ţi s-a părut că se simte? 

— Cam agitată. Eu eram pe picior de plecare, iar ea tot 
trăncănea despre ceva. N-o prea ascultam. Era multă ceaţă 
şi voiam să plec mai repede ca să ajung în oraş. 

— Trebuie să-ţi vină, totuşi, o idee. 

Willow vorbise pe un ton înţelegător, dar totodată ferm. 

Perez se gândi cât era de pricepută să obţină informaţii de 
la martorii sensibili. 

Magnie îşi închise ochii din nou, de parcă încerca să-şi 
aducă aminte subiectul conversaţiei. 

— Zicea că o să facă ce trebuie, că nu poate să stea pur 
şi simplu în casă în condiţiile în care lumea nu-şi dădea 
seama ce se petrece. 

Magnie făcu o pauză, după care continuă: 

— Zicea că se duce la Hesti. Voia să stea de vorbă cu 
doamna Fleming. Trebuia să-i spună nişte lucruri. 

— Voia să ia maşina? Lottie mi-a spus că nu mergea 
niciodată pe jos. 

— Nu-i place să meargă pe ceaţă. A avut un accident pe 
vremea când stăteam în Voe şi de atunci nu mai e sigură 
pe ea. S-ar putea ca de data asta s-o fi luat pe jos. 

Willow ieşi din încăpere. Perez se gândi că suna la Hesti 
ca să verifice dacă Margaret trecuse pe acolo şi nu voia ca 
ei să audă. Cât era plecată, detectivul se întoarse spre 
Magnie: 

— Unde ai fost aseară? Ai lucrat în tura de noapte? 

Magnie nu răspunse imediat. Perez se gândi că era 
posibil să mintă. 

— Nu, răspunse într-un final. Am ieşit cu nişte prieteni. 

Perez tocmai voia să-i ceară amănunte, dar Willow se 
întoarse în cameră. 

— Margaret chiar a ajuns la Hesti. Tocmai ce-am sunat-o 
pe Helena Fleming. Ai mai văzut-o pe urmă, Lottie? 
Trebuie să fi plecat de acolo cam pe la opt. 

Lottie clătină din cap. Se uita în continuare spre stradă 
cu nişte ochi goi. 

— Mama nu trăncănea numai despre cei de la Hesti, zise 
Magnie. Avea ceva de spus şi despre doctor şi familia lui. 
Dar eu nu eram atent. Voiam doar să plec odată. 

Tânărul tăcu şi se întoarse spre Willow. 

— Mă hotărâsem să stăm de vorbă şi eram cam 
neliniştit. 

— Există vreun loc anume unde se duce Margaret atunci 
când se simte tristă? întrebă Willow. Poate un loc preferat 

ca să-şi aducă aminte de Dennis... 

Lottie o întrerupse înainte ca Magnie să apuce să scoată 
o vorbă. 

— Se duce la Suksetter, chiar după deal, cum vii dinspre 
Hesti. Dennis o ducea acolo pe când o curta, departe de 
ochii lumii. 

Făcu o pauză, după care adăugă: 

— Dar cred că le ducea pe toate acolo. 

Perez fu surprins de tonul ei. Părea cam ranchiunoasă în 
condiţiile în care toţi îşi făceau griji despre sora ei. 

Willow păru să nu observe nimic şi doar puse o altă 
întrebare: 

— Oare Margaret a mers acolo de la casa familiei 
Fleming? N-ar fi fost un efort cam mare şi chiar puţin cam 
periculos pe ceaţă? 

— Ieri era foarte agitată, zise Magnie. Era neliniştită. 
Mi-o pot imagina hotărându-se să meargă până acolo. Iar 
terenul e accidentat. E posibil să se fi împiedicat, să-şi fi 
rupt glezna. 

Perez se gândi, după care spuse: 

— Aş putea trimite o echipă după ea, dar asta ar dura. 
lar dacă Margaret s-a accidentat, sau dacă voia doar să 
stea puţin de una singură, probabil că n-ar vrea să se afle 
asta şi lumea să vorbească despre ea. Poate că am putea 
mai întâi să aruncăm noi o privire, să vedem dacă o găsim. 

Se uită la Willow, care aprobă din cap. 

Aşadar, încă putem lucra impreună. Măcar asta n-am 
stricat. 

Magnie dădu şi el din cap. Părea în continuare pierdut, 
confuz. 

Willow deja se ridicase. 

— Rămâi aici, Lottie? Poate că, de fapt, nu s-a întâmplat 
nimic şi Margaret se întoarce. Îţi las o carte de vizită cu 
numărul meu de mobil. Sună-mă dacă apare. 

Rămase în prag, aşteptându-i pe Magnie şi Perez s-o 
urmeze. 

— Luăm maşina mea, bine? Probabil că eşti frânt, 
Magnie, după ce-ai lucrat toată noaptea. 

Perez tocmai voia să spună că Magnie nu lucrase, dar 
Willow deja ieşise şi îi aştepta şi pe ei să urce în maşină. 

— Drumul care trece pe la Hesti e cel mai scurt? 

— Nu, mai e un drum care duce după dune. Lumea 
parchează acolo ca să meargă cu familia la plajă, iar mai 
încolo e cafeneaua din Henwick. 

Magnie îi explică lui Willow să o ia pe drumul care 
înconjura dealul şi ducea înapoi spre mare. Ceaţa încă nu 
se risipise cu totul. Treceau prin porţiuni luminate de 
soare, după care se pierdeau din nou prin pâclă. Perez se 
simţea puţin dezorientat. Feribotul fusese atât de plin 
încât nu reuşise să rezerve o cabină. Un grup de tineri 
pusese stăpânire pe bar ca să cânte la instrumente, iar 
detectivul rămăsese treaz până în zori ca să-i urmărească. 
Un tânăr cu păr lung şi un jerseu de Fair Isle ros sărise pe 
masă cu vioara şi cântase ca un demon. Priceperea şi 
energia lui îi aduseseră aminte lui Perez de Roddy Sinclair, 
un tânăr dintr-o altă anchetă. Şi aceea se desfăşurase tot 
în apropierea solstițiului de vară. Fran încă mai trăia pe 
atunci. Perez se gândi că mereu crezuse că Insulele 
Shetland erau trainice şi neschimbătoare, dar în ultimii ani 
viaţa i se schimbase cu o viteză nebunească. Acum simţea 
o dorinţă disperată să încetinească evenimentele, ca să le 
oprească înainte să scape complet de sub control. 

Cunoştea locul de pe coastă. Venise aici de câteva ori cu 
Fran ca să se plimbe în dimineţile de duminică pe malul de 
la Henwick. Ea pictase aici un tablou în care se vedeau 
numai marea şi cerul. Lui Perez îi plăcuse la nebunie şi o 
rugase să nu-l vândă. Incă era agăţat pe peretele 
dormitorului pe care-l împărţise cândva cu ea. In faţa lor 
se vedeau dunele. Aici erau atât de înalte, încât nu se 
zărea marea. În spatele lor erau o serie de iazuri aproape 
invizibile din cauză că deasupra apei se adunase o perdea 
de ceaţă. Detectivul auzea păsările care intrau în apă şi 
distingea stuful şi iarba înaltă care înconjurau cel mai 
apropiat iaz. 

— Cum ar trebui să procedăm? întrebă Willow. Există 
vreo potecă peste deal, spre Hesti? Să încercăm acolo mai 

întâi? 

— Dacă mama vrea să-şi aducă aminte de Dennis Gear, 
ştiu unde merge. l-am făcut o băncuţă acolo. E alcătuită 
doar dintr-o scândură şi două pietre, dar e ca un soi de 
amintire pentru el. 

Magnie stătea cu spatele la ocean şi privea spre cel mai 
apropiat iaz. 

Willow părea să ştie despre ce vorbeşte, iar Perez îşi 
aduse aminte că Daniel îi spusese de băncuţă. 

— Bine, zise detectivul. Hai să mergem acolo mai întâi. 
Putem să urcăm şi pe deal dacă nu dăm de ea acolo. 

li conduse Magnie. Cu cât se îndepărtau de mal, cu atât 
ceața era mai puţin densă. Într-un final ajunseră în dreptul 
iazului lung care se întindea dinaintea lor. Lumina era 
lăptoasă şi tot schimbătoare. Perez mergea după Magnie 
către promontoriul de la celălalt capăt, când norii se 
dădură brusc la o parte şi un fascicul de raze care 
pătrunseră străluci ca lumina unui reflector. Imaginea îl 
duse cu gândul pe detectiv la o ilustrație pe care o văzuse 
într-o carte de la şcoala duminicală, care reprezenta 
înălţarea. Şi acolo razele soarelui pătrundeau prin cerul 
înnorat şi luminau un lisus îmbrăcat în alb. Acum, banca 
pe care Magnie o construise era luminată de cercul de 
raze, în vreme ce pământul din jur era în continuare difuz, 
în umbră. Perez văzu că acolo era cineva care stătea 
încovrigat, de parcă dormea. 

Detectivul alergă şi le strigă celorlalţi doi să rămână 
unde erau. Aici se produsese o crimă, iar Magnie se 
număra printre suspecți. Ultimul lucru de care aveau 
nevoie era ca el să contamineze locul faptei. Se întoarse 
preţ de o clipă şi văzu că Willow îl luase de braţ cu 
blândeţe, de parcă îl susţinea, nu ca să-l reţină. 

Când se apropie, Perez îşi dădu seama pe loc cine era 
femeia. Margaret Riddell zăcea pe o parte, cu capul pe 
bancă, dar răsucită cât picioarele să-i ajungă pe pământ. 
Pe cap avea pălăria de lână pe care o purtase şi la 
ceaiurile de duminică, dar care acum era turtită. Perez 
îngenunche lângă ea şi îi verifică pulsul, deşi ştia foarte 

bine că nu mai are rost. _ 

O privi pe Willow şi văzu că deja vorbea la telefon. Il 
ţinea în continuare de braţ pe Magnie, iar tânărul stătea 
lângă ea docil, fără să se mişte. Perez se îndepărtă de 
cadavru şi se întoarse spre cei doi. Willow îl lăsă pe el să 
se ocupe de Magnie, după care se îndepărtă ca să dea alte 
telefoane. Când termină de vorbit, se răsuci din nou cu 
faţa spre ei. Chiar dacă era înaltă, toate mişcările ei erau 
graţioase. Perez se gândi că ar fi fost o dansatoare grozavă 
şi şi-o imagină pentru o clipă în centrul comunitar de pe 
Fair Isle, alături de tatăl lui, care era la rândul lui un 
dansator foarte priceput. 

— Ce s-a întâmplat? întrebă Magnie. 

Părea în continuare ameţit, de parcă nu ştia unde se 
află. 

— Am ajuns prea târziu, zise Willow pe un ton foarte 
blând. Mama ta e moartă. 

Perez privi chipul tânărului şi pentru o fracțiune de 
secundă zări o expresie orbitoare de uşurare. De libertate. 
Apoi Magnie îşi închise ochii o clipă, iar când îi deschise, 
părea din nou impasibil, lipsit de expresie. 

— Ce s-a întâmplat? A făcut infarct? 

— Nu, răspunse detectivul privindu-l în continuare. A 
fost strangulată. Mama ta a fost ucisă, Magnie. 

— La fel ca Emma, adăugă Willow. 

Perez se gândi că pentru Magnie nu era deloc acelaşi 
lucru ca atunci când murise Emma. Păruse foarte afectat 
de sfârşitul Emmei, dar Perez avea impresia că lui Magnie 
Riddell chiar avea să-i fie greu să-i pară rău de mama lui. 

Capitolul 34 


Îl trimiseră pe Magnie să aştepte în maşină, iar ei 
rămaseră pe loc ca să oprească pe oricine se plimba din 
întâmplare pe acolo. Aşteptau sosirea echipei lui Perez, 
care urma să securizeze locul. 

— N-a fost la serviciu aseară. 

Perez privea sus, spre cer. Ceaţa se risipea destul de 
repede. Cu puţin noroc, James Grieve şi Vicki Hewitt aveau 
să prindă un zbor în aceeaşi zi. 

— Mă refer la Magnie. Când l-am întrebat, m-am gândit 
că poate o să mă mintă, dar ştie că putem să verificăm. 

— Şi unde a fost? 

— A mormăit ceva cum că ar fi ieşit în oraş cu prietenii 
lui. 

— Ei bine, zise Willow, putem să verificăm şi asta. 

Rămase tăcută o clipă, apoi întrebă: 

— Deci îl consideri pe Magnie suspect? 

— Tu nu? Are antecedente violente, iar pe Emma 
Shearer mi-o pot imagina jucându-se cu el şi provocându-l. 
Un şoarece jalnic la cheremul pisicuţei. E clar că era 
obsedat de ea. Poate că i-a spus că-şi găsise pe altcineva, 
iar apoi şi-a ieşit din minţi. 

— Şi mama lui? 

— Cu ea m-am văzut doar de două ori, dar era o 
cotoroanţă acră. 

Perez îşi aduse aminte de răutăţile pe care femeia le 
spusese despre familia Fleming la ceaiurile de duminică. 

— Dacă ar fi aflat că fiul ei a ucis-o pe Emma, s-ar fi 
folosit de asta ca să-l ţină lângă ea pentru tot restul vieţii 
ei. 

— O fi fost ea o cotoroanţă acră, dar era şi foarte tristă. 
A păstrat atâta vreme toate scrisorile alea de dragoste de 
la Dennis Gear... Regreta atât de mult hotărârea luată în 
tinereţe... 

Willow se întinse, iar Perez remarcă din nou cât de suplă 
era. 

— Eu o văd mai degrabă pe Helena Fleming drept o 
suspectă evidentă. Până la urmă, hai să ne uităm la cele 
două victime: o tânără care i-a sedus soţul şi persoana 
care-i tot trimitea bileţelele anonime şi răutăcioase. 

— Nu! 

Din cine ştie ce motiv, ideea îl oripila. Cum putea femeia 
care ţinea atât de mult la familia ei, care avea atâta 
răbdare cu fiul ei autist, să comită o crimă? 

— Eu nu prea cred una ca asta. 

— De ce, Jimmy? Fiindcă Helena, demoazela la 
ananghie, a venit la tine să-ţi ceară ajutorul? Mereu ai 
picat în capcana asta. Până la urmă, e mult mai drăguță 
decât era Margaret Riddell. Sau o fi fiindcă era prietenă cu 
Fran? 

Între cei doi se aşternu tăcerea. Perez era tentat să se 
îndepărteze de ea, dar rămase pe loc. Bănuia că Willow are 
dreptate. Gândea subiectiv, sub imperiul vinovăţiei şi al 
tristeţii, şi se simţise tuşat că un designer faimos venise 
să-i ceară ajutorul. 

— Îmi pare rău, Jimmy. 

Willow întinse mâna spre el, dar nu avu curajul să-l 
atingă. 

— Am spus o mizerie. 

Perez clătină din cap. 

— Ai dreptate. Normal că nu trebuie să excludem nicio 
posibilitate. 

Tăcerea care se lăsă din nou fu întreruptă de cântecul 
păsărilor şi de zgomotul brizei care bătea prin iarba înaltă. 
Detectivul îşi alese cuvintele cu grijă: 

— Cum te-ai mai simţit de când am fost în Orkney? 

Willow nu răspunse imediat. 

— Sunt bine, Jimmy. Serios. Mă simt mult mai bine. 
Chiar parcă am mai multă energie. 

Făcu o pauză, apoi zise: 

— Cred că îmi prieşte în Shetland. 


Hotărâră ca Willow să meargă în Deltaness cu Magnie şi 
să stea de vorbă cu Lottie, în vreme ce Perez urma să ia 

maşina lui Sandy după ce ajungea şi el şi să pună la punct 
camera de operaţiuni din Lerwick pentru o a doua anchetă. 
Camaraderia relaxată de odinioară lipsea în continuare, 
dar măcar tensiunea se disipase considerabil. 

Când Perez îl sună pe James Grieve, legistul era deja în 
aeroport şi aştepta zborul spre Shetland. Îi comunică 
puţinele date pe care le ştiau: 

— A doua victimă este o femeie de cincizeci şi opt de ani 
pe nume Margaret Riddell. Cred că şi ea a fost strangulată. 
O să trimitem o maşină să te ia de la aeroport şi să te ducă 
la scena crimei. Acolo te aşteaptă Sandy. Venim şi noi mai 
târziu. 

— Bine, Jimmy. 

Apoi Grieve întrebă: 

— Ai citit raportul autopsiei Emmei Shearer? I l-am 
trimis lui Willow aseară. 

— Încă nu. 

— Voi doi nu mai comunicaţi? Ce se petrece acolo? 

Perez ignoră întrebarea. 

— Am fost în Orkney. M-am ocupat de trecutul primei 
victime. Abia azi-dimineaţă m-am întors cu feribotul, iar 
acum avem de-a face cu o altă victimă. 

Apoi comentă: 

— Cred că nici Willow n-a apucat să-l citească pe 
îndelete. 

— Stai o clipă, Jimmy. E important. Stai să mă duc 
undeva unde nu-i lume. 

Perez nu-l mai auzi deloc pe Grieve pentru câteva 
momente, iar când începu din nou să vorbească, discuţiile 
de pe fundal abia dacă se mai auzeau. 

— Kenneth Shearer a fost acuzat doar de violenţă 
împotriva mamei, nu şi a copiilor. Am dreptate? 

— Da. Copiii au fost martori la ce se întâmpla, dar nu şi 
victime. 

— Am descoperit două fracturi netratate. 

Legistul vorbea pe un ton neutru, însă Perez îşi aduse 
aminte că şi Grieve era tată şi avea patru copii. 

— S-ar părea că Shearer a bătut-o şi pe Emma, nu doar 

pe mama ei. 

— Dar nimeni n-a băgat de seamă. lar ea n-a suflat o 
vorbă. 

— Poate de frică. Sau dintr-un sentiment de vinovăţie. 
Copiii abuzaţi dau deseori vina pe ei înşişi. 

Perez se gândi că aşa se puteau explica tristeţea din 
privirea Emmei şi reticenţa ei de a se apropia de 
admiratorii săi. Acum îşi dorea să n-o fi descris drept o 
pisicuţă care se amuza cu un şoarece jalnic. Fusese un 
comentariu crud şi gratuit. Descoperirile legistului 
reprezentau şi o posibilă explicaţie pentru dorința 
specialiştilor de a găsi un loc nou pentru ea. Poate că de 
fapt ea chiar le povestise ce se întâmpla după ce tatăl ei 
fusese trimis la închisoare, dar nu mai avuseseră niciun 
chef să reia cazul. Tot nu vedea cu ce-l ajutau noutăţile 
pentru ancheta din Shetland, dar pentru el erau 
importante. 

James Grieve îşi pierduse răbdarea. 

— Mai eşti acolo, Jimmy? 

— Da, încerc să-mi dau seama cum se leagă asta de 
ancheta noastră. 

— Ah, asta ţine de voi, nu de mine. Ne vedem mai încolo. 


Perez stătea la birou şi cerceta trecutul lui Margaret 
Riddell ca să încerce să-şi dea seama cine fusese cu 
adevărat. Lottie era mai mare decât ea, dar ea fusese 
mereu cea strălucită, care lua note mari la examene. 
Obţinuse un loc la colegiul pedagogic din Aberdeen, dar nu 
încheiase ciclul de cursuri şi se întorsese acasă în 
Shetland, la părinţi. Nu era singura studentă care plecase 
plină de optimism şi descoperise că viaţa departe de 
Shetland era mai grea decât se aşteptase. Când se 
întorsese, se angajase la banca din Lerwick, unde îl 
întâlnise pe Neil, şeful şi viitorul ei soţ. Perez descoperi 
mare parte dintre informaţii în numerele online din The 
Shetland Times. O fotografie de la nuntă o înfăţişa 
îmbrăcată tradiţional în alb şi stând alături de un bărbat 
înalt, cu o înfăţişare destul de severă. Singura dată când 

Margaret era menţionată alături de Dennis Gear era într-o 
cronică mult mai veche a unui festival de muzică din 
Lerwick. Cei doi stăteau unul lângă altul într-o poză în care 
apăreau împreună cu alţi tineri, dar imaginea era atât de 
neclară încât era imposibil să identifici persoanele. 

Şi naşterea lui Magnie apăruse în ziar. Fusese botezat la 
biserica unde Neil era preot mirean. Fireşte, nu găsi nicio 
menţiune referitoare la divorţul soţilor Riddell, la relaţia 
lui Neil cu angajata letonă de la hotel sau la faptul că 
Margaret îşi părăsise locul de muncă de la bancă şi se 
apucase să lucreze în magazinul din Brae. Însă lumea sigur 
vorbise despre aceste lucruri. Amatorilor de bârfe le 
plăcea mai presus de orice o poveste a decăderii, povestea 
unei familii respectabile care se destramă. 

Perez sună la centrul medical din Deltaness de mai 
multe ori şi vorbi cu recepţionista. Voia să afle dacă 
Margaret trecuse pe la Ness House în seara în care 
murise. Dacă Magnie avea dreptate, susţinuse că voia să 
treacă şi pe acolo, nu doar pe la Hesti. Singura informaţie 
pe care o obţinu era că doctorul Moncrieff plecase ca să 
facă vizitele la domiciliu, iar recepţionista n-avea idee când 
trebuia să se întoarcă. Nettie voia să-l ajute - Perez 
suspecta că vestea morţii lui Margaret Riddell deja 
pătrunsese ca prin osmoză în comunitate - dar îi spuse că 
nu putea să-i ofere niciun detaliu medical fără permisiunea 
doctorului. Ultima oară când Perez sună, auzi numai 
robotul. Încercă să sune la Ness House în speranţa că avea 
să dea de Belle, dar nici de astă dată nu-i răspunse nimeni. 


Rămas singur în camera de operaţiuni, Perez încercă să- 
şi adune gândurile. La început avusese impresia că 
moartea Emmei Shearer avea de-a face cu ura faţă de 
străini. Atmosfera din comunitatea aceea era otrăvitoare, 
un amestec oribil de bârfe şi prejudecăţi. Un localnic îşi 
luase viaţa şi parcă toată lumea încerca să dea vina pe 
străini. Dar Margaret Riddell se născuse şi crescuse în 
Deltaness. Părea să fi fost în miezul zvonurilor şi 
mizeriilor, deci poate că Perez interpretase totul greşit şi 

acum trebuia s-o ia de la capăt. 


e 230 œ» 


Capitolul 35 


Willow îl lăsă pe Sandy să stea de şase lângă cadavrul 
lui Margaret Riddell şi se întoarse la maşină. Perez deja 
plecase înapoi în Lerwick. Acum mai rămăseseră doar fâşii 
de ceaţă luminate de soare şi împinse de briză înapoi spre 
ocean. Aşa cum bănuia, detectiva îl găsi pe Magnie 
dormind în scaunul din stânga şoferului. Nu se clinti nici 
măcar după ce porni motorul şi maşina hurducăia pe 
drumul accidentat care ducea înapoi spre cel principal şi 
spre Deltaness. 

Lottie îi aştepta tot la postul ei de la fereastră. Willow 
hotări să nu-l trezească pe Magnie. Prefera să stea de 
vorbă cu Lottie între patru ochi. Uşa de la intrare era 
întredeschisă, aşa că intră şi dădu de Lottie pe hol. 

— Deci n-aţi găsit-o? 

Lottie părea şi mai tulburată decât o lăsaseră. 

— Nici eu nu am primit nicio veste. 

Willow o luă pe după umerii osoşi ca s-o conducă înapoi 
în camera de zi. Aşteptă până când se aşezară amândouă 
înainte să vorbească. Lottie nu protestă şi nu îi mai puse 
nicio întrebare. 

— De fapt, am găsit-o pe Margaret. Era pe băncuţa pe 
care a făcut-o Magnie în memoria lui Dennis. 

— A stat acolo toată noaptea? Trebuie să i se fi făcut un 
frig cumplit pe ceața aia. Acum unde e? 

— E moartă, Lottie. 

Willow aşteptă o clipă ca să se asigure că o înţelesese. 
Uneori, rudele parcă asurzeau când le spunea adevărul şi 
auzeau numai ce voiau ele. 

— A fost strangulată. A fost ucisă, la fel ca Emma 
Shearer. 

Pentru o clipă, tăcerea fu deplină. Lottie încă se uita pe 
fereastră, de parcă aştepta ca din clipă-n clipă sora ei să 
apară în capătul străzii. 

— M-ai înţeles, Lottie? întrebă Willow pe un ton cât mai 
blând şi clar. Cineva a omorât-o pe Margaret. Trebuie să-ţi 

pun nişte întrebări. O să-ţi fie greu, ştiu, dar trebuie să 
aflăm cine ţi-a ucis sora. Trebuie să aflu de ce ar fi vrut 
cineva să facă asta. 

Lottie se întoarse lent, aşa încât acum era cu faţa la 
Willow. 

— Nu sunt proastă, zise femeia pe un ton dur. Margaret 
se purta uneori cu mine de parcă aş fi fost proastă, dar nu 
sunt. Ştiam că era ceva în neregulă când am văzut că azi n- 
a plecat la slujbă. Ştiam că era ceva în neregulă cu ea de 
săptămâni bune. 

— De când s-a sinucis Dennis Gear? 

— Nu. Poate nu de atâta vreme. 

— Ai idee oare ce s-a întâmplat cu ea? 

— Nu-i plăcea că mă împrietenisem cu fata aceea, 
Shearer. 

Lottie se aşeză acum şi închise ochii pentru o clipă. 

— Erai prietenă cu Emma? 

Lui Willow nu-i venea să creadă. Ce puteau să aibă în 
comun tânăra stilată şi Lottie, care purta pantaloni largi şi 
pulovere urâte? 

— Am dat odată de ea când mă întorceam de la magazin. 
Stătea pe o bancă şi privea spre plajă. Plângea. Am 
chemat-o înăuntru să bem un ceai. Tocmai cumpărasem 
nişte biscuiţi, aşa că am avut şi ceva dulce de ronţăit. 

— "Ţi-a spus de ce era supărată? 

Lottie clătină din cap. 

— Iar eu n-am întrebat-o. Nu era treaba mea, am lăsat-o 
să-mi spună ea când voia. Am vorbit despre Deltaness. 
Voia să ştie cum a fost copilăria mea aici, voia să audă 
toate poveştile alea vechi. 

— Ai trăit aici toată viaţa? 

— A, nu! 

Lottie părea şocată. 

— M-am născut în sudul Mainland, în Dunrossness. Ne- 
am mutat aici pe când casa abia fusese construită, când s-a 
descoperit petrolul. Tata a găsit de lucru la Sullom Voe. 
Mama nu s-a acomodat niciodată. A spus că era în fundul 
lumii, dar mie mi-a plăcut. 

— Emma venea pe la tine destul de des, după ce ai găsit- 
o plângând pe plajă? 

— În fiecare săptămână, lunea, înainte să-i ia pe cei mici 
de la şcoală. 

Femeia tăcu o clipă, apoi zise: 

— Margaret era mereu la serviciu lunea. N-o mai plăcea 
deloc pe Emma de când începuse să iasă cu Maghnie. 

— Dar sora ta cumva tot a aflat că te-ai împrietenit cu 
Emma? 

Willow nu era prea sigură ce însemnau toate acelea, dar 
era curioasă. 

— Mi-a scăpat la un moment dat. Nu mai suportam s-o 
aud pe Margaret cum tot turuie despre ce influenţă 
proastă e Emma pentru Magnie. 

Lottie îşi închise ochii din nou. Părea să-şi deruleze din 
nou discuţia în minte. 

— l-am spus că mi se părea că Emma e o tânără foarte 
drăguță şi că ar trebui să se bucure că băiatul ei găsise pe 
cineva. Ce, voia ca Magnie să ajungă la fel de singur ca 
noi? lar pe urmă nu se mai potolea. Aşa era Margaret, te 
bătea la cap la nesfârşit cu întrebările ca să ştie ea tot, aşa 
că până la urmă i-am zis că Emma trecea pe aici să bem 
ceaiul în fiecare după-amiază de luni. 

— Emma s-a deschis vreodată faţă de tine? A avut o 
copilărie grea în Orkney. Ţi-a povestit de părinţii ei, despre 
ce se petrecea în familia ei? 

Willow se gândi că Emmei i-ar fi fost uşor să stea de 
vorbă cu Lottie. Nu era o persoană amenințătoare şi nici 
egoistă. 

— Nu vorbeam despre lucruri importante. De aceea ne 
înţelegeam atât de bine. Doar ne beam ceaiul şi 
sporovăiam. Şi, uneori, poate ne mai vărsam oful legat de 
şefii ei. Vezi tu, aveam asta în comun. Amândouă am lucrat 
pentru familia Moncrieff. 

— Ai lucrat pentru familia Moncrieff? 

Din nou, Willow era surprinsă. Nu şi-o imaginase 
niciodată pe Lottie muncind pentru bani. Şi-o imaginase 
doar îngrijindu-şi părinţii bătrâni, dar nu se gândise deloc 

cu ce se ocupase mai înainte. 

— Nu pentru Robert şi Belle. Am lucrat la Ness House 
cu mult înainte să fie ei împreună. Eu nu eram isteaţă ca 
Margaret. Eu nu mi-am luat examenele. Pe când trăiam în 
sud, m-am angajat la Hotelul Sumburgh. Făceam curat 
prin camere şi ajutam pe la bucătărie. Apoi ai mei s-au 
mutat în Deltaness şi n-am mai putut să fac asta. Distanţa 
era prea mare şi nu voiam să locuiesc la hotel, aşa că am 
început să lucrez pentru părinţii lui Robert, Donald şi 
Lucy. Mă numeau „menajeră”, dar era o titulatură foarte 
pretențioasă. Eram mai degrabă o servitoare. Mă plăteau 
mizerabil şi se purtau oribil cu mine, dar aşa măcar mai 
ieşeam din casă, iar bănuţii îmi ofereau o oarecare 
independenţă. 

Willow dădu din cap. Pricepea cum de se înţelesese cu 
Emma din moment ce se plângeau de aceleaşi lucruri şi îşi 
luau şefii peste picior. 

— Şi până la urmă n-ai aflat de ce plângea Emma în ziua 
aceea în care ai chemat-o la tine? 

Lottie clătină din cap. 

— Am bănuit că avea legătură cu soţii Moncrieff. 

Femeia continuă după o pauză: 

— Şi eu am plâns la rândul meu pe când lucram la Ness 
House. Robert şi Donald sunt croiţi la fel. Robert pare 
mereu numai zâmbete şi preocupat de ceilalţi, dar are un 
fel de răutate în el. Iar Donald era un jegos. 

— Ai idee cine ar fi putut să vrea s-o omoare pe 
Margaret? 

Willow se gândi că trecutul era fascinant, dar nu-şi 
dădea seama în ce fel experienţa pe care o avusese Lottie 
pe când lucrase pentru tatăl lui Robert Moncrieff putea fi 
relevantă pentru ce se întâmpla acum în Deltaness. 

— Sora mea nu era o femeie cu care să te înţelegi uşor. 
Purta ranchiună mai multă vreme decât oricine altcineva 
pe care l-am cunoscut. Spunea că micii Moncrieff erau 
nişte monştri fiindcă şi-au bătut joc de ea când au trecut 
pe aici de Halloween. Au aruncat cu ouă în geamul ei şi a 
fost destul de greu să curețe toată mizeria. Emma nu 


e 234 œ» 


fusese de faţă, dar tot a avut probleme când Margaret s-a 
dus să se plângă la părinţi. 

Mai tăcu câteva momente, apoi zise: 

— Margaret se purta aşa numai din cauză că suferea. 
Avea impresia că se aranjase pe viaţă cu Neil în casa aia 
mare din Voe. Sacrificase mult pentru asta. 

— Dennis Gear? 

— Ştii de asta? Da, l-a iubit nespus pe când erau tineri. 
După ce Margaret s-a mutat aici şi a încercat să se 
întoarcă la el, Dennis era deja alt om. Era deprimat şi 
beţiv. Ea credea că-l poate salva, dar era deja prea târziu 
şi lui nu-i păsa de ea. Pe lângă asta, Dennis deja nu mai 
putea fi salvat. 

Între cele două femei se aşternu tăcerea. 

— Ai spus că Margaret a fost dezamăgită că deveniseşi 
prietenă cu Emma. Ai mai observat vreo altă schimbare la 
ea în ultima vreme? 

— Avea ceva cu noii locatari de la Hesti, dar despre asta 
ştii deja. Nu era un secret pentru nimeni. 

Willow nu spuse nimic. Bănuia că mai urma să afle câte 
ceva. 

După o scurtă pauză, Lottie continuă: 

— Margaret a spus că era ca şi cum ei l-ar fi ucis pe 
Dennis. 

Femeia ezită, după care adăugă: 

— Spunea că ei sunt călăii de lângă spânzurătoare. 

— Ştiai că le trimitea bileţele anonime, desene mici cu 
spânzurători? 

— Nu, dar ştiu că devenise obsedată de familia aia. 

Lottie se întoarse şi o privi fix pe Willow. 

— Presupun că îi era mai uşor decât să dea vina pe ea 
însăşi. 

— Magnie crede că o cam luase razna. Tu ce părere ai? 

Lottie râse scurt. 

— Cred că era la fel de întreagă la cap ca noi ceilalţi, 
doar că nu putea să renunţe la ranchiună. O ardea pe 
dinăuntru până când o consuma cu totul. Apoi făcea ce 
simţea că trebuie să facă - se descărca pe oamenii despre 

care avea impresia că o răniseră, doar ca să 
supravieţuiască. Dar n-a supravieţuit, nu-i aşa? Toată 
negativitatea asta a fost degeaba. Acum ea nu mai e. 


Când Willow ieşi din casa lui Lottie ca să-l scoale pe 
Magnie, acesta tocmai se trezea. Se întinse stânjenit în 
scaunul pasagerului şi o vreme păru să nu ştie unde se 
află. Willow deschise portiera din dreptul lui. 

— Hai înăuntru, bine? Trebuie să-ţi pun câteva întrebări. 

Tânărul intră în bucătărie şi puse apa la fiert de parcă 
era somnambul. Willow se gândi că probabil aşa era şi 
când venea acasă după un schimb de noapte - ca un robot. 
Brusc, mirosul de cafea, care în primele luni ale sarcinii îi 
întorsese stomacul pe dos, i se păru delicios, aşa că 
acceptă cana pe care i-o oferi el. 

— Unde ai fost aseară, Magnie? 

Îl întrebase pentru că putea să se poarte ca şi când ar fi 
lucrat în schimbul de noapte, în vreme ce lui Perez îi 
spusese că ieşise cu nişte prieteni. 

Tânărul se foi stingher. 

— Am ieşit cu nişte amici. 

— Am nevoie de numele lor, Magnie, înţelegi asta, da? Ai 
fost plecat toată noaptea. Trebuie să-mi spui unde ai stat. 

— Am rămas la tata şi noua lui soţie, în Lerwick. 

Magnie ridică privirea, iar Willow observă că acum pe 
chip i se citea încăpăţânarea. 

— O să-ţi confirme că am fost acolo. 

Oare? se întrebă Willow. Și, chiar dacă o face, crezi că o 
să-l cred? Chiar şi un bărbat cinstit care se simte vinovat 
că şi-a părăsit soţia s-ar putea să-şi rişte pielea ca să-şi 
protejeze fiul. 

Detectiva dădu din cap. 

— O să-l sun mai încolo pe tatăl tău. 

Magnie se ridică şi se sprijini de blatul din bucătărie. 

— Acum ce-o să se întâmple? Cu mama, vreau să zic. 

— Legistul va vrea să o vadă acolo unde am găsit-o. 
Speră să ajungă cu avionul în după-amiaza asta. Apoi va 
trebui s-o ia înapoi în Aberdeen pentru autopsie. Până nu 

se termină astea, nu putem să-ţi înapoiem trupul mamei 
tale. 

Willow făcu o pauză. 

— Bineînţeles că o să poţi s-o aduci înapoi acasă pentru 
înmormântare. 

Magnie aprobă din cap, iar detectiva îşi dădu seama că 
era copleşit de răspunderea pe care o avea, mai degrabă 
de ce avea de făcut decât de pierderea femeii alături de 
care trăise. 

— Sunteţi siguri că e vorba de o crimă? Nu s-a sinucis? 

— Nu, nu cred că e posibil. De ce i-ar fi mutat cineva 
trupul până la marginea iazului? 

Willow tăcu o clipă, după care continuă: 

— Vrei să spui că avea gânduri sinucigaşe? 

Din ce-i spusese Lottie nu reieşise deloc că Margaret s- 
ar fi gândit să-şi ia viaţa. 

Magnie se gândi câteva momente înainte să răspundă. 

— Nu. Nu cred că avea. Dar era furioasă şi confuză. 

— Ai idee cine ar fi putut să vrea s-o ucidă? : 

Dură puţin timp până când tânărul răspunse. Îşi bău 
cafeaua până când mai rămase numai zaţul, apoi aşeză 
cana pe bancă. Tăcerea se prelungi. 

— Nu era o femeie cu care să te înţelegi uşor, zise 
Magnie într-un final, repetând cuvintele pe care le folosise 
şi Lottie. Îşi băga nasul în treburile altora şi îi bârfea. În 
Deltaness sunt oameni cărora n-o să le pară rău că 
Margaret Riddell a murit, dar niciunul n-ar fi ucis-o. 

— Dar tatăl tău şi noua lui soţie? 

— Mama le-a făcut viaţa un coşmar când s-au mutat 
împreună în Lerwick. A trimis scrisori la ziar, la sediul 
băncii şi chiar şi preotului. Se plângea că ipocrizia tatei îl 
făcea nepotrivit pentru serviciu, dar şi pentru biserică. 
Însă lucrurile se liniştiseră. Probabil şi-a dat seama că se 
făcea de râsul lumii. 

Magnie îşi ridică privirea şi se uită la Willow. 

— Niciodată n-am dat vina pe tata pentru că a părăsit-o. 
Nu-mi aduc aminte să se fi înţeles vreodată bine. Venise 
momentul să-şi găsească şi el un dram de fericire. 

— Emma era prietena ta, iar Margaret mama ta. 

Willow simţea efectul cafelei după toate săptămânile în 
care nu băuse deloc. Gândurile îi zburau în toate direcţiile, 
iar ea nu era foarte sigură încotro aveau s-o ducă. 

— Acum cele două femei din viaţa ta au murit. Există 
cineva care să vrea să te rănească atât de tare încât să fie 
în stare să le ucidă pe persoanele cele mai apropiate ţie? 

Maghnie o privi de parcă era nebună. 

— Asta sună ca dintr-un film horror, nu din realitate. 

— Presupun că da. Doar gândesc cu voce tare. Nu-mi pot 
da seama ce altceva mai aveau în comun. 

— N-aveau nimic în comun. Trebuie să fie vorba de un 
ticnit, nu-i aşa? Un străin căruia-i place să stranguleze 
femei. 

Willow nu răspunse. Nu credea că ancheta putea să aibă 
un răspuns atât de simplu. Prin Deltaness nu trecuse 
niciun străin. lar ea considera că există, totuşi, o legătură 
între crime, cel puţin în mintea ucigaşului. 

— Ce o să faci? întrebă detectiva. O să mergi să stai cu 
tatăl tău o vreme? 

Magnie clătină din cap. 

— O să-i spun ce s-a întâmplat înainte să afle de la 
altcineva. Dar asta e casa mea. Dacă mai aveţi nevoie de 
mine, aici mă găsiţi. 

Chiar când ieşea din casă, lui Willow îi vibră telefonul în 
buzunar. Era Sandy. 

— Avem agenţi care păzesc zona până după-amiază, 
când vine profesorul. 

Sandy vorbea de parcă n-avea aer, ca şi cum ar fi mers 
cu faţa către vânt. 

— Ce vrei să fac acum? 

— Hai să ne întâlnim la casa familiei Fleming, zise 
Willow. Daniel petrece mult timp filmând animalele din 
preajma locului unde am găsit-o pe Margaret, iar Hesti e 
casa cea mai apropiată de scena crimei. Nu mă pot abtine 
să nu cred că familia e implicată cumva. 

Indiferent ce crede Jimmy Perez. 

Când deschise portiera, ridică privirea şi observă că 

Magnie trăgea perdelele din dormitor. Făcea tot ceea ce ar 
fi făcut în mod normal când venea acasă după ce fusese 
plecat toată noaptea. Willow nu era convinsă că ea ar fi 
putut să se culce atât de uşor dacă mama ei ar fi fost ucisă, 
chiar dacă s-ar fi simţit la fel de obosită ca el. 

Capitolul 36 


Helena şi Daniel tocmai se aşezaseră la masă pentru un 
prânz târziu când cei doi poliţişti ajunseră la Hesti. Belle 
rămăsese să stea de vorbă cu ea în atelier mai bine de o 
oră. Helena nu îşi dăduse seama ce voia, de fapt. Poate 
dorise să iasă din casa mare şi dezordonată, prin care 
probabil că fantoma Emmei Shearer încă mai bântuia 
pentru ea. Sau poate că venise pentru că era la fel de 
curioasă ca restul locuitorilor din Deltaness în legătură cu 
moartea tinerei. Belle cu siguranţă că plecase urechea la 
bârfe, căci la un moment dat întrebase de parcă era cu 
adevărat preocupată: 

— Daniel e tare afectat de ce s-a întâmplat, nu? Aveam 
impresia că el şi Emma erau foarte buni prieteni. 

— Cu toţii suntem foarte afectaţi de ce s-a întâmplat, 
răspunsese Helena pe un ton neutru. 

Încă se gândea că nu dăduse un răspuns pe măsură şi îşi 
dorea să fi avut curajul necesar să-i spună lui Belle să 
ignore bârfele şi să-şi vadă de treaba ei. 

Răspunsul probabil că o dezamăgise pe Belle, deoarece 
nu după multă vreme soţia doctorului găsise un pretext şi 
plecase. 

Acum, Willow Reeves şi Sandy Wilson erau în bucătăria 
lor. Cei doi insistaseră ca Helena şi Daniel să-şi continue 
masa. Detectiva părea mai binedispusă azi, dar tot avea un 
aer sălbatic şi neîngrijit, probabil din pricina părului 
încâlcit şi al hainelor de mâna a doua. Helena se gândi că 
îţi trebuia curaj să te îmbraci aşa dacă lucrai în poliţie. Şi- 
ar fi dorit ca în locul ei să fi venit Jimmy Perez. Cu el ar fi 
vorbit mai uşor, ar fi fost mai simplu să-l convingă. 

— Până terminati de mâncat putem să vă explicăm de ce 
am venit, iar pe urmă avem nişte întrebări pentru voi. 

Dar Helena sărise imediat să mai aducă nişte farfurii şi 
tacâmuri. Le spuse că aveau numai brânză, salată şi pâine 
de la brutăria Walls, dar era destulă mâncare pentru toată 
lumea. Nu suporta ideea să mănânce în timp ce cei doi 

străini stăteau în picioare şi îi priveau, de parcă ea şi 
Daniel ar fi fost nişte animale la grădina zoologică şi venise 
ora la care erau hrăniţi. Pe lângă asta, şi poliţiştilor le era 
foame. Când intraseră în casă, Helena le citise invidia din 
ochi când zăriseră mâncarea întinsă pe masă. Se întrebă 
când reuşiseră ultima oară să mănânce ceva. 

Aşa că acum erau cu toţii aşezaţi, iar Sandy tăia pâinea 
grosolan, lucru despre care Helena era convinsă că o să-l 
scoată din minţi pe Daniel. Soţului ei îi plăceau simetria şi 
ordinea. Asta îl făcea un arhitect aşa de bun: atenţia la 
detaliu şi atracţia lui pentru linii armonioase. Uneori 
Helena se întreba dacă nu cumva şi el era autist, 
asemenea lui Christopher, doar că nu i se pusese 
diagnosticul. Deşi nu mai voia pâine, o luă şi îşi tăie o felie 
ca să o facă să arate din nou bine. Daniel o răsplăti cu o 
privire recunoscătoare de pe cealaltă parte a mesei. 

Inainte să înceapă să mănânce, Willow Reeves le explică 
de ce veniseră. 

— A mai fost comisă o crimă. Victima e Margaret 
Riddell. A fost strangulată la rândul ei iar cadavrul fost 
lăsat pe banca de lângă iazul de după deal. 

Intinse mâna să ia o roşie. Erau foarte dulci şi mici. 
Helena se oprise la ferma familiei Hay ca să le cumpere, 
atunci când se dusese în Ravenswick ca să stea de vorbă 
cu Jimmy Perez. Parcă trecuseră secole de atunci. 

— De ce a trecut Margaret pe aici? A venit în vizită? 
Aveam impresia că nu eraţi tocmai apropiaţi. 

— N-am invitat-o, răspunse Helena. 

Şi-o imagină pe Margaret Riddell invitată la cină, stând 
la masă alături de Robert şi Belle Moncrieff şi nu se putu 
abtine să nu zâmbească. Ideea era ridicolă. Apoi se gândi 
că probabil părea cumplit de snoabă şi încercă să-şi 
explice reacţia: 

— Margaret a apărut de nicăieri, din ceaţă. A spus că 
toată lumea din Deltaness vorbeşte despre Daniel şi Emma 
şi că umblă vorba că ar fi fost amanți. Se gândise că ar fi 
bine să ştiu asta. Normal că era o aiureală. Voia doar să-şi 
verse otrava. 

— La cât se întâmpla asta? 

Helena îl privi pe Daniel. 

— Mai ţii minte? Din cauza ceţii părea mult mai târziu 
decât era. Oricum, mi s-a părut cam târziu pentru o vizită. 
N-a stat mult. N-am invitat-o înăuntru. 

— A venit cu maşina? 

— Nu i-am văzut maşina, ceea ce mi s-a părut ciudat. N- 
am văzut-o pe Margaret niciodată să meargă undeva pe 
jos. Folosea maşina până şi ca să ajungă la ceaiurile şi 
întâlnirile de la centrul comunitar, care e la doi paşi de 
casa ei. 

— Poate a dus-o cineva cu maşina până la baza potecii, 
sugeră Sandy. Sau poate că şi-a lăsat maşina acolo. Ai 
văzut vreo lumină de faruri? Înainte sau după? 

Helena clătină din cap. 

— Dar nici n-aveam cum să le văd. Ceaţa era foarte 
densă, iar casa n-are vedere într-acolo. 

— Cum ţi s-a părut că era? 

Willow se concentra să ungă cu unt o turtă de ovăz şi o 
privi pe Helena abia după ce termină de rostit întrebarea. 

— Agitată. Foarte neliniştită. Nu prea ştiu ce voia de la 
mine. Poate să-i fiu recunoscătoare sau să-i ţin companie. 
Aveam impresia că se aşteptase să fie primită cu braţele 
deschise, dar mi-era silă de ea, de felul în care voia mereu 
să vadă ce-i mai rău în oameni. Nu găseai la ea pic de 
înţelegere sau bunătate. 

— Nu crezi că era tristă? întrebă Willow. Tristă fiindcă 
devenise atât de nepopulară, din vina ei. 

Helenei i se păru atât de ciudat să audă o polițistă 
spunând aşa ceva încât rămase tăcută, iar Daniel răspunse 
în locul ei: 

— Ne venea greu să ne pară rău de doamna Riddell. Ne- 
a făcut viaţa foarte dificilă. Încă de când ne-am mutat aici 
a fost clar că nu ne suportă. lar după ce bătrânul şi-a făcut 
felul, a devenit şi mai nesuferită. 

— Îl iubise pe Dennis Gear în tinereţe. 

Willow îşi scutură firmiturile de pe degete, continuând 
aproape fără să se oprească: 

— Avem dovezi cum că Margaret era persoana care vă 
trimitea desenele acelea cu ştreanguri şi omuleţi 
spânzurați. 

— Cumva, mi se pare normal. 

Helena se întrebă de ce nu ajunseseră cu toţii la 
concluzia asta mai devreme. 

— Nu mă pot gândi la nimeni altcineva din Deltaness 
care să fie atât de răutăcios. 

— Acum e moartă, aşa că n-o să vă mai deranjeze. 

Helena se simţi de parcă Willow o pocnise peste faţă. 

— Doar nu crezi că ne bucurăm că a murit. 

— Eu, unul, mă bucur, zise Daniel. 

Helena se gândi iarăşi cât de mult semăna cu 
Christopher. Spunea orice-i trecea prin cap, fără să-i pese 
de părerea altora. 

— Acum că nu mai e ea, poate reuşim şi noi să ne 
acomodăm şi chiar să facem parte din comunitate. 

Bărbatul se întoarse calm spre Willow. 

— Dar nu eu am ucis-o, dacă asta voiai să spui. N-o uram 
într-atât şi n-aş risca tot ce avem aici doar ca să ajung la 
proces. Sau la închisoare. 

Pentru o clipă se aşternu tăcerea. 

— Ştii banca unde a fost găsit trupul lui Margaret. E 
făcută în memoria lui Dennis Gear. 

Willow nu-i adresase o întrebare lui Daniel, dar el 
răspunse oricum: 

— Da, e unul dintre locurile mele preferate. Ador să fac 
poze vidrelor de pe plajă şi păsărilor acvatice din iaz. 

Făcu o pauză, apoi continuă: 

— Însă ultima oară am fost acolo când am mers cu 
Helena la plimbare pe deal, în dimineaţa în care 
Christopher a găsit-o pe Emma. Aseară n-am ieşit din casă. 
Am stat cu toţii înăuntru. 

— Chiar am stat în casă! exclamă soţia lui. 

Se întoarse spre detectivă. Voia cu disperare ca ea s-o 
creadă. 

— Dar azi-dimineaţă devreme? întrebă Willow. A ieşit 
vreunul dintre voi? 

Helena îşi derulă din nou în minte ce făcuseră de 
dimineaţă. Daniel se trezise înaintea ei. Spusese că voia 
să-şi continue planurile pentru noul proiect. Nu-l mai 
văzuse decât după ce-i dusese pe copii la şcoală, dar era 
convinsă că rămăsese în birou să lucreze. N 

— Eu i-am dus pe copii la şcoală, zise ea. In afară de 
asta, niciunul dintre noi n-a mai ieşit din casă. 

Îl privi pe Daniel, care aprobă din cap. 

— Cred că asta-i tot deocamdată. 

Willow se ridică şi se îndreptă spre uşă. 

— Mulţumim pentru prânz. 

Helena ieşi alături de cei doi poliţişti. Pentru prima oară 
în două zile putea să vadă până jos în Deltaness şi în 
cealaltă direcţie, spre deal, unde rugul ieşea în evidenţă 
datorită contrastului cu cerul. Se simţea un miros de sare, 
iarbă tăiată şi flori sălbatice. Aerul nu mai părea aşa de 
greu. Se gândi iarăşi la noaptea precedentă, la cum băuse 
şampanie cu Daniel în cinstea talmeş-balmeşului şi a 
compromisului. Acum că Margaret nu la mai punea beţe-n 
roate, poate că Daniel avea dreptate şi viaţa aici avea să 
fie mai uşoară. Visurile pe care le aveau în privinţa locului 
nu mai păreau chiar aşa imposibile. 


În după amiaza aceea, pe terenul de joacă se discuta 
numai despre Margaret Riddell. Helena îşi dădea seama că 
nimeni nu cunoştea vreun detaliu concret. Lumea ştia doar 
că femeia murise, însă în rest se făceau numai speculaţii. 
Circulau zvonuri incredibile despre un străin întunecat 
care fusese arestat când se pregătea să se urce într-un 
avion din Sumburgh. Poliţiştii rămăseseră ore întregi la 
casa lui Lottie Marshall şi îl luaseră pe Magnie la secţie 
pentru interogatoriu, dar acum tânărul se întorsese. 
Helena se pomeni că asculta şi chiar participa la 
conversaţie - la urma urmei, ea chiar avea informaţii 
concrete: 

— Margaret a fost strangulată. La fel ca Emma. 

— De unde ştii? 

Părinţii se adunară în jurul ei cu capetele înainte, ca 

nişte gâşte care ciugulesc seminţe. 

— Poliţiştii au trecut pe la noi după-amiaza asta. Am luat 
prânzul cu ei. 

Spusese ultima propoziţie fiindcă, într-un fel, le dovedea 
nevinovăția - detectivii doar n-ar fi stat la masă cu cineva 
pe care-l bănuiau de crimă. Helena deveni conştientă de 
prezenţa Bellei Moncrieff la marginea razei ei vizuale. 
Întârziase, ca de obicei, iar acum se alătura celorlalţi 
părinţi. 

— Ai luat prânzul şi cu dragul de Jimmy Perez? întrebă 
cineva. 

Până şi aici, pe terenul de joacă, atmosfera părea mai 
relaxată, mai frivolă. Helena nu se mai simţea intimidată. 

— Nu, doar cu detectiva şi Sandy Wilson, tipul din 
Whalsay. 

O altă voce din mulţime se alătură conversaţiei: 

— Jimmy a fost plecat în Orkney. Soţul meu e prieten cu 
Duncan Hunter. El s-a ocupat de fetiţă, ştii tu, de fiica lui 
Fran Hunter. Jimmy a putut să se întoarcă doar cu 
feribotul de aseară fiindcă la Sumburgh era prea multă 
ceaţă. 

— Ce făcea acolo? Poliţia crede că ucigaşul e din sud? 

— Sigur s-a interesat despre trecutul Emmei Shearer. 
De acolo era ea, nu? 

Femeia care vorbise era mai în vârstă - o bunică, nu o 
mamă. Se întoarse spre Belle. 

— Aşa e, doamnă Moncrieff? Emma era din Orkney? 

— Da. 

Belle, căreia de obicei îi făcea plăcere să fie centrul 
atenţiei, părea acum stingheră. Când se auzi soneria şi 
copiii ieşiră în fugă, profită de ocazie ca să se îndepărteze 
de grup. 

Helena îi făcu cu mâna lui Ellie, după care aşteptă 
apariţia lui Christopher şi a asistentei sociale pentru copii 
cu nevoi speciale. Se gândi la ce spusese Willow la prânz. 
Nimeni de pe terenul de joacă nu-şi exprimase regretul 
când auziseră de moartea lui Margaret - mai degrabă 
priveau evenimentul drept o sursă de dramă şi distracţie. 

Willow avusese dreptate: chiar era trist că nu o plângea 
nimeni. Era la fel de singură în moarte precum fusese şi în 
timpul vieţii. Dar Helenei îi era în continuare imposibil să-i 
pară rău de ea. 


e 246 œ» 


Capitolul 37 


Magnie Riddell stătea întins în pat. Perdelele erau 
subţiri, iar lumina pătrundea prin ele. Era îndeajuns de 
multă lumină cât să vadă numerele din agenda telefonului 
şi să ajungă la al tatălui său. Probabil că era la serviciu, 
dar de obicei răspundea, ceea ce făcu şi de astă dată, 
imediat. 

— Magnus. 

— Tată, s-a întâmplat ceva. 

Tăcere. Pe vremuri, când locuiau cu toţii în casa mare 
din Voe, ar fi urmat întrebări furioase: Ce-ai mai făcut 
acum? Ce belea ne-ai mai adus pe cap? Dar Neil Riddell nu 
se mai considera un sfânt. Era un păcătos, la fel ca restul 
lumii, şi se bucura de beneficiile pe care le aducea noul 
său statut. Era mai tolerant, mai înţelegător. 

— Ce e, fiule? 

— A murit mama. 

— Cum? 

Tatăl lui era un om care trecea direct la subiect. 

— Poliţiştii erau aici când m-am întors de la serviciu. Au 
zis că a fost ucisă. 

— Eşti bine, fiule? Ai vrea să vii să stai cu mine şi Krista? 

— Mă descurc. 

Ultimul lucru de care avea Magnie nevoie era să stea în 
preajma tatălui său şi a Kristei. Cei doi încă iradiau fericire 
şi dragoste. Neil plutea prin apartament, veşnic zâmbitor, 
iar Krista umbla în jurul lui ca o molie atrasă de o flacără, 
sărutându-l şi atingându-l întruna. Mama lui spusese că 
femeia sigur se preface. 

— Vrea un paşaport britanic. Acum, după Brexit, îi e 
teamă să nu fie trimisă acasă. Ce-ar putea să vadă la Neil 
Riddell? 

Însă Magnie îşi dădea seama că afecțiunea era sinceră. 
Când se aflase în preajma lor, relaţia lui cu Emma i se 
păruse mereu lipsită de satisfacţie şi forţată. 

— Tată, le-am spus că aseară am stat cu tine şi cu Krista. 

N-am niciun fel de alibi şi am impresia că mă consideră 
suspect. Mai întâi Emma, apoi mama... Cele două femei din 
viaţa mea, aşa a spus detectiva. 

Se lăsă tăcerea, iar Magnie se aşteptă ca vechile 
reproşuri să înceapă din nou. 

— Ai omorât-o, fiule? 

— Nu! 

Ce altceva putea să zică? 

— Atunci când o să ne întrebe, o să le spun că ai fost pe 
la noi. lar când te simţi gata să stai de vorbă cu noi, aici ne 
găseşti. 

Magnie închise telefonul. Se întinse din nou în pat şi 
încercă să adoarmă, însă imaginile focului de pe plajă îi 
reveniră în minte. Flăcările sălbatice, neîmblânzite, tinerii 
care beau şi strigau răutăţi, sărmanul băiat al familiei 
Fleming care ţipa şi îşi acoperea urechile cu mâinile. 
Emma care stătea alături de Magnie şi privea totul plină 
de nepăsare. Şi mama lui, care probabil că venise şi ea pe 
dealul pietros, stând acolo, privindu-i de sus pe toţi şi 
judecându-i. 

Magnie se întrebă din nou dacă n-ar trebui să-i spună lui 
Willow Reeves ce se întâmplase în seara aceea. Era posibil 
să afle oricum, iar pe urmă ce impresie avea să-şi facă? [i 
era mai ruşine de cum se comportaseră ei atunci, urlând şi 
țipând ca nişte pescăruşi bătându-se pe un rest de 
mâncare, decât de cele mai grave lucruri pe care le făcuse 
în viaţa lui. Imaginea mamei lui privindu-l de sus îi apăru 
în vis toată noaptea. 

Capitolul 38 


În ziua următoare, soarele strălucea în Lerwick. Norii 
fuseseră împinşi deasupra oceanului şi rămăseseră acolo, 
ca un avertisment că urmau să se întoarcă. Se întâlniră 
devreme la secţie. Willow propusese să discute acolo 
înainte să se întoarcă la scena crimei, în Deltaness. Un vas 
de croazieră era ancorat în Bressay Sound şi aştepta ca 
pasagerii să coboare, însă acum era linişte în oraşul care 
parcă îşi trăgea sufletul înainte să înceapă o nouă zi 
încărcată. 

În camera de operaţiuni plutea o aromă de cafea. Willow 
ajunsese prima şi se uita la un teanc de hârtii. Sandy 
rămăsese la geam, privind spre primărie, însă acum li se 
alătură. 

— Ăsta-i raportul lui James Grieve despre autopsia 
Emmei Shearer, începu Willow. N-am apucat să-l discutăm 
pe îndelete ieri. 

— James mi-a spus ceva de nişte răni netratate. 

Perez se tot gândise la ele de când vorbise cu Grieve. 
Oare ce efect aveau asupra unui copil, nu doar din punct 
de vedere fizic, ci şi emoţional şi mental? Un tată ar trebui 
să-şi protejeze copiii, nu să-i îngrozească. Nu ar trebui să-i 
rănească atât de tare încât să rămână cu urme pentru tot 
restul vieţii. 

Sandy îşi ridică privirea din cafea. 

— Mi-a venit să plâng. 

— Se pare că teoria ta cum că Emma a fost ucisă în 
maşina ei rămâne în picioare, continuă Willow. A fost 
strangulată din spate. 

— Îţi trebuie ceva îndrăzneală s-o ucizi, să o cari cu 
maşina până la Hesti, s-o spânzuri în staul şi apoi să duci 
maşina înapoi la Ness House, comentă Perez. 

Se opri o clipă, apoi adăugă: 

— Îndrăzneală sau disperare. 

Se gândi că ucigaşul trebuie să fi fost disperat. Moartea 
Emmei fusese mai importantă decât să scape basma 

curată. Criminalul considerase că era un risc pe care 
merita să şi-l asume. 

Willow lăsă raportul deoparte. 

— Am stat de vorbă cu Neil Riddell. Mi-a confirmat că 
Magnie a fost cu ei în seara în care a dispărut Margaret. 

— Mie mi-a spus că a ieşit cu nişte prieteni. 

— Potrivit lui Neil, a băut puţin cu nişte amici, şi-a dat 
seama că nu era o idee bună să se suie la volan şi a venit la 
ei înainte de miezul nopţii. Magnie a fost puţin ezitant 
fiindcă potrivit ordinului judecătoresc n-ar trebui să 
petreacă timp în centrul oraşului. 

Perez bănui că era plauzibil. 

— Aş vrea să găsesc câţiva martori care să confirme 
toate astea. 

— Am descoperit cum a ajuns Emma să aibă geanta aia 
scumpă. ; 

Sandy se gândise în tot timpul numai la asta. li privi cu 
nerăbdare, ca un elev care şi-a făcut tema fără să fie bătut 
la cap. 

— Deci? 

Lui Perez i se părea că trecuse mult de când găsiseră 
geanta în şopronul de pe ţărmul de la Hesti. 

— Şi-a cumpărat-o chiar ea de pe un site specializat. 

— Ceva de genul eBay? 

Poate că prinsese geanta la reducere. Aşa se explica de 
unde avusese bani şi de ce era aşa mândră de ea. 

— Nu! A cumpărat-o de la designer şi a plătit preţul 
întreg. Cinci sute de lire. Ce zici, Jimmy, ne facem şi noi 
dădace? Eu nu-mi permit aşa ceva pentru Louisa. 

— Am verificat contul Emmei? Apare vreo plată 
neobişnuită? 

— La ce te gândeşti? întrebă Willow. Şantaj? 

— Posibil. 

Sau, se gândi Perez, poate că la mijloc era ceva mai 
subtil de atât. Poate că specialiştii din Orkney avuseseră o 
criză de conştiinţă şi se gândiseră că Emma merita să fie 
compensată pentru cât de prost fusese gestionat cazul ei. 
Însă nu era prea sigur cum s-ar fi întâmplat una ca asta, 

dacă nu cumva o ajutaseră să acceseze nişte fonduri. 

— Evident, putea la fel de bine să câştige la loterie sau 
să primească nişte bani de la o rudă bogată. 

— Ştim dacă locuinţa era pe numele mamei Emmei? 
întrebă Sandy. Poate că Emma a moştenit casa şi a vândut- 
o când a murit mama ei. 

— Am verificat asta când eram în Orkney. 

Willie îi oferise lui Perez această informaţie în seara 
când se îmbătaseră cu whisky Highland Park. 

— Magazinul a fost vândut când Kenneth Shearer a 
intrat la închisoare. După asta, familia a închiriat o casă în 
Kirkwall, deci n-avea cum să fi moştenit cine ştie ce când i- 
a murit mama. 

— Atunci de unde avea Emma bani? 

Willow se aplecă deasupra mesei. 

— Dacă aflăm asta, poate că dăm şi de ucigaşul nostru. 


După puţin timp plecară în nord, spre Deltaness. Willow 
se dusese înaintea lor împreună cu James Grieve, iar la 
volan era Sandy. Perez nu vorbea mai deloc. Se tot gândea 
la Emma Shearer. Claire Bain spusese că violenţa o 
urmărise pe Emma pe tot parcursul vieţii, iar acum se 
părea că avusese dreptate. Când trecură pe lângă 
aeroportul Tingwall, unul dintre micile avioane charter 
tocmai decola, iar lumina puternică îl făcea să arate 
argintiu şi strălucitor. Viră spre sud, iar Perez se gândi că 
era posibil să se îndrepte spre Fair Isle. Îşi continuară 
drumul în tăcere, depăşind orăşelul Brae, unde lucrase 
Margaret Riddell, şi ajunseră în Mavis Grind, cel mai 
îngust punct de pe Mainland. Se spunea că vikingii îşi 
târau bărcile lungi peste această porţiune de pământ ca să 
nu mai ocolească vârful insulei şi că aici puteai să arunci o 
piatră din Atlantic în Marea Nordului. Perez nu încercase 
niciodată, dar îşi zise că trebuia să arunci cu destul de 
multă putere. 

În timp ce mergeau pe drumul îngust spre apă, se 
simțeau de parcă ar fi fost în altă ţară, într-un loc cu teren 
jos, plin de apă şi soare. Lăsară dealurile golaşe în urma 

lor. Sandy opri maşina la baza dunelor, unde îmbrăcară 
combinezoanele de protecţie şi porniră pe potecă, trecând 
pe lângă numeroasele iazuri de acolo. O agentă în 
uniformă dădu din cap în semn de salut când trecură pe 
lângă ea. 

— Asta e ruta de acces stabilită, zise Sandy. A stat 
cineva aici toată noaptea. În dimineaţa asta trebuie să-i 
întoarcem din drum pe cei care aleargă sau îşi plimbă 
câinii. Şi pe băgăcioşii care au impresia că se întâmplă 
ceva distractiv fiindcă a murit o femeie între două vârste. 

Perez o zări pe Willow. Era îmbrăcată într-un costum de 
protecţie alb care ascundea orice semn timpuriu că ar fi 
fost însărcinată. Probabil că le auzise maşina şi îi văzuse 
venind pe potecă spre ea, dar părea adâncită în gânduri. 
Stătea în picioare şi îl privea de la distanţă pe James 
Grieve. Păreau să se înţeleagă îndeajuns de bine încât să 
lucreze împreună, dar nu mai exista apropierea de 
odinioară, iar Perez îşi dădea acum seama cât de mult îi 
lipsea. Trebuia să-i ceară iertare pentru cum reacţionase la 
auzul veştilor, dar ceva - mândria sau ciuda provocată de 
responsabilitatea care i se punea în cârcă - îl împiedica s-o 
facă. 

James Grieve deja începuse să lucreze. Perez şi Willow 
se apropiară împreună de el. 

— Crezi că aici a fost ucisă? 

Willow ridică din umeri. 

— Hai să aşteptăm până îşi face James numărul înainte 
să ne exprimăm. Totuşi, eu am impresia că e posibil să fi 
fost deja moartă când a ajuns aici. Nu era uşor de cărat pe 
o asemenea distanţă, chiar şi pentru un bărbat puternic, 
dar mi s-a părut că văd urme în pietrişul din parcare şi pe 
potecă. 

— Deci care-i planul pentru azi? i 

— Vino să stăm de vorbă cu familia Moncrieff. Incă n-am 
făcut cunoştinţă cu adulţii, iar copiii zic că nu sunt tocmai 
familia perfectă, aşa cum crede lumea. Hai să vedem dacă 
mai avuseseră vreun contact cu Margaret în ultima vreme. 
Se pare că ei îi plăcea să pornească în cruciade moraliste. 

Dacă aveau vreun secret pe care nu voiau să-l ştie alţii şi 
dacă Margaret îl aflase, ar putea fi un mobil pentru crimă. 

Brusc, o rafală îi aruncă lui Willow părul în ochi, iar ea 
şi-l dădu la o parte. 

— Crezi că unul dintre ei a ucis-o pe Emma, că Margaret 
bănuia cine anume şi că ucigaşul a scos-o din joc ca să nu 
vorbească? 

Detectiva zâmbi scurt. 

— Sau că Robert şi Belle au lucrat împreună? Asta ar 
avea mai mult sens din punct de vedere logistic. E doar o 
teorie, dar e plauzibilă, nu crezi? 


Îi găsiră pe amândoi acasă. Haosul din locuinţă părea să 
se fi accentuat şi mai tare. La baza scărilor, un maldăr de 
haine jilave trona într-un coş din plastic pentru rufe, iar 
podeaua din bucătărie era lipicioasă şi plină de firmituri. 
Belle amesteca într-o supă dintr-o oală de pe aragaz. 

— Jimmy, se pare că mă prinzi de fiecare dată în 
apropierea mesei. 

Femeia dădu din cap spre masă. 

— Sunteţi bineveniţi să vă alăturaţi. Robert mereu 
lucrează de acasă vinerea după-amiază. 

Moncrieff le deschisese uşa, iar acum se rezema de 
perete, cu o expresie ostilă întipărită pe chip. El nu i-ar fi 
invitat la masă. 

Perez clătină din cap. 

— Sigur aţi auzit ce a păţit Margaret Riddell, nu? Avem 
câteva întrebări. 

— Nu e un moment prielnic. 

Vorbele arogante şi acide ale lui Moncrieff îl făcură pe 
detectiv să se simtă din nou ca un băiat ignorant venit de 
pe insulă, ca un servitor într-o casă mare. Se stăpâni şi 
răspunse pe un ton potolit: 

— Mă gândeam că un interogatoriu formal la secţie ar fi 
şi mai puţin prielnic. Prin Lerwick deja mişună o şleahtă de 
reporteri care abia aşteaptă să afle noutăţi despre anchetă. 
Aşa suntem puţin mai discreţi. Dar, desigur, e alegerea 
voastră. 

Perez făcu semn cu capul spre Willow. 

— Ea este inspectorul-şef Reeves din Inverness. Ea 
conduce ancheta şi voia să vă cunoască. 

În încăpere se lăsă tăcerea. 

— Sunt sigură că mai putem aştepta puţin până la masă, 
răspunse Belle pe un ton conciliant. 

Părea calmă, imperturbabilă. Perez îşi aminti că lucra în 
PR. În mod clar, nu era prima oară când se afla într-o 
situaţie delicată. 

— Să mergem în living, bine? 

Încăperea avea tavanul înalt şi era menită să-ţi ia ochii, 
dar în stilul unei case de ţară uşor dărăpănate. Mobila 
putea fi de colecţie şi să valoreze o avere, sau putea la fel 
de bine să provină dintr-un magazin de vechituri: două 
canapele acoperite cu stofă verde, având un model alb 
care reprezenta scene de vânătoare, o masă acoperită cu 
piele şi o servantă mare, ornamentată elaborat, pe care 
erau pahare şi decantoare. Fereastra lungă avea vedere 
spre grădină şi plantaţia de platani. Încăperea nu era 
niciodată luminată. Chiar şi în ziua aceea, deşi soarele 
strălucea afară, înăuntru era întuneric. Robert şi Belle se 
aşezară pe o canapea, Willow şi Perez pe cealaltă. 

Perez aşteptă ca Willow să înceapă conversaţia. Era 
momentul ei. Pe lângă asta, deşi fără voia lui, se simţea iar 
ca în copilărie - un impostor care n-avea ce căuta aici. 

— Margaret Riddell îţi era pacientă? 

— Ştiţi foarte bine că da. 

— Aveai formată vreo părere despre starea ei mentală? 

— Vrei să spui că s-a sinucis? 

Moncrieff se aplecă în faţă. 

— Nu a venit la consult pentru aşa ceva. N-aveam cum 
să prevăd o asemenea depresie cronică. 

Bărbatul îşi lua toate precauţiile ca să nu fie acuzat. 

— Crezi că era depresivă? 

— Nu! Ştiu că devenise obsedată de familia de la Hesti şi 
că dădea vina pe ei pentru moartea lui Dennis Gear. 

— Sub ce formă se manifesta această obsesie? 

— Din câte mi-am dat eu seama, se comporta ca o ţaţă. 

Era singură şi plictisită, aşa că avea un interes bolnăvicios 
pentru treburile altora. În opinia mea, aşa ceva nu e de 
natură clinică. 

— Când aţi văzut-o ultima oară pe Margaret? îi întrebă 
Willow pe amândoi. 

— N-am mai văzut-o de la ceaiurile de duminică, 
răspunse Moncrieff. Doamne, asta s-a întâmplat acum mai 
puţin de o săptămână. Parcă nu se mai termină coşmarul 
ăsta. 

— Doamnă Moncrieff? întrebă Willow şi se întoarse spre 
soţia lui. _ 

— Eu am văzut-o miercuri seară, răspunse Belle. In 
seara cu ceața densă. Eram la etaj şi le spuneam noapte 
bună copiilor mai mici. Le-am tras draperiile, iar Margaret 
era afară. În dreptul casei e o porţiune mică de asfalt. 
Acolo stătea. Mi s-a părut ciudat. 

— Vă urmărea casa? 

Perez avu impresia că Willow era deosebit de interesată 
de acest amănunt. 

— Ar fi fost tare ciudat, nu credeţi? întrebă Belle şi râse 
scurt. De ce naiba să facă una ca asta? Nu, părea să 
aştepte pe cineva, poate stabilise să vină cineva s-o ia cu 
maşina. Robert şi cu mine am ieşit în seara aia. Nişte 
prieteni din Hillswick ne invitaseră la cină. Am hotărât să 
luăm un taxi, ca să putem bea amândoi. Ne-am gândit că 
se poate descurca Martha cu cei mici. Nu-i strică să mai 
aibă şi ea responsabilităţi din când în când. Taxiul a ajuns 
în zece minute, iar Margaret nu mai era acolo. Chiar îmi 
ieşise complet din minte până adineauri. 

— Pe la cât se întâmpla asta? 

Willow se aplecase în faţă, iar pe cealaltă canapea Perez 
îl mai putea vedea numai pe Robert Moncrieff. Pe chipul 
său nu se citea nimic. 

— Nu ştiu cu exactitate, răspunse Belle, dar taxiul 
trebuia să ajungă la opt şi jumătate, deci cu puţin timp 
înainte. 

Făcu o pauză, apoi se interesă: 

— Eu sunt ultima persoană care a văzut-o în viaţă? 

Willow ignoră întrebarea. 

— La ce oră v-aţi întors de la prietenii voştri din 
Hillswick? 

— Nu era târziu, răspunse Robert de astă dată. Sincer să 
fiu, nu aveam mare chef de vizită. Cu siguranţă ne-am 
întors până în ora unsprezece. Belle s-a dus direct la 
culcare. Eu m-am uitat puţin la televizor, dar n-am mai stat 
mult. 

— Şi n-aţi mai văzut nici urmă de Margaret? 

— Nu, răspunseră cei doi simultan. 

Măcar de data asta, păreau să gândească la fel. 

Capitolul 39 


Cumpărară mâncare de la magazinul din Deltaness - 
chifle de la brutăria Walls, brânză, chipsuri şi fructe - şi se 
aşezară la soare pe plaja pietroasă, lângă apă, ca să ia 
prânzul şi să discute despre caz. Stratul de nori încă 
zăbovea la linia orizontului. Willow hotărâse că era mai 
bine decât să meargă până înapoi în camera de operaţiuni 
din Lerwick sau să pună stăpânire pe centrul comunitar şi 
să provoace agitaţie. Sandy îi ascultă pe ea şi pe Perez 
cum discută despre vizita în casa cea mare, după care 
puse şi el o întrebare: 

— De ce n-aţi zis nimic despre rănile din copilărie ale 
Emmei? 

Descoperirea asta încă îl obseda şi se întrebă cum s-ar 
descurca în poliţie într-un oraş mare, unde ar da de 
asemenea orori la tot pasul. 

— Moncrieff aproape că a râs când i-am vorbit despre 
stres post-traumatic. 

— Nu-mi spune! 

Willow muşcă dintr-un măr. 

— Am vrut să păstrez informaţia asta doar pentru mine o 
vreme. 

După o pauză întrebă: 

— Ai observat, Jimmy? Numai Belle a zărit-o în ceaţă 
miercuri seară. Nu şi Robert. Sau cel puţin aşa susţine. 

Puse cu atenţie cotorul mărului într-o pungă maro din 
hârtie pe care o vâri în buzunarul de la haină. 

— Crezi că Margaret îl aştepta pe Robert? 

— E posibil, nu crezi? Şi poate că s-a întors mai târziu, 
după ce a revenit şi el acasă. 

Willow tăcu şi privi în depărtare, spre mare. Era atât de 
concentrată, încât Sandy se aştepta ca atunci când ieşea 
din reverie să vină cu o mare revelaţie. Dar se pare că ea 
se gândea numai la aspectele practice. 

— Aş vrea să treci pe la Lottie în după-amiaza asta, 
Sandy. Magnie ar trebui să fie plecat la serviciu şi i-am 

cerut permisiunea să ne uităm prin lucrurile lui Margaret 
ca să putem lua scrisorile de dragoste vechi de la Dennis 
Gear. Fă-o pe Lottie să vorbească despre vremurile alea. 
Ţie o să-ţi povestească. Vorbiţi aceeaşi limbă. 

— Şi Jimmy la fel! 

— Dar Jimmy ar speria-o, spuse Willow aruncându-i o 
privare rapidă detectivului. Uneori are o atitudine care 
pare puţin rece şi intimidantă. Tu nu. 


Aşa că Sandy se pomeni stând în dreptul uşii lui 
Margaret ca să caute un teanc de scrisori de dragoste de 
demult. Nu înţelegea cum puteau fi relevante pentru 
ancheta actuală. Willow părea fascinată de istorie; spunea 
că sursa tensiunilor şi problemelor din prezent putea fi 
găsită în evenimentele din trecut. Nu prea îşi dădea seama 
cum se legau lucrurile în cazul de faţă, din moment ce 
Emma nici măcar nu se născuse pe vremea relaţiei dintre 
Margaret şi Dennis. 

Casa femeii ucise fusese sigilată, iar în prag se afla un 
agent pe care nu-l recunoscu. Fusese chemat din Inverness 
şi părea că nu-şi doreşte decât să se întoarcă acasă la ai 
lui. Sandy înţelegea asta. Şi el abia aştepta să se întoarcă 
în Yell, la Louisa. Realiză că nu-i trimisese niciodată o 
scrisoare de dragoste, numai SMS-uri plicticoase. Poate că 
trebuia să-i conceapă ceva, o scrisoare pe care s-o păstreze 
şi să le-o arate copiilor. Dar nici măcar nu ştia cum să 
înceapă. 

Echipa lui Vicki cercetase deja casa. Sandy vedea praful 
pentru amprente pe pervazuri şi pe suprafeţele din 
bucătărie. Găsi scrisorile acolo unde-i spusese Willow şi le 
citi cu atenţie înainte să le pună într-un plic transparent 
din plastic. Apoi ieşi şi îşi scoase mănuşile înainte să bată 
la uşa lui Lottie. Băgă de seamă că mâna în care ţinea 
plicul îi tremura. Simţea că Willow pusese presiune pe el 
să obţină ceva interesant de la Lottie. Se baza pe el. 

Femeia care-i deschise uşa era slabă, avea părul cărunt 
şi subţire şi o privire speriată, dar Sandy observă o 
oarecare asemănare cu sora ei. 

— Tu eşti polițistul din Whalsay. 

— Da. Nu trebuie să vă faceţi griji. Am venit doar să 
stăm de vorbă. 

Lottie îl pofti să se aşeze în camera de zi, după care o 
auzi cum se duce în bucătărie să facă ceaiul şi deschide o 
cutie de tablă în care pusese ceva făcut de ea la cuptor. Se 
întoarse doar cu nişte căni, nu cu un ceainic pe vreo tavă 
arătoasă. Le aşeză pe masă, apoi se întoarse cu un sfert de 
prăjitură cu fructe. 

— O făcusem pentru Emma, dar ea n-a mai venit, 
evident, şi am tot mâncat din ea de atunci. Aşa n-a mai 
trebuit să gătesc. Nu cred că s-a uscat, dacă a stat în cutie. 

— Sunt sigur că e perfectă. O prăjitură cu fructe bună se 
face şi mai bună cu timpul. 

Apoi Sandy rămase tăcut, neştiind cum să înceapă. 
Lottie pomenise ceva despre Emma, aşa că poate acela era 
un punct de pornire bun. 

— V-a vorbit mult despre vremea când trăia în Orkney? 

— Nu prea. N-a fost fericită acolo. 

— Aici a fost? 

— Familia Moncrieff nu e o familie cu care să te înţelegi 
uşor. Şefa ta sigur ţi-a spus că am lucrat pentru tatăl lui 
Robert, nu? 

Sandy dădu aprobator din cap, dar nu spuse nimic. 
Perez îl învățase cât de importantă era tăcerea. 

— Era un bărbat dur. A avut aşteptări prea mari de la 
băiat. Dacă lumea se poartă urât cu tine, e foarte probabil 
să te porţi şi tu urât după aceea. 

Lottie se uită în zare, pe geam. Sandy se întrebă cum se 
purtaseră ai ei cu ea. Şi cu Margaret. 

— Dar Robert s-a purtat urât cu copiii lui? 

Femeia clătină din cap. 

— Emma spunea că nu-i vedea îndeajuns de mult ca să 
aibă ocazia, cel puţin nu când erau mici. După ce au 
crescut cât să poată comunica în mod real cu ei, le-a 
acordat mai mult timp. Dar e un bărbat competitiv. Simte 
nevoia să-i vadă câştigând. Charlie e un sportiv grozav, iar 
Robert se duce să-l vadă la fiecare competiţie, să-i facă 

galerie. Dar asta nu e întotdeauna bine, ştii? Nu suportă 
să-l vadă cum pierde. Iar Martha e acum în echipa de fete 
care participă la regata din Deltaness. Nu sunt convinsă că 
lui Robert îi pasă prea mult. Charlie pare să fie cel 
important. 

— Deci Robert nu şi-a bătut niciodată copiii? întrebă 
Sandy cu o oarecare ezitare. 

Lottie se gândi îndelung înainte să răspundă, aşa că 
până la urmă Sandy adăugă: 

— Întreb fiindcă, vedeţi, Emma a fost bătută la rândul ei. 
Nimeni nu şi-a dat seama pe atunci, dar profesorul Grieve 
a găsit răni vechi la autopsie. 

— Nu ştiu, răspunse Lottie într-un sfârşit. Tatăl lui 
Robert l-a bătut pe el, dar pe atunci asta nu era aşa ciudat. 
După cum ţi-am spus, Robert nu prea era pe acasă când 
copiii erau mici. Poate nici măcar n-a fost vina lui. Probabil 
că era ocupat cu serviciul. 

Femeia tăcu pentru o clipă, după care continuă: 

— Pe lângă asta, el şi Belle ies deseori seara. Le place la 
nebunie să meargă în vizită la cină. Aş spune că Robert e 
mai degrabă rece decât crud. 

Din nou, se lăsă tăcerea. O tăcere ca între prieteni, nu 
stânjenitoare. Sandy mai tăie o felie de prăjitură din 
politeţe. 

— Trebuie să discutăm despre Margaret, spuse Sandy 
după câteva înghiţituri. 

— Era o femeie nefericită. 

Lottie parcă ar fi continuat discuţia despre Emma şi 
Robert. 

— Niciodată nu era mulţumită. Privea înapoi la căsnicia 
ei cu Neil de parcă ar fi fost perfectă, dar când fuseseră 
căsătoriţi mereu se plângea de el. 

Lottie adăugă după un moment: 

— Săracul de el... Nu m-am mirat când a părăsit-o ca să 
găsească şi el puţină fericire în viaţa lui. 

— Lui Margaret i-aţi spus vreodată asta? 

Brusc, Lottie zâmbi scurt, iar chipul ei subţire şi şters se 
lumină. Pentru o clipă, Sandy îşi dădu seama cum arăta în 

tinereţe. 

— N-aş fi îndrăznit niciodată. Tuturor ne era frică de 
Margaret. Avea o limbă aşa ascuţită, că te tăia în bucăţi cu 
ea. 
Sandy zâmbi la rândul lui şi aşeză plicul de plastic pe 
măsuţa dintre ei. 

— Se pare că a fost fericită cu Dennis Gear. Cel puţin, i- 
a păstrat scrisorile. 

Femeia din faţa lui îl privi fix, ca pe un nebun. 

— Margaret ţi-a spus că Dennis i-a scris ei scrisorile 
astea? 

— Ei, doar erau la ea în casă. 

Sandy simţea că gafase. Femeia care până mai adineauri 
fusese aşa de fragilă şi drăguță devenise brusc furioasă şi 
vorbea pe un ton aspru. Nu-şi dădea seama ce făcuse de o 
supărase. 

— Le-a furat, zise Lottie. Scrisorile de la Dennis erau 
pentru mine. 

După o scurtă pauză, femeia zise: 

— Şi pe el mi l-a furat. Acum mulţi, mulţi ani. 

— De ce nu-mi povestiţi? 

— Lucram la Ness House pentru părinţii lui Robert 
Moncrieff. Făceam curat prin casă şi aveam grijă şi de 
Robert. Mama lui era o femeie nevricoasă. De la bun 
început nu i-a plăcut în Shetland. Cred că lua sedative ca 
să fie calmă. În unele zile nu era în firea ei. Abia dacă era 
trează. Ăla a fost anul când Margaret a plecat în sud ca să 
devină profesoară. Eu şi Dennis am devenit apropiaţi. Ştii 
cum e într-un loc ca Deltaness: dai mereu de cealaltă 
persoană la biserică, la nunţi sau petreceri, şi brusc îţi dai 
seama că între voi e mai mult decât prietenie. Pe atunci o 
ducea bine la Hesti. În vremea aceea se construia 
terminalul de petrol. Lucra şi acolo şi era plătit bine. Era 
un bărbat tânăr şi puternic, dispus să muncească. 

— Înţeleg. 

De fapt, Sandy nu era prea sigur că înţelegea, dar voia 
ca femeia să-şi spună povestea în felul ei. Îşi imagină că ar 
fi fost el în locul lui Dennis Gear pe atunci, în anii '70, şi că 

ar fi avut o fermă, şi chiar de muncă în plus cu petrolul. 
Asta însemna că avea bani frumoşi. Normal că şi-ar fi dorit 
o femeie, cineva cu care să-şi împartă viaţa, cu care să 
lucreze la fermă şi cu care să aibă copii. Lottie avusese 
grijă de casa familiei Moncrieff şi avusese grijă de fiul lor. 
Era liniştită şi avea simţul umorului. Avea sens ca Dennis 
să se simtă atras de ea. 

— Şi v-a scris toate scrisorile astea pe atunci? 

— Fără să ştie nimeni, era siropos cum nu se poate. Un 
romantic incurabil. 

Pentru o clipă, femeia se relaxă, după care îşi îndreptă 
din nou spatele. 

— Apoi Margaret s-a întors din sud îmbrăcată cu haine 
noi, de fiţă, gata şi ea să vâneze un bărbat. Mereu voia ce 
aveau ceilalţi. 

— Şi l-a vrut pe Dennis Gear. 

— O vreme. Până când a apărut cineva mai bun. lar 
Dennis s-a lăsat dus de nas de planurile ei pentru casa lui 
şi de ideile ei noi. Ce eram eu? Doar o servitoare în casa 
cea mare. Nu merita să-şi bată capul cu mine. 

Lottie ridică privirea, iar Sandy văzu că avea lacrimi în 
ochi. 

— Prietenii lui din Sullom Voe îi deschiseseră ochii şi îi 
arătaseră lucruri noi. Eu eram pur şi simplu plicticoasă. 

— Dar Margaret l-a schimbat pentru Neil Riddell. 

— Normal! El era director-adjunct la bancă, avea 
perspective şi şansa să obţină un credit ipotecar ieftin. 
Suna mai bine decât să fie nevasta unui fermier, decât să 
aibă grijă de animale şi să taie turbă. 

— Prin urmare, Dennis Gear era liber din nou. Sigur i-a 
venit mintea la cap şi s-a întors la dumneavoastră. 

Sandy se gândi la Lottie, care n-avea pe nimeni în afară 
de părinţii ei în vârstă. 

— Ah, a făcut asta! A venit aranjat, în hainele lui de 
duminică, şi a bătut la uşă ca să-mi spună cât de rău a 
greşit şi să mă întrebe dacă nu-l primeam înapoi. 

— Dar nu l-aţi mai primit? _ 

Sandy ştia deja răspunsul. Îşi dădea seama după privirea 

ei fioroasă şi după cât de drept stătea. 

— Poate că nu eram nimic mai mult decât o simplă 
menajeră, dar aveam şi eu mândria mea. Şi deja mă 
părăsise o dată. De unde era să ştiu că n-avea s-o facă din 
nou? Presupun că şi eu eram la fel ca Margaret. Credeam 
că pot mai mult de atât. 

Lottie oftă. 

— Şi nu voiam să primesc ce nu-i mai trebuia ei. 

— Doar că n-a apărut nimeni altcineva? 

— Au mai apărut unul sau doi, dar nimeni care să-mi 
trimită scrisori siropoase. lar când mi-a venit şi mie mintea 
la cap, Dennis deja curta pe altcineva. Nu după multă 
vreme s-au căsătorit. 

Lottie tăcu. 

— Păreau destul de mulţumiţi. 

— Şi după ce a murit ea? 

Sandy şi-ar fi dorit să poată schimba povestea celor doi. 
Şi-ar fi dorit un final fericit. 

— Pe atunci era alt om. Bea prea mult. Era sufletul 
petrecerii pe oriunde mergea. Mereu fusese un muzician 
bun, dar acum totul era numai pentru spectacol. Nu mai 
cânta pentru muzică în sine. Emana un soi de disperare, de 
parcă simţea nevoia să fie admirat. Nu mi-aş fi dorit să fiu 
cu un asemenea bărbat. 

Femeia lăsă jos cana de care se agăţase până atunci. 

— Dar Margaret şi-ar fi dorit? întrebă Sandy. 

— Ţi-am spus: Margaret a vrut ce aveau ceilalţi şi ea nu. 

Rămaseră amândoi în tăcere. 

— Ai rămas prietenă cu Margaret? Chiar şi după ce ţi-a 
făcut? 

Lottie ridică privirea, surprinsă de întrebare. 

— Eram rude. Şi poate că mi-a făcut un bine. Poate că 
Dennis oricum ar fi ajuns aşa, cam tâmpiţel şi plin de 
pretenţii, chiar dacă m-aş fi căsătorit cu el. 

— Magnie crede că Margaret era obsedată de familia 
nouă de la Hesti. Zice că devenise ca o boală. Ne-am pus şi 
problema dacă nu cumva îi urmărea. La urma urmei, v-a 
luat scrisorile şi s-a prefăcut că îi erau adresate ei, spuse 

Sandy făcând semn cu capul spre teancul de pe masă. 

— Nu cred că Margaret era bolnavă. Vedea casa cea 
mare şi nouă, o familie fericită, soţia faimoasă pentru 
designurile ei - iar Margaret a fost mereu cunoscută pe 
aici pentru tricotaj -, fără nicio grijă financiară. Aşa că i-a 
urât pentru toate astea. La fel era şi cu scrisorile. Era 
invidioasă că Dennis mi le adresase mie, nu ei. De asta mi 
le-a luat. Invidia o ardea pe dinăuntru. 

Sandy se întrebă cum te simţeai dacă te consuma 
invidia. Se gândi că putea să te înnebunească. 

— Miercuri seară a fost văzută în faţa casei Moncrieff, în 
aceeaşi seară în care a dispărut şi s-a lăsat ceața. Aveţi 
idee ce făcea acolo? 

Lottie clătină din cap. 

— Habar n-am. 

Sandy se ridică. 

— Ce-o să faceţi, acum că ea nu mai e? Trebuie să vă fi 
ţinut măcar de urât. 

— O să mă descurc şi singură, nu? lar de Magnie tot mai 
pot să am grijă. 

Sandy se îndreptă spre uşă, dar Lottie îi bară calea. 

— Ai o femeie în viaţa ta? 

— Da. Locuieşte în Yell şi predă în Unst. 

Nu se putu abţine să zâmbească numai gândindu-se la 
Louisa. 

— N-o lăsa să-ţi scape printre degete, spuse Lottie în 
joacă şi totodată serioasă. Ţine-o şi nu-i da drumul. 

Capitolul 40 


Helena tocmai încărca maşina de spălat vase după cină 
când sună telefonul. Era Belle Moncrieff, iar femeia ezită 
pentru o clipă înainte să răspundă. Se temea că vrea s-o 
bată din nou la cap să scrie un comunicat de presă sau să-i 
ceară informaţii pentru Săptămâna Modei de la Londra, 
din septembrie. Dar se pare că Belle o sunase din cu totul 
alt motiv. 

— Prognoza pentru mâine e nemaipomenită. Ne 
întrebam dacă n-aţi avea şi voi chef să ieşim puţin la plajă, 
să mai evadăm din Deltaness. Noi vrem să mergem în 
Burra şi ne-am gândit că poate vreţi şi voi. li lăsăm şi pe 
copii să se zbenguie puţin. Facem un picnic. Ştii tu, ca în 
Swallows and Amazons”. Nu avem parte de asemenea 
vreme prea des. 

Helena se gândi imediat că trebuia să-l lase pe 
Christopher acasă cu Daniel. Fiul ei nu suporta să stea 
afară, iar plaja o ura din tot sufletul. Textura nisipului pe 
care călca şi zgomotul constant al valurilor parcă-i 
provocau un declic în creier. Apoi se gândi că nu putea să 
ia hotărârea în locul lui. Poate că s-ar fi distrat dacă venea 
şi el, sau măcar avea să tolereze noua experienţă. Poate că 
s-ar fi simţit exclus dacă nu participa. Se înţelegea destul 
de bine cu Sam, iar la un moment dat îi spusese Helenei că 
Martha i se părea mişto. Putea să stea pe o rogojină şi să 
nu-şi scoată şosetele şi încălţările. Helena avea să-i încarce 
iPad-ul, aşa că putea să stea cu căştile în urechi ca să nu 
mai audă zgomotul vântului şi al valurilor. 

— Sigur. Sună grozav! 

Ziua următoare se simţi de parcă ar fi pornit într-o 
aventură şi, după cum spusese şi Belle, de parcă ar fi 
evadat. Lasă, să-şi facă poliția şi criminaliştii treaba lor 
murdară, se gândi Helena. Familia Fleming putea să 
încerce să uite de crimă măcar vreme de o zi. Împachetă 


7 Roman pentru copii, scris de Arthur Ransome, publicat în 1930 (n. 
red.). 

pentru picnic şi încărcară maşina cu atât de multe lucruri 
încât Daniel întrebă dacă plecau într-un sejur de două 
săptămâni. Dar până şi el părea să-şi fi intrat în rol: era 
îmbrăcat în şort şi tricou, iar în picioare avea espadrile. 
Helena îşi aminti din nou de vacanţa din Grecia, de trupul 
bronzat şi puternic al lui Daniel. Părea din nou el însuşi, 
era relaxat şi glumea cu copiii în timp ce conducea maşina 
şi fredona un cântecel stupid pe care Ellie îl învățase la 
şcoală. Când ieşiră din Northmavine şi se îndreptau spre 
sud, de-a lungul arterelor lungi, subţiri, din Mainland, 
întreaga familie începuse să cânte din toţi rărunchii, chiar 
şi Christopher.  Mergeau după microbuzul familiei 
Moncrieff şi tot timpul zăreau porţiuni de mare, 
geamanduri care semnalau midii şi capcane pentru somon, 
precum şi insule îndepărtate şi pustii. 

La Scalloway trecură podul şi ajunseră pe Insula Tondra, 
după care mai trecură peste unul care ducea în Burra. 
Două insule noi. Pentru familia Fleming era un teritoriu 
neexplorat, mai puţin arid şi mai fertil decât zona cu care 
erau obişnuiţi. Il urmară pe Robert, opriră într-o parcare 
mică şi ieşiră toţi grămadă. În scurtă vreme se îndreptau în 
grup pe o potecă îngustă şi plină de iarbă care ducea spre 
mare. Adulții erau încărcaţi cu plăci pentru surf, paravane 
de plajă şi costume de baie, iar cei mici alergau înaintea 
tuturor chiuind şi râzând. Charlie şi Martha mergeau între 
cele două grupuri, iar după ei venea Christopher, cu pasul 
lui robotic. La început, adolescenţii păreau să se considere 
mai presus de comportamentul copilăresc, dar deveniră tot 
mai dezinvolţi şi entuziaşti pe măsură ce se apropiau de 
apă. Într-o stâncă joasă erau tăiate nişte trepte, iar ei se 
îndreptară imediat într-acolo, într-un golfuleţ perfect care 
Helenei i se părea mai degrabă din Cornwall, nu din 
Shetland. 

Işi stabiliră baza deasupra liniei fluxului, unde erau 
pietre plate pe care puteau să se aşeze, mici bălți scobite 
direct în stâncă pentru cei mici, iar nisipul era fin şi alb. 
Helena îi adusese lui Christopher o rogojină numai pentru 
el, iar băiatul se aşeză pe ea, puţin mai deoparte de 

ceilalţi, adăpostit după paravan, cu genunchii la piept. Nu 
era tocmai fericit: simţea nevoia ca lumea să-i observe 
disconfortul, dar în acelaşi timp nu era neliniştit sau agitat 
în vreun fel. Helena se gândi că asta era exact ce le 
trebuia: aerul curat care părea mai îmbătător decât vinul, 
râsetele copiilor care se auzeau de la mal şi compania 
prietenilor. 

Nu vorbiră despre crime sau despre anchetă. Nu 
stabiliseră dinainte că nu trebuiau să abordeze subiectul, 
dar se părea că niciunul dintre adulţi nu avea chef să se 
gândească la Deltaness, cu bârfele şi sentimentul de 
claustrofobie de acolo, cu armata de poliţişti, specialişti şi 
jurnalişti. Preferau să-şi aducă aminte de nebuniile din 
tinereţe, să vorbească despre locurile pe care le vizitaseră 
şi în cele din urmă ajunseră la proiectul cu hotelul ecologic 
al lui Daniel. 

— Desigur, vei avea nevoie de cineva care să se ocupe 
de publicitate... spuse Belle pe jumătate în glumă. Dacă 
reuşim să o facem cum trebuie, o să ai de lucru până la 
pensie. 

Daniel se lăsase pe o parte şi îşi sprijinea capul cu mâna. 

— Hei, cât de bătrân mă crezi? 

— Nu contează! Ai putea să lucrezi până la optzeci de 
ani. Lumea o să stea la coadă ca să te prindă. 

— Da, sigur. 

Vorbise pe un ton lipsit de convingere, dar Helena îşi 
dădea seama că îi plăcea discuţia şi se bucura de 
compliment. Părea mai fericit decât îl văzuse vreodată. 
Poate mai fericit decât oricând după ce se născuseră 
copiii. 

Oamenii nu-ţi spun ce efect pot să aibă copiii asupra 
unei relaţii. Vorbesc de parcă totul e aşa de simplu. 

Însă astăzi chiar părea uşor. Copiii se împrăştiară, 
formând grupuleţe care-şi tot schimbau componenţa. Se 
jucau prin băltoace, construiau castele şi se întorceau la 
bază numai pentru mâncare şi băutură. Adolescenţii se 
îmbrăcară în costume de baie şi intrară în apă. Se aşezau 
pe plăcile de surf şi aşteptau îndelung valul perfect, după 

care ajungeau înapoi pe țărm cu mişcări precise, ca nişte 
foci. Când ieşiră tremurau de frig, dar erau veseli. Se 
îmbrăcară cu blugi şi pulovere şi îi adunară pe cei mici ca 
să se joace împreună. Christopher îşi scoase căştile şi se 
întoarse ca să-i privească. Uneori bătea din palme, atunci 
când cineva lovea mingea deosebit de bine. 

Helena se întrebă dacă fusese nevoie să aibă loc două 
crime ca să poată aprecia asta. Oare copiii s-ar fi jucat atât 
de frumos, fără să se plângă, dacă n-ar fi trecut prin 
aproape o săptămână în care părinţii lor fuseseră cuprinşi 
de încordare şi anxietate? De obicei astfel de ieşiri păreau 
o idee nemaipomenită pe hârtie, dar deseori se încheiau cu 
lacrimi şi dezamăgire. 

Timpul trecea fără ca ea să-şi dea seama. Stătea întinsă 
pe un prosop, citind şi moţăind. Veni momentul fluxului, 
iar după-amiaza se transformă încet, încet în seară. Robert 
hotări că era momentul să intre cu toţii în mare. Se ridică, 
se întinse şi nu acceptă niciun refuz. Apa trecuse peste 
nisipul cald, susţinea el, aşa că sigur n-avea cum să fie la 
fel de rece ca atunci când abia ajunseseră. Pe de-o parte, 
Helenei i se părea insuportabil că încerca să facă pe şeful. 
În aroganţa lui masculină presupunea că o să-i facă toţi pe 
plac. Pe de altă parte, apa părea numai bună. Până la 
urmă, nu era totul doar o joacă? 

Majoritatea celorlalte familii plecaseră din golfuleţ. 
Grupurile urcaseră treptele grosolane şi porniseră pe 
poteca ce ducea spre stradă. Membrii familiilor Moncrieff 
şi Fleming se îmbrăcară în costume de baie, râzând şi 
prefăcându-se înspăimântați. 

— Fără costume de neopren! zise Robert. Altfel trişaţi. 

Se luară de mână, răsfirându-se până ajunseră să 
formeze un fel de şirag la gura golfuleţului. Umbrele lungi 
li se profilau pe nisip. Helena era la unul dintre capete, iar 
alături de ea se afla Charlie. Era înalt şi puternic ca un 
prinţ viking, iar soarele îi lumina chipul. Daniel era în 
mijlocul grupului, încadrat de Ellie şi de Belle. Helena auzi 
nisipul foşnind în spatele ei şi îl zări pe Christopher care se 
dezbrăcase şi rămăsese numai în chiloţi. Băiatul voia s-o 

apuce de mâna liberă. 

Era gata să-l întrebe dacă se simte bine, dacă e sigur că 
vrea să facă asta, însă Christopher privea fix apa, aşa că-şi 
dădu seama că de-abia aştepta să simtă temperatura ca de 
gheaţă, senzaţia ascuţită de rece pe piele, aşa că doar îi 
zâmbi. Robert făcea iar pe şeful şi începuse numărătoarea 
inversă de la zece. Îl imitară cu toţii. 

— Şi! 

Alergară înainte într-o linie neregulată, însă ţinându-se 
în continuare de mâini, şi săriră peste micile valuri până 
când apa le ajunse până la genunchi adulţilor, care gâfâiau 
din cauza frigului. Lângă ea, Christopher dădu drumul 
unui râset zgomotos când sări cu toată puterea. Helena îi 
dădu drumul lui Charlie şi îşi ridică fiul în aer. I se părea 
că picăturile de apă care cădeau cu încetinitorul de pe 
trupul său arată ca nişte scântei aurii în lumina soarelui. 
Gheaţă şi foc, se gândi ea. Le iubeşte pe ambele şi probabil 
că îi dau aceeaşi senzaţie. 

Nici măcar după ce se uscaseră şi se îmbrăcaseră nu 
voiau să meargă acasă. Terminaseră mâncarea de picnic şi 
deja hotărâseră să se oprească să ia nişte fish and chips de 
la Frankies din Brae în drum spre Deltaness. Dar Belle mai 
scoase două pungi de bezele moi, iar Robert începu să 
caute lemne aduse de valuri şi îi chemă pe copii în ajutor. 
Găsiră trei bucăţi de pin şi o creangă răsucită care arăta 
mai mult a os decât a lemn, după cât stătuse în apă. Apa şi 
porţiunea cu iarbă în vârf unde stăteau ei erau tot mai 
puţin luminate, aşa că scena arăta ca o poză în tonuri 
sepia. Helena se gândi că măcar Ellie avea să doarmă 
înainte să ajungă în Brae, însă ideea de foc de tabără şi 
bezele prăjite era atât de distractivă încât până şi cei mici 
rămaseră treji. Christopher rămase lângă Robert, iar 
atunci când bărbatul aprinse focul, se apropie de flăcări 
cât de mult putea. Părea să fi uitat de nisipul din încălțări 
şi de zgomotul refluxului. 

Capitolul 41 


La început, Christopher avusese reţineri faţă de foc. Îi 
era teamă să nu-i stârnească amintirea confuziei pe care o 
simţise când venise pe plaja din Deltaness şi fusese 
întâmpinat de larma şi batjocura copiilor mai mari. Dar îşi 
dădu seama că-i plăcea la nebunie. Rugul era mai mic 
decât cel pe care-l construiseră Charlie şi prietenii lui pe 
plaja pietroasă din Deltaness, dar tot îl atrăgea. Simţea că 
face parte din flăcări şi căldură. Abia dacă era conştient de 
prezenţa celorlalţi. Îi vedea ca pe nişte umbre, îi auzea ca 
pe nişte şoapte îndepărtate. 

Charlie găsise nişte sârmă care făcuse parte dintr-o 
capcană pentru raci distrusă, pe care marea o adusese pe 
stânci. O răsucise până când se rupsese în nişte fâşii lungi, 
iar acum ceilalţi fixau bezele moi în vârful lor şi le ţineau 
deasupra focului. Christopher ar fi preferat să fie singur, 
dar îşi controlă iritarea. Putea să-i suporte. Când cineva îi 
oferi şi lui o bezea, clătină din cap încercând să fie 
politicos, însă tot era prea deranjat ca să-i reuşească pe 
deplin. 

Acum nu mai era aproape deloc lumină, aşa că focul 
părea şi mai dramatic. Urmări scânteile care se ridicau din 
el până dispăreau şi păreau să devină una cu stelele care 
tocmai începeau să apară pe cer deasupra lor. 

Avea nevoie la toaletă. Ştia de ceva vreme că trebuia să 
meargă la un moment dat, dar mereu era speriat când 
trebuia să facă pipi în aer liber. Acum că era întuneric nu-i 
mai era aşa de teamă. Nu putea să-l vadă nimeni. Se ridică 
şi se îndepărtă cu faţa încă la foc, în continuare atras de el, 
apoi se întoarse puţin şi văzu chipul mamei lui pe jumătate 
auriu, pe jumătate în întuneric. Avea două feţe. li şopti ce 
voia să facă, iar ea dădu aprobator din cap, semn că era în 
regulă. 

Acum că se îndepărta de contrastul puternic creat de 
foc, nu mai părea atât de întuneric. Odată ce ochii i se 
obişnuiră cu penumbra ciudată, desluşi pe unde merge. Se 

ascunse într-o despicătură din deal aşa încât să nu-l vadă 
nimeni chiar dacă s-ar fi apropiat foarte mult şi făcu pipi, 
atent să nu dea pe haine sau pe picioare. Era în continuare 
desculţ, încă se obişnuia cu senzaţia pe care o avea când 
călca pe nisip şi pe bucăţelele de scoică. Se simţea curajos 
că stă acolo. Auzea apa lovindu-se de stâncă. Apoi auzi un 
zgomot în spatele lui, ca de paşi pe nisip. Se întrebă dacă 
nu cumva îl urmărise cineva. Poate Charlie era pus pe 
şotii, sau unul dintre adulţi voia să verifice de ce plecase. 

Se întoarse repede şi avu senzaţia că pe plajă, în faţa lui, 
e cineva, dar nu vedea cine din cauza stâncii, iar atunci 
când se trase mai în spate toată lumea părea să fie 
adunată în jurul focului. Îl construiseră tocmai sub linia 
fluxului care era marcată de alge şi scoici, aşa încât apa să 
curețe cenuşa. Christopher îi văzu pe toţi ca pe o unică 
siluetă. li venea greu să-i distingă pe fiecare în parte. În 
momentele acelea stăteau aproape nemişcaţi. Parcă erau 
cu toţii la fel de hipnotizaţi de flăcări pe cât fusese şi el. 

Nu se apropie direct de foc, ci se îndreptă mai întâi spre 
mare. Se gândi să meargă de-a lungul țărmului până la 
ceilalţi. I-ar fi plăcut să simtă apa pe picioarele goale. 
Privea în depărtare, spre linia orizontului, unde un vas 
mare, complet luminat, plutea încet spre sud, când se lovi 
de ceva. Se gândi că poate era o găletuşă sau o lopăţică 
uitată de cei mici. Mama lui s-ar fi bucurat dacă o lua şi o 
aducea înapoi. Impachetaseră totul şi erau gata de 
plecare, iar Robert şi tatăl lui duseseră deja aproape totul 
înapoi la maşini, aşa că nu mai era mare lucru de făcut 
când s-ar fi hotărât să plece. Christopher spera să plece 
curând. Se simţea pregătit să meargă la el în cameră şi să 
se aşeze în faţa calculatorului. Avusese suficient contact 
social pentru o zi. 

Se aplecă şi zări o pereche de pantofi din piele. Erau 
lucioşi, cam ca sandalele pe care le purta Ellie la petreceri. 
Dar erau prea mari pentru Ellie, aparţineau unui adult. 
Fuseseră aranjaţi unul lângă altul, cu vârfurile spre apă. 
Aveau tocul ascuţit. Cel de care se împiedicase căzuse pe o 
parte. Se aplecă şi se uită mai cu atenţie la ei şi la nisipul 

din jur. Era prea puţină lumină ca să distingă nuanţa, dar 
erau deschişi la culoare şi se gândi că era posibil să fie 
galbeni. Emma Shearer avusese pantofi lucioşi galbeni cu 
toc. Se încălţa deseori cu ei când purta rochia cu care era 
îmbrăcată când o descoperise în staul. Nu înţelegea cum 
ajunseseră pantofii ei aici, atât de departe de Deltaness. 
Ameţi numai gândindu-se la distanţă, la drumul pe care-l 
parcurseseră în dimineaţa aceea în maşină şi la Emma 
atârnând la capătul frânghiei în staulul din Hesti. Intră în 
panică. Nu se mai simţea curajos. Işi acoperi urechile cu 
mâinile şi ţipă după mama lui. 

Capitolul 42 


Când Perez ajunse acasă sâmbătă seară, locuinţa i se 
păru tăcută şi părăsită. Cassie era tot la tatăl ei. Perez 
rămase în prag şi îşi acordă un moment ca să-şi plângă de 
milă. Era casa lui Fran. Ar fi trebuit să fie şi ea aici, să stea 
la masa din bucătărie, cu ochelarii ei ţinuţi prea jos, care-i 
alunecau pe nas în timp ce lucra pe laptop. Îşi putea 
imagina scena cu exactitate. Şi-ar fi ridicat privirea şi ar fi 
zâmbit, în continuare puţin distrasă. 

— Ai avut o zi bună, Jimmy? Ai pedepsit toţi răufăcătorii? 

Iar el ar fi stat de vorbă cu ea. Ar fi băut o sticlă de vin şi 
ar fi mâncat ceva, după care s-ar fi dus în patul în care 
acum dormea singur. 

Dar trebuia să fie sincer - nu fusese mereu aşa. Se 
certaseră. Când Fran lucra la ceva era complet absorbită 
de ce făcea. Numai la asta se gândea zile întregi. El şi 
Cassie parcă nici nu existau. Şi el putea fi la fel de 
obsedat. Unii dintre prietenii ei cu veleităţi artistice i se 
păruseră cam pretenţioşi, iar ea considerase că unii dintre 
colegii lui erau plictisitori. Perez crezuse că o iubea pe 
Sarah, prima lui soţie, dar când avusese probleme cu 
sarcina nu-i oferise sprijinul emoţional de care avusese 
nevoie. Sau, cel puţin, aşa spunea ea. Poate că şi relaţia lui 
cu Fran s-ar fi dezintegrat şi ar fi luat sfârşit atunci când 
munca lui avea prioritate. 

Se bucură când auzi că-i sună telefonul. N-avea rost să 
se lase cuprins de gânduri. În timp ce răspundea, se 
întrebă dacă nu cumva e Willow, care vrea să-l întrebe 
dacă nu poate să treacă pe la el nu ca să discute despre 
anchetă, ci despre relaţia lor. l-ar fi stricat tot cheful 
detectivei. N-avea stare pentru aşa ceva. Se simţea prea 
brutal, prea rece. Dar la telefon era Duncan. 

— A păţit ceva Cassie? 

Pentru o clipă, Perez intră în panică. 

— E bolnavă? 

— Se simte bine, răspunse Duncan împleticit. 

Perez îşi zise că bărbatul băuse. 

— Doarme dusă. Dar te-am sunat fiindcă trebuie să-ţi 
spun ceva. 

Făcu o pauză, apoi zise: 

— Urmează să mă mut din Shetland. Afacerea din 
Malaga a început să dea roade. Trebuie să fiu acolo. 

— Şi Cassie? _ 

— Rămâne cu tine. Evident că rămâne cu tine. În curând 
o să fie destul de mare ca să vină singură în vacanţă, iar eu 
o să vin în nord s-o vizitez de fiecare dată când voi fi în 
Anglia. 

Duncan făcu din nou o pauză. 

— Eşti un tată mai bun decât aş putea fi eu vreodată. 

Convorbirea se întrerupse, dar telefonul îi sună iarăşi 
imediat. Acum era Helena Fleming, care vorbea dintr-un 
loc cu un semnal cumplit. 

— Jimmy, vorbesc de la Burra, de pe plajă. Cred că am 
găsit pantofii Emmei. A 

Perez încă se gândea la spusele lui Duncan. li luă ceva 
să realizeze ce-i spunea femeia. Helena continuă înainte să 
apuce măcar să-i răspundă: 

— Mă refer la pantofii pe care-i purta de obicei când era 
îmbrăcată cu rochia în care am găsit-o. Rochia pe care o 
avea pe ea când a murit. Sunt galbeni, din piele. 

Femeia tăcu din nou, după care adăugă: 

— Daniel şi-a dat seama că sunt ai ei. Cred că ar trebui 
să-i poată recunoaşte. 

— Sunt deasupra liniei fluxului? O să fie în regulă dacă 
rămân acolo o vreme? 

Se gândi că era foarte posibil să fie doar o închipuire a 
Helenei. Şi ea era la fel de obsedată ca el în privinţa 
Emmei Shearer. 

— Da. Sunt sub linia fluxului, dar apa tocmai se retrage. 

— Vin acolo. Poate să rămână unul dintre voi să mă 
aştepte? 

Auzea pe fundal glasurile copiilor şi se întrebă ce căutau 
acolo pe plajă pe întuneric. Nu i se părea tocmai în regulă, 
iar după un moment deveni chiar puţin suspicios. 

— O clipă. 

Se auzi un schimb de replici pe care Perez nu le putu 
desluşi. 

— Ai cum să mă duci tu înapoi în Deltaness? O să-i ia 
Daniel pe copii şi rămân eu aici. 

— Sigur. 

Se bucura că urma să-l aştepte Helena, nu Daniel. 

— O să ajung cât de curând, în vreo douăzeci de minute. 

Făcu o pauză, după care o mai întrebă: 

— Aţi atins pantofii? 

— Christopher s-a împiedicat de ei pe întuneric. S-a 
speriat rău de tot. Şi-a dat seama ai cui sunt. Dar, în afară 
de el, nu. Tocmai voiam să plecăm. 

Helena adăugă după o clipă: 

— Am venit aici cu familia Moncrieff. Ei deja au plecat 
înapoi spre Deltaness. N-au spus-o, dar mi-am dat seama 
că li se pare că fac din ţânţar armăsar. 

Perez îşi pusese deja haina, iar în mână avea cheile de la 
maşină. 

— Nu. Cu siguranţă nu faci din ţânţar armăsar. 


Când ajunse în parcare, luna era plină şi palidă, aşa că 
nu avu nevoie de lanterna pe care o luase cu el ca să vadă 
pe unde merge. Mai venise aici de două ori vara trecută cu 
Cassie - înainte de asta, aproape deloc. Era un loc pentru 
familii. Familii de localnici, fiindcă turiştii nu prea 
ajungeau aici. O zări pe Helena când începu să coboare 
treptele săpate în stâncă. Femeia stătea pe o piatră şi 
privea în zare, spre apă, dar probabil că-l auzi, fiindcă se 
ridică şi se uită spre el. 

— Îmi pare rău că te-am făcut să aştepţi. Ţi-e frig? 

Ca de obicei, compasiunea era reacţia lui firească. 
Willow o numise cândva arma lui secretă. 

— Nu, m-am pregătit cum se cuvine pentru vremea din 
Shetland. Prognoza era bună, dar încep să-mi dau seama 
că de fapt nu poţi să te încrezi niciodată în ea. 

Helena purta un pulover, poate chiar o creaţie de-a ei. 

— Patru anotimpuri într-o singură zi. 

Clişeul de Shetland. Se simţea stânjenit fiindcă stătea 
lângă ea, deşi nu prea înţelegea de ce. 

— Unde sunt pantofii? 

Femeia îi arătă locul cu degetul, iar de această dată 
Perez folosi lanterna. Erau chiar sub linia fluxului, unde 
malul era umed şi tare. Ar fi fost un loc perfect pentru 
urme de paşi, dar nisipul fusese aruncat în toate părţile de 
prea multe perechi de picioare, iar detectivul se gândi că 
acum era imposibil să mai distingi ceva. Helena bănui la ce 
se gândea. 

— Îmi pare rău! Când a ţipat Christopher am fugit cu 
toţii să vedem ce s-a întâmplat. Dar de pantofi nu ne-am 
atins. El deja se dăduse în spate şi ni-i arăta. Mai întâi ne- 
am concentrat doar la el. 

Perez lumină pantofii cu lanterna. După cum spusese şi 
Helena, erau galbeni, din piele. Se gândi că erau potriviţi 
şi pentru evenimente mai formale: simpli, eleganţi, cu un 
toc jos. Nu fuseseră aduşi aici de flux. Erau curaţi, uscați şi 
perfect aliniaţi spre linia orizontului, mai puţin cel care 
căzuse pe o parte fiindcă se împiedicase Christopher de el. 
Aveau exact aceeaşi culoare ca rochia Emmei. 

— Mai era lume prin preajmă când i-aţi găsit? 

— Nu. A venit multă lume în prima parte a zilei, dar în 
timpul după-amiezei au cam plecat. Am făcut un foc şi am 
prăjit bezele cu copiii. Ne-am bucurat să mai ieşim din 
Deltaness. Nu cred că se grăbea vreunul dintre noi să se 
întoarcă. 

Helena făcu o pauză, după care adăugă: 

— Dar se pare că Deltaness a venit după noi, nu-i aşa? 

— A cui a fost ideea excursiei? 

— Belle. M-a sunat aseară să ne invite. 

— Oare au stat aici toată ziua? 

Perez ştia că nu e posibil, ar fi fost luaţi de apă, dar voia 
să audă ce reacţie are ea. Se gândi că era prea inteligentă 
ca să-l mintă doar ca să-şi protejeze familia şi prietenii, dar 
oamenii făceau lucruri ciudate sub imperiul stresului. 

— Sigur nu. Eram chiar aici. Unul dintre noi i-ar fi 
observat. Oricum, sunt sub linia fluxului. 

Pentru o clipă se lăsă tăcerea. Amândoi se gândeau ce 
însemnau spusele ei. Era clar că pantofii fuseseră aranjaţi 
aşa de către un membru al familiei Moncrieff sau Fleming 
- sau de către un străin care stătuse pitit în întuneric. 
Ceea ce părea puţin probabil. 

— Christopher a avut impresia că a văzut pe cineva 
chiar înainte să se împiedice de pantof. 

Helena îşi dădu seama că vorbise cu disperare în glas, 
aşa că adăugă: 

— Nu inventează lucruri. 

— Mai ştia şi altcineva că urma să faceţi o excursie la 
Burra? 

Femeia clătină din cap. 

Perez făcu poze pantofilor şi nisipului răscolit. Flash-ul 
păru s-o ia prin surprindere pe Helena, care începu să 
tremure şi îşi încolăci trupul cu mâinile de parcă i se 
făcuse foarte frig. Detectivul îşi zise că femeia poate că 
lăsa impresia că se descurcă, dar îi era teamă şi abia făcea 
faţă. Îşi puse mănuşile şi vâri pantofii într-un plic pentru 
probe. Nu mai era nimic de făcut. De dimineaţă, orice mai 
rămăsese pe acolo urma să fie luat de apă. 

— Hai să te duc acasă. 

— Îmi pare rău. E foarte departe pentru tine. Poate ar 
trebui să chem un taxi. 

— Nu-i nicio problemă, serios. 

Se gândi că Helena nu se bucura la gândul că o să stea 
în maşină cu el în timp ce mergeau spre nord. 

— Pe lângă asta, sâmbătă seară la ora asta poţi să 
aştepţi o veşnicie până vine cineva să te ia. 

li lumină calea cu lanterna când urcă treptele. Odată 
ajunşi sus, înainte să se întoarcă spre stradă, se opriră preţ 
de o clipă să privească din nou plaja, marea neagră şi 
spuma lăptoasă a valurilor care se spărgeau în lumina 
lunii. Era un cadru paşnic, perfect. 


Nu schimbară multe vorbe pe drum. Helena stătea în 
scaunul din stânga lui, dar se înfăşură în pulover şi se făcu 
mică în colţul ei. Lui Perez i se părea că încă tremură. 

Tocmai voia s-o întrebe despre copii, despre cum se 
descurca fiul ei şi dacă se mai întâmplase vreun incident 
cu chibrituri, când cuvintele se revărsară din gura Helenei 
ca un şuvoi. 

— Mi s-a părut atât de regizat totul, cu pantofii puşi aşa 
pe plajă! Parcă i-ar fi venit cuiva ideea să monteze o 
instalaţie de artă. Sau parcă şi-ar râde cineva de noi. 

— Ai idee cine ar vrea să facă una ca asta? 

— Nu ştiu. Unul dintre micii Moncrieff? Poate au găsit 
pantofii la ei în casă şi li s-a părut amuzant să facă asta? 
Ceva cât să ne sperie. Un soi de glumă proastă care n-a 
avut efectul dorit fiindcă pantofii i-a găsit Christopher. 
Poate că n-au vrut să recunoască cine a făcut-o când au 
văzut ce tare s-a speriat. 

Perez cumpăni în minte varianta aceea. Ajunse la 
concluzia că era o explicaţie plauzibilă, dar se întrebă unde 
fuseseră găsiţi pantofii. O echipă percheziţionase deja 
Ness House. Exista o singură cale de a afla cu siguranţă 
dacă era o glumă foarte elaborată pusă la cale de copii - să 
caute amprente pe pantofi. Se întrebă ce reacţie avea să 
aibă Moncrieff când urma să-i ceară să le ia amprentele lui 
Charlie şi Marthei şi îşi dădu seama că abia aştepta 
confruntarea. În timp ce conducea, îi veneau tot felul de 
idei. Dacă Emma purtase pantofii fără ciorapi, oare exista 
o şansă să găsească vreo urmă de ADN în interior? Voia să 
se asigure că erau ai ei. 

Când ajunseră la Hesti, Daniel era încă treaz. Helena îl 
invită pe detectiv la o cafea. Soţul ei nu părea deosebit de 
încântat, dar era mai relaxat decât şi-l aducea aminte 
Perez. 

— Copiii au adormit uşor? întrebă Helena de la chiuvetă 
în timp ce umplea ibricul. 

— Da, da. Ellie deja dormea când am ajuns la podul din 
Scalloway. Am dus-o la ea în cameră. Cred că încă are 
puţin nisip pe ea... 

— Nu-i nimic, poate să facă baie mâine dimineaţă. Şi 
Christopher? 

— Încă e treaz. Stă lipit de calculator. M-am gândit că ar 

fi mai bine să-l las în pace. 

— Da, n-are şcoală mâine. 

Banala conversaţie despre subiecte casnice îl tulbură pe 
Perez mai mult decât se aşteptase. Rămase în picioare şi 
aşteptă ca Helena să termine de pregătit cafeaua. Apoi se 
aşezară în bucătărie, cu ceştile în faţă. Pantofii din plicul 
pentru probe se aflau pe masă, între ei. 

— Crezi că erau ai Emmei? îl întrebă Perez pe Daniel. 

— Avea cu siguranţă o pereche exact aşa. 

Făcu o pauză, apoi comentă: 

— Îi plăceau lucrurile asortate, ordonate, iar ăştia au 
exact aceeaşi culoare ca rochia. 

— Ai cumva idee cât purta la pantof? 

— Treizeci şi şapte, răspunse Daniel fără să stea pe 
gânduri. 

Imediat după aceea, bărbatul roşi. Probabil că era o 
informaţie foarte intimă. Perez se întrebă cum avea să-i 
explice asta mai târziu soţiei. 

Detectivul răsuci plicul. Mărimea era clar marcată în 
interior, alături de numele firmei. Treizeci şi şapte. 

— Ai idee cum au ajuns pantofii acolo? 

Perez încercă să pună întrebarea pe un ton degajat, de 
conversaţie, dar tot avu impresia că suna ca o acuză. 

— Am vorbit cu Helena despre asta. Ne întrebam dacă 
nu cumva a făcut-o unul dintre copiii Moncrieff. Poate li s-a 
părut că e o glumă bună. 

Perez aprobă din cap. Îşi dădu seama că în curând asta 
avea să fie varianta acceptată. 

— Pare genul de poantă pe care l-ar face? 

— Pe cei mari nu-i ştiu aşa bine. Dar nu vor toţi 
adolescenţii să atragă atenţia, să-şi deranjeze părinţii? 

— Posibil. 

Însă Perez se gândi că el nu se comportase aşa 
niciodată. Îşi mai supărase părinţii din când în când - 
mereu îşi doriseră ca el să rămână pe Fair Isle şi să-i 
meargă tatălui său pe urme în calitate de căpitan pe vasul 
Good Shepherd, nava poştei de pe insulă, şi să lucreze la 
ferma familiei -, însă niciodată nu o făcuse intenţionat. 

În bucătărie se lăsă tăcerea. Perez ştia că venise 
momentul să plece. Urma să ajungă târziu în Ravenswick 
şi probabil că era bine să-i lase un mesaj şi lui Willow ca 
să-i spună de pantofi. Până la urmă, ea era cea care 
conducea ancheta. Dar se simţea cumva letargic. Nu-şi 
dorea în mod deosebit să se întoarcă în casa goală. 

— Martha sau Charlie aveau cum să aducă pantofii pe 
plajă? Avea fiecare dintre ei câte o geantă? 

— Cu toţii căram câte ceva, răspunse Helena. Aşa se 
întâmplă când ieşim la plajă cu copiii. Luăm o grămadă de 
chestii: mâncare, prosoape, haine de schimb... 

— Dar vreun bagaj pe care să stea cu ochii? Sau în care 
alţi membri ai familiei să nu se uite. 

— Aveau rucsacii lor. Parcă Martha venise cu nişte cărţi 
de şcoală, dar n-am văzut să le fi deschis. 

— Rucsacii erau destul de mari cât să încapă pantofii? 

Soții Fleming se priviră unul pe celălalt. 

— Da, răspunse Daniel. Bănuiesc că da. 

Perez se gândi că ar fi fost în stare să-i dea dreptate 
indiferent de dimensiunea rucsacilor. Era un mod foarte 
convenabil de a face povestea plauzibilă. Şi, chiar dacă 
adolescenţii negau că ar fi făcut aşa ceva, cine i-ar mai fi 
ascultat, odată ce toată lumea credea asta? Aşa 
funcţionează zvonurile - la fel ca ştirile false, maschează 
adevărul şi lasă totul în ceaţă. 

Capitolul 43 


Willow se trezi devreme şi se întinse după telefon - o 
reacţie involuntară când lucra. Era duminică. Trecuse o 
săptămână de când cadavrul Emmei Shearer fusese 
descoperit în staulul de la Hesti şi totuşi se părea că nu 
reuşiseră să afle mai nimic. În mod normal, în Shetland 
lumea se odihnea duminica, dar ea n-avea parte de aşa 
ceva. Se ridică în capul oaselor şi privi spre port, pe 
deasupra acoperişurilor înclinate din oraş, şi văzu că 
soarele strălucea din nou. Primise un SMS de la Perez 
seara, la unsprezece: Se pare că am găsit pantofii Emmei. 
Atât, nimic mai mult. Willow se simţi iritată, aproape 
furioasă. Dacă ar fi fost vorba de oricine altcineva mai mic 
în grad decât ea, l-ar fi sunat pe loc ca să-i ceară amănunte 
şi să afle de ce nu se străduise mai tare s-o contacteze - 
dar în ultima vreme, cu Perez trebuia să fie atentă şi să se 
gândească de două ori înainte să deschidă gura. 

În bucătăria de la subsol, detectiva o găsi pe Rosie 
alăptând copilul. Deja îi pregătise micul dejun lui Willow. 

— Mănâncă liniştită, te rog. 

Apoi, în timp ce Willow îşi turna suc de portocale şi 
mânca muesli, femeia o întrebă: 

— Ce mai face Jimmy P.? Abia dacă l-am văzut de data 
asta. Am făcut ceva de s-a supărat pe noi? 

Willow se strădui să zâmbească. 

— Ei, ştii cum e în mijlocul unei anchete, n-ai timp nici 
să respiri. 

Când se întoarse la ea în mansardă, deschise geamul şi 
privi în jos, spre străzile din Lerwick. Două femei în vârstă 
îmbrăcate în haine de duminică îşi croiau încet drum spre 
capela metodistă ca să ajungă la slujba de dimineaţă. 
Willow îşi făcu exerciţiile obişnuite de yoga, dar nu prea 
reuşi să scape de încordarea pe care i-o stârnise SMS-ul şi 
nici de preocuparea ei în privinţa lui Perez. Până la urmă, 
se dădu bătută şi îl sună. 

— Jimmy, ia povesteşte-mi ce-i cu pantofii ăştia. 

Ascultă ce avea de zis, după care-l întrebă: 

— Şi ţi se pare plauzibil? Crezi că Charlie şi Martha au 
găsit pantofii şi i-au pus acolo ca să facă un soi de glumă? 

— Poate. 

— Dar...? 

Sesizase ezitarea din glasul lui. 

— Nu ştiu. Poate că totul e prea simplu aşa. Toţi au de 
câştigat din povestea asta. 

— Dar de ce ar face-o un adult? lar dacă ucigaşul a 
păstrat pantofii din vreun motiv sau altul, sau i-au căzut 
Emmei din întâmplare când a omorât-o, de ce n-a scăpat 
de ei? De ce să-i fi lăsat aşa, în văzul a două familii care 
ieşiseră la plajă, ştiind că o să bănuim că unul dintre 
membrii lor trebuie s-o fi ucis pe Emma? 

Se lăsă tăcerea. 

— Poate că tocmai de asta au fost lăsaţi acolo, spuse 
Perez într-un final. Ca să ne facă să ne îndreptăm atenţia 
spre familiile Moncrieff sau Fleming. 

— Chiar crezi în acest misterios străin din umbră pe 
care l-a văzut un copil de unsprezece ani? Un copil de 
unsprezece ani cu probleme de comportament? 

El nu răspunse imediat, aşa că Willow continuă: 

— De unde să fi ştiut acest străin că erau acolo? 
Stabiliseră să meargă abia cu o seară înainte. 

— Locuiesc în Deltaness, zise detectivul pe un ton 
răbdător. În Deltaness, unde vecinii văd lucruri şi dau 
vorba mai departe. Cineva o fi văzut-o pe Belle cumpărând 
de la magazin mâncare pentru picnic, sau l-o fi văzut pe 
Robert plecând cu maşina şi cu plăcile de surf prinse de 
acoperişul maşinii. Nu era greu să se prindă încotro se 
îndreptau. În Shetland lumea merge la plaja din Burra în 
mod obişnuit. 

Perez făcu o pauză, apoi adăugă: 

— În insule doar foarte puţine lucruri rămân secrete. 

— Bun, şi acum ce facem? 

Brusc, Willow se gândi că nu putea locui într-un 
asemenea loc, în care lumea credea că-şi dă seama cine 
eşti după cumpărăturile pe care le făceai în magazin sau 

oamenii cu care îţi petreceai timpul. Nu voia anonimitate, 
dar avea nevoie de mai multă intimitate decât exista aici. 
Poate că Perez îi făcuse o favoare când nu se bucurase să 
afle că era însărcinată. Aşa putea să aleagă singură locul 
în care copilul urma să crească. 

— Cred că ar trebui să stăm de vorbă cu Martha şi cu 
Charlie, tu nu? După cum ai spus, gluma proastă a unor 
adolescenţi e cea mai probabilă explicaţie. 

— Aşadar, ne îndreptăm spre Deltaness? 

— Nu, răspunse Perez. Cred că e cazul să avem un 
interogatoriu cum se cuvine. Nu zic să-i acuzăm, nici 
poveste, dar hai să-i invităm pe părinţi să vină cu copiii la 
secţie. Nu văd de ce ar trebui să fim noi cei care aleargă 
după ei tot timpul. 

— Nu ştiu ce să zic, Jimmy. Moncrieff deja zicea că se 
gândeşte să se plângă la avocatul lui. 

Willow îşi aduse aminte că Perez fusese coleg de şcoală 
cu Moncrieff şi se gândi că între cei doi probabil încă 
exista o antipatie. Era posibil să judece uşor strâmb. 

— Dacă Robert Moncrieff vrea ca avocatul lui să fie şi el 
prezent, e foarte bine. Măcar aşa copiii o să ne ia în serios. 

— O să găsească un avocat duminica? 

— Ah, de regulă Robert Moncrieff primeşte tot ce vrea, 
oricând şi la orice oră. 


Se făcuse aproape ora prânzului când se adunară cu toţii 
la secţie. Belle nu venise. Era acasă şi juca rolul 
gospodinei conştiincioase. 

— Cineva trebuie să rămână să aibă grijă de cei mici, 
spuse Robert Moncrieff puţin cam tare şi pe un ton 
încrezuit. 

Se îmbrăcase în cămaşă şi sacou, aşa cum făcea şi când 
mergea la întâlniri, ca să le aducă aminte de statutul său 
profesional. 

Martha şi Charlie erau proaspăt ferchezuiţi şi arătau 
mai tineri decât şi-i amintea Willow. Băiatul părea precaut; 
se tot strâmba şi zâmbea  neliniştit. Martha era 
morocănoasă. Avocatul era un scoţian între două vârste, 

îmbrăcat la costum şi cravată. Perez părea că-l cunoaşte, 
pentru că îl salută din cap când intră. 

— Aşadar, inspectore, începu avocatul, cum crezi că vă 
putem ajuta? 

— Am vrea să stăm de vorbă cu Martha şi Charlie, 
interveni Willow înainte ca Perez să apuce să deschidă 
gura. Nu e ceva formal. Doar o mică discuţie, departe de 
distragerile de acasă, în speranţa că aşa o să li se 
împrospăteze memoria. 

Detectiva tăcu, vrând să se asigure că se înţelegea că ea 
e şefa, după care continuă: 

— Sunt sigură că nimeni nu vrea să stea aici mai mult 
decât e cazul. Avem cu toţii lucruri mai bune de făcut 
duminica. Aşadar, propun să discutăm în paralel. Aşa, 
nimeni nu stă degeaba. Eu o să vorbesc cu Martha, iar 
inspectorul Perez cu Charlie. Şi, din moment ce aţi fost 
atât de drăguţ încât să veniţi să ne ajutaţi, putem să avem 
câte un adult responsabil în fiecare cameră alături de cei 
mici. 

Willow ridică privirea. 

— Să înţeleg că toată lumea e de acord? 

Willow intră cu Martha şi cu avocatul într-o încăpere 
mică, sufocantă. Bărbatul se prezentase, dar ea uitase 
imediat cum îl cheamă. Era genul acela de persoană. Se 
aşezară la o măsuță de cafea, nu faţă-n faţă la un birou. 
Willow aranjase ambele camere la fel. Era clar că la mijloc 
era ceva serios, din moment ce-i chemase la secție, aşa că 
nu era cazul ca discuţiile să se transforme în interogatorii. 
Fata era deja încordată şi avea o atitudine defensivă. 

— Erai şi tu acolo când Christopher a găsit pantofii pe 
plajă. 

Willow se lăsă pe spătarul scaunului şi simţi o mişcare în 
burtă. Pentru o clipă uită unde se afla. Probabil că nu-i 
nimic. Mi-o fi foame. A trecut mult de la micul dejun. Dar 
ştia că, de fapt, fusese prima mişcare a copilului. O clipă 
de bucurie. 

Martha dădu din cap şi îşi privi converşii negri. 

— Ce impresie ti-au lăsat? 

— Când a urlat Christopher, am crezut că a luat-o razna, 
ca de obicei. Ştiu că nu e vina lui, dar e dubios. Scoate 
zgomote ciudate, se sperie de chestii mici. 

— Dar pantofii, insistă Willow blând, ce impresie ţi-au 
lăsat pantofii? 

— Păreau genul de pantofi cu care s-ar fi încălţat Emma. 

Martha dădu din umeri. 

— Da, s-ar putea să fi fost ai ei. 

— Şi cum crezi că au ajuns pe plajă? Trebuie să te fi 
gândit la asta. 

Marthă ridică iarăşi din umeri şi nu spuse nimic. Willow 
se gândi cum era ea la aceeaşi vârstă. Într-o familie care 
stabilea totul în cel mai mic detaliu, reticenţa ei de a 
comunica probabil că-i înnebunea părinţii. Se simţea în 
continuare de parcă ar fi capitulat când le spunea ceva 
important din viaţa ei. Se întrebă când avea să reuşească 
să-şi ia inima în dinţi ca să le spună că o să devină bunici. 
Nu i-ar fi dezamăgit că era o mamă singură, niciodată nu 
ţinuseră la convenţii, însă aveau să fie uimiţi că hotărâse 
să păstreze copilul. O consideraseră dintotdeauna absolut 
egoistă. Willow se concentra din nou la încăperea 
sufocantă şi conversaţia care semăna mai mult cu un 
monolog. 

— Te întreb asta fiindcă pantofii nu pluteau pur şi simplu 
pe acolo. Erau un semn. Un mesaj. Sau o glumă. 

Când auzi ultimul cuvânt, Martha îşi ridică privirea şi se 
uită pentru prima oară în ochii lui Willow, însă o lăsă să 
vorbească mai departe. 

— Poate că o glumă nu tocmai bună, dar, uneori, când 
traversăm o perioadă mai stresantă, căutăm căi să ne mai 
detensionăm. Şi îmi dau seama cum o pereche de pantofi 
galbeni care au aparţinut unei femei moarte, lăsaţi pe 
plajă, ar putea face asta - într-un mod suprarealist. 

Martha o privea în continuare fără să vorbească. 

— Sau măcar ar provoca o oarecare agitaţie. 

Willow se rezemă de spătar şi lăsă tăcerea să se 
prelungească. 

— Ar provoca reacţii de la cei din jur. 

— De ce aş vrea iarăşi agitaţie? Săptămâna trecută a 
fost un rahat total. A fost aiurea oricum. Tot ce vreau e să 
mă ţin de şcoală, să iau examenele şi să scap odată. 

Avocatul nu avu nicio reacţie, însă Willow îşi dădu 
seama că nu aproba limbajul fetei. Se gândi că, dacă n-ar fi 
fost chemat aici, probabil ar fi fost la biserică. 

— Bun, deci nu ai găsit pantofii pe undeva prin casă şi 
nu i-ai lăsat pe plajă ca să faci un soi de glumă? Pentru că 
asta e cea mai plauzibilă variantă pe care o avem până 
acum. 

— Nu! aproape chelălăi Martha. 

Willow spera ca ţipătul să nu se fi auzit în cealaltă 
încăpere, unde Perez stătea de vorbă cu Charlie. Ultimul 
lucru de care avea nevoie acum era ca Moncrieff să dea 
buzna ca să întrebe ce se petrece. 

— Dar Charlie? E ceva ce el ar face? 

— Poate, cu amicii lui şi după ce s-au ameţit puţin. E 
uşor de convins. Dar nu când sunt mama şi tata prin 
preajmă. 

Martha îşi dădu ochii peste cap ca să-şi arate disprețul 
pentru laşitatea fratelui ei. 

— Dar ţie nu-ţi pasă ce cred mama şi tatăl tău? 

Fata nu răspunse imediat. 

— Cred că părinţii trebuie să-ţi câştige respectul. 

— Şi nu crezi că Robert şi Belle au reuşit asta? 

Întrebarea îl făcu pe avocat să se foiască pe scaun. 
Willow îl ignoră şi aşteptă răspunsul Marthei. 

— Sincer, nu prea. Cred că-s destul de varză ca părinţi. 
Acum că Emma nu mai e, sper să petreacă mai mult timp 
cu Sam şi Kate decât au făcut-o cu Charlie şi cu mine când 
eram de vârsta lor. Dar n-aş paria c-o să se-ntâmple una ca 
asta. 

Fata tăcu, iar avocatul părea să se pregătească să spună 
ceva, dar Willow îi aruncă o privire dură care-l făcu să 
renunţe. Martha continuă. Parcă ranchiuna adunată ani 
întregi îşi găsise în sfârşit o supapă: 

— Mamei îi place toată drama de care are parte când e 
însărcinată şi naşte, toată atenţia pe care o primeşte, dar 


e 286 » 


nu prea poate să se ocupe de partea plictisitoare, anume 
chiar să aibă grijă de copii. Probabil că nu-i vina ei. A fost 
îngrozitor de răsfăţată când era mică. N-a aflat niciodată 
cum e să te plictiseşti, în schimb noi am avut antrenament 
din plin. 

— Şi tatăl tău? 

Willow era sincer interesată de ce auzea. 

— Ah, părinţii lui au fost diferiţi. Duri şi reci. Mi-i aduc 
aminte, chiar dacă-s amândoi morţi acum. Bunicii mei... 
Nu găseai pic de înţelegere la ei. Erau ca nişte personaje 
din basme. Răi. Tata a fost şi el singur la părinţi. Poate că 
de asta a vrut să aibă aşa mulţi copii. Nu voia să ne simţim 
singuri. 

— Când a fost ultima oară când ai văzut-o pe Emma 
încălţată cu pantofii pe care i-a găsit Christopher pe plajă? 

Analiza familiei era fascinantă, dar Willow se gândi că 
nu ajungeau nicăieri. 

— Nu ţin minte. Probabil că ultima oară când a ieşit cu 
Maghnie. Sau când s-a dus la Hesti ca să se vadă cu Daniel. 
Emmei îi plăcea să se aranjeze pentru admiratorii ei. 

— Mai existau şi alţi bărbaţi în viaţa ei? 

Willow nu era foarte sigură de ce-i venise întrebarea 
aceea, dar îşi dădea seama că Martha nu-i spunea tot. Fata 
părea gata oricând să le critice alor ei capacitatea de a fi 
părinţi, dar mai era ceva ce nu voia să zică. 

Întrebarea o şocă şi pe Martha. 

— Cum adică? 

— Ştiu că ai mai ieşit şi tu cu Emma când te-ai făcut mai 
mare. Probabil că o cunoşteai cât de cât. Dacă se mai 
vedea cu altcineva, probabil ştiai asta. Doar mergeaţi pe la 
clubul tineretului de la centrul comunitar, nu-i aşa? 

— Ah, asta! exclamă Martha de parcă ar fi fost ceva ce 
nu conta. Da, uneori mai stătea cu puştanii de pe-acolo. 

— Şi era şi la focul de pe plajă când a venit Christopher 
şi s-a speriat. Mi-a povestit mama lui. 

Martha părea mai precaută acum. 

— Da, cred că era şi ea acolo. 

Fata făcu o pauză, după care adăugă: 

— Christopher chiar a luat-o razna atunci. 

Preţ de o clipă, se lăsă tăcerea. Razele soarelui scăldau 
încăperea, iar Willow simţi brusc că nu mai poate de cald. 
Auzi cum se deschide o uşă, după care desluşi şi glasul lui 
Robert Moncrieff care se auzea afară. Probabil că Perez 
terminase discuţia cu Charlie. 

— Mai ai ceva să-mi pui, Martha? Orice care ne-ar putea 
ajuta să terminăm mai repede, ca să revenim odată la 
normal. 

Preţ de o clipă, Willow avu impresia că Martha chiar 
urma să-i spună ceva. Însă fata aruncă o privire spre 
avocat, se uită în ochii lui şi clătină din cap. Willow îşi 
scrise numărul de mobil pe un bileţel şi i-l dădu fetei. 

— Dacă-ţi mai aminteşti ceva, orice, te rog să mă suni. 

Martha privi bucăţica de hârtie de parcă era prea 
fierbinte ca s-o poată atinge, apoi o luă, o vâri în buzunar, 
se ridică şi ieşi. 

Capitolul 44 


Perez îşi dorea ca Willow să-l fi luat pe Moncrieff cu ea 
şi Martha, iar el să rămână cu John Munro, avocatul. Simţi 
ostilitatea doctorului imediat ce intrară în încăperea mică 
şi sufocantă şi se gândi că era o pierdere totală de vreme. 
Charlie era în mod clar intimidat de tatăl lui şi n-ar fi spus 
nici pâs de faţă cu el. 

Perez pusese o carafă de apă şi trei pahare pe masa 
joasă, iar acum turna pentru fiecare. 

— Spune-mi ce s-a întâmplat ieri. Vreau să ştiu tot. 

— Serios, Jimmy, care-i treaba? izbucni Moncrieff. Deja 
ţi-am spus că am mers la plajă. Am simţit nevoia să mai 
schimbăm puţin peisajul. Ce mai e de spus? 

Perez îl ignoră şi se întoarse spre băiat. 

— Spune-mi pas cu pas. 

— În principal mă relaxam cu Martha. 

— Voi doi vă înţelegeţi bine? 

— Da, e foarte mişto. Pentru o soră mai mare, vreau să 
Zic. 

— Deci comunicaţi mult? 

— Bănuiesc că da. 

— Are prieten? 

Perez avansa încet. N-aveau cele mai multe fete de 
şaisprezece ani prieten? 

Charlie îşi privi tatăl, după care clătină din cap. 

— Are amici la şcoală şi ştiu că unora le place de ea, dar 
nu cred că are pe nimeni special. 

Băiatul făcu o pauză, după care adăugă: 

— E cam singuratică. 

— lar dacă ar avea iubit, tu ai şti, nu-i aşa? Doar sunteţi 
foarte apropiaţi. 

— Bănuiesc că da. 

— Bun, deci vă relaxaţi pe plajă. Ai mai văzut pe acolo 
pe cineva cunoscut? Adică altcineva în afară de ai tăi şi de 
cei din familia Fleming. 

Charlie se gândi înainte să răspundă. 


<q 289 + 


— Am văzut un băiat de la şcoală. Era acolo cu ai lui, dar 
au plecat la puţin timp după ce am ajuns noi. 

— Ai mai văzut pe cineva după ce aţi aprins focul de 
tabără? 

De astă dată, Charlie răspunse pe loc: g 

— Nu. Atunci mai eram doar noi pe plajă. In rest, toată 
lumea plecase. 

— Ai văzut pantofii şi înainte de asta? 

Charlie clătină din cap. 

— Sigur nu erau acolo când am căutat lemne pentru foc. 
Am trecut pe acolo, deci i-aş fi văzut. 

— Din ce-mi spui, spuse Perez foarte lent, pare că o 
persoană din grupul vostru a lăsat pantofii acolo unde i-a 
găsit Christopher. Dacă nu erau acolo când aţi construit 
focul şi nu mai era nimeni altcineva pe plajă, nu găsesc 
altă explicaţie. 

Ezitarea de pe chipul lui Charlie se transformă în 
panică. Băiatul aruncă din nou o privire rapidă spre tatăl 
lui. 

— Ia ascultă aici, Jimmy... 

Moncrieff era roşu la faţă atât din cauza căldurii, cât şi a 
furiei abia stăpânite. 

— Ce vrei să spui cu asta? 

— Nu spun nimic, doar încerc să înţeleg ce s-a întâmplat 
ieri. 

Perez îi privi pe amândoi. 

— A văzut vreunul dintre voi pe cineva care a pus 
pantofii Emmei pe plajă, chiar sub linia fluxului? Ştiu că se 
cam întuneca, dar eraţi cu toţii acolo. Mi se pare ciudat că 
au apărut acolo deodată, ca prin magie. 

— Nici măcar nu ştim dacă sunt pantofii Emmei! izbucni 
Moncrieff. 

— Vrei să spui că nu i-ai recunoscut? 

În încăpere se lăsă tăcerea. 

— Atâta agitaţie pentru nişte nenorociţi de pantofi! 

Moncrieff nu mai reuşea să-şi controleze furia. 

Perez ignoră izbucnirea şi se concentră din nou asupra 
lui Charlie. Se bucura să-l vadă pe Moncrieff atât de 

afectat de întrebări şi se gândi că Willow făcuse alegerea 
corectă când îi pusese pe ei doi în aceeaşi cameră. 

— Ne-am gândit că poate a fost un soi de glumă. Poate 
că tu şi Martha v-aţi gândit că ar fi amuzant să lăsaţi 
pantofii aşa, în văzul tuturor. Ar fi ceva cam stupid, dar nu 
e o faptă penală, înţelegi, nu e ceva pentru care aţi avea 
probleme grave, câtă vreme îmi spui acum. Am tot căutat 
pantofii cu care era încălţată Emma când a murit şi ne-ar 
ajuta foarte mult dacă am şti că tu sau Martha i-aţi găsit 
prin casă pe la voi. 

Chipul lui Charlie era luminat de razele soarelui de 
parcă ar fi avut un reflector aţintit asupra lui. Părea vedeta 
reticentă a unui reality-show. Era suficient de arătos cât să 
fie membrul unei trupe de băieţi. 

— Îmi pare rău, răspunse într-un final. Nu ştiu nimic 
despre ei. 

Perez îi mai puse câteva întrebări, dar nu obţinu nimic 
folositor. 


Îi trimiseră pe cei trei membri ai familiei Moncrieff 
înapoi în Deltaness şi se duseră în camera de operaţiuni ca 
să mănânce sandviciurile pe care le cumpărase Sandy de 
pe drum. Erau cu pâine albă şi moale, iar pentru Willow 
variantele vegetariene erau foarte limitate, însă mâncarea 
dispăru destul de repede. Li se făcuse foame fiindcă nu 
obţinuseră nicio informaţie utilă. O vreme nu se auzi decât 
zgomot de ambalaje de plastic rupte şi chipsuri ronţăite. 

Perez încerca să-şi imagineze ce se întâmplase pe plajă 
la Burra. Singurele surse de lumină erau luna şi focul de 
tabără. Oare ar fi fost posibil ca unul dintre ei să se 
furişeze ca să pună pantofii acolo pe ascuns? Poate că da. 
Copiii mici nu stăteau locului o clipă, iar părinţii umblau 
întruna după ei ca să nu păţească ceva. Nu dura prea mult 
să scoţi pantofii dintr-o geantă de plajă cât lumea nu era 
atentă. Alternativa era o conspirație elaborată, iar Perez 
nu credea în asemenea teorii. 

— Martha ascunde ceva, spuse Willow. Poate că 
protejează pe cineva. 

— Pe ai ei? 

— Nu cred. Nu pot spune că le-a ridicat vreo statuie. 

— Pe fratele ei? 

Perez se gândi la Charlie şi revăzu cu ochii minţii chipul 
luminat de soare al băiatului. Era arătos, politicos, iubitor. 
Işi putea imagina că Martha simţea nevoia să-l protejeze 
pe el. Aşa ar fi fost şi ea împăcată. 

— Posibil, răspunse Willow. Dar de cine? Chiar credem 
că băiatul ăla le-a ucis pe Emma şi pe Margaret Riddell? 
Pentru că eu, una, nu cred aşa ceva. 

Nimeni nu răspunse. 

— Şi acum ce facem? _ 

Sandy nu mai avea răbdare. li era întotdeauna greu 
când se ajungea la bucătăria internă a anchetelor, la 
verificarea plictisitoare a unor întâmplări de care se loveau 
invariabil în timpul unei investigaţii. 

Perez aşteptă răspunsul lui Willow. Odinioară ar fi 
glumit pe această temă, de faptul că era şefa lui. Acum, 
însă, ea luă o atitudine distantă. 

— Pantofii sunt deja în drum spre sud, spre laboratorul 
din Aberdeen. Cei de acolo o să verifice dacă există 
amprente şi urme de ADN în interior. Am rugat-o pe Lorna 
Dawson de la Institutul Hutton să verifice şi talpa. E clar 
că o să găsească nisip, dar s-ar putea să dea şi peste nişte 
pământ sau polen prins dedesubt. Asta ne-ar putea indica 
pe unde a mers Emma înainte să fie ucisă, deşi, dacă a fost 
ucisă în maşină, aşa cum bănuim, n-o să ne ajute prea 
mult. 

Făcu o pauză, apoi zise: 

— Sandy, de ce nu-ți iei liber în după-amiaza asta? Du-te 
şi mai stai cu Louisa. Ne vedem mâine dimineaţă. 

Sandy o zbughi din cameră. Perez privi în urma lui şi 
comentă: 

— Habar n-aveam că se poate mişca atât de repede. 

— Dar tu, Jimmy? Ce planuri mai ai pentru azi? 
Presupun că vrei să petreci ceva timp cu Cassie, nu? 

Perez ridică imediat privirea. Nu era sigur dacă îl luase 
peste picior sau nu. Oare o deranja că era preocupat de 

fiica lui Fran? Îi era greu să-şi dea seama ce gândea după 
expresia de pe chipul ei. 

— Cassie a rămas la tatăl ei peste weekend. Stă cu ea 
până la jumătatea săptămânii. După asta iar urmează să 
plece într-una dintre călătoriile lui de afaceri şi nu prea 
ştim când mai apucă s-o vadă. 

Willow dădu din cap în semn că înţelegea. Perez se 
aşteptă la ceva în plus, la o întrebare sau vreun 
comentariu despre creşterea copiilor la comun. Acum erau 
singuri şi era momentul perfect să vorbească despre 
sarcina ei, dar subiectul parcă rămânea un obstacol, o 
barieră solidă şi în aparenţă de nepătruns. Se gândi că pe 
măsură ce îl evitau mai mult avea să le fie şi mai greu să-l 
abordeze mai târziu, dar tot parcă nu-şi găsea cuvintele ca 
să înceapă el conversaţia. 

— Mă gândeam să dau o tură prin Deltaness, zise ea. De 
când Christopher Fleming a găsit pantofii ne-am tot 
concentrat pe Emma Shearer, dar aş vrea să mai stau de 
vorbă o dată cu Maghnie şi Lottie. O fi fost Margaret Riddell 
o scorpie bârfitoare, dar şi ea e tot o victimă. 

— Te deranjează dacă vin şi eu? 

Nu era sigur ce-l apucase. Ultimul lucru de care avea 
nevoie era încă o după-amiază plină de tăceri stinghere. 
Poate că o spusese doar din reflex. Se obişnuise să stea în 
preajma ei şi îi făcea în continuare plăcere să-i fie alături. 

— Deloc, Jimmy. Dacă vrei să vezi cum se face treaba 
adevărată de poliţist, sunt dispusă să-ţi arăt. 

Pe chipul lui Willow apăru zâmbetul care-l topea, apoi ea 
îl conduse afară. 


Când bătură la uşa lui Lottie nu răspunse nimeni, dar 
acasă la Magnie îi găsiră pe holul îngust şi pe ea, şi pe 
nepotul ei. Erau pe picior de plecare. Magnie, mare ca un 
viking, parcă ocupa tot spaţiul. Pe lângă el, Lottie părea şi 
mai subţire, şi mai pirpirie. O pereche stranie: erau opuşi, 
dar totodată se completau. 

— Voiam să mergem la Suksetter, zise Magnie, unde a 
murit mama. În amintirea ei. 

Perez văzu că ţinea în mână un buchet de flori. Probabil 
le cumpărase de la supermarket. Erau gata ambalate şi 
aveau o fundă aurie uriaşă. Păreau ca de sărbătoare, 
nepotrivite pentru ocazia aceea. 

— Mătuşica a zis că vrea să vadă unde s-a întâmplat, 
adăugă Maghnie. 

— Poate am putea veni şi noi? întrebă Willow pe un ton 
conciliant, dar care nu-i lăsa de ales lui Magnie. Venim cu 
maşina noastră, ca să vă lăsăm să staţi numai voi doi acolo. 

Detectiva făcu o pauză, apoi zise: 

— Şi noi am vrea să mergem acolo în amintirea ei, nu-i 
aşa, Jimmy? 

— Desigur. 


Perez se gândi că alcătuiau o procesiune stranie. 
Coborâseră în parcare şi porniseră pe lângă şirul de iazuri, 
îndreptându-se spre locul unde fusese găsit trupul lui 
Margaret Riddell. Soarele îl orbea şi simţea că e neplăcut 
de cald. Locuitorii din Shetland nu erau obişnuiţi cu o 
asemenea căldură, nu erau obişnuiţi ca vremea uscată să 
ţină atâta. Pentru o clipă avu impresia că lumea o luase 
razna. Bătrânicile n-ar trebui să fie atât de pline de ură 
încât să ajungă să moară din cauza asta. O tânără 
frumoasă n-ar trebui să fie găsită atârnând de grinda unui 
staul vechi şi prăfuit. lar soarele să strălucească atâta 
vreme. 

Când ajunseră la banca lui Dennis Gear se simțeau deja 
stânjeniţi. Magnie aşeză florile pe scândură. Lottie vorbi 
prima: 

— Aici a fost ucisă Margaret? Aşa departe? 

— Ne gândim că e posibil să fi fost ucisă altundeva şi 
târâtă până aici, zise Willow. Dar încă nu ştim sigur. 

— Era o femeie durdulie. 

Lottie făcu o pauză, apoi zise: 

— Şi nici nu prea mergea pe jos. Niciodată n-a fost 
nemaipomenit de activă, dar de când avea şi artrită la 
genunchi... Ai dreptate, nu cred că ar fi putut să vină din 
Deltaness şi să urce pe deal până aici. 

— Ne gândeam că poate a adus-o cineva până în capătul 
potecii şi a târât-o de acolo. E o distanţă scurtă. 

Pentru o clipă, nimeni nu spuse nimic. 

— Şi eu obişnuiam să vin aici cu Dennis. 

Lottie se aşeză pe bancă. 

— Poate că aici îşi aducea toate iubitele, adăugă ea 
râzând scurt. Se pare că n-avea prea multă imaginaţie. 
Probabil că mi-a fost mai bine fără el. 

— Ce păcat că Margaret nu era de aceeaşi părere... 

Willow mută florile cu grijă ca să-şi facă loc şi se aşeză 
lângă ea. Cei doi bărbaţi le priveau, dar ele nici nu-i băgau 
în seamă şi se purtau de parcă nici n-ar fi fost acolo. 

— Nu şi-ar mai fi făcut inimă rea. 

— Nu se putea abţine, zise Lottie. Chiar şi când era mică 
se purta de parcă ar fi fost centrul universului. Dacă era 
nefericită, mereu era vina altcuiva. 

— Ai idee cum a ajuns aşa? 

Lottie clătină din cap. 

— Cred că pur şi simplu s-a născut aşa, iar ai noştri 
probabil că i-au accentuat egoismul. Jucau după cum cânta 
ea fiindcă nu suportau când făcea o criză. Mai era şi 
isteaţă. Poate că aveau impresia că o aşteaptă un mare 
viitor, departe de Shetland. 

— Ştim că ea era cea care trimitea bileţele familiei 
Fleming la Hesti. 

Willow vorbea acum atât de încet încât Perez trebuia să 
se chinuie s-o audă. 

— E posibil să fi trimis scrisori anonime şi altor 
persoane? 

Pentru o clipă se lăsă tăcerea. Pe deasupra trecu un 
grup de scoicari care aterizară în noroiul de la marginea 
iazului. 

— I-a trimis una Emmei, zise Magnie. Era anonimă, dar 
ne-am prins că era de la mama. De la cine altcineva ar fi 
putut fi? 

— E prima oară când ne spui asta. 

Wilow reuşi să nu dea impresia că-l acuză. 

— Era mama mea, spuse Magnie în timp ce privea în 

zare, spre mal. 

— Ce i-a scris? 

— Lucruri care nu prea aveau sens. Nimic specific. Ceva 
de genul „Ştiu eu ce se petrece în căsoiul ăla când Belle 
Moncrieff e plecată. Eşti o femeie periculoasă”. 

— Emma a păstrat scrisoarea? E 

— Nu. A primit-o în ziua când am făcut focul pe plajă. In 
ziua aia când a apărut băiatul de la Hesti şi a început să 
tipe. Emma a aruncat-o în foc. 

Magnie se foi. 

— S-a mai întâmplat ceva atunci? 

Perez se gândi că mai era ceva ce Magnie nu le spunea 
despre seara în care Christopher Fleming îşi făcuse 
apariţia pe nepusă masă la petrecerea adolescenților, însă 
tânărul clătină din cap. 

— lar Margaret nu a mai trimis scrisori nimănui 
altcuiva? 

Perez avea impresia că Willow fie nu observase că 
Magnie ezita, fie nu voia să insiste. 

— Din câte ştiu eu, nu. 

— Dar îi mai era cineva atât de antipatic încât s-o facă? 

De această dată răspunse Lottie: 

— Niciodată n-avea ceva bun de spus despre Robert 
Moncrieff. La un moment dat, când nu se simţea bine, s-a 
dus la centrul medical ca să primească o învoire, iar el a 
luat-o la trei păzeşte. 

Apoi zise: 

— Pe de altă parte, însă, erau doar extrem de puţini 
oameni despre care chiar spunea ceva de bine, deci n-ar 
trebui să te gândeşti prea mult la asta. 


Se îndreptau înapoi spre maşină când Willow mai puse o 
întrebare. Mergea în faţă, alături de Magnie, care probabil 
simţea că terminaseră ce aveau de făcut, că îi satisfăcuse 
cererea mătuşii. Păşea ca un om liber. 

— Ce părere avea Emma despre femeile din familia 
Moncrieft? 

— Cum adică? 

— Belle şi Martha au personalităţi destul de pronunţate. 
Sunt puternice. Erau trei femei în aceeaşi casă. Uneori 
asta e ca şi cum ai băga mai multe pisici în acelaşi sac - 
încep să se încaiere. 

Magnie se opri. 

— Nu înţeleg ce vrei să spui. 

— Cred că pur şi simplu vreau să ştiu dacă se 
înțelegeau. 

— Ah. 

Perez avu impresia că Magnie se simţea uşurat. 

— Nu cred că aveau probleme. Emma avea anturajul ei 
când nu lucra, iar casa e îndeajuns de mare cât să nu-şi 
stea pe cap una alteia. 

— Aşadar, o familie mare şi fericită? 

Willow se oprise şi ea şi îl privea pe Magnie. 

— O familie mare şi fericită? Da, bănuiesc că da. 

Perez se gândi că era ultimul mod în care ar fi descris 
relaţiile dintre cei de la Ness House. 

Capitolul 45 


Când Helena se trezi, soarele strălucea din nou cu 
putere. Se gândi că prietenilor ei din sud nu le-ar fi venit 
să creadă că există asemenea vreme în Shetland. Altădată 
ar fi pus pe Facebook poze cu viaţa lor perfectă, cu florile 
sălbatice şi plajele goale, cu copiii sănătoşi şi bronzaţi, dar 
acum nu prea avea chef să se dea mare. 

Trecuseră de ziua de duminică fără vreo mare dramă. 
Daniel lucrase la el în birou cam toată dimineaţa ca să-şi 
definitiveze planurile pentru hotelul ecologic, lucru care o 
călcase pe nervi. La urma urmei, ea nu mai lucra duminica 
tocmai ca să petreacă mai mult timp cu familia, însă nu 
spusese nimic. Se gândise că era mai bine ca soţul ei să se 
simtă împlinit şi relaxat decât deprimat şi obsedat de o 
tânără. In Deltaness fusese linişte. După ce se sfârşise 
invazia agenţilor şi criminaliştilor, locul parcă devenise 
pustiu. Însă era o linişte încordată, îngrijorată, de parcă 
întreaga comunitate îşi ţinea respiraţia şi aştepta să se 
întâmple ceva. Era calmul înşelător dinaintea furtunii, 
razele de soare dinainte ca pământul să fie înghiţit de 
ceţuri. 

Acum îl lăsă pe Daniel adormit în pat şi se duse în 
bucătărie să pună de ceai. Încă era devreme, dar era tare 
greu să-l scoale pe Christopher după un weekend în care-şi 
ieşise din rutină, iar Helena se gândi că băiatul nu prea 
dormise. Îl auzise umblând prin cameră spre dimineaţă, se 
dusese la el şi îl îmbrăţişase foarte strâns, aşa cum îi 
plăcea când îl neliniştea ceva. 

— Mai eşti încă puţin speriat din cauza pantofilor ălora? 

Dăduse din cap atât de repede încât Helena se gândi că 
alta era adevărata problemă, dar când îl întrebase el doar 
clătinase din cap şi nu spusese nimic. 

Acum intră la el în cameră ca să-l scoale, dar îl găsi deja 
treaz. Stătea şi privea fix pe geam spre plaja pietroasă. 

— Măi să fie, ce matinal eşti! spuse cu entuziasm fals. 

— N-am dormit. 

— Fii serios, n-ai cum să fi stat treaz toată noaptea. 

Băiatul nu răspunse, de parcă nici nu merita să se 
chinuie. 

Când intră în bucătărie o găsi pe Ellie deja acolo, 
îmbrăcată tot în pijama. Fetiţa îşi luase nişte cereale care 
se împrăştiaseră peste tot pe masă şi pe podea. Helena se 
gândi că nu era momentul să-i facă reproşuri, aşa că le 
strânse fără să-i spună nimic. Daniel îşi făcu şi el apariţia 
la bustul gol. Părea odihnit şi în formă. De când murise 
Emma, devenise un alt om. Pregăti cafeaua, îi oferi şi ei o 
cană şi o sărută pe creştet. 

Ce se-ntâmplă? Abia dacă a trecut o săptămână de când 
a murit femeia pe care sustii că o iubeai. 

— Vrei să-i duc eu la şcoală? întrebă Daniel. 

— Nu, îi duc eu. 

Ştia că avea tendinţa să facă pe martira - varianta 
feminină a agresivităţii. Însă azi avea alte motive pentru 
care voia să meargă până la şcoală. 

— Tu ocupă-te de proiectul tău. 

Bărbatul nu păru să sesizeze ciuda cu care rostise 
cuvintele. 

— O, mulţam, Helly. Eşti cea mai tare. 

Daniel plecă să facă duş în linişte, lăsând-o să-i 
pregătească pe copii pentru şcoală şi să le facă pachetele 
pentru prânz. Nu-l mai văzu până la plecare. [i strigă când 
ieşi, însă probabil că era cufundat în lucru, căci nu-i 
răspunse. 


În curtea şcolii, toată lumea vorbea încă despre crime, 
însă în vizor nu mai era luată doar familia de la Hesti. Se 
părea că moartea lui Margaret Riddell avusese acest efect. 
Când ajunse, Helena nu simţi privirile celorlalţi şi nici 
nerăbdarea lor să audă noutăţi. Poate fiindcă îl pierduseră 
pe unul de-al lor, ancheta nu mai părea să fie doar ceva 
distractiv. Se săturaseră cu toţii de situaţie şi voiau ca 
lucrurile să revină la normal. O săptămână era deja de 
ajuns. Ellie fugi să se joace cu prietenii ei, iar Christopher 
se rezemă de perete. Belle Moncrieff apăru cu cei doi copii 

mici ai ei, o zări pe Helena şi veni imediat la ea. 

— Poliţia i-a chemat ieri la secţie pe Martha şi Charlie, 
şopti Belle. 

Înainte să-i vorbească, se uitase în jur ca să se asigure 
că nu mai era nimeni care s-o audă. 

— Îţi vine să crezi? Sunt doar nişte copii! 

— Nu se poate! 

Fireşte, Helena chiar era şocată, însă totodată începea 
să înţeleagă plăcerea pe care o simțeau mamele celelalte 
când bârfeau. 

— Totul a pornit de la pantofii ăia. Poliţiştii par convinşi 
că i-au aparţinut Emmei, dar eu nu-s convinsă. Robert zice 
că mai bine i-am fi lăsat pe plajă ca să-i găsească un alt 
fraier. 

— Asta sigur ar fi părut şi mai suspect, zise Helena. Ar fi 
aflat că ne-am dus şi noi la Burra. 

Auzi soneria, dar se gândea în continuare la cum 
fuseseră chemaţi Martha şi Charlie la secţie ca să 
răspundă la întrebări. Poate că ea era responsabilă. La 
urma urmei, ea fusese cea care-i spusese lui Perez că 
poate era vorba de o glumă care să-i sperie pe adulţi. Voia 
s-o întrebe pe Belle ce se întâmplase la secţie. Oare 
Martha şi Charlie mărturisiseră ceva? 

— Presupun că da, răspunse Belle. 

Femeia scosese o trusă de machiaj din geantă şi se 
dădea cu ruj în timp ce se privea într-o oglindă mică. 

— Mă duc în Lerwick să beau o cafea ca lumea şi să mai 
scap puţin de aici. Vrei să vii şi tu? 

Pentru o clipă, Helena se simţi tentată să accepte. Poate 
că în drum spre Lerwick avea să afle mai multe despre ce 
se întâmplase la secţie. Se dovedea că nici ea nu era 
tocmai imună la atracţia bârfelor. Însă clătină din cap. 

— Ar trebui să mai lucrez. 

Se uită împrejur şi văzu că terenul de joacă deja se 
golise. Copiii intraseră cu toţii în şcoală. 

— Dar bea una şi pentru mine. 


Când ajunse înapoi acasă, nu văzu nici urmă de Daniel, 

doar un bileţel lăsat pe masa din bucătărie: Am ieşit la o 
plimbare să-mi pun ordine în gânduri. Mă întorc repede. 

Helena se gândi că era tipic din partea lui. Ea renunţase 
la invitaţia lui Belle să iasă în oraş ca să petreacă timp cu 
Daniel, iar el se cărase fără să se gândească măcar că 
poate are şi ea chef să vină. Ştia că nu era cinstit din 
partea ei - renunţase gândindu-se că lucrează, nu că 
petrece timp cu Daniel -, dar cumva îi făcea plăcere să ştie 
că fusese nedreptăţită. Puse farfuriile de la micul dejun în 
maşina de spălat vase şi merse în atelier. Descoperi că în 
sfârşit se putea concentra şi începu să se piardă în munca 
ei. 

Işi dăduse telefonul pe modul silențios când intrase în 
atelier, aşa că observă apelurile nepreluate abia când se 
hotări să facă o pauză ca să ia prânzul mai devreme. Nu-l 
auzise pe Daniel întorcându-se, dar bănuia că acum se afla 
din nou în biroul lui. Găsi trei apeluri nepreluate de la 
şcoală şi un mesaj vocal prin care era rugată să sune 
înapoi: „E destul de urgent”. Se simţea mai degrabă iritată 
decât neliniştită. Mesajele de la şcoală erau mereu despre 
comportamentul lui Christopher şi întotdeauna erau 
„destul de urgente”. Ştia că fiul ei era nervos şi stresat din 
cauză că dormise aşa puţin. Se întrebă pe care copil îl mai 
muşcase sau lovise de data asta şi spera ca părinţii ceilalţi 
să fie înţelegători. Nu sună înapoi decât după ce se duse în 
bucătărie. 

— Doamnă Fleming! Slavă Domnului! 

Era directoarea, nu Becky, asistenta pentru copii cu 
nevoi speciale care-l avea în grijă pe Christopher. 
Directoarea era din sud, dar locuise în Shetland destul cât 
să preia din accent. Era o femeie destul de plăcută, dar 
care avea tendinţa să dramatizeze tot. 

— Am încercat să-l sun şi pe soţul dumneavoastră, dar 
nici el nu a răspuns. 

— Ce-a mai făcut Christopher de data asta? 

— Nimic. Mă rog, nu tocmai. 

Femeia făcu o pauză, apoi zise: 

— A dispărut. 

— Cum adică a dispărut? L-am adus chiar eu la şcoală. 

Cu toate că nu m-am uitat să văd dacă a şi intrat. 

Helena se simţi vinovată. Se întrebă dacă sentimentul de 
vinovăţie îi bântuia şi pe ceilalţi părinţi la fel ca pe ea şi 
dacă scăpau vreodată de el. 

— O, a fost aici când am făcut prezenţa, v-am fi sunat 
imediat dacă nu-l vedeam. Mereu sunteţi amabilă şi ne 
anunţaţi dacă lipseşte dintr-un motiv sau altul. Credem că 
a dispărut în timpul pauzei de dimineaţă, dar nimeni n-a 
observat asta decât acum vreo jumătate de oră. 
Invăţătoarea credea că e cu Becky, dar Becky avea grijă de 
alt copil... 

— S-a întâmplat ceva care să-l fi supărat? 

Când mergea la şcoală în Londra, Christopher fugise 
într-un parc din apropiere după ce se certase cu o 
învăţătoare şi se urcase în cel mai înalt copac pe care-l 
văzuse. Helenei îi luase o oră să-l convingă să coboare. 

— Nu! Chiar deloc. Părea puţin cam obosit. Era tăcut. 
Parcă nu era în apele lui. Am căutat peste tot. Îmi închipui 
că nu e la dumneavoastră, nu? De asta sunasem, m-am 
gândit că poate s-a întors acasă şi ne-am făcut griji 
degeaba. Nu vrem să apelăm la poliţie decât dacă e 
absolut necesar. 

— Eu lucram în atelier, iar soţul meu e plecat. Staţi să 
urc şi să verific la el în cameră. Vă sun înapoi. 

Intrerupse convorbirea fiindcă altminteri directoarea ar 
fi continuat să vorbească şi să găsească scuze. 

La etaj domnea liniştea. Pe măsură ce se apropie de 
dormitorul lui Christopher, ciuli urechile ca să audă 
eventuale zgomote de la calculator, dar degeaba. Işi spuse 
că poate băiatul avea căştile pe urechi, deci ea nu avea 
cum să audă ceva, dar începea să fie neliniştită. Deschise 
uşa şi văzu că încăperea era goală. Nu observă nicio 
diferenţă faţă de cum arăta în urmă cu câteva ore, când 
venise să-l trezească. Nu părea să fi trecut pe acolo. 
Incepu să se uite prin hârtiile de pe biroul lui, în caz că 
lăsase vreun bileţel, şi descoperi o poză pe care probabil 
că o scosese la imprimantă. În fotografie, familia Moncrieff 

apărea alături de Emma în grădina de la Hesti. Helena îşi 
aminti când se întâmplase asta - la un grătar. Era una 
dintre puţinele dăţi când venise întreaga familie a 
doctorului. Martha şi Charlie inventau de obicei pretexte 
să nu participe, în poză stăteau pe terasă, pe nişte 
şezlonguri albe din lemn care Helenei i se păreau mai 
potrivite pe un vas de croazieră care străbate Mediterana. 
Erau cu picioarele întinse spre aparatul foto. Copiii mai 
mici stăteau de-o parte şi de alta a lor, iar Emma stătea 
foarte elegant pe jos, într-o parte. Belle şi Robert erau în 
spatele lor. Atenţia lui Belle părea îndreptată spre ceva din 
afara pozei. 

Helena se întrebă de ce scosese Christopher la 
imprimantă tocmai poza aceea, după care văzu că Emma 
purta aceeaşi rochie cu care era îmbrăcată şi când o 
descoperiseră în staul. lar în picioare avea pantofii 
galbeni. Poate Christopher petrecuse toată noaptea 
holbându-se la ei. 

Auzi un zgomot la parter. Uşa se deschise şi se închise. 
Aşeză poza înapoi pe birou şi ieşi pe palier. 

— Christopher, tu eşti? 

Fugise până în capul scărilor şi privea în jos. Simţi că se 
linişteşte, deşi era convinsă că urma să se înfurie odată ce 
vedea că băiatul e în siguranţă. 

Insă jos era Daniel, care tocmai se întorsese de la 
plimbare şi îşi scotea acum aparatul foto. Era îmbrăcat în 
blugi şi tricou şi arăta de parcă ar fi fost în vacanţă. Furia 
pe care Helena se gândise să şi-o verse pe Christopher se 
îndreptă spre soţul ei. 

— Pe unde tot umbli? Christopher a dispărut! Au 
încercat să te sune de la şcoală! 

— Ştii că pe deal nu e semnal. 

Calmul lui o înfurie şi mai tare. 

— Aici s-au petrecut două crime şi fiul nostru a dispărut, 
iar tu ai stat toată dimineaţa să faci poze la vidre! 

Cobori scările în fugă. Poate că l-ar fi pocnit, însă 
bărbatul o luă în braţe şi o ţinu strâns, aşa cum făcea şi ea 
cu Christopher când avea un atac de panică. Helena îşi 

dădu seama că plângea. 

— Îmi pare rău. 

Nu-şi inventa scuze, dar continuă să repete cuvintele. 
Helena îşi dădu seama că şi el era la fel de îngrijorat. Se 
desprinse din îmbrăţişarea lui. 

— Poţi să suni la şcoală şi să-i anunţi că nu-i aici? Le-am 
spus că revin cu un telefon. 

— Sigur. Tu ce vrei să faci? 

— Sun la poliţie. Îl sun pe Jimmy Perez. 

Ştia că el avea s-o ia în serios. Auzi de la distanţă cum 
Daniel vorbeşte cu directoarea şi ieşi din casă cu telefonul 
în mână, privind în jos, pe potecă, rugându-se la un 
Dumnezeu în care nu crezuse niciodată să-l vadă pe fiul ei 
venind spre ea. 

Perez răspunse aproape imediat. 

— Helena. 

— E vorba de Christopher. A dispărut. 

Încercă să vorbească pe un ton cât mai liniştit în timp 
ce-i explica ce se întâmplase. 

— De cât timp a dispărut? 

Helena încercă să-şi dea seama cât trecuse. Pauza de 
dimineaţă era la zece şi un sfert, iar ea vorbise cu 
directoarea la prânz. 

— Două ore. 

— Încerc să strâng o echipă şi vin acolo. 

Capitolul 46 


Când ajunse Perez, Helena era la Hesti şi-l aştepta în 
faţa atelierului. Parcă privea prin el. Detectivul îşi zise că 
ea devenise ca un robot şi îşi bloca toate emoţiile. Probabil 
acela era mecanismul ei de apărare. Când investiga cazul 
care-l adusese în contact cu Fran, Cassie fusese răpită în 
timpul procesiunii Up Helly Aa şi dispăruse preţ o după- 
amiază întreagă. Perez îşi amintea cum Fran îngheţase din 
cauza disperării, iar el se simţise la rândul lui neajutorat. 
Se simţise vinovat şi în seara aceea. Acum se gândi că pe 
tot parcursul relaţiei lor nu-i făcuse decât rău lui Fran. 

Daniel stătea alături de soţia lui şi el fu cel care-i oferi 
lui Perez amănuntele. Îi spuse că fiul lor se dusese la 
şcoală ca de obicei, dar dispăruse în timpul dimineţii, 
probabil în timpul în care ceilalţi copii se jucau în pauză. 

Perez îşi verifică ceasul. Era aproape ora trei. 

— La cât termină şcoala? 

— La trei şi un sfert. Tocmai voiam să merg s-o iau pe 
Ellie. Dar ne-am gândit că are mai mult sens s-o lăsăm 
acolo până rezolvăm. În plus, speram că poate Christopher 
avea să se întoarcă până termină şi ea. 

Daniel părea nefiresc de calm, dar poate că şi el era 
prea şocat ca să mai aibă vreun fel de reacţie. 

O altă maşină urca pe potecă cu o asemenea viteză că 
arunca pietre în toate părţile. La volan era Sandy, iar 
Willow în stânga lui. Prostul naibii, gândi Perez. Ar putea 
s-o omoare la cum merge pe drumurile astea înguste. 

Se întoarse din nou spre Daniel. 

— Vin la şcoală cu tine. Putem să stăm de vorbă cu 
părinţii şi cu copiii pe măsură ce ies. Toată lumea îl ştie pe 
Christopher. Într-un loc ca Deltaness, trebuie să-l fi văzut 
cineva. 

Cuvintele erau menite să fie liniştitoare, dar nu credea 
în ele. 

Willow tocmai cobora din maşina lui Sandy. Părul ei lung 
era legat la spate, dar tot scăpa din elasticul care-l ţinea, 

aşa că arăta ca mătura unei vrăjitoare. Era încălţată cu 
sandale. Arăta altfel decât orice altă polițistă pe care o mai 
văzuse. Semăna mai mult cu o războinică ecologistă decât 
cu un poliţist. Fără să vrea, se gândi că Fran fusese mereu 
elegantă şi aranjată. 

— E în regulă dacă stai tu cu Helena? 

Perez îi spuse că voia să meargă cu Daniel la şcoală. 

— Sigur, răspunse Willow. Sigur. 

O luă pe Helena pe după umeri. 

— Hai să intrăm, bine? 

Helena intra cu ea în casă. Probabil că auzi motorul 
maşinii lui Daniel, căci se întoarse şi rămase locului o 
clipă, privind cum cei doi pornesc la vale. 


Odată ajunşi pe terenul de joacă, Perez începu să 
meargă cu Daniel de la un adult la altul. 

— Îl căutăm pe fiul lui. Îl cheamă Christopher. Ştiţi la 
cine ne referim. L-a văzut cineva? 

Oamenii ascultau uluiţi, însă nimeni nu oferea vreo 
informaţie folositoare. De la ferestrele majorităţii caselor 
nu se vedea şcoala, ascunsă fiind în spatele centrului 
comunitar. O mamă care locuia în apropiere spuse: 

— Ştiu mereu când e pauză fiindcă aud zgomotul din 
curte, dar nu văd nimic de la mine. 

Vecina ei îi dădu dreptate. Perez nu găsi pe nimeni care 
să-l fi văzut pe băiat sau să fi observat vreo maşină 
neobişnuită. 

Uneori, Perez mergea înaintea lui Daniel, iar atunci 
reacţia părinţilor era uşor diferită, mai puţin empatică: 

— Christopher nu e ăla mai zurliu care dă foc la lucruri? 
întrebă un bărbat. Am auzit că mereu fuge de la şcoală. 

Înainte să se termine orele, Perez îl lăsă pe Daniel în 
curte şi intră în şcoală. Directoarea îl aştepta chiar la 
intrare. El întinse mâna spre ea, dar pentru o clipă mirosul 
de clor şi soluţie de parchet îl duseră din nou în vremurile 
când era elev. Pe pereţii coridorului care ducea spre sălile 
de clasă se vedeau desene de-ale copiilor. Erau ca o pată 
de culoare pe pereţii cenuşii, luminate de razele care încă 

străluceau prin uşa de sticlă dinspre curte. 

— Încă nu le-am spus că s-a întâmplat ceva. N-am vrut 
să-i sperii. 

Perez se gândi că femeii îi era greu să accepte că 
dispăruse un copil aflat în grija ei. Dacă le-ar fi spus 
elevilor, atunci şi ea ar fi fost nevoită să creadă că băiatul 
dispăruse, dar încă mai spera într-o minune. 

— Era vreun adult pe terenul de joacă? 

— Una dintre asistente, dar e nouă. A început abia 
săptămâna trecută. Am vorbit deja cu ea, dar n-a văzut 
nimic, răspunse directoarea pe un ton defensiv. 
Christopher e un băiat foarte isteţ. Ar putea să-i joace pe 
degete pe majoritatea adulţilor pe care-i cunosc. Dacă voia 
să iasă fără să-l observe nimeni, putea s-o facă liniştit. 

— Câte clase sunt în şcoală? 

— Trei. 

Directoarea trase adânc aer în piept şi păru să-şi dea 
seama că venise momentul să accepte inevitabilul. 

— Să începem cu cei mai mici? Le-am spus colegilor mei 
să-i ţină în clasă până vorbim cu ei. 

Copiii erau gata de plecare. Groapa cu nisip fusese 
acoperită, iar cărţile cu poze fuseseră aşezate înapoi în 
cutie. Doisprezece copii stăteau turceşte pe un covoraş în 
faţa unei femei mămoase cocoţată pe un scaun care părea 
mult prea mic pentru ea. Tocmai le citise o poveste. Işi 
ridică privirea atunci când intrară Perez şi directoarea. 

— Atenţie, copii, domnul acesta ar vrea să vă pună nişte 
întrebări. Ascultaţi cu atenţie, e foarte important. 

Perez se aşeză pe colţul unei mese, aşa încât să fie mai 
aproape de nivelul lor. 

— Ştiţi cu toţii cine e Christopher Fleming? 

Mâinile li se ridicară în aer, iar ochii începură să le 
strălucească. Într-o şcoală atât de mică, era o întrebare la 
care toată lumea răspundea da. 

— Bun. 

Mâinile coborâră. Copiii care se dădeau mari erau 
dezamăgiţi că nu avuseseră ocazia să arate cât de deştepţi 
sunt. 

— Christopher a dispărut. L-a văzut cineva în pauză? 

Dar se pare că cei mici aveau propriul lor loc de joacă, 
aşa încât să nu fie intimidaţi de cei mai mari şi agitaţi. 
Nimeni de aici nu-l văzuse pe Christopher de la începutul 
zilei. 

În cealaltă clasă, Ellie Fleming stătea la o măsuţă 
rotundă din partea din faţă a clasei, lângă Kate Moncrieff. 
Perez fu prezentat din nou şi iarăşi întrebă dacă-l văzuse 
cineva pe Christopher în timpul pauzei. 

— Dar tu, Ellie? Ţi-a spus cumva Christopher încotro se 
duce? 

Se aşeză pe vine lângă ea ca să audă numai el răspunsul, 
dar fetiţa clătină din cap. 

— Lui Christopher îi plac secretele. Mie nu-mi spune 
nimic. 

— Are vreun secret acum? 

— Aşa a spus. 

Acum Ellie nu mai părea atât de convinsă, sau nu era 
dispusă să-şi asume ce spunea. Poate că-i era teamă să nu 
se facă de râs în faţa prietenilor ei. 

— Când ţi-a spus că are un secret? 

— Când eram cu toţii în maşină şi ne întorceam de la 
plajă. 

Ellie îl privi pe detectiv. 

— Dar nu ştiu ce era. Mi-era somn. Chiar dacă mi-a 
spus, nu ţin minte. 

Perez se ridică. 

— L-a mai văzut cineva azi pe Christopher în timpul 
pauzei? 

Copiii se uitară unii la alţii, dar nimeni nu ridică mâna. 
Se părea că directoarea avusese dreptate: odată ce 
Christopher se hotăra să facă ceva, putea să-i joace pe toţi 
pe degete. Putea să devină chiar şi invizibil. 

Învățătorul de la clasa lui Christopher era la început de 
carieră. Avea o barbă mică şi neagră şi era îmbrăcat cu 
blugi şi o cămaşă în dungi. Le spunea copiilor „băieţi”. 
Becky, profesoara pentru copii cu nevoi speciale care îl 
supraveghea pe Christopher, era şi ea în cameră şi părea 

să fie persoana care se ocupa de ordine şi disciplină. Cei 
de aici ştiau de dispariţia lui Christopher, aşa că erau 
animați şi vorbeau între ei. Perez îl auzi pe un băiat care 
explica plin de convingere că fiul soţilor Fleming fusese 
răpit de extratereştri. 

— Linişte! 

Becky lovi într-o masă. 

— E important. Inspectorul are nişte întrebări pentru 
voi. 

Ca un ecou nereușit în spatele ei, învățătorul mormăi: 

— Haideţi, măi, băieţi. 

Se lăsă o tăcere plină de interes, iar Perez se simţi brusc 
neliniştit, ca un interpret care se pregătea să iasă în 
lumina reflectoarelor. 

— L-a văzut vreunul dintre voi pe Christopher Fleming 
în pauza de dimineaţă? 

Se ridică o mână. Perez îl vedea pentru prima oară pe 
băiat, dar semăna atât de tare cu Robert Moncrieff încât îl 
recunoscu pe loc. 

— Tu eşti Sam, nu-i aşa? Şi l-ai văzut azi-dimineaţă pe 
Christopher la joacă? 

— Oarecum. A venit după mine în curte. Apoi eu m-am 
dus la fotbal şi nu l-am mai văzut. 

Băiatul tăcu, după care adăugă: 

— Nu prea e el cu jocurile. i 

Doi băieţi din spate râseră. In aparenţă, Sam se 
exprimase foarte diplomat. 

— Ţi-a spus ceva Christopher când a ieşit cu tine din 
clasă? 

— Nu, nu suntem prieteni buni sau aşa ceva. 

Sam părea chitit să sublinieze amănuntul. Perez se 
gândi că micul Fleming probabil se simțea cam singur la 
şcoală dacă toată lumea se străduia să se distanțeze de el. 

— Dar a ieşit cu ghiozdanul şi cutia cu mâncare, iar asta 
mi s-a părut cam ciudat. Vreau să spun că nu era prânzul, 
doar ieşeam să ne jucăm. De ce avea nevoie de toate 
astea? 

— L-ai întrebat ce face? 

Sam Moncrieff clătină din cap. 

— Nu, Christopher face mereu chestii ciudate. 

Râsetele din spate se auziră din nou. Becky îi privi urât 
pe vinovaţi. 

— Ştiţi ce părere am despre elevii din clasă care sunt 
nepoliticoşi cu tot dinadinsul. Şi e nepoliticos să râdeţi de 
Christopher, chiar dacă nu-i aici. Nu o să tolerez aşa ceva. 

Dezaprobarea ei îşi găsi din nou ecoul în mormăielile 
învățătorului. Băieţii tăcură, iar Perez se întoarse la Sam 
Moncrieff. 

— Christopher ţi-a spus ceva despre vreun secret? 

Băiatul clătină din cap. Copiii deja nu mai aveau stare, 
iar Perez îşi dădu seama că n-avea să mai obţină nimic 
folositor de la ei. 

— Bine, puteţi să plecaţi. Dacă vă amintiţi ceva, sau 
dacă aţi prefera să vorbim între patru ochi, rugaţi-i pe ai 
voştri sau pe domnul învăţător să mă sune. 

Brusc,  izbucniră mai multe zgomote: picioarele 
scaunelor târşâite pe podea, strigăte şi râsete. Apoi copiii 
ieşiră în fugă. Dispariţia lui Christopher nu părea să-i fi 
tulburat deloc. Perez se întrebă care era motivul. Dacă 
băiatul mai fugise înainte, atunci poate că se obişnuiseră 
cu asta, la fel ca tatăl acela din curtea şcolii căruia nu 
păruse să-i pese. Sau poate că băiatul era atât de diferit 
încât le venea greu să aibă vreun pic de empatie pentru el. 
Nu şi-l puteau imagina singur şi speriat. 

Daniel îl aştepta afară pe Perez. Curtea aproape că se 
golise, iar ultimii părinţi tocmai plecau cu copiii. 

— Ai aflat ceva? 

Bărbatul stătea sprijinit de perete şi părea extenuat. O 
privea fix pe Ellie, care se juca pe un cadru de căţărare din 
partea cealaltă a terenului de joacă. 

— Nu cred că băiatul vostru a fost răpit. Parcă ar fi 
plănuit să fugă. 

Îi explică ce-i spusese Sam Moncrieff. 

— Şi probabil s-a străduit să plece pe ascuns. Cred că 
cel mai probabil s-a ascuns pe undeva când s-a auzit 
soneria la sfârşitul pauzei, iar pe urmă a plecat când cei 

mai mici tocmai intrau la loc. Nu e un spaţiu aşa mare. 
Altminteri l-ar fi zărit cineva când pleca. 

Apoi întrebă: 

— Ai idee pe unde s-ar fi putut duce? Are vreun loc 
special? Undeva unde se simte în siguranţă, în caz că l-au 
tulburat crimele şi pantofii de pe plajă? 

— Sincer, locul în care se simte mereu în siguranţă e 
dormitorul lui, răspunse Daniel. Acolo stă în faţa 
calculatorului şi se uită la aceleaşi desene, joacă aceleaşi 
jocuri. 

— S-a întâmplat acasă ceva? Ceva care să-i fi dat 
impresia că nu se mai poate simţi în largul lui? 

— Nu! Eu şi Helena nu ne-am înţeles grozav în ultima 
vreme, dar lucrurile se îndreptaseră. Ba chiar aş zice că 
suntem cu toţii mai relaxaţi, iar copiii par şi ei să se fi 
acomodat mai bine. 

Daniel o strigă pe Ellie, iar fetiţa alergă la el şi îl luă de 
mână. Bărbatul o ridică în braţe şi o îmbrăţişă foarte 
strâns. 

Capitolul 47 


Willow se aşeză alături de Helena în bucătăria lor 
luminoasă şi se gândi că a pierde un copil - în orice caz să 
pierzi un copil în felul acela - e probabil unul dintre cele 
mai cumplite lucruri pe care le poţi păţi ca mamă. 
Provenea din sentimentul de vinovăţie şi din faptul că nu 
ştiai nimic. Îţi făceai tot felul de scenarii în cap, care mai 
de care mai nebuneşti dacă aveai măcar un dram de 
imaginaţie, iar asta chiar te făcea să-ţi pierzi minţile. 
Helena stătea aproape nemişcată, dar Willow bănui că 
gândurile îi fugeau în toate părţile. Era o femeie creativă, 
avea imaginaţie din belşug. 

— Mi-ar face plăcere să beau un ceai, zise Willow. 

Dacă Helena pregătea ceva de băut poate îşi mai abătea 
gândurile măcar puţin. 

— Ai putea să faci unul? 

Helena se ridică, puse apa la fiert şi scoase căni şi 
linguriţe. 

— N-ar trebui să facem ceva? Vreau să spun, ceva 
folositor. 

— Cineva trebuie să fie aici în caz că se întoarce 
Christopher. N-ai vrea să se întoarcă şi să vadă că nu-i 
nimeni acasă. 

Helena păru mulţumită de răspuns, măcar pentru o 
vreme. Pregăti ceaiul şi îi oferi o cană lui Willow. 

— Ai chef să răspunzi la nişte întrebări? 

— Sigur. Orice! 

— Cum era Christopher de dimineaţă? S-a speriat când a 
găsit pantofii Emmei pe plaja de la Burra sâmbătă seară, 
dar a avut timp o zi întreagă acasă să-i treacă. Sau tot mai 
era afectat? întrebă Willow şi îşi lăsă cana jos. 

— Duminică părea în regulă. Am lâncezit, fiindcă 
sâmbătă am fost destul de activi, iar copiii s-au culcat 
târziu. Dar azi-noapte iar a fost agitat. A stat treaz până 
după miezul nopţii. L-am auzit mergând prin cameră şi m- 
am dus la el. De dimineaţă era deja treaz când am fost să-l 

scol şi a spus că nu a dormit deloc. 

— E ceva neobişnuit? întrebă Willow. 

— Copiii care suferă de autism au deseori probleme cu 
somnul, dar dacă e adevărat că a stat treaz toată noaptea, 
asta e ceva extrem chiar şi pentru Christopher. 

Helena îşi răsuci cana. 

— Ar fi trebuit să-l întreb ce-l neliniştea. Doar l-am 
îmbrăţişat şi l-am trimis la culcare. 

— Şi nu ţi-a dat deloc de înţeles de ce anume era agitat? 

— Nu. 

Helena făcu o pauză, apoi zise: 

— Cred că intrase pe Facebook şi se uita la poze vechi. 
Era una pe care o încărcase Daniel. La început nici măcar 
n-am remarcat-o. Eram prea ocupată. Probabil eram 
plecată la vreun târg. În orice caz, Christopher a scos-o la 
imprimantă. 

— Are o imprimantă la el în cameră? 

— Da, una veche de-a lui Daniel, care nu mergea cum 
trebuie. Christopher a reparat-o. E foarte priceput la 
aparate. 

Helena îşi ridică privirea şi zâmbi scurt. 

— Dar nu e la fel de priceput când trebuie să citească 
oamenii. Merge pe încredere. Dacă cineva îl invită să-l ia 
cu maşina el acceptă, deşi i-am spus că ar fi o greşeală să 
facă una ca asta. 

Willow îi atinse mâna. 

— Ştii că aici asta n-ar fi o greşeală. Ar fi vorba doar de 
amabilitatea unuia sau a altuia. 

— Atunci unde e? Cine l-a luat? 

Willow nu răspunse. 

— Spune-mi despre poza care pare să-ţi fi atras atenţia. 

— Cred că Daniel a făcut-o. Ţin minte când anume. Am 
făcut un grătar. N-a trecut aşa mult de atunci. Venise 
întreaga familie Moncrieff şi am chemat-o şi pe Emma. Am 
fost egoistă şi m-am gândit că ar fi bine să mai fie încă un 
adult ca să-i ţinem în frâu pe toţi copiii. Pe atunci nu 
realizasem că Daniel devenise obsedat de ea. E acolo lângă 
Robert şi Belle, alături de copii. Ideea e că purta aceeaşi 

rochie, cea galbenă în care era îmbrăcată când a murit. Şi 
era încălţată cu pantofii galbeni. 

Helena făcu o pauză, după care adăugă: 

— Poate că de asta a simţit Christopher nevoia să o 
scoată la imprimantă. 

— Mai ai poza? 

— Da, e la el în cameră. Am găsit-o când m-au sunat de 
la şcoală să mă anunţe că a dispărut. M-am dus la etaj să 
văd dacă nu cumva se întorsese acasă. 

Helena deja ieşea din bucătărie ca s-o aducă. 

Imediat după aceea, Willow se ridică la rândul ei şi 
începu să se uite la bileţelele lipite de frigider cu magneţi 
în formă de papagali de mare şi printr-un teanc de hârtii 
de pe masă. Nu găsi nimic folositor şi se simţi prost când 
se întoarse Helena. 

Femeia aşeză poza pe masă, între ele. Calitatea nu era 
grozavă, dar era destul de bună cât să recunoşti 
persoanele. Martha şi Charlie, amândoi cu o atitudine 
foarte şmecherească, sprijiniți într-un cot şi parţial întorşi 
unul către celălalt ca nişte adolescenţi capricioşi. Martha 
îmbrăcată ca de obicei în negru: colanţi, bluză, converşi. 
Charlie era îmbrăcat complet în alb şi avea mânecile 
suflecate până la cot. Arăta ca şi cum tocmai venise de la 
antrenamentul de cricket. Oare în Shetland oamenii jucau 
cricket? Willow îşi propuse să nu uite să-l întrebe pe Perez. 
În orice caz, contrastul dintre cei doi era foarte puternic, 
iar Willow se întrebă dacă erau conştienţi de cum arătau 
împreună sau dacă nu cumva chiar o făceau în mod 
deliberat. În spatele lor erau Robert şi Belle. Soţia lui 
Moncrieff avea capul uşor întors într-o parte, de parcă 
ceva din grădină îi atrăsese atenţia. 

Apoi mai era Emma, plină de machiaj şi cu ochii ca de 
pisică. Stătea pe un covoraş, cu picioarele într-o parte. 
Purta rochia galbenă care o făcea să pară o vedetă de 
cinema din anii '50 şi pantofii galbeni din piele care deja 
erau la Institutul Hutton din Aberdeen şi aşteptau să 
ajungă pe mâna specialiştilor. Zâmbea către persoana care 
ţinuse aparatul în mână. 

— Tu ai făcut poza? întrebă Willow. 

— Nu, după cum am spus, trebuie să fi fost Daniel. 

Normal că el a fost, se gândi Willow. Zâmbetul Emmei 
era seducător, deci cine altcineva ar fi putut fi autorul? 

Privi din nou fix poza, de această dată concentrându-se 
numai asupra adolescenților care păreau nişte actori rupţi 
dintr-o reclamă cu pretenţii artistice şi asupra copiilor 
adunaţi în jurul lor. Chipul lui Christopher era neobişnuit 
de viu. Era clar că nu-l deranja să se afle acolo. Părea nu 
doar fericit, ci de-a dreptul captivat, complet implicat. 

— E o poză foarte frumoasă cu Christopher, zise Willow 
şi împinse fotografia pe masă spre Helena. 

— Nu-i aşa? 

Părea mai puţin încordată acum. 

— Părea să fie într-o stare foarte bună în ziua aia. 

Helena privi poza din nou, cu mai multă atenţie. 

— Sigur a fost datorită grătarului. i-am mai spus că e 
înnebunit după focuri. La fel a fost şi când am aprins focul 
de tabără în Burra. Parcă intră în transă. 

— De ce crezi că n-a mai putut dormi din cauza imaginii? 

— Nu sunt sigură că de aici i s-a tras. Putea să fie 
îngrijorat de cu totul altceva şi să se fi dus la calculator ca 
să nu se mai gândească. Cu toţii facem aşa, nu? Încercăm 
să nu ne mai gândim. 

Helena îşi sprijini capul în mâini. 

— Ce altceva mai face ca să-şi distragă atenţia? 

— Citeşte. În principal romane polițiste. Cărţi pentru 
care probabil e mult prea mic. A început cu Agatha 
Christie când avea cam nouă ani, dar acum adoră chestiile 
de criminalistică. La TV se uită la nesfârşit la reluări din 
CSI. 

Willow se gândi că nu era momentul să vorbească 
despre efectul CSI sau despre cum juraţii nu reuşeau să se 
exprime din cauză că în realitate criminalistica nu 
funcţiona deloc ca la televizor. Se uită din nou la poză şi 
începu să i se înfiripe în minte o posibilă explicaţie pentru 
fuga lui Christopher. Tocmai se gândea să mai propună un 
ceai, când îi sună mobilul. Era un număr necunoscut. 


e 315 œ» 


Răspunse. 

— Inspector Reeves? 

Recunoscu vocea. 

— Magnie. Cu ce te pot ajuta? 

— Am auzit că a dispărut Christopher Fleming. 

— Da. 

Pentru o clipă, o copleşi un sentiment de speranţă. 

— L-ai văzut? 

— Nu, nu e deloc vorba de asta şi probabil că n-o să 
ajute, dar voiam să vorbim despre seara aia când a fost 
petrecerea pe plajă. Când am fost acolo cu Emma. Nu ti- 
am spus tot. 

— Eşti acasă? 

— Da. 

— Vin acolo. Ajung în cinci minute. 

Închise şi realiză că Helena o privea fix. 

— Ai aflat ceva? L-au găsit pe Christopher? 

— Încă nu. Dar e posibil să fi descoperit ceva folositor. 
Te las cu Sandy. Îl ştii pe Sandy, polițistul tânăr din 
Whalsay. Mă întorc repede. 

În timp ce pornea cu maşina la vale, spre Deltaness, se 
simţea de parcă o abandonase pe Helena. 


Lottie stătea la geam şi privi cum Willow se apropie de 
casa nepotului ei. Îi făcu un mic semn cu mâna, dar nu 
părea deloc curioasă să afle motivul vizitei ei. Magnie o 
aştepta şi îi deschise uşa înainte să apuce măcar să bată. 

— Probabil că e o pierdere de vreme, anunţă el. 

O conduse în camera de zi sufocantă. Deja se vedeau 
semnele absenței lui Margaret: o cană murdară de cafea 
pe pervaz şi doze de bere goale în coş. 

— E clar că nu ţi-a dat pace. 

Willow se gândi că ascundea ceva încă de când îl 
cunoscuse. Tăcu pentru o clipă, după care îl întrebă: 

— E ceva legat de unde erai în seara în care a murit 
mama ta? 

Magnie clătină din cap. 

— Nu! V-am spus exact ce am făcut! izbucni tânărul pe 

un ton defensiv. 

— Atunci ce e, Magnie? 

— Când am auzit că băiatul a dispărut, m-am gândit că 
poate ajută cu ceva. M-am gândit că m-aş simţi ca naiba 
dacă s-ar dovedi că e ceva important şi nu ţi-am zis. 

— Spune-mi acum. 

— E vorba despre seara când băiatul a apărut la 
petrecerea de pe plajă. 

— Imi aduc minte, zise Willow. S-a speriat foarte tare şi 
tu ai fost drăguţ şi l-ai dus acasă. 

— Lucrurile au luat o întorsătură urâtă în seara aia. Nu 
ştiu, poate era de la băutură, dar copiii strigau toţi şi îşi 
băteau joc de el. Scandau ceva. 

— Cum îi spuneau? 

Magnie clătină din cap şi pentru o clipă Willow crezu că 
n-avea să răspundă. 

— Retardat, zise el într-un târziu. Tâmpenii de genul 
ăsta. Era ca un soi de frenezie generală, aşa cum se 
întâmplă cu un grup mai mare de oameni. Apoi au început 
să strige altceva. 

De această dată Willow îşi dădu seama că nu e nevoie să 
insiste. Până la urmă avea să-i spună. 

— Spânzurătoarea. li strigau „spânzurătoarea”. 

— Nu mă mir că s-a speriat. Tatăl lui îl găsise cu destul 
de puţin timp în urmă pe Dennis Gear spânzurat pe 
proprietatea lor, dar nu prea îmi dau seama ce legătură 
are asta cu cele două crime sau cu dispariţia lui 
Christopher. 

— Nu cred că toată chestia a pornit de la copii. 

Magnie privi sumbru în faţă. 

— Cred că a pornit de la Emma. M-am gândit şi m-am tot 
gândit. N-am vrut să cred una ca asta, nu atunci şi nici de 
atunci încoace. Mi-am spus că n-ar face una ca asta, că nu 
i-ar face-o unui copil cum e Christopher, şi că am greşit eu. 
Mi se întâmplă deseori să greşesc. Dar stăteam lângă ea şi 
am auzit-o. Iniţial a fost o şoaptă, apoi a început mai tare, 
până când nişte băieţi care stăteau aproape de noi au 
pornit şi ei. „Spânzurătoarea, spânzurătoarea”. Şi, după ce 

au început să strige şi ceilalţi, ea n-a mai spus nimic şi 
doar a privit. Părea mulţumită, de parcă asta îşi şi dorise, 
ca întreg dealul să ardă de ură. 

Magnie tăcu, apoi comentă: 

— Parcă era beată de putere. 

Pentru o clipă, Willow nu avu nicio reacţie. Îşi dădea 
seama de ce Magnie nu-i spusese nimic până acum. Se 
convinsese singur că Emma era femeia ideală pentru el şi 
voia să-şi păstreze neştirbită imaginea pe care o avea 
despre ea, mai ales acum, că era moartă. Dar în clipa 
aceea recunoştea că, de fapt, nu ştiuse deloc cine era. 
Ideea care-i trecuse prin minte văzând poza Emmei în 
bucătăria de la Hesti deveni şi mai clară şi începu să se 
lege şi de altele. Pentru prima oară înţelegea cine fusese 
Emma cu adevărat. 

— Mai e ceva, îi întrerupse Magnie raţionamentul. 

— Da? 

Încă încerca să proceseze posibilităţile şi trebui să 
depună un efort ca să fie din nou atentă. 

— Era şi mama acolo în seara aia. 

— Poftim? 

Willow încercă să şi-o imagineze pe Margaret Riddell, 
femeia furioasă pe toată lumea, la o petrecere pe plajă, 
alături de o grămadă de adolescenţi beţi şi puşi pe scandal. 

— Probabil că fusese rândul ei să încuie centrul 
comunitar. Probabil că văzuse focul şi auzise zgomotul. 
Cumva a ajuns pe deal, fiindcă atunci când m-am întors am 
văzut-o privindu-ne de sus. 

Magnie închise ochii şi Willow se gândi că-şi imagina din 
nou scena. 

— Era şi ea acolo când Emma a început să scandeze? 

— Aşa cred. Dar plecase când m-am întors pe plajă după 
ce l-am dus acasă pe micul Fleming. 

În încăpere se lăsă tăcerea. Din depărtare se auzeau 
glasurile copiilor. Probabil că se terminaseră orele. În 
curând Perez avea să se întoarcă la Hesti cu Daniel. Willow 
trebuia să stea de vorbă cu el. Acum ştia de ce fugise 
Christopher, dar tot n-avea habar unde e. Era mai 

important ca niciodată să dea de el. 

— Ai vorbit cu mama ta despre ce s-a întâmplat în seara 
aia pe plajă? 

— Nu, răspunse Magnie. Ea n-a spus nimic, iar eu nu 
simţeam nevoia să aduc vorba despre aşa ceva. Nu era 
ceva de care să fiu mândru. 

Făcu o pauză şi adăugă: 

— Pur şi simplu voiam să uit că s-a întâmplat. 

— Ai făcut bine că m-ai sunat. 

Magnie dădu din cap. 

— Îmi pare rău, ar fi trebuit s-o fac mai devreme. 

O conduse pe Willow până la intrare. În casa de alături, 
Lottie încă privea fix pe geam. 

Capitolul 48 


De dimineaţă, înainte să plece, Christopher luase 
chibrituri din bucătărie. Ştia unde le ţinea ascunse mama 
lui. Punea tot ce era secret în borcanul negru din fundul 
bufetului, unde erau şi ceaiul şi cafeaua. Trebui să se urce 
pe băncuţă ca să ajungă la el. Făcuse asta în timp ce ea 
vorbise cu tatăl lui despre muncă, înainte să-i ducă la 
şcoală pe el şi Ellie. Nu era sigur de ce avea nevoie de 
chibrituri, dar se simţea mai bine ştiind că erau acolo, 
împachetate într-o pungă de plastic pentru sandviciuri, în 
fundul cutiuţei pentru mâncare. Îl linişteau, la fel ca 
reluările din CSI la care se uita pe Netflix. Focul îl făcea să 
se simtă mai bine. Gândul la foc era o mângâiere. 

La prima oră avea matematică. De obicei îi plăcea la 
matematică, pentru că i se părea uşor şi îl încânta să fie 
cel mai bun din toată clasa. Deseori afla răspunsul înaintea 
domnului Johnson. În ziua aceea îi venea greu să se 
concentreze. Apoi avea muzică. Exersau cântecele pe care 
urmau să le interpreteze la serbarea de final de an. Şi el 
avea să plece de la şcoala din Deltaness la sfârşitul verii. 
Avea să fie nevoit să ia autobuzul până la gimnaziul din 
Brae. Asta însemna să se trezească mult mai devreme, să 
aibă colegi noi şi profesori noi. Avea să aibă parte de multe 
lucruri noi cu care să se obişnuiască. Incercă să nu se 
gândească la asta. 

După pauză avea sport. Ura sportul. De asta hotărâse că 
pauza dinainte era momentul perfect să fugă. Ar fi putut s- 
o lase pe mai târziu, dar aşa scăpa de oroarea de a fi 
nevoit să se schimbe, să iasă pe teren şi să alerge. 

Când se auzi soneria, Christopher îşi luă ghiozdanul şi 
cutiuţa cu mâncare înainte să iasă. Sam Moncrieff observă 
ce făcea, dar nu zise nimic. Sam era de treabă când se 
vedeau în afara şcolii. Uneori se jucau împreună la 
calculator şi construiau Lego. Dar la şcoală era diferit şi 
niciodată nu dădea vreun semn că ar fi prieteni. 
Christopher nu-şi pierdea vremea făcându-şi griji despre 

aşa ceva. Pe lângă asta, faptul că Sam îl ignora îi era de 
folos acum. 

În timpul pauzei, se sprijini de peretele şcolii şi îi privi 
pe ceilalţi care se fugăreau. Asta făcea de obicei. Uneori îşi 
lua o carte de citit, dar în general doar privea. Cu două 
minute înainte ca pauza să se încheie, coti după colţ şi 
ajunse în spaţiul îngust dintre şcoală şi gardul care separa 
curtea copiilor mai mici de cea pentru cei mari. Se ghemui 
cât să nu-l vadă nimeni şi simţi cum inima îi bate mai tare. 
Nu-şi dădea seama dacă era neliniştit sau entuziasmat. Se 
auzi soneria şi toată lumea fugi înăuntru, însă nimeni nu 
păru să-şi dea seama că el lipsea. Poarta era încuiată cu 
lacăt în timpul orelor, dar gardul nu era prea înalt, aşa că 
îl sări cu uşurinţă chiar dacă avea ghiozdanul în spate. 

Nu avea mult de mers, dar ştia că n-ar trebui să-l vadă 
nimeni, aşa că alese o rută ocolitoare. Evită magazinul, 
unde bătrânii se adunau deseori ca să stea de vorbă. 
Soarele strălucea, iar lui Christopher îi era foarte cald. Îşi 
scoase tricoul şi îl băgă în ghiozdan. Dacă mama lui afla ce 
făcuse, avea să se supere, dar planul era să nu-l vadă 
nimeni, cel puţin o vreme, astfel încât ea să nu afle. Era 
tentat să ia o înghiţitură de apă din sticla aflată în 
ghiozdan, dar ştia că mai bine o păstrează pentru mai 
târziu. 

Când ajunse la destinaţie, uşa era deschisă, aşa cum ştia 
că o s-o găsească. Era un loc bun de aşteptat. Deja se 
simţea foarte obosit. Rămăsese treaz toată noaptea şi se 
întrebase dacă face ce trebuie. Îşi zisese că era foarte isteţ 
fiindcă dăduse telefon de pe fixul din atelierul mamei lui, 
astfel ca niciun membru al familiei să nu-l audă. In toiul 
nopţii i se păruse că face o greşeală. Acum, îşi zise că era 
prea târziu să se mai răzgândească. În cele din urmă se 
ghemui într-un colţ şi se culcă. 

Capitolul 49 


Willow plecă din casa lui Magnie şi se duse direct la 
locuinţa familiei Moncrieff. Bătu la uşă, însă nu răspunse 
nimeni, iar toate intrările erau încuiate, până şi cea de la 
garaj. Rămase în picioare şi ascultă, dar nu i se păru că e 
cineva înăuntru. Ocoli până în spatele casei, unde o 
grădină mare era încadrată de un zid de piatră şi nişte 
platani pitici. Iarba era tunsă, într-un capăt se afla o poartă 
de fotbal, iar în celălalt era un leagăn. Tot nu se vedea 
niciun semn că ar fi fost cineva acasă. Dincolo de zid era 
un câmp de ovăz. 

Rămase locului o clipă şi se gândi ce variante avea. Belle 
ar fi trebuit să se întoarcă deja cu Sam şi Kate. Maşina ei 
nu era în faţă, aşa că poate îi dusese pe cei doi să se joace 
la vreun prieten sau poate că plecase după cei mari. 
Bănuielile lui Willow se bazau pe cele mai interpretabile 
dovezi. Nu putea să se ducă la clinică şi să-l acuze pe 
Robert Moncrieff doar în baza a ceea ce ghicise şi cu 
siguranţă nu putea să pornească o căutare ca să dea de 
Belle şi copii. Era momentul să aibă răbdare. 

Însă trebuiau să-l găsească pe Christopher. Se întoarse 
la Hesti şi văzu că Perez şi Daniel veniseră deja de la 
şcoală. Helena şi soţul ei stăteau în bucătărie cu Sandy. 
Daniel era în spatele femeii şi o ţinea în braţe. Părea că o 
sprijină şi îi dă putere. Arăta de parcă ar fi fost golit de 
orice emoție. Când Willow intră, Helena o privi 
nerăbdătoare să afle veşti. Detectiva clătină din cap ca să-i 
dea de înţeles că nu aflase nimic. 

Capitolul 50 


Perez stătea chiar în faţa uşii de la bucătărie. O urmări 
pe Willow cum intră şi văzu dezamăgirea de pe chipul 
Helenei când află că nu avea nicio noutate despre fiul ei. 
Willow părea încordată şi neliniştită, iar Perez se simţi 
copleşit de compasiune pentru ea. Peste o clipă, îşi dădu 
seama că nu trebuia să se simtă aşa. Willow avea o 
asemenea forţă încât ar fi considerat că aşa ceva e 
nepotrivit şi arogant din partea lui. De fapt, ea era ultima 
femeie care să aibă nevoie de un bărbat care să aibă grijă 
de ea. În relaţia lor părea că nu exista nimic altceva decât 
confuzie. 

Ea îl atinse pe cot. 

— Putem să vorbim? 

O urmă afară, bucuros că scapă de încordarea din 
bucătărie şi de durerea părinţilor. Curtea era plină de 
oameni pe care abia îi recunoştea. Agenţii şi voluntarii 
căutau acum prin clădirile anexe: studioul Helenei, o 
magazie mai mică şi staulul unde fusese găsită Emma. 

— Nu vreau să fim auziti. 

Willow ocoli casa şi ajunse pe terasa pavată unde fusese 
făcută poza din camera lui Christopher. Şezlongurile albe 
erau tot acolo, ca o amintire a unor vremuri mai liniştite. 

Doar că nici acele vremuri nu fuseseră liniştite, se gândi 
Perez. Primele câteva luni ale familiei Fleming în această 
casă fuseseră apăsătoare, pline de ranchiună şi invidie. 
Privi spre mare. Orizontul era ascuns după o perdea de 
nori atât de densă încât lăsa impresia că e solidă. Ceaţa 
care acoperise insulele cu o săptămână în urmă părea să 
revină în forţă. 

Când ajunseră la marginea grădinii de la Hesti, Willow 
începu să vorbească. Se sfătui cu Perez aşa cum făcuse 
dintotdeauna şi îşi expuse teoriile despre anchetă făcând 
abstracţie de relaţia neclară dintre ei. Acum părea că 
nimic altceva nu mai conta în afară de anchetă şi de 
băiatul care dispăruse. Perez o ascultă până la capăt. 

— Are sens, dar tot nu ştim de ce a dispărut Christopher 
de la şcoală, şi nici nu ne ajută să-l găsim. 

Se gândi că Willow era persoana cu cel mai înalt grad de 
inteligenţă emoţională pe care o cunoscuse vreodată. El se 
lăsa prea des subjugat de empatia lui atât în viaţa de zi cu 
zi, cât şi la serviciu. O poveste tristă îl emoţiona de fiecare 
dată, dar ea era obiectivă şi vedea esenţa lucrurilor fără să 
se implice. Perez privi din nou spre mare şi văzu cum ceața 
se apropia şi mai tare. Venea spre ei ca un singur val uriaş. 

Brusc, o luă la fugă. Willow îl urmă ceva mai încet. Când 
ajunseră la capătul grădinii, zări lotca întoarsă care forma 
acoperişul şopronului. Cu siguranţă era locul perfect în 
care s-ar fi ascuns un băiat de unsprezece ani. Perez şi-l 
imagină pe Christopher înăuntru, încovrigat pe una dintre 
pernele roşii şi pierdut într-o carte. Când deschise uşa îl 
cuprinse sentimentul de uşurare la gândul că o să-l 
găsească înăuntru viu şi nevătămat. Dar înăuntru nu văzu 
nici urmă de Christopher. Rămase locului, brusc obosit 
după valul de adrenalină şi entuziasm de mai devreme. 
Willow i se alăturase şi Perez simţi şi dezamăgirea ei când 
văzu că locul era pustiu. Înaintă şi se lăsă pe vine ca să se 
uite mai cu atenţie la rafturi şi colţuri. Ceaţa probabil că 
acoperise soarele, căci, deşi uşa era deschisă, tot trebui să- 
şi pornească lanterna de la telefon ca să distingă ceva. 

— Christopher a trecut cu siguranţă pe aici. 

— Ştiu, zise Willow. Probabil că mereu se joacă pe aici. 

— Nu. Azi. 

Perez ridică un coş de gunoi din răchită şi îl puse pe 
masa improvizată pe care găsiseră geanta Emmei. 
Înăuntru se aflau un cotor de măr şi un recipient gol de 
iaurt cu zmeură. 

— Asta avea în pacheţelul cu mâncare. L-am întrebat pe 
Daniel. 

— Şi acum unde e? 

— Cu criminalul, zise Perez foarte încet. Asta-i toată 
povestea. 

Pe țărm, întunericul părea brusc ciudat, supranatural, ca 
o eclipsă  neanunţată. Temperatura scăzuse şi ea. 

Contururile ascuţite ale peisajului şi zgomotele deveniseră 
mai difuze. Perez şi Willow porniră înapoi spre casă. El se 
gândi că echipa îşi extinsese, probabil, raza de căutare, 
fiindcă era conştient de mişcările lor prin ceaţă. Vedea 
oamenii, dar ca pe nişte siluete care apăreau şi dispăreau 
asemenea unor umbre întunecate pe un fundal gri. 

— Şi acum? 

Willow mergea alături de el. Aerul era umed din pricina 
ceţii, iar Perez simţea mirosul de lână şi iarbă udă. 

— N-avem nicio dovadă. Nici pe departe ceva îndeajuns 
de concret pentru o arestare. 

— Dar trebuie să-l găsim pe băiat. 

Perez simţi disperarea din glasul ei şi îşi zise că, de fapt, 
nu era chiar atât de neimplicată emoţional. 

— S-ar putea să găsim amprente în şopron, dacă s-au 
întâlnit aici. Ar fi un fel de dovadă. 

Trecuseră de barieră şi ajunseseră pe proprietatea de la 
Hesti. Willow se opri o clipă. 

— Nu pot să cred că i-ar face rău lui Christopher. 

Dar Perez se gândi că ucigaşul era disperat, iar oamenii 
disperaţi fac lucruri nebuneşti. Și eu am făcut o nebunie 
când mi-ai spus despre copil şi m-a luat gura pe dinainte. 
M-am prefăcut că nu există nicio posibilitate să am şi eu 
un copil al meu. 

Tocmai se gândea cum să-i ceară iertare, când prin 
ceaţă zări o lumină. Părea să bată într-un unghi ciudat 
deasupra lor, aşa că îi luă puţin timp să se prindă ce 
anume era. La început îşi imagină o explozie, un avion 
foarte mic şi îndepărtat care luase foc. Dar nu se mişca. 
Era imobil, pe pământ. 

— E rugul de pe deal. Rugul de solstiţiu. I-a dat foc 
cineva. 

— Christopher! 

Willow deja alerga. 

— Cine altcineva? mai întrebă ea. 

Willow îşi dădu seama în scurt timp că nu se putea ţine 
după Perez. Dealul era abrupt, iar după trei luni de 
oboseală, insomnii şi lipsă de mişcare nu mai era în formă 
şi nu reuşea să urce în fugă. Perez era obişnuit cu terenul. 
Îşi petrecuse copilăria ajutându-l pe tatăl lui cu oile pe 
dealurile din Fair Isle. Înţelegea reţeaua neregulată de 
buruieni, turbă şi rogoz pe care călcau. lInţelegea 
porțiunile de stâncă şi capcanele de calcar care se 
sfărâmau, ascunse sub stuf şi papură. Ea nu mai putea fi la 
fel de îndrăzneață ca odinioară. Acum urca atentă şi îşi 
făcea griji să nu cadă. Se oprea din când în când ca să-şi 
tragă suflul. Era nemulțumită de cât de vlăguită era şi de 
muşchii ei neantrenaţi, care o dureau. Ceaţa se făcu mai 
densă pe măsură ce urca, iar dacă n-ar fi văzut focul care 
ardea puternic deasupra ei s-ar fi rătăcit. Acum îi simţea 
mirosul şi auzea crengile care pocneau şi trosneau, deşi 
era încă prea departe ca să-i simtă căldura. 

Într-un final, panta deveni lină şi îi veni mai uşor să 
meargă. Era aproape de vârf, pe un platou care ducea spre 
mare. Mai văzuse stâncile de pe plaja de jos: erau abrupte 
şi lipsite de vegetaţie, iar apa ajungea până la ele chiar şi 
pe o vreme atât de liniştită ca atunci. Rugul fusese 
construit aici pur şi simplu fiindcă era atât de aproape de 
margine. Putea fi văzut de peste tot din alte poziţii înalte 
de pe coasta de est a insulelor. Ceaţa era atât de densă 
încât Willow nu vedea marginea stâncii, dar ştia că e acolo. 
În fundalul celorlalte sunete auzi zgomotul înfundat al 
mării de jos. Se sprijini pentru o clipă de o proeminenţă 
pietroasă, bucuroasă că avea un moment de odihnă. 

La început crezu că era singură acolo, izolată de restul 
vieţii care se desfăşura dedesubt. Nu văzu nici urmă de 
Perez. Totul părea foarte îndepărtat. Bănui că echipa încă 
îşi desfăşura căutarea la Hesti. Spera ca Sandy să fie 
împreună cu Daniel şi Helena. Şi-i imagină pe cei trei 
stând în siguranţă în bucătărie. 

Apoi zări o siluetă imediat dincolo de foc. Era luminată 
de flăcări, dar tot părea imaterială în ceaţă. Christopher. 
Tocmai voia să-l strige ca să-i spună să se îndepărteze de 
margine, când pe deal, dinspre Suksetter, mai apăru şi 
altcineva. 

Îşi dădu seama din prima clipă că nu era Perez. L-ar fi 
recunoscut chiar şi prin ceaţă după mişcări şi forma 
trupului. Era clar chiar şi de la distanţa la care se afla că 
nu era o întâlnire între prieteni. Christopher se trase în 
spate. Părea îngrozit. Poate că era punctul culminant al 
unei fugăriri care avusese loc pe tot dealul. Willow se 
gândi că băiatul aprinsese rugul ca să ceară ajutor, însă 
acum ea privea fără să se mişte şi fără să vorbească, fără 
să-l ajute. Băiatul era atât de aproape de margine încât ei 
îi era teamă că orice zgomot neaşteptat l-ar face să cadă. 
Probabil că era dezorientat, pierdut, epuizat. Silueta îi era 
mascată de excrescenţa stâncii din spate. li vedea cum se 
mişcau în lumina focului ca nişte marionete tăcute, în 
mărime naturală, însă ei n-o puteau zări. 

Silueta mai înaltă se apropia încet de Christopher. O 
duse pe Willow cu gândul la un ciobănesc priceput care 
controlează un animal solitar după bunul plac. În cazul de 
faţă, Christopher era îndepărtat încetişor de foc şi dus tot 
mai aproape de margine. Prădătorul ţâşni înainte, iar 
Christopher se împiedică. Era atât de aproape de margine, 
încât Willow îşi ţinu respiraţia. Un băiat cu autism care 
fuge de la şcoală, aprinde rugul, după care cade prin ceaţă 
şi moare ar însemna un accident, nu o crimă. Ucigaşul se 
întoarse încet, iar Willow zări o lamă strălucind în lumina 
flăcărilor. Christopher era controlat nu doar prin frică, ci şi 
cu ajutorul armei. 

Willow plecă de unde era. Se lăsă pe vine şi ocoli rugul 
ca să ajungă la cei doi. În timp ce se mişca îşi dădu seama 
că repeta un gând ca pe o mantră: Te rog ţine-l departe pe 
Jimmy. Oriunde e şi orice face, nu-l lăsa să vadă ce se 
petrece. Pentru că Fran Hunter, iubirea vieţii lui Jimmy, 
fusese înjunghiată, iar el încă se mai considera vinovat. 
Dacă-l salva pe băiat, indiferent de pericolul la care era 

expus, s-ar fi simţit ca şi cum repara ce se întâmplase 
atunci, ar fi simţit că poate face ce nu reuşise atunci. Iar 
Willow avea nevoie de Jimmy Perez viu şi nevătămat, acum 
mai mult decât oricând. Avea nevoie ca el să facă parte din 
viaţa ei. 

Se opri pentru o clipă. Persoana care ţinea cuțitul stătea 
cu spatele la ea, iar Christopher era atât de îngrozit încât 
nu o observase. Privea lama ca hipnotizat şi nu părea 
conştient de golul din spatele lui. Willow simţi căldura 
focului care ardea cu putere. Jăraticul era alb şi 
strălucitor. Încercă să gândească obiectiv şi îşi cântări 
opţiunile. Nu era convinsă că se poate mişca îndeajuns de 
repede încât să sară pe ucigaş fără ca băiatul să cadă în 
gol. Acum, Christopher era, poate, singurul martor care 
mai putea să-l condamne. Însă în adâncul ei realiza că, de 
fapt, îşi făcea griji numai pentru propria ei siguranţă şi a 
copilului. Willow ezită. Se ura pentru laşitatea ei, pentru 
nehotărârea şi incapacitatea de a acţiona. Avea să stea 
acolo pe loc, să urmărească scena cum se desfăşoară, să 
aştepte ca băiatul să cadă în gol şi să moară doar fiindcă îi 
era ei prea teamă să se mişte şi să-l salveze? _ 

Auzi un zgomot înfundat în spatele ei. Întoarse încet 
capul şi văzu cum Perez apare din ceaţă. Nu încerca deloc 
să se ascundă. Bănuia că şi el urmărise ce se întâmpla, din 
moment ce cu siguranţă ajunsese acolo înaintea ei. 

— Christopher! 

Glasul lui Perez părea foarte puternic. 

Persoana care avea cuțitul în mână se întoarse spre el. 
Willow îşi dădu seama că asta şi intenţionase. Lama nu mai 
era îndreptată spre băiat. 

— Vino spre noi, Christopher. E şi Willow aici. Ştii 
despre cine vorbesc: detectiva din Inverness. O să te ducă 
ea acasă. 

Willow se ridică. Christopher începuse să geamă. Scotea 
nişte zgomote ciudate, ca un fel de scheunat. Poate că aşa 
făcuse de la bun început, însă ea se concentrase atât de 
tare încât nici măcar nu-l auzise. Făcu abstracţie de cuţit şi 
se îndreptă spre el cu braţele întinse. Băiatul părea 

incapabil să se mişte. Aproape că ajunse la el. Era atât de 
aproape încât îl vedea că tremură şi că are chipul palid şi 
lipsit de expresie. 

— Haide, zise Willow. Hai să mergem la Hesti. 

Se lăsă tăcerea şi parcă totul rămase neclintit, în timp ce 
ei trei rămăseseră prinşi între foc şi mare. Christopher 
porni spre Willow. Ucigaşul ezita. Nu ştia dacă să se 
întoarcă spre Perez sau spre băiat. Nu părea dispus să-l 
atace pe niciunul dintre ei. Willow respiră din nou. Totul 
avea să fie bine. 

Apoi se auzi un țipăt şi o altă siluetă, puternică şi agilă, 
se aruncă asupra lor din ceaţă şi îl trânti la pământ pe 
Perez. Scena prinse din nou viaţă: lama străluci iar în 
lumina focului, iar braţul ucigaşului se ridică în aer, gata 
să lovească. Willow îl trase pe Christopher spre ea. Simti o 
durere puternică în obraz şi mână. Cuţitul se ridică din 
nou, dar Willow lovi cu piciorul şi îl trimise cât colo. Perez 
şi noul-venit încă se zvârcoleau pe jos, iar Willow îi urmări 
îngrozită cum se rostogolesc spre marginea stâncii şi 
dispar în ceaţă. Din foc nu mai rămăsese decât jarul, aşa 
că nu se mai auzeau decât valurile spărgându-se la poalele 
stâncii. Apoi se auzi un țipăt şi zgomotul îndepărtat, dar 
limpede, al unui corp care se loveşte de pietrele de jos. 

Perez rezistase tentaţiei de a-l striga pe Christopher în 
timp ce urca pe deal, spre rug. Sperase să-l găsească 
teafăr, privind hipnotizat flăcările. Sperase că ucigaşul 
care-l atrăgea pe Christopher acolo era doar o idee 
grotescă de-a lui, care luase naştere din cauza neliniştii şi 
a vremii ciudate şi schimbătoare. Dar nu voia să rişte. 
Dacă băiatul aprinsese focul ca să le dea de înţeles unde se 
află celor care ţineau la el, atunci poate că şi ucigaşul îşi 
dăduse seama de asta. Dacă aşa stăteau lucrurile, atunci 
avea să fie nevoit să-l ia prin surprindere. 

Când ajunse în vârful dealului, ocoli focul la o oarecare 
distanţă. Se mişca fără zgomot, pe cât de încet putea. Il 
zări pe băiat la primul ocol. După cum bănuise, 
Christopher privea focul ca în transă. Insă Perez nu spuse 
nimic. Voia să se termine odată, iar ultimul lucru pe care 
şi-l dorea era ca suspectul să-l audă şi să dispară în ceaţă. 
Ştia că Willow îi ghicise identitatea, dar tot n-aveau dovezi. 
Băiatul era în siguranţă acolo unde se afla, aşa că Perez 
aşteptă. 

În spatele lui se auzi un zgomot, însă nu zări nimic. Era 
ca un joc de copii. De-a v-aţi ascunselea pe întuneric. 
Putea să nu fie nimic, sau putea să fie o oaie prea 
îndrăzneață. Rămase în continuare pe loc, cu ochii la 
Christopher. Dintotdeauna avusese capacitatea să aibă 
răbdare. Se auzi încă un zgomot, iar de data asta ceva se 
mişca în faţa lui: suspectul lor, iute şi silențios ca un linx. 
Christopher îl văzuse la rândul lui şi era îngrozit. Perez 
tocmai voia să se mişte, când în peisaj apăruse şi Willow. 
Probabil că pe ea o auzise în spatele lui. Se gândi cât de 
îndrăzneață era, cât de curajoasă şi nesăbuită, după care 
înaintă în lumina focului. Văzuse cuțitul din mâna 
ucigaşului, moment în care în mintea lui avusese loc un 
declic şi nu mai izbutise să gândească. 

Era complet confuz din cauza ceţii, a focului şi a 
zgomotelor ciudate pe care le scotea băiatul. Mâna 

ucigaşului era ridicată, iar lama luci spre Willow. Perez îşi 
imagină cum o spintecă, se gândi la sângele şi la durerea 
ei. Dar înainte să poată ajunge la ea îl dobori un nou 
atacator. Era ultimul lucru la care se aştepta, însă îşi dădu 
seama pe loc că ar fi trebuit să se gândească la asta. În 
timp ce căzu şi se lovi de piatra tare, cazul căpătă în sfârşit 
sens în mintea lui. Încercă să se ridice. Era conştient că 
Willow se afla la doi paşi de el, dar izbitura îl secătuise, iar 
atacatorul îl lovea acum din nou. Se rostogoliră împreună 
spre margine, iar Perez se gândi cât de naiv fusese fiindcă 
nu-şi dăduse seama că două persoane îl urmăriseră pe 
Christopher pe deal. La urma urmei, criminalul n-avea cum 
să lucreze de unul singur. 

Se întrebă dacă avea să perceapă senzaţia dintre 
momentul când se desprindea de pământ şi cel în care se 
izbea de apă ca pe câteva clipe de zbor. Apoi îşi aminti de 
Cassie, de Willow şi de copil, şi se trezi la realitate. Nu era 
momentul să fie melodramatic, avea responsabilităţi. Işi 
înfipse călcâiele în iarba moale ca să se încetinească. Perez 
şi atacatorul său erau înlănţuiţi ca nişte îndrăgostiţi, dar 
celălalt încă se lupta. Incerca să-l împingă pe detectiv ca 
să scape. Perez se opri într-o tufă de argan, însă Charlie 
Moncrieff se eliberase. Privi neputincios cum băiatul cade 
în gol spre moarte. 

Perez se întoarse la ceilalţi. Willow, albă şi neclintită 
precum o statuie, stătea lângă Martha Moncrieff, 
adolescenta care omorâse doi oameni şi provocase 
moartea fratelui ei. 

Martha nu vorbi cu Jimmy Perez în timp ce coborâră de 
pe deal, cu braţele înlănţuite, în urma lui Willow şi 
Christopher. Willow se gândi că fata probabil era încă în 
stare de şoc. Îşi văzuse fratele murind şi ştia că ea e de 
vină. Cum avea să poată trăi mai departe ştiind asta? Perez 
o ţinea strâns de teamă să nu fugă, dar de la distanţă 
Willow avea impresia că seamănă cu un tată şi fiica lui. 

Mai târziu, la secţia de poliţie, Martha nu se mai putea 
opri din vorbit. După atâţia ani în care ţinuse secrete, avea 
multe de explicat. Avocatul cărunt stătea alături de ea, 
însă Martha abia dacă-l băga în seamă. Spusese că nu vrea 
să fie de faţă niciunul dintre părinţii ei, iar Willow 
considera că Perez era prea implicat în caz, aşa că de 
cealaltă parte a mesei stăteau doar ea şi Sandy. In mare 
parte doar o ascultau. Martha părea nedormită de o 
săptămână, iar Willow se întrebă cum de Robert şi Belle nu 
observaseră asta, cum de puteau fi atât de nepăsători, de 
neimplicaţi. 

— O echipă de salvare a căutat în jurul stâncilor de la 
baza dealului, spuse Willow. I-au găsit trupul lui Charlie. 
Cel mai probabil a murit pe loc şi n-a simţit nimic. 

Martha se uită la ea. Avea privirea goală, moartă. 

— N-ar fi trebuit să vină. Nu l-am rugat. 

— Dar a vrut să te ajute. Mereu a vrut să te ajute. Pur şi 
simplu n-a ştiut cum. 

Pentru o clipă se lăsă tăcerea. Martha închise ochii 
câteva momente. Când şi-i deschise din nou, parcă-i venea 
prea greu să vorbească despre fratele ei. Poate că era prea 
devreme ca să-l poată jeli. In schimb, întrebă despre 
celălalt băiat. 

— Christopher e bine? 

— Greu de zis, răspunse Willow. Fizic n-a fost rănit. 

Martha dădu din cap. 

— N-ar fi trebuit să accept să mă văd cu el când m-a 
sunat. Oricum, cine l-ar fi ascultat? Un copil ciudat, 

obsedat de criminalistică. Dar o cam luasem razna deja. 
Devenisem cam paranoică. 

— A recunoscut modelul de pe talpa încălţărilor tale din 
poza pe care a scos-o la imprimantă, zise Willow. Stăteai 
pe un şezlong şi aveai picioarele îndreptate spre aparatul 
foto. I-a observat pe criminaliştii care examinau urmele din 
staul şi ţi-a văzut urmele şi la Burra, lângă pantofii Emmei, 
înainte să vină toată lumea în fugă şi să răscolească 
nisipul. Are genul ăla de memorie vizuală. 

Martha îşi ridică privirea. Ochii negri îi contrastau cu 
chipul palid. 

— Christopher nu credea că sunt în stare să omor pe 
cineva. Îi cam plăcea de mine, înţelegi tu. 

Willow îşi aduse aminte de chipul băiatului din aceeaşi 
poză. Era în extaz, dar nu din cauza focului pentru grătar, 
ci fiindcă stătuse aşa aproape de Martha. Fata despre care 
spusese că e mişto. 

Fiica soţilor Moncrieff încă vorbea: 

— Voia doar să-i explic, dar nu mă puteam gândi la nicio 
explicaţie credibilă. Apoi s-a lăsat ceața. L-am pierdut pe 
deal până când a aprins rugul, iar apoi n-am mai putut să-i 
dau drumul. Ştia prea multe. Cred că nu mai eram 
întreagă la cap. 

— Ai luat cuțitul cu tine. Probabil că te gândeai de la 
bun început să-l omori. 

Martha îşi feri privirea. 

— Aveam întotdeauna la mine cuțitul ăla. Mă făcea să 
mă simt în siguranţă. Mă gândeam că la un moment dat 
chiar o să am nevoie de el. 

— Şi Charlie? 

Martha refuza în continuare să vorbească despre fratele 
ei. 

— Ţi-am spus. Nu voiam să fie şi el acolo. Era lupta mea. 

Willow o privi direct. 

— N-ai folosit cuțitul ca s-o ucizi pe Emma? 

— Nu. 

Martha îşi rosese unghiile şi pielea din jurul lor. Acum 
îşi aşeză mâinile pe masă, în faţa ei. 

— Altfel ar fi rămas sânge în maşină. Pe lângă asta, 
voiam s-o văd spânzurată în staulul unde s-a sinucis Dennis 
Gear. Aşa mi-am imaginat-o când mă gândeam la moartea 
ei. 

— Dar nu puteai să faci asta de una singură, nu-i aşa, 
Martha? Era nevoie de mai mult de o singură persoană ca 
s-o atârni de grindă. Charlie te-a ajutat de la bun început? 

— Nu! 

Martha se ridică în picioare şi cuvintele îi ieşiră ca un 
țipăt. 

— Avea antrenament la fotbal în dimineaţa aia! Eu am 
ucis-o. 

— Dar mai târziu a venit şi el să te ajute. 

Martha se prăbuşi la loc pe scaun. 

— Fratele meu e mort. Nu ţi se pare că e de-ajuns? Lasă- 
i să şi-l aducă aminte aşa cum era. Nu-l amesteca şi pe el 
în chestia asta. 

Willow nu răspunse. Se gândi că Martha ştia foarte bine 
ce face. Dacă spunea mereu aceeaşi poveste, n-aveau cum 
să dovedească faptul că Charlie fusese implicat, însă 
Willow îşi dădea seama că nici măcar o tânără atât de 
puternică precum Martha n-ar fi putut să atârne cadavrul 
Emmei în staul de una singură, iar Charlie probabil că o 
ajutase şi să-i târască trupul până acolo. 

— De ce ai ucis-o pe Emma Shearer, Martha? 

În încăpere se lăsă din nou tăcerea. Avocatul tuşi, după 
care se foi pe scaun. 

— Pentru că era rea. 

Martha continuă după o pauză: 

— Cred că voia s-o ucid. Îşi bătea joc de mine, mă 
provoca s-o fac. 

Willow nu spuse nimic şi aşteptă să audă mai multe. 

— La început erau chestii mici. Ne ciupea şi ne trăgea 
palme când nu făceam ce voia ea. Eram cu toţii râzgâiaţi, 
aşa zicea. Trebuia să fim disciplinaţi. 

Martha se sprijini în mâini, de parcă ar fi căutat să se 
oprească din a-şi mai roade unghiile. 

— Mai spuseseră şi alţii că eram râzgâiaţi, aşa că am 

crezut că are dreptate. 

— Nu le-aţi spus alor voştri? 

— Emma zicea că nu le pasă, că sunt prea ocupati ca să-i 
intereseze. Din câte am văzut, cam avea dreptate. O dată 
sau de două ori chiar le-am spus ceva, însă doar au 
discutat cu Emma, iar pe urmă lucrurile s-au înrăutățit. 

Se lăsă tăcerea. Willow era conştientă că lângă ea Sandy 
rămăsese uluit şi îngrozit. Se gândi că era prea moale 
pentru meseria aceea. Martha continuă: 

— Când am mai crescut, lucrurile s-au înrăutățit. Nu mă 
mai lovea. Nu atât de des. În schimb, mă tortura psihic, îmi 
spunea ce varză sunt, punea chestii pe Facebook pe care 
puteau să le vadă şi prietenii mei. Şi era imprevizibilă. 
Uneori se prefăcea că e prietena mea, îşi cerea scuze 
pentru toate răutăţile şi mă ruga s-o iert, iar o vreme o 
credeam, pentru că voiam atât de tare să se oprească. Dar 
minunea nu dura niciodată prea mult. Nu puteam să am 
încredere în ea. Nu puteam să am încredere în nimeni. Îmi 
spunea chestii drăguţe numai ca să se joace cu mintea 
mea. 

— Şi îţi cerea bani. 

Martha îşi ridică privirea. 

— De unde ştii asta? 

Willow nu răspunse. Voia ca Martha să-şi continue 
povestea, dar se gândi: Geanta. Emma nu şi-ar fi permis 
niciodată aşa ceva. 

— Da, îmi cerea bani, zise Martha. La început îmi lua 
toţi banii de buzunar, iar pe urmă am ajuns să fur de la ai 
mei ca să am să-i mai dau. Nu le păsa decât de ei înşişi, 
aşa că nici măcar n-au observat că lipseau bani. 

— Şi tot Emma te-a învăţat să conduci? 

Martha aprobă din cap. 

— Pe drumurile de lângă Suksetter. S-a întâmplat într- 
un moment în care credeam că lucrurile se îndreptau, că 
se poartă drăguţ. 

Pentru prima oară, fata îşi îndreptă spatele şi se uită în 
ochii lui Willow. 

— Mă dispreţuiam pentru că nu făceam nimic, pentru că 

nu eram destul de puternică, iar ea îşi bătea joc de mine şi 
îmi spunea ce jalnică sunt. Avea dreptate, nu-i aşa? Chiar 
eram jalnică. Singurul mod în care puteam să lupt era s-o 
omor. 

— De ce acum? întrebă Willow. Nu mai era mult până la 
examene şi pe urmă ai fi plecat la facultate. 

— Pentru că nu sunt singura persoană din familie, nu-i 
aşa? întrebă Martha pe un ton deodată fioros. Emma deja 
începuse să facă din astea şi cu Kate, iar eu n-aveam să 
mai fiu acolo s-o protejez. 

Abia apoi începură lacrimile să-i curgă încet pe obraji. 
Încă plângea când Willow ieşi din încăpere. 


< 336 » 


Capitolul 54 


— Cruzimea se răspândeşte, nu credeţi? Poate că se 
moşteneşte din generaţie în generaţie, la fel ca ochii 
albaştri. 

Willow ţinea în mâini o cană de ceai. 

— Sau ca tendinţa spre compasiune. 

Vorbise pe un ton serios, dar când rosti ultimele cuvinte 
îi aruncă o privire lui Perez. O mostră de umor, o glumă 
între ei pe care Sandy n-o prea pricepea. 

Erau acasă la Perez. Deşi Cassie era încă la Duncan 
Hunter, deci nu era cazul să vorbească în şoaptă, Sandy 
avea impresia că sunt nefiresc de liniştiţi şi vorbesc prea 
încet Ar fi trebuit să fie ca pe vremuri, când ei trei se 
relaxau la finalul anchetei. Dar, cu toate că nici el nu mai 
putea de bucurie, fiindcă avea propriul lui secret, nu se 
prea simţea ca şi cum ar fi sărbătorit. Moartea Emmei 
Shearer implica prea multă durere. Cazul nu avea nimic 
clar şi nu exista niciun monstru pe care să dea vina. Poate 
doar pe Kenneth Shearer şi, dacă ar fi căutat îndeajuns de 
adânc în trecutul lui, probabil că şi pentru cruzimea lui ar 
fi găsit un motiv. 

Perez stătea la masă, lângă geam. Privea în zare, spre 
Raven's Head. Părea pierdut în gânduri. Era deja seara 
târziu, dar soarele încă strălucea. Detectivul îşi îndreptă 
din nou atenţia spre ei. 

— Cruzimea din casa familiei Moncrieff atinsese cote 
inimaginabile. Emma găsise pământ fertil pentru nevoia ei 
de a se răzbuna pentru tot ce păţise. Avea nevoie de cineva 
pe care să-l chinuie. Dăduse semne că era traumatizată 
încă din Orkney, dar autorităţile fie nu le-au văzut, fie s-au 
făcut că plouă. Emma i-a văzut pe micii Moncrieff ca pe 
nişte ţinte perfecte. I s-a părut că au tot ce-i lipsise ei 
vreodată. 

— Nu pricep cum Robert şi Belle Moncrieff nu s-au prins 
ce se petrecea la ei în casă. Martha a zis că la început a 
încercat să le spună, dar n-au făcut nimic. 

Sandy tot nu înţelegea cum de unul dintre copiii lor 
fusese atât de trist şi traumatizat încât să fie în stare să 
comită o crimă ca să oprească răul, iar părinţii nu-şi 
dăduseră seama. 

— Copiii erau abuzaţi chiar sub nasul lor, iar ei n-au 
făcut nimic. 

— Erau prea egoişti, preocupaţi numai de viaţa lor, 
spuse Perez, iar Robert a avut la rândul lui o copilărie rece 
şi lipsită de dragoste. Poate că a rămas cu impresia că asta 
e normalitatea. 

Detectivul se întoarse spre Willow. 

— Tu te-ai prins, nu-i aşa? Ştiai despre ce era vorba. Ne- 
ai luat-o înainte, ca de obicei. 

În cameră se lăsă tăcerea. 

— Cred că tot Christopher ne-a luat-o înainte tuturor, 
zise Willow. Deşi el nu voia să creadă că Martha ar fi în 
stare să ucidă. 

— Iar ea a încercat să-l arunce în prăpastie! 

— Nu sunt aşa sigură că ar fi făcut-o, dar cine ştie? Până 
la urmă, Martha cu siguranţă era puţin sărită de pe fix. 

— Dar cum ai ştiut că ea e criminalul? 

Lui Sandy i se părea că Willow poate să citească 
gândurile sau să facă vrăji. 

— Mi-am dat seama atunci când Magnie mi-a spus că 
Emma i-a făcut pe ceilalţi să scandeze împotriva lui 
Christopher la petrecerea de pe plajă. Era ceva foarte 
crud. M-am întrebat cum ar fi să trăieşti cu ea în casă. 

Willow îşi ridică privirea şi zâmbi. 

— Magnie mi-a trimis un SMS acum vreo două ore. Voia 
să-mi spună unde se afla în noaptea în care a murit mama 
lui. Era cu o femeie în Lerwick, o colegă de serviciu, dar 
care e căsătorită. Incerca să-i apere onoarea. 

— Începe cu începutul. 

Perez se foi pe scaun, iar acum se întorsese cu spatele 
spre geam şi era mai aproape de ei. 

— Ila-ne uşor. 

— Emma Shearer a venit la Ness House la scurtă vreme 
după ce s-a născut Kate. Martha avea nouă ani. Era 

obraznică şi puţin cam răsfăţată. Era obişnuită să 
primească orice-şi dorea. N-avea cum să fie un copil docil, 
iar Emma ştia din proprie experienţă că violenţa e modul 
prin care e ţinut sub control comportamentul dificil. Emma 
nu era nici ea decât un copil mai mare. Era traumatizată şi 
nu ştia ce face. Potrivit Marthei, la început n-o abuza prea 
tare: o pălmuia, o scutura când o scotea din baie, o ciupea 
în aparenţă accidental. Bănuiesc că Emma încerca să vadă 
până unde poate întinde coarda. Dar îi plăcea puterea pe 
care o avea asupra Marthei. Avea sentimentul că o 
controlează. lar pe măsură ce Martha a mai crescut, a 
devenit şi mai autoritară cu ea, iar abuzul a trecut mai 
degrabă la nivel emoţional decât fizic. Nu s-a oprit 
niciodată şi dura deja de mulţi ani. 

— Dar Charlie? întrebă Perez. Emma se lua şi de el? 

Willow clătină din cap. 

— El era altfel, calm şi îndatoritor. Poate că-i amintea 
Emmei de fraţii ei, cu care ştim că s-a purtat destul de 
frumos. Dar cred că Charlie vedea ce se întâmplă şi se 
simţea vinovat că nu face nimic ca s-o oprească. De asta a 
ajutat-o pe Martha s-o ducă pe Emma la Hesti şi de asta a 
venit s-o ajute azi, pe deal. Probabil că i-a fost greu. Era 
confuz. Crescuse cu ideea că bărbaţii ar trebui să fie 
puternici şi rezistenți, dar nu reuşea s-o oprească pe 
Emma din a-i tortura sora. Era mult prea autoritară. 
Probabil că se simţea laş. 

— Tot nu pricep cum a reuşit fata s-o omoare pe Emma 
Shearer. 

Sandy se gândi că acum înţelegea motivul, înţelegea ce 
provocase crima. În camera de interogatorii o auzise pe 
Martha povestind ce se întâmplase în dimineaţa aceea de 
duminică, dar tot nu pricepea cum avusese loc crima, cum 
o fată capricioasă de şaisprezece ani putea să aibă tăria să 
plănuiască şi să ducă la bun sfârşit aşa ceva. 

— Exact cum ai crezut: duminică dimineaţă a aşteptat-o 
în maşină, pe banchetă. Martha ştia că Emma urma să iasă 
în ziua aia, deci la un moment dat trebuia să vină la 
maşină. Părinţii erau ocupati: Robert îl dusese pe Charlie 

la fotbal, iar Belle era la centrul comunitar şi pregătea cele 
necesare pentru ceaiuri. Cu o seară înainte, Martha auzise 
conversaţia dintre Helena şi Belle. Helena îi spusese că 
plănuiau să se plimbe şi că n-o să fie acasă. 

Willow se întoarse spre Perez. 

— Martha a spus că a ales să atârne cadavrul Emmei la 
Hesti fiindcă Dennis Gear şi-a luat viaţa acolo. Am 
impresia că are o tendinţă spre teatral, spre gotic. Şi nu-l 
suporta pe Daniel fiindcă el o plăcea pe Emma. N-o 
deranja câtuşi de puţin dacă se număra şi el printre 
suspecți. De asta a lăsat geanta Emmei în şopron. Ştia că 
cei doi intraseră acolo. 

— A mers cu maşina Emmei până la Hesti, zise Perez. 

— Da, a aşteptat până a văzut că familia a ajuns pe deal, 
după care a urcat cu maşina şi a pitit-o între casă şi staul, 
aşa încât să nu poată fi văzută dinspre centrul comunitar. 
Când s-a întâmplat asta Charlie deja se întorsese de la 
fotbal, iar Robert Moncrieff plecase la centru. Martha e o 
tânără puternică, doar vâsleşte pentru Deltaness la regate, 
dar tot i-ar fi fost prea greu să arunce frânghia peste 
grindă, să prindă gâtul Emmei în laţ şi s-o ridice de una 
singură. Însă n-o să recunoască în veci că a fost implicat şi 
Charlie. 

— A avut noroc că n-a văzut nimeni maşina care urca 
spre Hesti şi că n-a fost zărită cât era în grădină. 

Perez era acum complet implicat în conversaţie. 

— Într-un loc ca Deltaness, toată lumea urmăreşte ce se 
întâmplă. 

— Dar cineva tot a văzut-o. 

Sandy îşi dădu seama că nu se mai putea concentra şi 
era nerăbdător să încheie discuţia. Se gândea la alte 
lucruri şi abia aştepta să se întoarcă la Louisa. 

— Margaret Riddell. 

— Margaret n-a văzut-o pe Martha la Hesti în duminica 
aia, dar ştim cât de preocupată era de treburile altora. 
Stătea deseori cu ochii pe reşedinţa Moncrieff, în speranţa 
că doar-doar o s-o vadă pe Emma cu un alt bărbat, sau că o 
să vadă orice altceva prin care să-l convingă pe Magnie să 

renunţe la relaţia cu ea. În dimineaţa aia o văzuse pe 
Martha pe bancheta din maşina Emmei. lar Martha o 
văzuse şi ea. 

Willow făcu o pauză, apoi reluă: 

— Margaret era o femeie tare nefericită şi ranchiunoasă. 
Dacă pur şi simplu şi-ar fi văzut de treaba ei, acum încă ar 
mai fi fost în viaţă. 

— De ce nu ne-a spus Margaret că le-a văzut pe Emma şi 
Martha în dimineaţa aia? întrebă Sandy. 

— A crezut că nu e important. Emma îi ducea tot timpul 
pe copii cu maşina. Şi unde mai pui că ar fi trebuit să ne 
explice şi de ce spiona pe la Ness House. De pe drum nu 
vezi ce se întâmplă din cauza platanilor. Probabil că 
intrase chiar pe proprietate. 

Se mai opri o clipă, apoi îşi continuă raţionamentul: 

— Dar Marthei i s-a părut important. S-a tot gândit la 
asta. De fiecare dată când o vedea îi era teamă că 
Margaret urma s-o amenințe cu ce văzuse. Margaret 
venise din nou la Ness în seara cu ceața. Poate că 
spionatul îi intrase în sânge sau poate că doar voia să-şi 
tragă puţin sufletul în drum spre Hesti, însă Martha s-a 
speriat rău de tot. In seara aia, după ce ai ei au luat un taxi 
până la prietenii lor, s-a urcat în maşina mamei ei. Ştim că 
lui Margaret îi era teamă să conducă atunci când era ceaţă 
şi ştim şi că nu suporta să meargă pe jos. Deja umblase 
până la Hesti ca să transmită veştile despre aşa-zisa 
aventură a lui Daniel şi cred că ar fi fost în stare să 
accepte pe oricine se oferea s-o ia cu maşina. Dar, în loc s- 
o ducă acasă, Martha a strangulat-o şi a dus-o la dunele de 
la Suksetter. 

Sandy ştia ce urmase. Doar fusese şi el în camera de 
interogatoriu şi o privise pe Martha cum se dezintegrează 
sub ochii lui. Fata nu se mai oprise din vorbit, le descrisese 
cum parţial o cărase, parţial o târâse pe femeie până la 
banca pe care Magnie o construise în memoria lui Dennis 
Gear: Acolo şi-ar fi dorit să ajungă. Aşa am crezut. Deci i- 
am făcut o favoare că am dus-o acolo, nu-i aşa? A fost cam 
greu, dar ştiam că asta trebuie să fac. lar apoi îi privise fix 

de cealaltă parte a mesei, sperând că aveau s-o înţeleagă. 

— De ce a lăsat pantofii pe plajă? întrebă Perez. 

Willow ridică din umeri. 

— Cred că probabil Charlie a făcut asta. I-a găsit în 
portbagajul Emmei când s-au întors de la Ness House şi de 
atunci tot umbla cu ei în ghiozdan. I-a lăsat sub linia 
fluxului şi a sperat că apa o să-i măture odată cu 
rămăşiţele focului. Cred că a avut un şoc când a dat 
Christopher peste ei. 

Pe Sandy încă îl bântuia tot ce le spusese fata. 

— Ce-o să se întâmple cu Martha acum? 

— Cine ştie? zise Perez. Tatăl ei îşi permite cei mai buni 
avocaţi. Dar Charlie, tânăra lui speranţă, e mort, şi s-ar 
putea ca el să dea vina pe Martha pentru asta. Sper ca 
măcar acum s-o ajute familia ei. Din vinovăţie, sau fiindcă 
vor să lase impresia că fac tot ce pot pentru ea. Poate că 
Martha o să primească sprijinul de care Emma nu a avut 
parte. 

Sandy se ridică. 

— Trebuie să plec. Mă aşteaptă Louisa. Mâine are un 
curs de pedagogie în oraş, aşa că a rămas la mine. 

Dar nu reuşi să se mai abţină. Plănuise să păstreze 
secretul şi să le dea veştile într-un moment mai vesel, dar 
nu mai putea să aştepte. Niciodată nu se descurcase când 
venea vorba de secrete. 

— În după-amiaza asta am cerut-o pe Louisa. Ne-am 
văzut la un ceai după interogatoriul cu Martha. Mi s-a 
părut că e momentul să se mai întâmple şi ceva bun, aşa că 
mi-am luat inima în dinţi. 

Era conştient că Perez şi Willow îl priveau fix. 

— A spus da! Vă vine să credeţi? A spus da! 

Apoi începu să plângă. Uneori era chiar mai siropos 
decât Perez, care era cel mai siropos om pe care îl 
cunoştea el. 

Când ieşi din casă, aruncă o privire pe geam şi îi văzu pe 
Willow şi Perez adânciţi în conversaţie. 

Capitolul 55 


Era sărbătoarea de Midsummert. La miezul nopţii, toate 
rugurile de pe insulă fuseseră aprinse în cinstea 
evenimentului, ceea ce era prilej de sărbătoare. Perez se 
dusese instinctiv în Deltaness în seara precedentă. Părea 
potrivit, era ca şi cum ar fi pus capăt anchetei aşa cum se 
cuvine. Rugul fusese construit din nou, iar comunitatea era 
bucuroasă că avea un motiv să se adune. Zăbovise doar cât 
să mănânce un burger făcut la grătar şi să privească 
celelalte ruguri de pe coastă. Ceaţa părea să fi dispărut de 
tot. Se întâlnise acolo şi cu familia Fleming. Păreau să fie 
destul de stăpâni pe situaţie: Daniel o ţinea pe după umeri 
pe Helena, iar cei doi erau înconjurați de vecini care 
puteau să le devină prieteni. Helena îl îmbrăţişase scurt, 
iar Perez simţise izul de fum din părul ei. 

Se aşteptase să-l vadă pe Christopher holbându-se la 
foc, dar băiatul stătea ceva mai deoparte şi părea cam 
lipsit de entuziasm. 

Helena observă că Perez îi privea băiatul. 

— Toată nebunia de pe deal pare să-l fi scăpat de 
obsesia aia. Nu cred că o să ne mai sune prea curând cei 
de la şcoală ca să ne anunţe că a dat foc la hârtie. Dar la 
CSI tot se uită. Poate că într-o bună zi o să se facă 
detectiv, adăugă femeia zâmbind, iar Perez se îndepărtă. 

Acum se îndrepta spre casă. Era pe Good Shepherd, în 
drum spre Fair Isle, şi se simţea ca şi cum ar fi ajuns deja, 
fiindcă era înconjurat de rude. Căpitanul navei era chiar 
tatăl lui. Era ultimul lui voiaj înainte să se pensioneze. La 
cârmă stătea vărul lui Perez. Se vorbea despre oi, despre 
noua învăţătoare şi despre nişte hipioţi ciudaţi care 
puseseră mâna pe una dintre ferme şi păreau să se 
descurce destul de bine, în ciuda înfăţişării lor. 

Sub punte, în cabina pasagerilor, se aflau trei turişti şi o 


3 Sărbătoare precreştină, cu dată variabilă, din apropierea solstițiului 
de vară, cunoscută sub diverse denumiri în diferite tradiţii din lume. 
La noi poate fi echivalentul Sânzienelor (n. red.). 

tânără care urma să lucreze pentru restul sezonului ca 
ajutor de bucătar la centrul de cercetare de la North Light. 
Schimbase două vorbe cu ei în timp ce aşteptau nava la 
Grutness. Alături de el era Willow. Perez o luă de braţ. 

— Mergem pe punte? Marea e destul de liniştită, dar 
cada asta veche tot te zdruncină, iar eu nu-s cel mai grozav 
marinar. 

Avea dreptate, însă adevărul era că voia să rămână 
singur cu ea. În ziua în care o arestaseră pe Martha 
vorbiseră îndelung după plecarea lui Sandy, dar avuseseră 
nevoie de discuţia asta ca să restabilească legătura dintre 
ei. Nu bătuseră nimic în cuie. Willow dispăruse în sud a 
doua zi de dimineaţă, iar Perez tot nu ştia sigur care era 
situaţia dintre ei. 

Tot spontan o chemase cu el pe Fair Isle. O sunase cu 
câteva zile înainte, după o noapte nedormită în care îşi tot 
amintise panica pe care o simţise când Willow apăruse din 
ceaţă în căutarea ucigaşului din Deltaness. Posibilitatea 
să-i piardă şi pe ea, şi pe copil, părea la fel de autentică şi 
acum. 

— În weekend mă duc în Fair Isle să mă văd cu ai mei. 
Ai chef să vii şi tu? 

Nici atunci nu ştia ce putea să-i spună, cum avea să se 
rezolve situaţia dintre ei. 

Pentru o clipă, se lăsase tăcerea. Până să apuce Willow 
să-i răspundă, se gândise cât de necioplit şi neatent fusese. 
Ar fi trebuit să se ofere el să-i facă o vizită, nu s-o târască 
pe ea din nou în nord. 

— Sună grozav, Jimmy. 

Nu-i pusese nicio întrebare şi nu comentase nimic. 

— Vii tu să mă iei de la aeroport? O să vin cu zborul de 
dimineaţă. 

Razele soarelui nu prea reuşeau să străpungă stratul de 
nori, dar odată ce Good Shepherd ieşi de la adăpostul 
Capului Sumburgh văzură clar conturul insulei Fair Isle la 
orizont. 

— Cum te simţi? 

— Mai bine, răspunse Willow. Nu pot spune că dau pe 

afară de energie, dar nici nu sunt veşnic obosită. 

Făcu o pauză, apoi zise: 

— Le-am spus despre copil celor de la birou. Le-am spus 
că o să am nevoie de concediu de maternitate. 

— Îmi pare rău pentru cum am reacţionat când mi-ai zis. 
A fost greşit din partea mea. Complet greşit. 

— Ah, Jimmy, a fost o uşurare să văd că eşti şi tu om, ca 
noi toţi, nu vreun afurisit de martir! 

Stătea cu faţa spre proră, iar pletele îi cădeau pe spate, 
conferindu-i o înfăţişare maiestuoasă, ca de galion. Perez o 
cuprinse cu braţul, iar ea îşi sprijini capul de trupul lui. 

Brusc, se simţi mai uşor, de parcă ar fi putut să se înalțe 
în văzduh asemenea corbilor de mare care zburau în urma 
navei. Vinovăţia şi nehotărârea care îl bântuiseră atâţia ani 
dispăruseră. Le aruncase peste bord, în apa dintre 
Shetland şi Fair Isle. 

— Vreau să fac parte din viaţa ta. Din viaţa copilului. 
Facem cum vrei tu. Vii tu în Shetland, sau vin eu la tine. 

Femeia se întoarse spre el. 

— Ei, haide, Jimmy! Chiar ai face una ca asta? Ai muta-o 
pe Cassie de la şcoală şi ai duce-o departe de tatăl ei? 

— Tatăl ei oricum pleacă. Dar da, aş renunţa la tot. Tot 
ce-i aici. 

Făcu cu mâna un semn care cuprinse nava, familia lui, 
Insulele Shetland. 

— Pentru tine. Pentru copilul nostru. 

Willow se întoarse din nou cu faţa spre el. 

— Am primit un post nou, odată ce mi se încheie 
concediul de maternitate. Poliţia Scoţiană vrea pe cineva 
cu experienţă care să acopere Insulele Scoţiene - atât 
Hebridele, cât şi Insulele de Nord. E o directivă nouă de la 
guvern ca să promoveze serviciul de poliţie rurală. 

Se opri o clipă, apoi continuă: 

— Le-am zis că accept, câtă vreme pot sta în Orkney. 
Probabil că sunt disperaţi, fiindcă au fost de acord. 

Perez privi spre Fair Isle. Câţiva papagali de mare 
zburau foarte jos deasupra apei. 

— Atunci vin şi eu. 

Willow îl împinse puţin, ca să se poată uita în ochii lui. 
Perez nu-şi dădea seama la ce se gândeşte. Ea îi zâmbi, 
dar nu spuse nimic, iar el nu insistă. Deocamdată era de- 
ajuns. 

Se apropiau tot mai mult de insulă. Perez vedea păsările 
marine de pe stânci. Nava făcu un ocol şi intră în North 
Haven, iar detectivul recunoscu duba mamei lui parcată 
lângă ponton. Localnicii stăteau în soare şi discutau. 
Aşteptau să ajute la descărcat nava. Perez se întrebă ce 
părere o să aibă ei despre Willow şi ajunse la concluzia că 
nu-i păsa. Mereu îi plăcuseră lucrurile simple şi clare. Îşi 
dădea seama că de atunci înainte era posibil ca viaţa lui să 
fie haotică şi cam ambiguă. Avea să dureze o bună bucată 
de vreme până să se obişnuiască. Willow îşi înlănţui braţul 
de al său şi priviră împreună cum se apropie ţărmul. 


|MIRTUAL T 


Vp 


| PROJ or 


e 346 œ» 


ANN CLEEVES 


foc sălbatic 


„Ușa dublă putrezise. Atârna de balamale și rămăsese 
deschisă, sprijinită de pământ. Înăuntru, singura lumină 
venea de la ușa pe jumătate deschisă și de la o fereastră aflată 
Sus, pe perete. 

De una dintre grinzi atârna un trup. Latul era făcut din 
funie de nailon. Helena nu intră în panică. Se miră de cât de 
liniştită se simţea, de faptul că nu-și pierdea cumpătul. Scena 
părea desprinsă dintr-unul dintre bileţelele anonime, insă aici 
nu era vorba despre o imitație a răposatului Dennis Gear” 


Ann Cleeves — Foc sălbatic 


„Fanii întristaţi că nu-l vor mai întâlni pe eroul lui Cleeves se 
vor bucura să afle că acest ultim caz [...] este un tur de forță.” 


Kirkus Review 


„Povestea inteligent construită, personajele puternice şi 
priceperea cu care este evocat peisajul aspru transformă 
romanul de față într-un final splendid al unei serii excelente” 


Laura Wilson, The Guardian 

